
Kūrybiškumas 


pradinėje mokykloje 


Ar siekiate, kad jūsų pamokos taptų kūrybiškesnėmis ir vaizdingesnėmis? Ar jus domina: 


o kūrybiškumo teikiamos galimybės; 

o kūrybiškumo prielaidos; 

o kūrybiškumo propagavimas; 

o netikėtumų priėmimas; 

o nenuspėjami ir netradiciniai dalykai; 

o rizika; 

o naujo ir originalaus mąstymo skatinimas? 


Jei taip, šis visiškai atnaujintas antrasis knygos leidimas padės jums pasiekti šiuos tikslus. 

Knygą, aiškiai ir remdamiesi ugdymo praktika, logiškai ir tiksliai išdėstydami teorinę 
medžiagą, parašė žymūs tyrėjai ir praktikai, kurie negailėjo patarimų ir pateikė gerosios 
patirties pavyzdžių, kaip planuoti ir įgyvendinti veiksmingą kūrybišką mokymą(si). 

Knygos skiriamasis bruožas — tai, kad kūrybiškumas tyrinėjamas per atskirus 
mokomuosius dalykus. Tačiau nuo pirmo iki paskutinio skyriaus analizuojamos ir 
pagrindinės tarpdalykinės temos. Leidinyje akcentuojamas kritiškas ir reflektyvus požiūris 
į ugdymo praktiką. 

Šio leidinio naujovės: 


o trys visiškai nauji skyriai apie dramą, muziką ir geografiją; 

o atnaujintas įvadas, apžvelgiant kūrybiškumo tyrimų, švietimo politikos 
ir praktikos naujoves; 

o naujas baigiamasis skyrius, kuriame nustatomos tarpdalykinės temos; 

o didesnis dėmesys tarptautiniams aspektams ir pavyzdžiams. 


Šios knygos skyrių autoriai yra šešių universitetų darbuotojai. Šie universitetai 
vykdo vienus iš svarbiausių švietimo srities tyrimų tarptautiniu mastu ir kai kurie iš 
jų pateikė geriausias mokytojų rengimo programas Anglijoje. Kai kurie autoriai dirba 
garsiose Anglijos ir tarptautinėse organizacijose, pvz., Londono Nacionalinėje galerijoje 
ir Geografijos asociacijoje. 

„Kūrybiškumas pradinėje mokykloje“ - tai pagrindinė knyga studijuojantiems ir 
jau dirbantiems pradinių klasių mokytojams, siekiantiems tobulinti savo, kaip mokytojo, 
profesines kompetencijas. 

Knygą sudarė Raselas Džounsas (Russell Jones) ir Dominykas Vaizas 
(Dominic Wyse). 

Skyrių autoriai ir 

Natali Beilei (Natalie Bailey) — 
Piterboro Sautfildso (Southfields) pradinės mokyklos mokytoja. 


Polas Bovenas (Paul Bowen) - 
Mančesterio Metropoliteno universiteto Švietimo fakulteto pradinio ugdymo ir istorijos 
vyresnysis dėstytojas. 


Džeimsas Bidalfas (James Biddulph) - 
Redbridžo Avanti Korto (Avanti Court) pradinės mokyklos direktorius, anksčiau dirbęs 
direktoriaus pavaduotoju Londone ir aukštos kvalifikacijos mokytoju Niuame. 


Pam Burnard — 
Kembridžo universiteto Švietimo fakulteto lektorė. Ji koordinuoja menų, kūrybinių, 
kultūros ir švietimo studijų magistrų mokslinius tyrimus. 


Teresa Kremin (Teresa Cremin) - 

Atvirojo universiteto literatūros dėstymo profesorė, Anglų kalbos asociacijos (English 
Association) narė, Jungtinės Karalystės literatūros asociacijos (UKLA), knygų labdaros 
organizacijos „BookTrust“ ir Poezijos archyvo (Poetry Archive) valdybos narė. 


Alanas Krosas (Alan Cross) — 
Mančesterio universiteto vyresnysis mokslinis bendradarbis. 


Lin Daues (Lyn Dawes) - 
Nortamptono universiteto gamtos mokslų ir švietimo studijų dėstytoja. 


Debora Gardner (Deborah Gardner) - 
Halifakso Varli Roudo (Warley Road) pradinės mokyklos matematikos mokytoja ir klasės 


mokytoja. 

Raselas Džounsas - 
Mančesterio Metropoliteno universiteto Švietimo fakulteto švietimo ir vaikų ugdymo 
studijų programos vyresnysis dėstytojas. 


Deividas Lambertas (David Lambert) — 

Londono universiteto Švietimo instituto profesorius, 2002-2012 m. dirbęs Geografijos 
asociacijos pirmininku. 

Alison Maule (Alison Mawle) - 

Londono nacionalinės galerijos mokyklų programų vadovė. 


Rodžeris Makdonaldas (Roger McDonald) - 

Saksono Vejaus (Way) pradinės mokyklos direktoriaus pavaduotojas ir Kenterberio 
krikščioniškojo universiteto asocijuotas mokytojas. 

Pola Ovens (Paula Owens) — 

Geografijos asociacijos nepriklausoma konsultantė ir ugdymo programos rengimo vadovė. 


Mamta Naik - 
Mančesterio Metropoliteno universiteto Švietimo fakulteto vyresnioji dėstytoja. 


Katerina Rico (Catherine Rizzo) — 
Piterboro Sautfildso (Southfields) pradinės mokyklos klasės mokytoja. 


Deividas Spendlav (David Spendlove) — 
Mančesterio universiteto aukštesnės pakopos švietimo studijų programos vadovas. 


Polas Varvikas (Paul Warwick) — 
Kembridžo universiteto gamtos mokslų ir švietimo studijų programos dėstytojas. 


Dominykas Vaizas — 
Londono universiteto Švietimo instituto ikimokyklinio ir pradinio ugdymo studijų 
programos profesorius. 

Mes su Dominyku Vaizu norėtume padėkoti Briusui Robertsui (Bruce Roberts), 
leidyklos „Routledge“ užsakymų redaktoriui, taip pat Hamišui Baksteriui (Hamish Baxter) 
ir Helenai Marsden (Helena Marsden) už pagalbą leidžiant šią knygą. 

Deividas Lambertas (David Lambert) ir Pola Ovens (Paula Owens) norėtų padėkoti 
mokytojams Džeinei Maligan (Jane Mulligan), Džonatanui Kersejui (Jonathan Kersey), 
Sarai Lujis (Sarah Lewis) ir dr. Emai Modslei (Emma Mawdsley) už bendradarbiavimą su 
Geografijos asociacija rašant skyrių „Geografija“. 

Polas Varvikas (Paul Warwick) ir Lin Daues (Lyn Dawes) labai dėkoja Piterboro 
Sautfildso (Southfields) pradinės mokyklos mokytojoms Katerinai Rico (Catherine Rizzo) 
ir Natali Beilei (Natalie Bailey). Jų darbas mus įkvėpė parašyti skyrių „Gamtos mokslai“. 
Norėdami susipažinti su projektu „Galvojame kartu“ (angl. Thinking together), kurį 
įgyvendinant buvo nagrinėjama, kaip paskatinti vaikus įsitraukti į tyrinėjamąjį pokalbį, 
apsilankykite interneto tinklalapyje http://thinkingtogether.educ.cam.ac.uk/. 

Mamta Naik (Mamta Naik) norėtų padėkoti Frankui Edi (Frank Eade) ir Širlei 
Buš (Shirley Bush) už jų vertingus patarimus. Taip pat dėkojame Halifakso Varli Roudo 
(Warley Road) pradinės mokyklos penktokams* ir juos įkvepiančiai mokytojai Deborai 
Gardner (Deborah Gardner). 

Polas Bovenas (Paul Bowen) dėkoja Stefani Kuper (Stephanie Cooper), Olseidžerio 
Haifildo (Highfield) bendruomenės pradinei mokyklai Česyre, Sibridžo (Seabridge) 
pradinei mokyklai (personalui), Endono Šv. Luko pradinei mokyklai ir Šiaurės 
Imperatoriškajam karo muziejui. 

Alanas Krosas (Alan Cross) labai dėkoja Stokporto Hurstedo (Hursthead) pradinės 
mokyklos mokytojai Sarai Dakin (Sarah Dakin). 

Alison Maule (Alison Mawle) dėkoja Graftono (Grafton) mokyklos personalui ir 
mokiniams, taip pat Robui Vatsui (Rob Watts) iš Ruhamptono (Roehampton) universiteto. 


Raselas Džounsas (Russell Jones) 
Mančesterio Metropoliteno universitetas 


*Žr. lentelę „Anglijos švietimo sistema“ knygos gale. 

„Kūrybiškumas“ - tai sąvoka, kuri ir toliau įkvepia bei motyvuoja ne tik 
pradedančius, bet ir patyrusius mokytojus. Ją sunku tiksliai nusakyti, apibrėžti ir 
įvertinti. Paprastai švietėjai užduoda šiuos klausimus: „Kas yra kūrybiškumas?“ ir „Ar 
galima jo mokyti?“ Svarbu nagrinėti šiuos ir kitus klausimus, kad suprastume kūrybos 
procesus ir susitartume dėl krypties, kurią suteiksime šiai knygai. Nagrinėdami sudėtingą 
„kūrybiškumo“ sampratą, tikimės, kad ji bus originali. Pradžioje įdomu būtų laikytis 
požiūrio, kad „kūrybiškumas reiškia žmogaus gebėjimą sugalvoti naujas ir originalias 
idėjas, įžvalgas, pertvarkas, išradimus ar meno objektus, kuriuos ekspertai priima kaip 
turinčius mokslinės, estetinės, socialinės ar technologinės vertės“ (Vernon, 1989: 94). Be 
abejo, pati sąvoka „originalumas“ jau savaime yra sudėtinga, nes ji negali būti vakuume. 
Norint sukurti kažką originalaus, būtinai reikės kažką iš naujo nagrinėti ir įvertinti jau 
turimas žinias. Pavyzdžiui, Entonio Gormlejaus (Anthony Gormley) skulptūra „Šiaurės 
angelas“. Jeigu sutarsime, kad ji - „kūrybiškumo“ pavyzdys, tada, be viso to, ji yra istorinių 
ar meno idėjų dalis. Prieš šią skulptūrą buvo sukurta ir kitų; be to, nemažai skulptūrų 
buvo liejama ir iš metalo, o ne tik kalama iš akmens. Ir anksčiau buvo kuriami žmogaus 
kūno ir angelų atvaizdai. Ir iki šio kūrinio skulptūros buvo statomos viešosiose erdvėse. 
E. Gormlejus nuolat naudoja pagal savo paties kūną padarytus lipdinius, kad surastų 
sąsają tarp žmogaus formos ir natūralios jo aplinkos. Vis dėlto jo skulptūra „Šiaurės 
angelas“ - ir kūrybiška, ir originali. Atsižvelgiant į meninį skulptūrų paveldą, buvo priimti 
tam tikri sprendimai dėl kūrybiškumo proceso. Visų pirma, skulptūra labai didelė (20 m 
aukščio ir 54 m pločio); be to, ji buvo ne tik nulieta iš plieno, bet ir pastatyta pramoninėje 
šiaurės rytų Anglijos dalyje, todėl primena apie jos gamybos pramonę ir darbuotojų jėgą. 
Angelo sparnai šiek tiek palenkti į priekį, tarytum jis apkabina dirbančiuosius. Skulptūros 
dizainas ir inžineriniai sprendimai atkartoja Taino tiltą. Ji pastatyta greta pagrindinio 
kelio ir atlieka kelias geografines funkcijas. Poetine prasme skulptūra garbinama tarytum 
ikona, nes ji atlaiko bet kokias orų negandas, kritikus, niekintojus ir simbolizuoja šiaurės 
rytų Anglijos darbuotojų gebėjimą ištverti sunkumus. E. Gormlejus rašė: „Norėjau sukurti 
skulptūrą, kuri suteiktų vilties per šį sudėtingą pereinamąjį laikotarpį, kai pramonės amžių 
pakeitė informacijos amžius, o šiaurės rytų dalies darbuotojai buvo pamiršti“ (Gormley, 
2012). Iš tiesų nesitikime, kad vaikai ims statyti didžiules skulptūras, tačiau svarbiausia yra 
tai, kad originalumo ir kūrybiškumo šaknys slypi vaikystėje. Šiuos principus galime dar 
kartą aptarti, išnagrinėti ir įvertinti savo klasėse. Norėdami geriau suprasti kūrybiškumą 
ir išsiaiškinti, kiek jis svarbus mokytojams dirbant su vaikais, turime susipažinti su šios 
srities moksliniais tyrimais. 

Šiuolaikinė kūrybiškumo tyrimų era, pasak psichologų, prasidėjo nuo 1949 m. 
J. P. Gildfordo (J. P. Guilford) pasakytos kalbos per Amerikos psichologų asociacijos 

susitikimą. Iš pradžių jis nurodė, kad tarp gebėjimų ir kūrybiškų žmonių yra glaudus 
ryšys, kurį jis susiejo su tam tikromis charakterio savybėmis. J. P. Gildfordas teigė, kad 
kūrybiškumo tyrimo nepaisymas yra „pasibaisėtinas“ (Guildford, 1987: 34). Jis pabrėžė 
kūrybiško talento įtaką pramonei, mokslui, inžinerijai ir valstybės valdžiai. Pagrindinė 
pranešimo mintis - kūrybiškumo, „kad ir visai nežymaus“, galima tikėtis „iš visų 
žmonių“ (op. cit., p. 36). J. P. Gildfordas sakė, kad tyrėjai pabrėždavo linkmės mąstymo 
(angl. convergent thinking) įgūdžių svarbą ir nekreipdavo dėmesio į skirtingo mąstymo 
(angl. divergent thinking) įgūdžius. Savo pranešimo ir tolesnio dokumento pavadinime 
mokslininkas pavartojo žodį „kūrybiškumas“, kuris turėjo perteikti skirtingo mąstymo 
esmę. 1957 m. Sovietų Sąjunga į kosmosą paleido pirmąjį dirbtinį palydovą, o amerikiečiai 
savo pralaimėjimą tapti pirmais šioje kosminėje rungtyje paaiškino kūrybiškumo stoka 
(Cropley, 2001). Tai tapo akstinu imtis kūrybiškumo tyrimų. 

Praėjusio amžiaus aštuntajame ir devintajame dešimtmetyje  atliktuose 
psichologijos tyrimuose daugiausia dėmesio skirta tolesniems bandymams apibūdinti 
kūrybiškumą ir galiausiai jį išmatuoti. E. P. Torenso (Torrance) kūrybiškumo testai — 
vieni geriausių tokio matavimo pavyzdžių. Deividas Feldmanas ir Ana Benjamin (D. 
Feldman ir A. Benjamin, 2006) laiko šį darbą psichometrinio vertinimo tradicijos dalimi 
ir teigia, kad dažnai minimos idėjos apie „technologinį išradingumą“ (angl. technological 
inventiveness) ir „idėjinį sklandumą“ (angl. ideational fluency) kilo iš jo darbų. E. P. 
Torenso testai, kaip ir daugelis kitų standartizuotų testų, vis labiau kritikuojami, pateikiant 
nenuginčijamą argumentą - kūrybiškumas gerokai sudėtingesnis, jo negalima patikrinti 
net sudėtingiausiais testais. Taigi tik vėliausi tyrimai ėmė nagrinėti dalykus, naudingus 
švietimo praktikams. 

Ankstyvieji Michalo Čiksentmihalio (Mihaly Csikszentmihalyi) darbai buvo 
skirti asmenybei, motyvacijai ir naujų problemų atradimui aptarti (Csikszentmihalyi, 
1990). Mokslininkas ištyrė kelis šimtus menininkų ir mėgino suprasti, kodėl kai kurie 
iš jų sukurdavo kūrinius, laikomus kūrybiškais, o kiti - ne. Nagrinėdamas asmenybę, 
M. Čiksentmihalis suprato, kad kūrybingiems studentams būdingi šie bruožai: jautrumas, 
atvirumas potyriams ir impulsams; jie savarankiški, juos mažai domina socialinės normos 
ar pripažinimas. Išskirtinis jų bruožas - tai „šaltas ir nuošalus jų būdas“ (op. cit., p. 192). 
Net ir šiame etape mokslininkas pripažįsta, kad tai, jog šie žmonės - menininkai, o ne 
mokslininkai ar kitai grupei priskiriami asmenys, labai svarbus faktas, ir šių tyrimų 
rezultatų negalima apibendrintai taikyti kitoms grupėms. 

Kaip ir kitiems tyrinėtojams, M. Čiksentmihaliui ir jo komandai nepavyko rasti 
jokio ryšio tarp tradicinių intelekto matavimų ir kūrybiškų darbų kriterijų. Mokslininkas 
suprato, kad daugeliui kūrybingų žmonių problemos formulavimas gerokai svarbesnis už 


Įžanga 11 


jos sprendimą. Taigi jis pasiryžo ištirti menininkų atradimų orientaciją. Grupei studentų 
M. Čiksentmihalis pateikė įdomių vaizdo objektų ir piešimo reikmenų. Studentai galėjo 
daryti viską, ką nori, ir savo veiklą užbaigti nupiešdami jiems patinkantį piešinį. Studentų 
atradimų orientacija buvo matuojama pagal tai, kiek objektų jų darbas apėmė: kuo objektų 
skaičius didesnis, tuo didesnė tikimybė, kad jie sprendė problemą, pasitelkdami atradimų 
orientaciją. Kitas matavimo kintamasis - pakitimai, įvykę piešiant. Pripažinti menininkai 
ir mokytojai geriau įvertino piešinius, kuriuos nutapė studentai, turintys atradimų 
orientaciją, nei tie, kurie vadovavosi labiau nuspėjamu problemos sprendimo metodu, 
nes pirmosios grupės studentų darbai buvo originalesni. Be to, žvelgiant į šių menininkų 
karjerą po septynerių metų, koreliacija buvo dar didesnė. 

Ankstyvieji M. Čiksentmihalio darbai, panaudojant į asmenį orientuotą metodą, 
parodė, kad buvo matomas ne visas vaizdas. Tad mokslininkas pasiūlė klausimą „Kas yra 
kūrybiškumas?“ pakeisti klausimu „Kur yra kūrybiškumas?“ (Csikszentmihalyi, 1990: 
200). Žvelgiant iš jo garsiosios „sistemų perspektyvos“ (op. cit., p. 205), kūrybiškumas 
matomas kaip sąveikos tarp trijų posistemių - asmens, srities ir sferos - rezultatas. Sfera - 
tai sistema, turinti tam tikrų taisyklių, tarkime, Vakarų klasikinė muzika - tai „sfera“, 
kurioje garsai ir tyla turi būti derinami, norint sukurti atlikėjams ir auditorijai priimtinus 
muzikos kūrinius. „Sritis“ - tai socialinės sistemos dalis, galinti paveikti sferos struktūrą. 
Tokie muzikos konkursai, kaip Lionelio Terčio tarptautinis altų konkursas-seminaras — 
tai klasikinės muzikos srities įtakos dalis. Stojimas į muzikos koledžus ir skiriamos 
stipendijos - taip pat tokios srities įtakos dalis. Svarbiausia srities funkcija - palaikyti sferą 
tokią, kokia ji yra. Kita vertus, sritis veikia tarsi koks sargybinis, leidžiantis sferoje daryti 
pakeitimus. Asmens vaidmuo - sferai pateikti variacijas, kurias vertina sritis. Tokios 
variacijos reiškia išskirtinį kūrybiškumą. 


Kūrybiškumo mokymas 


Šimtuose programų teigiama, kad jos skatina vaikų kūrybiškumo vystymąsi. 
Vienose jų rašoma apie gana ilgą laiką taikytus išsamius metodus, kitose minimi tokie 
konkretūs metodai, kaip „SCAMPER“, kuris taikomas, siekiant sukurti kažką naujo, turimą 
dalyką pakeičiant, sujungiant, pritaikant, padidinant, panaudojant kitaip, panaikinant ir 
pertvarkant arba pateikiant atvirkščiai (Cropley, 2001). Kitas pavyzdys - kolektyvinis 
naujų idėjų svarstymas (angl. brainstorming), kuris buvo išplėtotas, kad apimtų labiau 
struktūrizuotus idėjų kūrimo būdus, kaip antai minčių žemėlapius (angl. mind maps) 
ir kitas vaizdo priemones, kurias naudojant idėjų kategorijos išdėstomos hierarchiškai. 

Daugelis minėtų dalykų iš pradžių atsirado privačiame sektoriuje, pavyzdžiui, Edvardo 
de Bono lateralinio mąstymo (angl. lateral thinking) metodas. Vis dėlto, nepaisant 


didžiulio susidomėjimo šia sritimi ir nemažos kai kurių metodų finansinės sėkmės, 
empirinių įrodymų trūksta: „Psichologijos literatūroje nerasime aiškaus, nedviprasmiško 
ir neginčijamo atsakymo į tai, kaip galima didinti kūrybiškumą“ (Nicholson,1999: 407). 

Teresa Amabail (Teresa Amabile) labai prisidėjo prie kūrybiškumo tyrimo. 
Jos netenkino standartizuoti kūrybiškumo testai, ir ji ėmė taikyti kitą veiklą bei testus, 
kuriuos atliekant reikėjo sukurti tam tikrą realų produktą, pavyzdžiui, koliažą ar haiką 
(vert. pastaba - Japonijos poezijos forma). Sukurto naujo „produkto“ kūrybiškumą ir 
kitus aspektus vertino ekspertai, pavyzdžiui, dailininkai ar poetai. T. Amabail šį procesą 
pavadino „kompromisiniu vertinimu“ (Amabile, 1990: 65). Ji rėmėsi tokia kūrybiškumo 
sąvokos apibrėžtimi: „Produktas ar tam tikra išraiška vertinami kaip kūrybiški, jeigu (a) 
jie yra nauji, tinkami, naudingi, teisingi arba tai yra vertinga esamos užduoties išraiška 
ir jeigu (b) užduotis yra euristinė, o ne algoritminė“ (1990: 66). T. Amabail teigia, kad, 
nors vertintojams sunku apibrėžti kūrybiškumą, vis dėlto su juo susidūrę jį lengvai 
atpažįsta. Be to, teisėjams nesunku susitarti dėl produktų vertinimo, tačiau sunkiau rasti 
kompromisą dėl asmenų kūrybingumo ir kūrybiškų procesų. Be to, mūsų nuomone, ji 
teisingai nurodė, kad kūrybiškumas - tai nuolatinė, o ne laikina savybė, ir jis pasireiškia 
nuo kasdienės veiklos iki Einšteino, Mocarto ir Pikaso kūrinių. Skiriasi ne kūrybiškumo, 
kaip paties reiškinio, buvimas, o skirtingų žmonių gebėjimai, pažinimo būdai, motyvacija 
ir aplinkybės. 

Remdamasi T. Amabail darbu, Beta Henesi (Beth Hennessey) susiejo kūrybiškumą 
su motyvacija. B. Henesi parodė, kad vidinė motyvacija skatina vaikų kūrybiškumą, o 
išorinė motyvacija, kylanti siekiant išorinio tikslo, kūrybiškumą „žudo“. Pavyzdžiui, 
griežtos pasiekimų vertinimo sistemos turi neigiamos įtakos mokytojų gebėjimui 
ugdyti mokinių vidinę motyvaciją. Kita vertus, jos moksliniai tyrimai parodė, kad šį 
neigiamą poveikį gali šiek tiek sušvelninti „imunizavimo procedūros“ (Hennessey, 2010: 
343). Jas taikydami mokytojai padeda mokiniams suprasti vidinės motyvacijos vertę, 
nepaisant klasėje tvyrančios išorinės motyvacijos. Pasak B. Henesi, šis metodas skirtas tik 
bazinei motyvacijai ir kūrybiškumui ugdyti, o ne išskirtiniam kūrybiškumui, kuris gali 
pasireikšti idealioje klasės aplinkoje, kai vyrauja vidinė motyvacija. Įspūdingoje skyriaus 
baigiamojoje dalyje B. Henesi pasisako už praėjusio šimtmečio aštuntajame dešimtmetyje 
Amerikoje taikytą atvirosios klasės modelį. Jis buvo sukurtas pagal Didžiojoje Britanijoje 
septintajame dešimtmetyje taikytą pradinių klasių modelį. B. Henesi manymu, tai idealus 
praktinis optimalių sąlygų kūrybiškumui pasireikšti įgyvendinimo pavyzdys, kurį ji 
atskleidė kartu su savo kolegomis. 

Apskritai tyrėjai ir toliau optimistiškai teigia, kad kūrybiškumą galima skatinti 
mokytojams įvairiais būdais dirbant su mokiniais ir studentais. Nustatyta keletas veiksnių, 
kurie sąlygoja kūrybiškumą ir dėl ko būtina: 


o skatinti smalsumą ir tyrinėjimus; 

o ugdyti motyvaciją, visų pirma, vidinę; 

o raginti rizikuoti; 

o daug tikėtis ir tikėti mokinių kūrybiškumo potencialu: svarbu, kaip mokytojai 
žiūri į mokinius ir kaip mokiniai mato save; 

o suteikti galimybę rinktis ir atrasti: „Visiškai nestebina įtikinami įrodymai, kad 
žmones iš tikrųjų labiau domina (jie turi vidinės motyvacijos) dalyvauti jų pačių 
pasirinktoje veikloje, o ne toje, kurią jiems sugalvojo ar privertė atlikti kiti ir kurios 
jie nekontroliuoja“ (Dudek ir Cėtė, 1994; Kohn, 1993); 

o ugdyti mokinių savivaldos įgūdžius; 

o padėti įgyti žinių apie konkrečią sferą: mokiniai turi kuo geriau suprasti 
sferą (paprastai tam tikrą mokomąjį dalyką), kad joje galėtų dirbti kūrybiškai 
(Nicholson, 1999: 409). 


Ši mintis apie galimybę rinktis labai svarbi, o Anglijos švietimo sistema ilgai, 
labiausiai nuo 1988 m., ją neigė. 


Kūrybinės partnerystės 


1999 m. Jungtinės Karalystės vyriausybės užsakytojeataskaitoje „Visų mūsų ateitys: 
kūrybiškumas, kultūra ir švietimas“ (NACCCE ataskaita, 1999) teigiama, kad, norint 
atskleisti kiekvieno jauno žmogaus galimybes, būtina turėti nacionalinę kūrybiškumo 
ir kultūros ugdymo strategiją. Vienas iš geriausių dalykų, atsiradusių po šios NACCCE 
ataskaitos, - tai Kūrybinių partnerysčių (KP) iniciatyva. KP apibūdinamos taip: 


Pagal Kūrybinių partnerysčių programą tokie kūrybiški darbuotojai, kaip 
menininkai ir mokslininkai, ateina į mokyklas, kad įkvėptų jaunimą ir padėtų jam 
mokytis. Nuo 2002 m. programoje dalyvavo daugiau kaip 1 mln. vaikų, apie 90 tūkst. 
mokytojų, daugiau nei 8 tūkst. projektų visoje Anglijoje. Buvo didinami siekiai, laimėjimai 
ir visuomenės galimybės. 

(Kūrybiškumas, kultūra ir švietimas, 2011, internete) 

Pradinis KP įsipareigojimas - pavesti patiems žmonėms kontroliuoti kūrybiškus 
projektus - buvo unikalus, turint omenyje naujosios leiboristų vyriausybės 1997-2010 m. 
švietimo iniciatyvas, paprastai vykdomastik „išviršaus“. Nors naujajaileiboristų vyriausybei 
nepavyko įgyvendinti kai kurių svarbiausių NACCCE ataskaitos rekomendacijų, vis dėlto 
ji skyrė nemažai lėšų KP 

Buvo užsakyti du plataus masto KP vertinimai. Atliekant vieną iš jų, buvo 
nagrinėjama sąsaja tarp pasiekimų ir KP projektų. Nustatyta, kad KP turėjo nedidelės 
įtakos 3-ajai ir 4-ajai ugdymo pakopoms, bet ne 2-ajai* (Kendall ir kt., 2010). Kita vertus, 
pasiekimai buvo matuojami nacionaliniais teisės aktais reglamentuotais testais, o tai 
nėra tinkamiausia priemonė iniciatyvoms, kurių tikslas - paskatinti kūrybišką mokymą, 
išmatuoti. Atliekant antrąjį vertinimą, buvo žvelgiama į kūrybinių partnerysčių poveikį 
mokytojams. Dalyvavimas KP turėjo didžiulės įtakos mokytojams: jų nuomone, KP 
padėjo ugdyti lyderystės ir tarpasmeninio darbo įgūdžius. Turbūt nestebina ir kitas tyrimų 
rezultatas: tie mokytojai, kurie daugiau dalyvavo KP, manė, kad tai jiems turėjo didesnės 
įtakos, nei tiems, kurie KP veikloje dalyvavo mažiau. 

Ankstesni KP vertinimai buvo atlikti regionuose. Juos 2003-2005 m. Mersisaide 
ir Mančesteryje (Salforde) atliko Deividas Spendlav (David Spendlove) ir Dominykas 
Vaizas (Dominic Wyse) (svarbiausi jų tyrimo rezultatai apibendrinti leidinyje Wyse 
ir Spendlove, 2007). Pagrindinis šio tyrimo akademinis indėlis buvo geresnis termino 
kūrybiškas mokymasis supratimas. Nėra aišku, kodėl įgyvendinant KP buvo pasirinktas 
kūrybiškas mokymasis, o ne kūrybiškumas. Atliekant tyrimą, paaiškėjo, kad asmenims, 
dalyvavusiems KP, kūrybiško mokymosi reikšmė buvo neaiški. Taigi, vieno iš tyrimų, per 
kurį buvo analizuojamas dalyvių suvokimas, taip pat kūrybiškumo teorija, rezultatas buvo 
pasiūlyti geriausiai tinkantį kūrybiško mokymosi apibrėžimą: 


kūrybiškas mokymasis - tai mokymasis, kai atsiranda naujas ir originalus 
mąstymas, kurį atitinkami stebėtojai pripažįsta kaip vertingą. 


Kaip matyti iš Anos Kraft, Teresos Kremin ir Pamelos Burnard (Anna Craft, Teresa 
Cremin ir Pamela Burnard, 2008) knygoje pateiktų Deivido Feldmano (David Feldman) 
redaktoriaus pastabų, apibrėžtis pasirodė naudinga. D. Feldmanas (2008) teigė, kad 
būtina, nors ir apytikriai, nurodyti, ką reiškia sąvokos kūrybiškas bei mokymasis ir kaip jos 
tarpusavyje susijusios. Buvo vis labiau manoma, kad kūrybiškas mokymasis - tai kažkas 
ne taip formalu ir ribojančio kaip didžioji dalis tuo metu vyravusios praktikos, tačiau vis 
dėlto buvo tikima, kad didžiausios kūrybiškos veiklos kliūtys - tai vyraujanti vertinimo 
sistema ir Nacionalinė bendroji ugdymo programa, o ypač - nacionalinės strategijos. 


*Žr. lentelę „Anglijos švietimo sistema“ knygos gale. 

Pirmame R. Džounso ir D. Vaizo (2004) leidinyje pabrėžėme įtampą tarp standartų ir 
kūrybiškumo - apie tai rašoma Anglijos švietimo ir mokslo ministerijos Nacionalinėje 
strategijoje „Meistriškumas ir džiaugsmas“ (angl. Excellence and Enjoyment) (DfES, 2003). 
Šios išvados šiek tiek atkartoja mintį dėl įgyvendinimo ir kūrybiškumo politikos sąveikos 
(Troman, Jeffrey ir Raggl, 2007 - Bobas Džefrejus (Bob Jeffrey) ir Peteris Vūdsas (Peter 
Woods) nuo 1996 m. tyrinėjo kūrybišką mokymą ir kūrybišką mokymąsi per švietimo 
prizmę). Vis dėlto vyriausybė nepripažino minties apie įtampą tarp Bendrosios ugdymo 
programos, vertinimo politikos ir kūrybiškumo. Vadovaudamasi B. Robertso ataskaita, 
kurią buvo pavesta parengti siekiant ištirti kūrybiškumą mokyklose, vyriausybė pakartojo 
savo poziciją, įrašytą nacionalinėje strategijoje: „kūrybiškumas ir standartai neatsiejami“ 
(Kultūros, žiniasklaidos ir sporto ministerija, 2006: 4). Nepaisant abipusio susižavėjimo 
KP, aprašyto ir Švietimo atrankos komiteto ataskaitoje, ir vyriausybės atsakyme, tenka 
apgailestauti, kad nuo 2011 m. konservatorių ir liberalų demokratų koalicinė vyriausybė 
nutraukė KP skirtą finansavimą. 


Kūrybiškumas ir Nacionalinė bendroji ugdymo programa 


2010 m. Europos Komisijos Naujų technologijų tyrimų institutas (NTTI) (angl. 
European Commission Institute for Prospective Technological Studies) paskelbė galutinę 
ataskaitą apie atliktą kūrybiškumo ir inovacijų tyrimą (Cachia ir kt., 2010). Vienas 
iš šios knygos redaktorių (Dominykas Vaizas) bendradarbiavo su NTTI komanda ir 
padėjo rengti ataskaitos metodologiją, kritiškai vertino ataskaitos projektus, analizavo 
kai kuriuos Jungtinės Karalystės švietimo duomenis ir juos skleidė. Atliekant tyrimą 
buvo nagrinėjamas kūrybiškumo vaidmuo pradiniame ir viduriniame ugdyme 27 
Europos Sąjungos valstybėse narėse. Analizuojant bendrąsias ugdymo programas, 
paaiškėjo, kad apskritai kūrybiškumas nepakankamai skatinamas. Daugeliu atveju taip 
atsitikdavo dėl to, kad nebuvo aiškių kūrybiškumo apibrėžčių ar jo supratimo. Kita 
kūrybiškumo kliūtis - perkrautos bendrosios ugdymo programos. Mokytojai dažnai 
minėjo, kad jomis privalo vadovautis dirbdami. Be to, kūrybiškumui įgyvendinti 
trukdo ir tradiciniai mokymo metodai, t. y. dėstymas ir rašymas ant lentos. Pradinių 
klasių mokytojai labiau nei vidurinio ugdymo pedagogai buvo linkę skatinti kūrybišką 
mokymąsi ir aktyvų į mokinį sutelktą metodą klasėje. Pripažinta, kad vertinimo 
procesas laikomas kliūtimi, kai pabrėžiamas norminis vertinimas, tačiau panaudojus 
įvairesnius vertinimo būdus tai padeda ugdyti kūrybiškumą. Be to, prieita prie išvados, 
kad, norint peržiūrėti Bendrąją ugdymo programą ir siekiant į ją įtraukti daugiau 

kūrybiškumo, reikia taip pat peržiūrėti ir suderinti vertinimo sistemą. Kalbant apie 
Jungtinę Karalystę, NTTI tyrime pastebėta, kad Šiaurės Airijos ir Škotijos bendrųjų 
ugdymo programų tekstuose dažniau vartojama sąvoka „kūrybiškumas“. 

Nuo 1999 m. kūrybiškumas minimas kaip Anglijos nacionalinės pradinio 
ugdymo bendrosios programos tikslas. Šios programos vadovo ir atitinkamos interneto 
svetainės dalyje apie mąstymo įgūdžius „Įgūdžių stiprinimas visoje Bendrojoje ugdymo 
programoje“ (angl. Promotingskillsacrossthecurriculum)taip pat minimaskūrybiškumas. 
Vėliau prie internetinio Nacionalinės bendrosios ugdymo programos varianto 
pridėta papildoma dalis „Mokymasis pagal visą bendrąją ugdymo programą“ (angl. 
Learning across the curriculum). Šioje dalyje pateikiami išsamūs reikalavimai ir gairės, 
padedantys skatinti kūrybiškumą įgyvendinant Bendrąją ugdymo programą. 2010 m. 
naujosios leiboristų vyriausybės pavedimu buvo peržiūrėta ir pakeista Pradinio 
ugdymo bendroji programa, o internete paskelbta nauja jos redakcija. Šioje Bendrojoje 
ugdymo programoje kūrybiškumas minimas dar dažniau, labiausiai kalbant apie 
aktyviąją jo formą, kai mokinių prašoma „sukurti“, „padidinti kūrybiškumo įgūdžius“ 
ir „ugdyti kūrybiškumą“. Tačiau 2011 m. naujoji koalicinė konservatorių ir demokratų 
vyriausybė paskelbė, kad Nacionalinė bendroji ugdymo programa bus peržiūrima 
ir keičiama dar kartą. Vyriausybė iš karto pašalino (ir padėjo į archyvą) naująją 
Pradinio ugdymo bendrosios programos svetainę, teigdama, kad vyriausybės politika 
pasikeitė. Be to, vyriausybė pašalino įgūdžių tobulinimą iš visos Bendrosios ugdymo 
programos medžiagos, kuri buvo pridėta prie internetinės Nacionalinės bendrosios 
ugdymo programos, nes ji nusprendė, kad iš svetainės reikia pašalinti visą teisės aktais 
nepatvirtintą medžiagą. 

Velso fondo vaikų nuo trejų ir septynerių metų programos dalyje „Įgūdžiai, 
įgyvendinami Bendrojoje ugdymo programoje“ (angl. Skills across the curriculum) rašoma 
apie mąstymo įgūdžius. „Mąstymo ugdymas“ apibūdinamas kaip mąstymo gebėjimų 
ugdymas, pritaikant planavimą, atsižvelgiant į raidos procesus ir naudojant refleksiją, 
siekiant, kad mokiniai suprastų savo pasaulį. Teigiama, kad dalyvaudami šiuose procesuose 
vaikai gali galvoti kūrybiškai ir kritiškai. Įdomu, kad „kūrybinį ugdymą“ Velsas laiko viena 
iš „mokymosi sričių“. Bendrojoje ugdymo programoje rašoma: 


Visy mokomyjų dalykų ugdymo programose turėtų būti nuolat vystoma 
vaikų vaizduotė ir kūrybiškumas. Jų natūralus smalsumas ir noras išmokti turėtų 
būti skatinamas jutimine patirtimi - mokyklos viduje ir už jos ribų. Vaikai turėtų 
dalyvauti kūrybiškoje, vaizduotę skatinančioje veikloje, kad galėtų išreikšti save, 
t. y. jie turėtų imtis meno, amatų, dizaino, muzikos, šokių ir judėjimo. Vaikai 

turėtų patyrinėti įvairiausius stimulus, vystyti savo gebėjimą bendrauti ir reikšti 
kūrybiškas mintis, galvoti apie savo darbą. 


(Vaikų, švietimo, mokymosi visą gyvenimą 
ir įgūdžių ugdymo ministerija, 2008: 10) 


Be to, Velso vaikų nuo trejų iki devyniolikos metų įgūdžių ugdymo programoje 
teigiama, kad programos daliai, kur rašoma apie mąstymo ugdymą, didelę įtaką turi 
kūrybiškas ir kritinis mąstymas, nors didžiausias dėmesys skiriamas metapažinimui. 

Šiaurės Airijos dalyje „Mąstymo įgūdžiai ir asmeniniai gebėjimai“ (angl. 
Thinking skills and personal capabilities) kūrybiškumas minimas kalbant apie mąstymo 
įgūdžius: vaikams turi būti suteikiama vertinga patirtis įgyvendinant Bendrąją ugdymo 
programą, kad jie galėtų įgyti įgūdžių, būti kūrybingi. Vienas iš tokio kūrybiškumo 
pavyzdžių - klausimų formulavimas, spręstinų problemų įvardijimas, naujų sąsajų 
darymas, nenumatytų dalykų vertinimas, rizikavimas. 

Skirtingai nei Velsas, Anglija ar Šiaurės Airija, Škotija neturi atskiros kūrybiškumui 
skirtos dalies, siekiant ugdyti mąstymo įgūdžius. Škotija kūrybiškumą laiko svarbia tema, 
diegiama per „patirtinį“ mokymąsi atskirose Bendrosios ugdymo programos dalyse. 
Škotija turi išskyrusi dalį „Mokymasis pagal Bendrąją ugdymo programą“ (angl. Learning 
across the curriculum), tačiau, kitaip nei Velsas ar Anglija, kūrybiškumo čia ji neišskiria. 

Didžiausias įsipareigojimas ugdyti kūrybiškumą nurodytas Velso nacionalinėje 
bendrojoje ugdymo programoje, nes jis įvardytas kaip atskira mąstymo įgūdžių ugdymo 
sritis. Vis dėlto Škotijos pasirinkimas įtraukti kūrybiškumą kaip atskirą temą, diegiamą 
per patirtį ir rezultatus, ko gero, yra logiškiausias sumanymas, nes kūrybiškumas - tai 
procesas ir būdas, o ne mokomasis dalykas ar sritis. Nors trijų Jungtinės Karalystės (JK) 
tautų pasirinkimas įtraukti kūrybiškumą į mąstymo įgūdžių dalį sveikintinas, vis dėlto 
kyla grėsmė, kad toks kūrybiškumo priskyrimas tam tikrai kategorijai jį riboja. Nors 
kūrybiškumui būdingas skirtingas mąstymas, tai tik viena iš kūrybiškumo dalių. Įtraukus 
kūrybiškumą į Nacionalinės bendrosios programos mąstymo įgūdžių dalį, paprastai 
pateikiami papildomi aprašymai, atspindintys gerokai platesnį kūrybiškumo supratimą. 


Reikšmė praktikai 
Prieš apibendrinant pagrindinius padarinius praktikai, atsirandančius dėl šios 


į Nacionalinę bendrąją ugdymo programą įtrauktos kūrybiškumo analizės, siūlome 
susipažinti su įvairių praktikų ir profesionalių rašytojų požiūriais. Filypas Pulmanas 

(Philip Pullman) ir Deividas Almondas (David Almond) griežtai kritikuoja vyriausybės 
švietimo politiką, taikomą Anglijoje. F. Pulmanas teigė, kad Nacionalinėje raštingumo 
strategijoje pateiktos rašymo planavimo gairės yra „visiška nesąmonė“ (Pullman, 2001), 
o gairės dėl skaitymo - tai „neiškepęs jovalas, kurį mums kaip kokį taukuotą maistą ant 
nešvarios lėkštės prieš nosį numeta girtas padavėjas“ (Pullman, 2002). Vėliau jis teigė: 


Taisyklių nėra. Bet kuris bent kiek geras dalykas atrandamas per jo rašymo 
procesą... Negalime reikalauti, kad viskas vyktų aršiai diskutuojant, tikrinant, 
testuojant ir konsultuojantis: kai kurie dalykai turi būti privatūs ir preliminarūs. 
Geriausiu atveju mokymas gali suteikti mokiniams pasitikėjimo atrasti šią 
paslaptingą būseną ir pradėti nagrinėti dalykus, kurie ten gali būti atrasti. 

(Pullman, 2003: 2) 


E Pulmanas apibūdino mokiniams skirtą Bendrąją ugdymo programą kaip 
„brutalią“, teigdamas, kad kuriame vaikų kartą, kuri nekenčia skaityti ir kuri „literatūrai 
nieko, išskyrus priešiškumą, nejaučia“ (Ward, 2003). Penki žymiausi vaikų literatūros 
rašytojai asmeniškai išreiškė savo susirūpinimą vyriausybei ir viešai pareiškė savo 
nuogąstavimą dėl tam tikros mokymo praktikos. Anos Fain (Anne Fine) nuomone, „vaikų 
rašymas gerokai suprastėjo: ne gramatika, sakinių konstrukcija ar taisyklinga rašyba, 
bet kūrybiškumo kokybė, kurios neįmanoma testuoti“ (Katbamna, 2003: 3). „Times“ 
švietimui skirto priedo rubrikoje „Mano geriausias mokytojas“ (angl. My best teacher) 
rašytojas Benas Okri (Ben Okri), „Booker“ prizo laimėtojas, pasinaudojo proga taip pat 
išsakyti pasipiktinimą švietimo sistema: 


Manau, kad švietimo sistema bloga. Ji pernelyg primena gamybos liniją - 
darai tai, tad dienos pabaigoje darysi šitai... Pastaruosius dešimt metų mėginau 
rasti žmogų, galintį išmokyti mane plaukti, ir pradėjau galvoti, kad didžiausia 
mokymo problema yra ta, kad žmonės pamiršo, kaip reikia mokytis. Mes 
nebemokame mokytis, mes tik renkame faktus. Žmonės man sako: „Daryk taip ir 
taip“, tačiau ką bedaryčiau, skęstu. 

(Okri, 2000: 7) 


Daugelis rašytojų įvardytas problemas susieja su Bendrosios ugdymo programos 
tyrimų ir stipendijų skyrimo rezultatais. Jeigu pripažintume, kad jie tikri, tuomet 
būtų aišku, ką daryti mokytojams, norintiems, kad jų klasės taptų kūrybiškesnės. 
Tolesniuose skyriuose rašoma, kaip mokytojai mėgino ieškoti vaikų kūrybiškumo 

ugdymo galimybių. Kiekvienu atveju skyriaus autorius dirbo kartu su mokytojais, kad 
susipažintų su kūrybiška praktika šiuolaikinėse klasėse. Autoriai skirtingai pasakoja 


apie nuveiktą darbą, siekiant plėtoti vaikų kūrybiškumą, tačiau jų metodai panašūs, tad 
galima nustatyti ir tiksliai įvertinti kūrybiškumo reikšmę klasei. 

Visų pirma, pradinio ugdymo klasėse kūrybiškumas labiausiai siejamas su 
naujumu ir verte. Mokytojai turėtų įtraukti mokinius į klasės veiklą ir mokymąsi, 
skatinantį juos kurti idėjas ir produktus, kurie yra nauji ir vertinami. Mokytoja ir klasės 
mokiniai yra labai geri šių naujų kūrinių „teisėjai“ Šiuo atveju nesvarbu, kad būtų 
vienbalsiai nuspręsta dėl kūrybiškumo. Mums svarbiausias pats kūrybos procesas, tada 
apmąstymas ir aptarimas to, kas nauja ir vertinga sukurta. 

Ypatingos kūrybiškumo programos nebūtinos. Tolesniuose knygos skyriuose 
pateiksime mokytojų darbo pavyzdžių, kai jie įsipareigoja diegti tam tikras bazines 
kūrybiškumo idėjas. Viena iš idėjų yra ta, kad visi žmonės yra kūrybingi, tačiau jų 
kūrybiškumo lygis ir sritys, kuriose jis reiškiasi, skiriasi. Vis dėlto gyvybiškai svarbu, 
kad mokytojai palaikytų, skatintų ir padrąsintų mokinių vidinę motyvaciją, taip pat 
įvertintų sunkumus, susijusius su blogosiomis išorinėmis motyvacijomis, kaip antai: 
griežtais testais, nusistovėjusiais darbo būdais ir formaliu mokinių pasiekimų vertinimu. 
Turėtume atsižvelgti į Škotijos pasirinktą būdą įtraukti kūrybiškumą kaip visos 
Bendrosios ugdymo programos temą, taip pat į Šiaurės Airijos ir Velso įsipareigojimą 
bendrojo ugdymo programą dėmesys kūrybiškumui nebus sumažintas, juolab kad 
ši šalis nuo senų laikų garsėja mokinių kūrybiškumą skatinančiomis bendrosiomis 
ugdymo programomis. 


Kūrybiškumas pradinėje mokykloje (antrasis leidimas) 


Šiame knygos „Kūrybiškumas pradinėje mokykloje“ leidime siekiama aptarti 
būdus, kaip mokytojai taiko kūrybiškus metodus, dirbdami klasėje, laikydamiesi stiprios 
teorinės ir tyrimais pagrįstos pozicijos. Taikomi metodai skiriasi (siekiant kūrybiškumo, 
tai vertinga), tačiau tuo pačiu yra ir panašūs, tad norintys klasėje dirbti kūrybiškiau, 
gali pradėti nuo labai paprastų, bet naudingų pirmų žingsnių. Tie, kas jau dirbo pagal 
šių autorių pasiūlymus, puikiai žino, kad vienas iš pagrindinių žingsnių - turėti drąsos 
išklausyti vaikų idėjas. Dažnai sakoma, kad tai - „sveiko“ darbo klasėje dalis, tačiau, 
kita vertus, šis procesas gali būti labai paviršutiniškas. Visi buvome susidūrę su atvejais, 
kai mokytojai „klauso“ mokinių, kol šie pateikia „atsakymą“ ar „kelią“, kurio reikia 

mokytojams. Iš šių atskirų skyrių paaiškėjo, kad įsiklausymas į tai, ką kalba mokiniai, - 
pagrindinis kūrybiško ugdymo principas. Tai nereiškia, kad mokiniams leidžiama „daryti 
tai, ką jie nori“ arba kad „viskas būtų taip, kaip jie patys nusprendė“. Tikrasis įsiklausymas 
reiškia, kad klasėje vyksta įvairūs dalykai. Pavyzdžiui, mokinių ir mokytojų pagarba vieni 
kitiems, mokytojui pasiliekant teisę priimti sprendimus dėl mokinių pažangos. Be to, 
vis suprantamesni kalbėjimo vaidmuo ir vertė. P. Varvikas ir L. Daues mini „kūrybiško 
numanymo“ (angl. creative conjecture) sąvoką, skatinančią kūrybiškumą: klausimai, 


elgesys, išankstinis suvokimas, sunkumai ir galimybės pasiekiamos surengus produktyvų 
pokalbį klasėje. Knygos skyriuje „Anglų kalba“ R. Džounsas ir D. Vaizas pateikia 
pavyzdžių apie atvirojo pokalbio vertę, mokant rašyti, leidžiant mokiniams patiems rinktis 
ir redaguoti savo rašinius. Kalbant apie kūrybiškumą, pokalbis negali būti atsitiktinis, ir 
mokiniai bei mokytojai turi suprasti skirtingus pokalbio vaidmenis bei tikslus. Iš tikrųjų 
mokiniai turi išmokti panaudoti skirtingą kalbą skirtingiems tikslams, o mokytojai turi 
išmokti tinkamai reaguoti į kalbą, kad paskatintų kūrybiškumą. 

Visuose knygos skyriuose rašoma apie tai, kad mokiniai turi teisę būti išgirsti 
klasėje, taip pat dalyvauti savo pačių mokyme. Dėl to kyla keletas pagrindinių 
problemų. Pirma, kaip visa tai suderinti su Nacionaline bendrąja ugdymo programa 
ir pamokų planais, kurie susieti su konkrečiais tikslais? Antra, kiek pavojinga leisti 
vaikams tyrinėti ir patiems nuspręsti dėl savo mokymosi? Be to, kyla problemų skirstant 
laiką, išteklius, nustatant mokytojų kontrolę, rengiant tvarkaraščius, sąsajas tarp 
įvairių mokomųjų dalykų programų, užtikrinant atsakomybę už Bendrosios ugdymo 
programos įgyvendinimą. Visus šiuos klausimus nagrinėja straipsnių autoriai, kurie 
taip pat paaiškina, kaip kūrybiškumas buvo praktiškai įdiegtas šiuolaikinėse klasėse. 
Pavyzdžiui, P. Varvikas ir L. Daues rašo apie „naująjį mokymąsi“, kuris atsiranda 
per pamokas, kai siekiama tam tikrų tikslų, tačiau jais neapsiribojama. P. Burnard ir 
Dž. Bidalfas (J. Biddulph) pateikia nestruktūruoto ugdymo pavyzdžių; svarbu rasti 
pusiausvyrą tarp mokytojo nustatytos krypties ir mokiniams suteiktų galimybių patiems 
pasirinkti mokymąsi. Visi šie autoriai nesiekia atsisakyti pamokų tikslų, tačiau pasisako 
už naują mąstymo apie juos būdą. Jie pritaria tokiam pamokų planavimui, kai iš pradžių 
atveriami keliai kitaip mąstyti (dėl to gali kilti kitų, papildomų ugdymo tikslų), o paskui 
mokytojui leidžiama suvokti, kad produktyvus ir kūrybiškas pamokos tikslų keitimas 
nebūtinai reiškia nesėkmę. Net priešingai - per pamokas, kai buvo suteikta galimybė 
„kūrybiškam numatymui“ pasireikšti, atsiranda naujų galimybių, kurios turėtų būti 
matomos kaip sėkmingas ir prasmingas mokymas. 

Svarbu, kad stebėtume, kaip šios klasės mainysis keičiantis švietimui JK, tačiau 
taip pat turėtumėme nepamiršti tarptautinių kontekstų, kai mokymas ir mokymasis 

organizuojamas gana skirtingai. Pavyzdžiui, daug mokinių Švedijoje (šalyje, kurioje 
dirba reguliariai vienas iš šios knygos autorių) mokosi „Fridaskolan“ mokyklose, 
kuriose puoselėjamas kitoks mokymas ir mokymasis. Jose mokymo(si) turinys, 


mokymo(si) tikslų nustatymas, aktyvus dalyvavimas ir Bendrosios ugdymo programos 
paįvairinimas derinami su mokiniais, kurie savo valia gali rinktis dalyvauti arba 
nebedalyvauti tam tikroje Bendrojoje ugdymo programoje. Be abejo, „ugdymo 
programos“ sąvoka turės pasikeisti. Vis dėlto iš čia pateikto pavyzdžio matyti, kad 
ugdymo metodai gali būti įvairūs, o būti kūrybiškam reiškia, kad mokytojai turės 
kritiškai pagalvoti apie savo pačių santykį su mokymosi procesu. Kūrybiškumas 
nereiškia, kad visiems atveriami keliai. Kaip matyti iš tolesnių skyrių, kūrybiškumas 
- tai įdomus procesas, reikalaujantis bendro darbo, jis neatsiejamas nuo pedagoginių 
mokymo ir mokymosi principų. 

Šiuo atveju Bendroji ugdymo programa neriboja ir nevaržo mokytojų. Bendroji 
ugdymo programa - tai dokumentas, kurį entuziastingi mokiniai ir mokytojai 
atgaivina klasėje. Įsiklausymas į mokinius - tik pradžia. Tai nereiškia, kad mokytojas 
tampa pasyvus. Jis tiesiog įgyja daugiau klausymosi įgūdžių - supranta ne tik mokinių 
interesus ir motyvaciją, bet ir kelia pagrindinius klausimus, nustato paieškos kelius, 
mėgina išsiaiškinti galimybes tirti nesuprantamus dalykus, aktyviai prisidėti prie 
užduodamų klausimų, pavyzdžiui, klausdamas „o jeigu...“ Šių straipsnių autoriai 
nesako, kad mokytojai turi atsisakyti planavimo, jeigu mokiniai užduoda „įdomius 
klausimus“. Labai svarbūs mokytojo įgūdžiai padėti vystytis ugdymo procesui, kuris 
palaiko ir suteikia formą vaiko pradėtam tyrimui. Tai gali reikšti, kad teks pakeisti 
ateities planus, suteikti kitų išteklių ar organizuoti darbo grupių veiklą; tai gali reikšti, 
kad vykdant Bendrąją ugdymo programą reikės taip pat skirti laiko vaikams rūpimiems 
klausimams išnagrinėti. Panašu, kad būtent tai ir vyksta kūrybiškose klasėse. 

Galėtume teigti, kad kiekvienas šios knygos skyrius kitoks ir kad tai labai 
vertinga; kiekvienas autorius numato kūrybiškus principus ir praktiką, pagal kurią 
formuojamas jų pačių pasirinktų mokomųjų dalykų mokymas ir mokymasis. 
Nesiekiame sukurti vieno ar suderinto metodo. Iš tikrųjų skatinome visus autorius 
įvardyti, ką kiekvieno mokomojo dalyko kūrybiškumas reiškia mokiniams ir 
mokytojams. Vis dėlto einant šiuo keliu visoje knygoje tarytum drobėje matyti, 
kaip kartojasi panašūs pedagogikos motyvai. Reikia pasitelkti kūrybiškumą, norint 
išsiaiškinti, kur skirtinguose skyriuose kartojasi mintys, ir jas verta surinkti, norint 
sužinoti, kodėl jos ir patyrimai yra panašūs. 

Įdomu, kad visi autoriai pabrėžia (tiesa, skirtingai), jog kūrybiškumas savaime 
„nepasireiškia“ klasėje; mokytojui tenka labai svarbus vaidmuo, kurį reikia iš anksto 

apgalvoti. Visi autoriai mano, kad neteisinga tikėtis, jog kūrybiškumas pasireikš vien 
todėl, kad yra „įdomių išteklių“ arba vien todėl, kad pamoka „skiriasi“ nuo įprastinės. 
Mokytojui tenka labai svarbus vaidmuo šiame sudėtingame procese, reikalaujančiame 


didžiulių įgūdžių, planavimo, daugeliu atvejų - ir profesinės bei pedagoginės 
drąsos. Visi autoriai išsamiai pasakoja apie kūrybišką mokytojo vaidmenį ir siekia 
nustatyti galimybes bei nenuspėjamumo vertę. D. Vaizas ir R. Džounsas parodo, kaip 
dėl nenuspėjamumo ir lingvistinių bei meninių rezultatų suliejimo atsiranda nauji 
santykiai - stulbinantys ir verčiantys mąstyti. Be to, M. Naik nuomone, netikrumas 
klasėje turėtų būti suvokiamas kaip „normali“ pradžia. Nors ji rašo apie matematiką, 
manytume, kad šį principą galima taikyti visai Bendrajai ugdymo programai. Daugelis 
pradedančių dirbti mokytojų baiminasi, kad tai gali pakenkti jų autoritetui klasėje 
arba kad tai gali parodyti, jog jiems trūksta mokomojo dalyko žinių, tačiau visi 
autoriai vadovaujasi visiškai kitokia logika, teigdami, kad taip gali dirbti tik savimi 
pasitikintis ir kompetetingas mokytojas, kuriam nežinomybė - tai kelias į galimybę, 
tyrimą ir kūrybiškumą. 

T. Kremin ir R. Makdonaldo skyriuje apie dramą teigiama, kad atsidavimas 
ir susidomėjimas - tai sąlygos kūrybiškumui pasireikšti klasėje. Tokių sąlygų 
mokytojai negali paprasčiausiai „išrasti“ ar „tikėtis“: norint sukurti kūrybišką 
atmosferą mokymosi erdvėje, reikia profesinių įgūdžių ir nemažai laiko. Daugelis šių 
dalykų (kaip aptariama P. Varviko ir L. Daues skyriuje) priklauso nuo pasitikėjimu 
grindžiamų santykių ir bendro supratimo, kad netikslūs, netinkami ar „neteisingi“ 
pasiūlymai vis tiek yra labai vertingi, nes jie yra kūrybiško proceso dalis. Tik atmetę 
netikslias, netinkamas ar „blogas“ galimybes mokiniai pradeda suprasti, kas yra 
tikslu, tinkama ar „teisinga“. D. Spendlav ir A. Krosas tai vadina „nežinojimo ugdymo 
programa“, pagal kurią kvestionuojama siaura mokytojų vaidmens apibrėžtis. Jeigu 
šis procesas nėra visos atmosferos klasėje dalis ir jeigu jis nėra paremtas pasitikėjimu 
tarp mokinių ir mokytojų, tuomet kūrybiškumas slopinamas. Mūsų visų manymu, 
norint ugdyti kūrybiškumą, reikia laiko, pasišventimo, didžiulių profesinių įgūdžių. 
Apie juos rašoma tolesniuose knygos skyriuose. 

Keli autoriai mini „praturtintą“ Bendrąją ugdymo programą, o A. Maule 
priduria, kad kūrybiškumui „svarbu daryti naujas, asmeniškas sąsajas“. Jos manymu, 
tai dažnai prasideda nuo pirmojo „susidūrimo“ su nauja patirtimi, po kurio vyksta 
tyrinėjimo laikotarpis, per kurį nustatomas ir vystomas asmeninis atsakas. Šiuo atveju 
sprendimą ir jo originalumą bent iš dalies formuoja patys mokiniai, tad vėl kyla 
klausimų dėl atmosferos klasėje, jos galių ir kūrybiško mokytojo vaidmens. D. Spendlav 
ir A. Krosas taip pat aptaria kūrybiško darbo įtaką Bendrajai ugdymo programai, kai 

turimos žinios taikomos ir iš naujo panaudojamos naujuose kontekstuose. Tai yra 


vienas iš pagrindinių kūrybiškų sumanymų rezultatų: atrandama naujų žinių. Būtent 
tuomet mokytojai gali padėti formuoti kūrybiškus sprendimus klasėje. Kaip minėjome 
anksčiau, daugelis teoretikų (pavyzdžiui, Filipas Vernonas (Philip Vernon) ir 
M. Čiksentmihalis) diskutuoja apie „naujumo“ vertę. Įgudęs mokytojas žinos, kada ir 
kaip padėti mokiniui plėtoti mintis, kad jis galėtų pereiti į naują kūrybos kontekstą. 

Visi straipsnių autoriai rašo apie „pasirinkimą“, „sprendimų priėmimą“ ir 
„atvirų klausimų uždavimą“ (to ir galima tikėtis bet kurioje knygoje apie kūrybiškumą 
pradinėse klasėse), tačiau P. Bovenas taip pat pabrėžia, kad reikia rizikuoti. 
Neatsitiktinai jis apie tai rašo pasakodamas apie istorijos pamokas: nepatyrusiems 
mokytojams gali atrodyti, kad istorija - mažiausiai rizikingas mokomasis dalykas. 
Anksčiau daugelis (neteisingai) apibūdindavo istorijos pamokas kaip nuobodžius, 
kartojimo ir faktų įsiminimo užsiėmimus, tačiau P. Bovenas atveria gerokai didesnes 
galimybes, kad mokytojai galėtų pateikti šį mokomąjį dalyką kaip visiškai iš anksto 
nenuspėjamą, skatindamas mokytojus imtis atviro istorinio tyrinėjimo. Jis siūlo rinkti 
duomenis, kurie ginčytų turimas žinias, o mokinius ragina užduoti naujus ir kitokius 
klausimus apie praeitį. Sąvoka „rizikuoti“ reiškia, kad mokytojas ir mokiniai gali 
lengvai patekti ten, kur yra nežinomybė ir tam tikras chaosas, kurio negalima lengvai 
išspręsti. P. Boveno nuomone, toks elgesys padeda imtis labai kūrybiškų sumanymų, 
nes vystomas racionalus vaikų mąstymas ir tikimybių supratimas, siekiant rasti visus 
atsakymus, kurių mokytojas iš anksto nežino. 

Rašydami apie mokinių kūrybiškumo vystymą, T. Kremin ir R. Makdonaldas 
mini socialinį, moralinį ir asmeninį ugdymą, o ne tik intelektinę pažangą, kurios 
galėtume savaime tikėtis iš kūrybiško darbo. Daugelio šių dalykų siekiama ne tik 
kalbantis, bet ir kartu dirbant. Pradedantiesiems mokytojams tai gali keistai atrodyti, 
nes jie gali manyti, jog kūrybiškumas - tai asmeninė išraiška. Vis dėlto ir šiuo 
atveju visi autoriai kalba apie didžiulę bendro darbo naudą, ugdant kūrybiškumą. 
Nors minėjome, kad, matuodami kūrybiškumą, pirmiausia vertiname „naujumo“ ir 
„originalumo“ aspektus, tačiau visi šios knygos autoriai pripažįsta, jog kūrybiškumas, 
jeigu jis yra izoliuotas, klasėje nepasiekiamas. Mokytojas, kuris labai stengiasi, kad 
atmosfera klasėje būtų pagrįsta bendru darbu, supras, kad tam tikri požiūriai ir elgesys 
padeda šiam procesui, o bendras darbas dalijantis mintimis, aptariant galimybes, 
jaučiant pasitikėjimą, tikslą ir pagarbą prisideda prie palankaus mikroklimato kūrimo, 
kuriuo skatinamas ir palaikomas kūrybiškas mokymasis. 

Kita vertus, straipsnių autoriai taip pat aptaria ir tam tikrą konflikto vertę. Tai 
įdomus žodis, nes iš pradžių kyla asociacijų su neigiamu ir nepageidaujamų ugdyme 


24 Kūrybiškumas pradinėje mokykloje 


dalyku, tačiau jis virto reikšmingu - su juo keletas autorių susiejo kūrybiškumą 
klasėje. Knygoje aptariami konfliktai - produktyvūs, dėl jų klasėje atsirado sąlygos 
kūrybiškumui. T. Kremin ir R. Makdonaldas rašo apie tai, kaip dėl konflikto dramoje 
atsiranda įvairių dviprasmiškumų ir nesusipratimų, užtikrinančių tinkamą klimatą 
kūrybiškam mokytojui pasirinkti, kuria kryptimi pakreipti sumanymą. Šio skyriaus 
autoriai taip pat aptaria, kaip drama gali suteikti galimybių mokiniams susidoroti su 
priešingomis nuomonėmis (kurios paprastai ilgainiui pasikeičia) ir taip leidžia jiems 
vystytis socialiai, moraliai ir asmeniškai. 

Apskritai tie, kurie nori sukurti kūrybišką mokymą ir mokymąsi, tolesniuose 
šios knygos skyriuose kviečiami mobilizuotis. Visi straipsnių autoriai supranta ir 
džiaugiasi stiprių ir patyrusių mokytojų darbu, dalijasi įžvalgomis ir remia tuos, kurie 
rengiasi žengti pirmuosius kūrybiškumo žingsnius dirbdami su mokiniais. 


Nuorodos 


Creativity, Culture and Education (2011). About Creative Partnerships. 
Available from http://www.creative-partnerships.com/about/. 


Explore the CCE site for examples of creative work in schools. 
Hennessey, B. (2010). Intrinsic motivation and creativity in the classroom: 
Have we come full circle?, in R. Beghetto and J. Kaufman (eds), Nurturing 


creativity in the classroom. Cambridge: Cambridge University Press. 


Arichaccountof Hennessey's long career of research on a key aspect of creativity. 

Anglų kalba 


Russell Jones ir Dominic Wyse 


Tai, kad anglų kalba - kūrybiškas mokomasis dalykas, įrodyti nesunku. Prisiminkite 
savo mėgstamiausią pjesę, pavyzdžiui, „Romeo ir Džuljeta“. V. Šekspyro, kaip rašytojo, 
kūrybingumą nuolat nagrinėja ir naujai interpretuoja įkvėpimo pagauti režisieriai, 
modeliuotojai ir aktoriai. Šiuo atveju anglų kalba atsiskleidžia kaip kūrybiška, glaudžiai 
susijusi su vaidybos meno subtilybėmis. Amerikoje anglų kalba paprastai vadinama 
„kalbos menu“. Vartodamas kalbą rašytojas sukuria tekstą, o skaitytojas reaguoja į 
pagrindinę jo mintį. Taip skaitytojas kviečiamas savaip interpretuoti tekstą, o tai - jau 
atskiras kūrybinis procesas. Studijuoti literatūrą labai įdomu, nes žmonės labai skirtingai 
supranta vieną ir tą patį tekstą. 

Iš visų šių ir daugelio kitų elementų susideda kūrybiškumas. Puikių rašytojų 
darbai - vienas iš būdų galvoti apie kūrybiškumą. Iš tiesų ankstyvieji modernūs moksliniai 
tyrimai apie kūrybiškumą (kurių autoriai, pavyzdžiui, buvo Mihalas Čiksentmihalis 
(Mihalys Csikszentmihalyi), Deividas Feldmanas (David Feldman) ar Hovardas 
Gardeneris (Howard Gardener) rėmėsi kūrybingų žmonių kūrybos analize. Daug vaikams 
ir suaugusiesiems knygų parašiusi talentinga rašytoja Helena Kresvel (Helen Cresswell) 
taip apibūdina savo kūrybos procesą: 


Daugeliui savo knygų tiesiog parašau pavadinimą ir vieną sakinį, o paskui 
pasileidžiu į kelionę, ir keliai nuveda mane į jos pabaigą. Visos mano knygos - 
tarytum kelionės ar tyrinėjimai. Prie mano darbo stalo ant sienos kabėjo prisegti 
Leo Rosteno (Leo Rosten) žodžiai: „Kai nežinai, kur kelias veda, jis, po velnių, 
tikrai tave ten nuves.“ Kai pirmą kartą juos perskaičiau, pagalvojau, kad būtent 
taip ir yra! Taip atsitinka, kai pradedu rašyti knygą: iš tikrųjų nežinau, kas įvyks; 
tai gana pavojinga. Dažnai vengiu pradėti, nes truputį baugu, tačiau galiausiai 
pajuntu, kad istorija išsivystė taip, kaip turėjo. 

(Carter, 1999: 118) 


Filypas Pulmanas (Philip Pullman), trilogijos „Jo tamsiosios jėgos“ (His Dark 
Materials) autorius, apie savo akstiną rašyti yra taip pasakęs: 


„Prarastąjį rojų“ (Paradise Lost) (vert. past. - anglų poeto Džono Miltono 
poema) perskaičiau besimokydamas gimnazijoje ir gyvenau šia knyga, kol 
nepradėjau galvoti apie „Šiaurės pašvaistę“ (Northern Lights) (pirmą trilogijos 
„Jo tamsiosios jėgos“ knygą). Vis dėlto pačią knygą pradėjau rašyti po susitikimo 
su Deividu Fiklingu (David Fickling) iš leidyklos „Scholastic Books“. Deividas 
paprašė manęs parašyti jam knygą. Atsakiau, kad labiausiai norėčiau parašyti 

knygą paaugliams „Prarastojo rojaus“ motyvais. Tada jis mane paragino 
įgyvendinti šią idėją. Galvoje sukurpiau kažkokią fantastikos istoriją pagal 
„Prarastojo rojaus“ 2 knygos temas... Tuomet jau žinojau, ką norėsiu daryti, 
žinojau knygos apimtį, žinojau, kad ją sudarys trys tomai, kad ji bus didelė, 
plačių užmojų ir kad joje galėsiu pasakyti tai, apie ką jokia kita forma padaryti 
negalėčiau. 


(Carter, 1999: 188) 


Įdomu pastebėti, kad įkvėpimo šaltinis buvo kitas tekstas; kad socialinis rašytojo 
požiūris atskleistas kalbantis su leidėju, kuris paskatino kurti; kad svarbu žinoti, kokio ilgio 
bus kūrinys; kad suteikiama galimybė pasakyti, ką norima (nenusižengiant taisyklėms!). 

H. Kresvel ir E Pulmano požiūrius galima palyginti su didžio Kolumbijos rašytojo 
Gabrielio Garsijos Markeso (Gabriel Garcia Marguez), parašiusio nuostabų romaną 
„Šimtas metų vienatvės“ (One Hundred Years of Solitude), požiūriu. 


Paklaustas žurnalisto: „Ar Jūsų romanuose yra netikėtų posūkių?“, G. G. Markesas 
atsakė: 


Iš pradžių jų būdavo. Rašydamas pirmuosius savo apsakymus jaučiau 
bendrąją nuotaiką, tačiau leisdavausi galimybių nunešamas. Geriausias 
patarimas, kurį gavau labai anksti, kad taip dirbti, kol esi jaunas, gerai, t. y. 
apimtam didžiulio įkvėpimo. Vis dėlto mane įspėjo, kad, jeigu neišmoksiu 
technikos, vėliau patirsiu sunkumų - [kai] nebeturėsiu įkvėpimo, technika turės 
kompensuoti jo praradimą. Jeigu nebūčiau to išmokęs laiku, dabar nebegalėčiau 
iš anksto apibrėžti struktūros. Struktūra - tik technikos dalykas, ir, jeigu iš pat 
pradžių jos neišmoksi, jos neišmoksi niekada. 

(Gourevitch, 2007) 


Jeigu perskaitę šias mintis, imtumėte galvoti, kad būtina intensyviai mokytis 
rašybos formų, svarbu nepamiršti, kad struktūra yra svarbesnė už formą, nes ji yra susijusi 
su mąstymu (priešistorės kūrimu, rašymo tyrinėjimu, veikėjų sugalvojimu ir pan.). Be 
to, svarbu paminėti, kad G. G. Markesas turėjo galimybę išreikšti savo įkvėpimą prieš 
pajusdamas, jog reikia sutelkti dėmesį į struktūrą. Jo, kaip žurnalisto, taigi straipsnių 
rašytojo, patirtis taip pat galėjo padėti suvokti struktūros svarbą. 

Nors Stivenas Kingas (Stephen King) išpopuliarėjo kaip grožinės literatūros autorius, 
jis taip pat rašė įspūdingus atsiminimus, kuriuose pateikė praktinių patarimų rašytojams: 

Jeigu norite tapti rašytoju, visų pirma privalote nuveikti du darbus: daug 


skaityti ir daug rašyti. 
(King, 2000: 164) 


Skaityti galima beveik bet kur, tačiau rašyti mažiausiai tinka bibliotekų 
skaityklos, parko suoliukai ar nuomojami butai. Trumanas Kapotė (Truman 
Capote) sakė, kad geriausius kūrinius parašė, gyvendamas moteliuose, tačiau jis - 
išimtis; dauguma mūsų geriausiai dirba namuose. 

(op cit, p. 177) 


Mūsų manymu, taip aiškiai išreikštos įžvalgos apie meninę kūrybą - tai išskirtinių 
žmonių, gebančių įvardyti savo požiūrį į meną ar mokslą taip, kad dauguma juos aiškiai 
suprastų, bruožas. 


Kalbos ir raštingumo vaidmuo Bendrojoje ugdymo programoje 


Anglų kalba ir raštingumas užima labai svarbią vietą Bendrojoje ugdymo 
programoje. Anglų kalba - tai mokomasis dalykas, kuris peržengia visų kitų mokomųjų 
dalykų ribas ir kuris gali būti sėkmingai taikomas kitose srityse, o svarbiausia, kad 
anglų kalba - tai labai asmeniškas dalykas. Kalba - tai mūsų tapatybės dalis: žodžiai, 
kuriuos pasirenkame vartoti, akcentas, kuriuo kalbame, tekstai, kuriuos skaitome, ir 
„balsai“ kuriuos naudojame, kalbėdami su platesne auditorija, - visa tai atskleidžia 
mus plačiajam pasauliui. Daugiausia mus riboja kalbos vartojimas ir, jeigu dėl to 
esame kritikuojami, dažniausiai tai priimame kaip asmeninę kritiką. Jeigu tokia 
situacija prasideda dar pradinėse klasėse, tada darosi aiškiau, kodėl mokiniai vėliau 
prašo pagalbos, kai atlieka kūrybiškumo reikalaujančias užduotis. 

Suprantant darbo su kalba reikšmę, svarbu, kad švietimo ir ugdymo srities 
darbuotojai turėtų daug ir išsamių žinių apie anglų kalbą ir darbą su ja. Kalbos 
įsisavinimas ir vystymas, žinios apie kalbą (ŽAK), kalbėjimo vaidmuo mokantis... Visų 
šių dalykų nebūtina surašyti; tereikia parodyti, kiek mokytojas turi žinoti apie kalbą, 
kad jo pamokos būtų veiksmingos. Be to, svarbu nepamiršti ir kito reikšmingo dalyko - 
darbo su kalba socialinio konteksto. Gyvename moderniame pasaulyje, kuriame mokosi 
daugybė dvikalbių ir daugiakalbių mokinių, tad turėtume suprasti, kad dvikalbis 
vaikas visais atvejais — tai kalbos vartojimo ekspertas, o daugiakalbystė suteikia jam 
ir mokytojams daug galimybių patyrinėti vartojamų kalbų garsus, formas ir reikšmes. 

Galima nagrinėti ir kalbos dialektus, tartį. Pavyzdžiui, kaip angliškai vadinama 


griežinėliais supjaustyta ir tešloje apkepta bulvė, parduodama žuvimi su bulvių 
lazdelėmis prekiaujančioje parduotuvėje (angl. Fish and chips)? Daugelis anglakalbių 
ją vadina tiesiog „fritter“, tačiau Mersisaide arba Jorkšyre tokia bulvė vadinama 
„scallop“, Pietų Velse - „pattie“ Vakarų Midlandse - „klandyke“, o mažame Česyro 
miestelyje Kru - „smack“. Tie patys dalykai skirtingose šalies vietose ar skirtingais 
laikotarpiais gali būti vadinami skirtingai. Pavyzdžiui, apvali kvietinė bandelė šiaurės 
vakarų Anglijoje vadinama „barmcake“, o Vakarų Midlandse - „bap“, vienur sofa 
vadinama „sofa“, o kitur - „settee“, siaura gatvelė gali būti ir „backsy“, ir „ginnel“. 
Šiuos skirtumus trumpai aptarę su mokiniais išsiaiškintume, kad pasaulį apibūdiname 
skirtingai. Taip pat turime progą pakalbėti apie tai, kad reikia gerbti kalbą ir jos 
vartotojus, aptarti galimybes tyrinėti kalbą. Ne mažiau įdomi ir kintanti kalbos 
prigimtis. Kai šiandieniai vaikai kuo nors labai žavisi, jie sako „sick“ (vert. past. — 
„kietas“, „nesveikas“). Praėjusio šimtmečio devintajame dešimtmetyje jie sakydavo 
„bad“, aštuntajame dešimtmetyje - „cool“, o septintajame dešimtmetyje - „groovy“. 
Nors toks pratimas smagus, vis dėlto šiuo atveju svarbiausia, kad, siekdami darbo su 
kalba „taisyklingumo“, mes taip pat domimės jos įvairove ir variantais, o tai suteikia 
mokiniams galimybę padirbėti ir su savo kalba. 

Kai pripažinsime, kad kalba - tai gyvybinga ir kintanti modernaus pasaulio 
ypatybė, pamatysime, kad šis suvokimas turi didelės reikšmės mokymui ir 
mokymuisi. Vaikai kasdien susiduria su daugiau nei vienos kalbos vartojimo forma, 
todėl daugiakalbiame pasaulyje galėtų būti laikomi kalbos vartojimo ekspertais. 
Dž. Kjuminsas (J. Cummins, 1979) teigė (vadovaudamasis savo priklausomybės 
vystymosi hipoteze), kad mokyklos gali padėti dvikalbiams mokiniams arba ne, 
pabrėždamos tik tam tikras raštingumo mokymosi formas. Anot mokslininko, 
tinkamiausias ugdymas siejamas su kryptingu dvikalbių mokinių kalbos ir raštingumo 
suvokimo vertinimu. Moksliniai tyrimai atskleidė, kad pagarba ir parama namuose 
vartojamai kalbai turi didžiulės naudos mokiniams, kurie mokosi anglų kalbos kaip 
antros (ar trečios!) kalbos, o mokytojai, kurie neigiamai vertina jų šnekamąją kalbą 
ar primygtinai reikalauja, kad būtų taisyklingai vartojama bendrinė anglų kalba, iš 
tikrųjų trukdo mokiniui daryti pažangą. Neseniai atlikti neurologijos mokslo tyrimai 
(Kovelman, Baker ir Petitto, 2008) parodė, kad dvikalbių vartotojų smegenys skirtingai 
suvokia abi kalbas. Be to, mokslininkai taip pat nerado įrodymų, kurie patvirtintų, 
jog daugiau nei vienos kalbos mokymasis galėtų tapti nuolatiniu kalbos painiojimo 
šaltiniu. L. Rese (L. Reese) ir kitų autorių tyrime (2000) pateikiama daugiau įrodymų, 
kad mokiniams naudinga teigiama kalbos vartojimo patirtis ir mėginimas ją išmokti. 

Taigi, nors tėvai nemokėjo anglų kalbos, jų įsitraukimas, skaitant istorijas ir knygas, 
taip pat jų susidomėjimas kalba davė naudos vaikams mokantis abiejų kalbų ir 
namuose, ir mokykloje. 


Mėginimas suprasti teoriją reiškia, kad mokytojo kalbos mokymo metodas (ir 
žinios apie kalbą) gali būti svarbiausia varomoji jėga lingvistine prasme dinamiškoje 
klasėje. Norėtume pabrėžti, kad negalime kalbėti apie kūrybiškus kalbos mokymo ir 
mokymosi metodus, jeigu toks pedagoginis klimatas nėra puoselėjamas. Priešingu 
atveju „kūrybiška“ pamoka tėra šiek tiek daugiau nei pratybos popieriuje, kurias 
gali būti šiek tiek „smagiau“ užbaigti. Iš tikrųjų kūrybiškas darbo su kalba metodas 
nėra dirbtinai prilipdyta veikla - jis turi būti neatskiriama sėkmingai dirbančios 
klasės dalis. 


Skaitymas 


Skaitymas prasideda nuo teksto paieškos. Būna, kad skaitymas - tai smagus, 
emocinis, įkvepiantis, skatinantis mąstyti, padedantis pabėgti nuo realybės, terapinis 
(ir dar daug kitų, asmeniškai skaitytojui svarbių, dalykų) potyris, kurio nereikia 
analizuoti. Kitais atvejais asmeninė reakcija (įskaitant analizę ir kritiką) atsiskleidžia 
aiškiai reiškiant nuomonę apie skaitomą tekstą ir jį lyginant su kitais tekstais. 

Tekstai, kuriuos mokiniai pasirenka skaityti, o mokytojai parenka, kad juos 
įkvėptų, užima labai svarbią kalbos mokymosi vietą anglų kalbos ugdymo programoje. 
Ne mažiau svarbu matyti, kas vyksta, kai mokiniai pradeda skaityti, ir suvokti jų santykį 
su tekstu. Pasak L. Rosenblat (L. Rosenblatt, 1985), „turime suvokti skaitymo veiksmą 
kaip įvykį, kuriame dalyvauja tam tikras asmuo ir tam tikras tekstas, visa tai vyksta 
tam tikru metu, tam tikromis aplinkybėmis, tam tikrame socialiniame ir kultūriniame 
kontekste kaip asmens ar grupės gyvenimo dalis“ (p. 100). Mokslininkė pabrėžia 
skaitytojo santykį su tekstu, teigdama, kad teksto negalima atskirti nuo skaitytojo, 
nes kiekvienas skaitytojas tekstą suvokia savaip. Pavyzdžiui, psichologai neigia tai, ką 
L. Rosenblat vadina santykiu. Kita vertus, visi jie kalba apie tą patį skaitymo procesą. 

Kad ir kaip vertintume skaitymo procesą, pripažinkime, kad, jeigu asmuo nėra 
motyvuotas skaityti, mažai tikėtina, jog jis mokysis skaityti. A. Vigfildas (A. Wigfield) 
ir Dž. Gufri (J. Guthrie,1997) nustatė sąsają tarp vaikų motyvacijos skaityti ir jų 
skaitomų tekstų įvairovės. Jie išsiaiškino, kad vaikų vidinė motyvacija turi gerokai 
didesnės įtakos skaitomų tekstų kiekiui ir įvairovei nei išorinė motyvacija. Taigi, 
galima daryti išvadą, kad svarbu skatinti vaikų motyvaciją, pavyzdžiui, duoti skaityti 

įdomius tekstus. Tačiau dėl vidinės motyvacijos kyla neaiškumų. Kada mokytojų 


drąsinimas skaityti virsta išorine motyvacija? Vadinasi, yra subtili pusiausvyra 
tarp reikalavimo ir drąsinimo skaityti. Taigi santykis su tekstu apima pažintinius ir 
sociokultūrinius veiksnius, tačiau kyla klausimas, kas atsitinka ilgainiui, skaitymui 
vystantis? K. Stanovičius (K. Stanovich, 1986) daug skaitančius asmenis apibūdino 
kaip turtingus, lobstančius ir juos supriešino su neturtingais skurstančiaisiais. Jis 
parodė, kad tik skaitant turtėja žodynas ir stiprėja skaitymo įgūdžiai; mokiniai, 
neturintys pakankamai galimybių skaityti, nukenčia. 


Rašymas 


Kūrybiškas rašymas - tai rašymo metodas, populiarus praėjusio šimtmečio 
septintajame ir aštuntajame dešimtmetyje, atsiradęs kaip reakcija į gana formalius 
rašymo ir anglų kalbos mokymo metodus. Vienas iš žinomiausių šios teorijos šaltinių 
buvo Aleko Klego (Alec Clegg) knyga „Nuostabusis rašymas“ (The Excitement of 
Writing). A. Klegas pripažino, kad skelbiamos anglų kalbos rašymo schemos buvo 
pernelyg dažnai taikomos ir todėl galėjo pridaryti žalos. Savo knygoje jis norėjo 
pateikti mokinių rašymo pavyzdžių, „paimtų iš mokyklų, kurios sąmoningai skatina 
kiekvieną mokinį pasitelkti savo žodžių atsargas ir pajusti malonumą, reiškiant savo 
mintis ir skatinant kitus jas perskaityti“ (Clegg, 1964:4). 

Mokytojai dažnai taiko kūrybinio rašymo metodą, pavyzdžiui, pateikia tokį 
muzikos ar regimojo meno kūrinį, kuris įdomus mokiniams, ir paprašo, kad jie ką 
nors parašytų. Mokiniai kuria, pavyzdžiui, apybraižas ar eilėraščius. Teigiamos šio 
proceso pusės - dėmesys kūrybiškumui ir ankstyvas bandymas rašymą susieti su 
menais. Viena iš problemų - mokiniai turi atlikti mokytojo užduotį. Paskatinti visą 
grupę mokytojui dažnai pavyksta, tačiau mokiniai turi rasti tokią priežastį, kuri juos 
asmeniškai motyvuotų rašyti. 

Viena iš svarbiausių diskusijų apie rašymą, ar reikia atskirti rašymą nuo rašymo 
rezultato ir formos. Nors D. Greiveso (D. Graves, 1975) pirminiai tyrimai buvo 
kritikuojami (pvz., Smagorinsky, 1987), tačiau nedaug kas abejoja jo minčių įtaka, 
visų pirma, Jungtinėse Amerikos Valstijose. Tyrėjas išskyrė rašymo proceso metodą, 
kurio pagrindiniai bruožai buvo šie: mokinių pasiūlytos rašymo temos, nuolatiniai 
rašymo užsiėmimai, „leidyba“ klasėje, mokytojų ir mokinių rašymo konferencijos, 
įgūdžių mokymas per trumpas pamokas ir mokytojo pagalba rašantiesiems. D. Vaizas 
(D. Wyse, 1988) ankstyvuosiuose tyrimuose taip pat nagrinėjo šį metodą. Mokslininkas 

aptarė, kaip mokytojai integravo tam tikras proceso metodo idėjas ir kitus metodus 
(įskaitant labiau „struktūruotą“ mokymą). Jis atskleidė, kad toks mokymo metodų 
jungimas buvo savotiška to meto Anglijos mokymo rašyti ypatybė. 


Vis dėlto atsirado žmonių, ginčijusių proceso metodą, nes, jų manymu, jis buvo 
pernelyg neformalus, o rašymo žanrų mokymas turi būti sistemiškesnis. Nuo tada 
buvo gauta aiškių įrodymų apie sunkumus, su kuriais susiduria mokiniai, rašydami 
vadinamuoju „argumentavimo“ stiliumi (Andrewset al., 2006; Yeh, 1998). Mokant 
rašyti, būtina rasti pusiausvyrą tarp pagalbos suteikimo rašant rašinius, nepamirštant 
tokių elementų kaip rašyba, gramatika ir rašysena. 

Procesų, aplinkos, nuosavybės jausmo ir pan. svarba rašant, taip pat atskirų 
vaikų pažintinis vystymasis aiškiai atskleidžiamas naujausiuose empiriniuose 
tyrimuose apie rašymo mokymą. S. Grahemo (S. Graham, 2006) moksliniuose 
tyrimuose pateikiami eksperimentinių bandymų įrodymai, kad veiksmingiausias 
būdas išmokyti rašyti - sutelkti dėmesį į rašymo procesą ir pateikti rašymo instrukciją. 
Kaip aiškina D. Vaizas ir R. Džounsas (R. Jones, 2012), mokinių jaučiamas nuosavybės 
jausmas (siejamas su motyvavimu) - tai esminis mokymo rašyti aspektas. 

A. Burnas (A. Burn) ir Dž. Diuranas (J. Durran) teigia, kad „raštingumas 
yra kintantis ir kūrybinis. Tai ne tik teksto suvokimas, bet ir daugiau ar mažiau to 
teksto perdarymas“ (2007: 2). Šie autoriai rašo apie kintančius ir kūrybiškus procesus, 
vykstančius, kai mokiniai atlieka įvairias užduotis. A. Burnas ir Dž. Diuranas pateikia 
paauglių, kalbančių apie superveikėjus, kai šie remiasi žiniomis apie garsius veikėjus, 
kaip antai Harį Poterį, pavyzdį, taip pat jų auditorijos lūkesčius ir padarinius, kai, 
pavyzdžiui, burtas „avadakedabra“ pakeičiamas ugnies mėtymu, o pats veikėjas 
paverčiamas į „tikrąjį veiksmo veikėją“. Iš šių pavyzdžių aiškiai matyti, kaip mokiniai 
panaudoja savo žinias apie veikėją, kaip jie vertina skaitymą ir tikrąsias „pramogas“, 
kurias siūlo įvairios žiniasklaidos rūšys. Ši informacija labai vertinga ir ją galima 
patraukliai panaudoti ugdant klasės raštingumą. 


Rašymas ir pasirinkimas - du darbo klasėje pavyzdžiai 


Iš pradžių Hanos klasės mokiniai tapė akriliniais dažais ir ieškojo būdų, kaip 
sukurti nuotaiką ir jausmus, panaudojant tik dvi spalvas. Akriliniais dažais jie piešė 
ant akvarelinio popieriaus lapų: visiškai abstrakčiai, leisdami laisvai klajoti įvairiems 
potėpiams ir atspalviams, tarytum popieriaus paviršius - tai minčių apie įvairiausius 
galimus šių spalvų derinius eskizų albumas. 

Po savaitės mokiniai savo darbus atsinešė į kitą menų pamoką. Mokytoja 
kiekvieno mokinio paprašė pasirinkti įdomiausias lapo vietas; atrodė, kad tose 
vietose potėpiai ar spalvos perteikia judesį ar nuotaiką. Mokiniai turėjo išplėšti (bet 
ne iškirpti) šias vietas ir nesijaudinti dėl baltų nelygių kraštų. Iš šių skutų jie turėjo 
sukurti koliažą. Mokytoja pasakė, kad gautas kūrinys teturi atskleisti atskirų skutelių 
perteikiamą nuotaiką. Mokiniai buvo skatinami išsiaiškinti, kaip reikėtų sugrupuoti 
išplėštus skutelius, kad jie kuo mažiau primintų pradinį vaizdą ir kad būtų sukurtas 


visiškai kitoks paviršius. 

Kai mokiniai padarė koliažus, jų buvo paprašyta parašyti apie reakciją į 
„nuotaiką“: sukurti keturias-šešias eilutes, kurios apibūdintų jų požiūrį į paveikslą ir 
leistų šiam žodžių deriniui pačiam reikšti pavaizduotą emocinę reakciją. Ir šiuo atveju 
mokytoja skatino mokinius rašyti ne apie savo reakciją, t. y. tai, kaip jaučiuosi dabar, 
tačiau labiau parašyti apie tai, kas dera, pateikti rašytinę ataskaitą apie kiekvieno 
koliažo perteikiamą nuotaiką (žr. 2.1-2.3 pav.). 

Hanos manymu, pagrindinė varomoji jėga — poetinis rašymas, o „išplėšti 
tekstai“ tapo labai naudinga strategija poetiškai ir kūrybiškai kalbai parengti. Svarbu 
ir tai, kad šis planas gimė klasėje visiškai natūraliai. Mokytoja nebuvo numačiusi iš 
anksto žinomo maršruto nuo pradžios iki pabaigos. Rašto darbas - tai meno pamokos 
rezultatas, „plėšymas“, kuriuo siekiama sukurti nenuspėjamus kraštus, buvo išmoktas 
per mokytojų kvalifikacijos kėlimo kursą, tačiau jo pritaikymas, siekiant kalbinės 
reakcijos, - kūrybinio proceso ir sąveikos tarp mokinių ir mokytojos rezultatas. 


Toliau Hana aiškina: 


Plėšymo techniką taikiau mokydama kurti poeziją. Ar žinote, kad Viljamas 
Beruosas (William Burroughs) rašydamas taikė „pasąmonės srauto“ metodą, 
iškirpdavo užrašytus žodžius ir sukurdavo naujus pasakojimo būdus? Šį metodą 
savaip pritaikiau savo klasėje. Paprastai pradedame nuo to: mokiniai prirašo 
pilnus puslapius pirmyjų minčių, paskui tie lapai suplėšomi ir žodžiai sudėliojami 
iš naujo. Galiausiai gaunami iš tiesų įdomūs žodžių deriniai; pasirodė, kad 
žodžiai, kurių niekada nedėjome, derėjo vienas su kitu arba sukėlė naujų minčių. 
Kurį laiką taip su vaikais dirbome, ir jie įsisavino šią užduotį. Manau, kad tai - 
geras būdas pradėti kurti poeziją tiems, kurie mano, kad poezija yra ne jiems, kad 
ji skirta tik limerikų (vert. past. - humoristinis eilėraštis) kūrėjams... Kai kurie 
iš mokinių dabar labiau pasitiki savimi, dėliodami ant popieriaus mintis, kad ir 
kiek laikinos jos būtų. Svarbiausia, kad jiems parodžiau, jog tai - proceso pradžia, 

Mano šešėlis išsikraipo tamsoje, 
Man vieniša ir baugu, 

Sustoju, sustingstu, 

Kol debesys kaupiasi, 

Jaučiuosi tuščias, be draugų, 

Ir vis laukiu, ir laukiu šviesos. 


Panaudotos spalvos: oranžinė ir pilka. 


Sapnai akina ir šoka, 
Geriausi sapnai aplanko 
Tamsiausiu nakties metu, 
Šešėliai sujuda 

Ir išgąsdina mano sielą. 


Panaudotos spalvos: pilka ir juoda. 


1819 
: 


2 


? 


Ledas spindi kaip krištolas, 

Lašai kaip lietus 

Krinta, taškydamiesi į besisupančią srovę, 
Tyliai skamba muzika, 

Stiklo tviskėjimui 

Švelniai dūžtant į žemę. 


Panaudotos spalvos: mėlyna, žalsvai melsva, rausva, raudona ir violetinė. 


o ne tik montažas, tai pradžia, o žodžiai turėtų skatinti rašyti toliau... Vaikams 
pernelyg paprasta pratęsti mano pasiūlytą eilėraščio pradžią arba galiausiai man 
suteikti jų procesui formą; taip galėčiau gauti 30 eilėraščių variantų, kuriuos 
norėčiau būti parašiusi. Tačiau mes turime daugybę individualių puikių kūrinių, 
ir kiekvienas iš jų yra išbaigtas. Nematau prasmės, kai kūriniai yra tik pusiau 
užbaigti; manau, kad dirbant klasėje tai neproduktyvu, atrodytų, kad mokinių 
darbai nevertinami. 


Antrasis rašymo ir pasirinkimo pavyzdys - tai tiesioginė pradinių klasių 
mokytojo Dominyko patirtis. Mokytoju jis pradėjo dirbti Somerso mieste, esančiame 
tarp Eustono ir Kings Kroso stočių, gerokai prieš Sent Pankras ir Kings Kroso stočių 
atnaujinimą ir „Eurostar“ infrastruktūros sukūrimą. Somersas buvo laikomas tikru 
centrinės miesto dalies prototipu. Jis net buvo rodomas keliuose meniniuose filmuose, 
vienas išjų - Šeino Medauso (Shane Meadows) „Somersas“ (Somers Town). Dominykas 
susidomėjo mokymu rašyti per mokytojų kursus Goldsmito (Goldsmith's) koledže. 
Po pusės pirmųjų mokymo metų jis susirūpino dėl vaikų motyvacijos rašyti. Baigęs 
vienus geriausių kursų, kuriuos naujiems mokytojams organizuoja Londono vidaus 
švietimo tarnyba, jis sužinojo apie Donaldo Greiveso darbą ir sugalvojo pritaikyti jo 
metodą savo klasėje. 

Proceso metodas taikomas per praktinius rašymo užsiėmimus, rengiamus ne 
rečiau kaip kartą per savaitę. Toks praktinis užsiėmimas skiriamas visai klasei, kai 
visi mokiniai skatinami kuo daugiau rašyti. Motyvacija atsiranda dėl mokiniams 
suteikiamos laisvės pasirinkti, ką rašyti, taip pat pabrėžiant, kad jų rašiniai skirti 
tikrai auditorijai. Sukuriama tvarka, pagal kurią, kaip ir profesionalioje leidykloje, 
leidžiami klasės mokinių kūriniai (taip pat knygos), o baigti tekstai įtraukiami į klasės 
skaityklą. Su šiais tekstais elgiamasi taip, tarsi jie būtų sukurti profesionalų. Paprastai 
pagrindiniai vaikų knygų skaitytojai - jų bendraamžiai, tačiau jas gali skaityti ir 
mokytojai, šeimos nariai, draugai ar kiti mokyklos mokiniai. Mokymai rašyti vyksta 
užsiėmimų pradžioje, atskirai mokiniams rengiamos rašymo konferencijos ir pan. 
Užsiėmimų pabaigoje visa klasė aptaria gautus rezultatus. Vienas svarbiausių dalykų 
- suteikti galimybę rinktis ir nesistengti orientuotis į rašymo rezultatus. Vienos 
mokinių rašymo dienos rezultatai tokie: kompiuterinių žaidimų gidas (paprastai 
angliškai vadinamas „cheats“), psichoterapinis rašymas, kuriant istoriją apie „Naująją 
mergaitę“ (The New Girl) (ją parašė mokyklos naujokė); futbolo mėgėjams skirtas 
laikraštukas; užkoduotų pranešimų knyga, skirta patiems mažiausiems; urdų ir anglų 
kalba parašytas apsakymas „Magiškasis apsiaustas“ (The Magic Coat); knyga „Madingi 

posakiai“ (Catch phrase) pagal tuo metu populiarią TV programą; mokykloje 
parduodamas žurnalas „Paplepėkim“ (Chinwag) ir dar daug kitų dalykų (daugiau 
pavyzdžių ir proceso metodo taikymo rezultatų pateikta Wyse, 1998). 

Kai mokiniai iš tikrųjų patys priima sprendimus dėl rašymo, įskaitant temą, 
formą, su kuo bendradarbiauti, spausdinti ar ne ir pan., juos įkvepia jų pomėgiai 
ir žinios. Nė nereikia sakyti, kaip tai svarbu jų kūrybingumui ir motyvacijai. Be 
to, labai tikėtina, kad taip jie apskritai geriau rašys (Graham, 2010). Nepamirškite, 
kad mokomasi taip pat skelbiant tekstus klasėje. Visų pirma, leidyba įprasmina patį 
rašymą, tačiau mokiniai taip pat įgyja daug rašymo įgūdžių, kurie tvirtai susiejami 
su situacijomis. 

Iš aptartų pavyzdžių matyti, koks sklandus ir įvairiapusis gali būti kalbos 
mokymas ir kokios plačios galimybės atsiveria mokytojams, norintiems vaizdingai ir 
kūrybiškai mokyti savo klasės mokinius. Kartais mokytojai nerimauja, kad jų mokiniai 
nėra labai kūrybingi, tačiau mes manome, kad visus mokinius galima paskatinti ir 
padėti kalbą vartoti kūrybiškai. Šios knygos pradžioje uždavėme tokį klausimą: „Ar 
kūrybiškumo galima mokyti?“ Mūsų nuomone, be abejonės, galima sukurti kūrybišką 
klimatą klasėje; galima kalbos mokymą planuoti pasitelkiant vaizduotę; galima 
įsiklausyti į mokinius ir paremti jų kūrybiškus pasirinkimus. Ką iš tikrųjų galime 
padaryti - tai stengtis užtikrinti, kad mūsų profesinėje praktikoje būtų sukurtos visos 
galimybės kūrybiškumui pasireikšti. Galime pradėti nuo įsitikinimo, kad visi vaikai 
turi kūrybingumo potencialą. Raselas Džounsas nepaprastai žavėjosi Neilo Gaimano 
(Neil Gaiman) kūriniais ir laikė juos savo įkvėpimu. Vienas iš „Smėlio žmogaus“ 
(Sandman) serijos veikėjų yra sakęs: 


Kiekviename žmoguje tvyro paslaptingas pasaulis. Visuose žmonėse, 
kiekviename iš jų. Kad ir kokie blankūs ir nuobodūs jie atrodo išorėje, jų viduje 
yra neįsivaizduojami, didingi, nuostabūs, paiki ir stulbinantys pasauliai. Ne 
vienas pasaulis. Šimtai. Gal tūkstančiai. 

(Gaiman, 1993) 


Nors visų Nacionalinės bendrosios ugdymo programos mokomųjų dalykų gali 
būti mokoma kūrybiškai, tačiau akivaizdu, kad kūrybinio darbo galimybės, mokantis 
anglų kalbos, milžiniškos. Kaip teigė N. Gaimanas, visi mokiniai gali papasakoti 
istoriją, o mokytojų uždavinys - rasti būdų padėti jiems tai padaryti. Jeigu iš pradžių 
mokiniai nenori rašyti, savo istorijas jie gali įrašyti. Jeigu pasirenkama įdomi tema, 
tada kiekvienas mokinys turi ką pasakyti, pavyzdžiui, „Mano mėgstamiausias randas“ 

(My Favourite Scar), „Blogiausia dovana“ (The Worst Present I ever Received), „Diena, 
kai viskas ėjosi kaip sviestu patepta“ (The Day when Everything Seemed to go Right). 
Šias istorijas galima įrašyti į kompiuterį ir išsaugoti, kad visi mokiniai galėtų jas 
perskaityti. Tuomet atsiveria begalė galimybių: istorijas gali perrašyti padėjėjas ir 
išspausdinti kaip knygą; jas galima iliustruoti, panaudoti kaip muzikinių kūrinių temą 
arba kaip pavyzdinius tekstus, kuriant kompiuterio ekrano dizainą. Kai kalba tampa 
tarsi visos klasės bendra patirtimi, ji pasidaro ir vystymosi centru, o mokiniai mielai 
teikia naujus pasiūlymus, dalijasi mintimis, galimybėmis, todėl mokytojai turi iš ko 
kūrybiškai rinktis. 


Baigiamosios mintys 


Kalba - tai mokymosi raktas, tačiau kūrybiškumas - tai ne tik kalba. Iš pradžių 
mokiniams svarbiausia sukurti tinkamą klasės aplinką. Jos nesukursi akimirksniu, 
tačiau jūsų užduotis - sukurti tokią aplinką, kurioje domėjimasis, rizikavimas ir 
eksperimentavimas galėtų saugiai reikštis abipusės pagarbos ir pagrįstos kritikos kontekste. 


o Stebėkite, kaip reaguojate į mokinių mintis, atkreipkite dėmesį į tai, kiek kartų 
per savaitę mokiniai gali atlikti rašymo užduotį, pateikdami savo mintis ir planus. 

o Raskite būdų, kaip dirbant planuoti atvirą pokalbį. Ieškokite tokių būdų, kad 
mokiniai galėtų dalytis mintimis, pagrįstai kritikuokite ir bendradarbiaukite dėl 
sutarto rezultato. Pavyzdžiui, surengėte išvyką ir pakvietėte mokinių šeimas, 
kad papasakotumėte jiems apie klasės rezultatus. Kokiais būdais galėtumėte juos 
informuoti, palinksminti, sudominti, nustebinti ar pamokyti? 

o Neišsigąskite, jei pirmą kartą nepavyks. Greitų rezultatų, mokant kalbos, 
pasitaiko retai; galvokite apie būsimą sėkmę - pradėkite nuo požiūrio į skaitymą 
ar rašymą formavimo, o ne nuo šių veiklų rezultatų. 

o Aktyviai ieškokite atvirų galimybių bendrai kalbėtis. Kaip jūsų klasė rastų būdą 
papasakoti istoriją be žodžių? 

o Lanksčiai dalykitės grįžtamuoju ryšiu. Kai mokiniai pasiūlo jums mintį, ar 
paprastai nukreipiate ją į tai, ko jūs norite, siekdami savo tikslų? O gal mėginate 
rasti būdų, kuriais galėtų būti pasiekti kiti tikslai? Negalvokite, kad nukrypti nuo 
pradinio plano reiškia pralaimėti. Mokiniams svarbu žinoti, kad ir jų mintys 
vertingos. 

o Išnaudokite visas informacinių technologijų taikymo galimybes. Sukurkite 

antologijas (kurias galima išspausdinti ir parduoti, o už gautus pinigus padengti 
rašytojų ar praktinių seminarų išlaidas - mes taip DARĖME). Sukurkite skaidres, 
kurios keistųsi ir būtų galima matyti išraiškingas mintis, mėgstamiausias poezijos 


eilutes, naujus ir įdomius žodžius, kūrybiškus klausimus, ir tegul šios tekstų 
eilutės sudaro skaidrių foną. Įrašykite, kaip mokiniai skaito savo apsakymus, 
sukurkite garsinę knygą, kurią būtų galima parsisiųsti mp3 formatu. 

o Įsivaizduokite tokį scenarijų: turite 30 istorijų tema „Baisiausias receptas, 
kurį galima įsivaizduoti“ (The scariest recipe I can imagine) arba „Drabužis, 
kurio niekada vėl neužsivilksiu“ (The item of clothing I will never wear again), 
o vienas mokinys pasiūlo, kad visas šias istorijas būtų galima suvaidinti. Kaip 
reaguotumėte? Kas būtų auditorija? Kaip paskatintumėte mokinius rasti skirtingų 
ir įdomių būdų savo istorijai papasakoti, kad jos 30 kartų nesikartotų? Ką 
darytumėte, kad padėtumėte tiems, kurie nepasirengę vaidinti? Kaip geriausiai 
panaudoti informacines technologijas? Ar galima būtų mokinius suskirstyti į 
šešias grupes po penkis, kad jie naujoviškai pristatytų savo pasakojimus? 

o Siekite ilgalaikių rašymo tikslų. Suteikite galimybę mokiniams grįžti prie 
rašymo užduoties ir ją užbaigti per keletą pamokų - negalvokite, kad visas 
rašymo užduotis galima veiksmingai atlikti per 45 minutes. Supraskite didžiulę 
įsipareigojimo parašyti darbą vertę, kuri paprastai atsiranda dėl mokinio 
susidomėjimo ir motyvacijos. 

o Skatinkite mokinius ieškoti būdų, kaip galima pasakoti. Paprašykite jų pagalvoti 
apie tempą, žodyną, akių kontaktą, apimtį, veido išraišką, nuotaikos pakeitimą 
ir pan. 

o Mėginkite rasti būdų pažaisti su kalba. Tarp kūrybiškumo ir žaidimo bei proceso 
yra daug bendro. Ką turėjome omenyje, sakydami, kad kažkas yra „spieginis“? 
Skatinkite mokinius ieškoti naujų žodžių arba žodžių junginių, kuriais galima 
apibūdinti kasdienę patirtį. Kokiais žodžiais apibūdintumėte labai neskanų 
maistą? Kas blogiau - bulvių gumbuotynė ar žuvies bjaurakvėpis? 

Matematika 


Mamta Naik 


Mokant matematikos, labai svarbu vaikus įtraukti į veiklą... Juk mažiausiai 
norėtysi, kad jie nuobodžiautų. Nesinori, kad vaikai sėdėtų, neturėdami nė 
menkiausio supratimo apie tai, ką daro mokytojas, nieko neišmokdami, tiesiog 
sėdėdami klasėje, nes taip reikia. Dar mažiau norėtysi, kad jie per pamoką 
nerimautų ar bijotų. 


Taip pradinio ugdymo matematikos mokytoja Debora Gardner pasakoja apie 
tai, kas jai yra kūrybiškas matematikos mokymasis ir mokymas. Nuobodulys ir baimė 
suklysti — tai senos matematikos mokymosi bėdos. Ataskaitoje apie matematikos 
mokymą mokyklose „Matematika skaičiuoja“ daroma tokia išvada: 


Atliekant tyrimą, turbūt labiausiai sukrėtė tai, kad prievolė daryti 
matematikos uždavinius kėlė kai kuriems apklaustiesiems nerimą, bejėgiškumą, 
baimę ir net kaltę. 

(Cockroft, 1982: 7) 


Be to, ataskaitoje rašoma: 


<...> matematikos mokymo ir mokymosi sunkumai (o Jungtinė Karalystė 

tebėra viena labiausiai pažengusių valstybių, kurioje tai socialiai priimtina) 
tebėra madingi; madinga net prisipažinti, kad sunku įveikti šį mokomąjį dalyką. 
(Williams, 2008: 3) 


Ši citata paimta iš kitos ataskaitos, kurioje rašoma apie matematikos 
mokymą pradinėse mokyklose po 26 metų. Apie neigiamą požiūrį į matematikos 
mokymąsi taip pat rašo Dž. Bauler (J. Boaler, 2009), kuri sumaniai apibendrino šią 
problemą knygoje „Dramblys klasėje: kaip padėti vaikams mokytis matematikos 
ir ją mėgti“. Savo knygoje Dž. Bauler aptaria matematikos baimę ir nerimą, su 
kuriais taip pat susiduria dabartiniai ir būsimieji pedagogai. „Baimė suklysti“ arba 
„neteisingai atsakyti“ dažnai gimsta tada, kai būsimieji mokytojai praktikantai 
ateina į pradinio matematikos ugdymo paskaitas arba kai praktikuojantys 
mokytojai dalyvauja kvalifikacijos kėlimo kursuose; per paskaitą apie matematikos 
mokymą gali iš tiesų atsirasti įtampa dėl noro neapsikvailinti. Liūdniausia, kad 
kai kuriems mokytojams trūksta pasitikėjimo veiksmingai mokyti matematikos, 
o baimė suklysti gali išryškėti ir matant mokiniams, tad tokie pedagogai imasi 
saugaus, nerizikingo mokymo metodo. 

Suaugus problema toliau aštrėja dėl šio mokomojo dalyko „reputacijos“, nes 
daugelis mano, kad matematikos reikia bijoti arba vengti. „Daugelis žmonių ją laiko 
nusistovėjusių žinių ir procedūrų - faktų ir taisyklių - dalyku“ (Ahmed, 1987: 13), 


ir turbūt dėl šios priežasties daugeliui suaugusiųjų ir vaikų šis mokomasis dalykas 
neįdomus. Vaikai labai dažnai stengiasi pirmai progai pasitaikius išvengti formaliojo 
ugdymo. Dėl šių baimių atsiranda ir kitų įdomių pastebėjimų, pavyzdžiui: „Kodėl 
gerai, kai tau „nesiseka“ mokytis matematikos? Ar apklausų dalyviai būtų pasiryžę 
prisipažinti negalintys išmokti skaityti?“ (Williams, 2008). Taigi šiame skyriuje reikėtų 
kelti tokius klausimus: 


o Kaip galima panaudoti kūrybiškumą, norint išspręsti kai kuriuos minėtus 
klausimus? 

o Armatematika gali būti kūrybiška? Jeigu taip, kaip galėtų pasireikšti kūrybiškumas? 

o Ar kūrybiškas darbas per matematikos pamokas reiškia kitokį darbą? Ar tai 
reiškia, kad reikės daugiau dirbti? 

o Ar „matematikos naudojimas ir taikymas“, taip pat dokumentų „vertinimas“ ką 
nors reiškia, kūrybiškai žvelgiant į matematiką? 


Daugeliui mokytojų labai patinka dirbti kūrybiškai pagal Pradinio ugdymo 
bendrąją programą. Jie mato naudą, pavyzdžiui, taikydami dramos metodus, kad 
mokiniai geriau išmoktų rašyti angliškai. Saviraiška, galimybė pasirinkti, įvertinti 
savo metodą ir rezultatus padeda kūrybiškai mokytis. Tačiau mokant matematikos 
sunku rasti šiam mokomajam dalykui tinkančią veiklą. Kartais taip nutinka, nes kai 
kurie mokomieji dalykai laikomi kūrybiškesniais už kitus. Vis dėlto: 


kūrybiškumas būdingas ne tik menui. Jis ne mažiau svarbus, siekiant 
mokslo, matematikos pažangos... Pažangos visose mūsų gyvenimo srityse. 
(NAACE, 1999; 27) 


Deja, matematika paprastai nėra suvokiama kaip „iš prigimties“ kūrybiškas 
dalykas, ir jos sunkiau nei kitus mokomuosius dalykus mokyti kūrybiškai. Net ir 
tose mokyklose, kuriose mokinių ugdymo programa kuriama taip, kad atspindėtų 
kūrybišką arba tematinį mokykloje taikomą mokymo(si) metodą, matematikos vis 
tiek mokoma kaip atskiro mokomojo dalyko. 

Taigi, ar kūrybiškumas matematikoje nėra vien dirbtinis priedas? Papildoma 
detalė, kuri tvirtinama po to, kai viskas suplanuojama? Ar tai reiškia, kad siekiant 

užtikrinti kūrybišką požiūrį į matematikos mokymą ir mokymąsi mokytojui bus 
daugiau darbo? O galkūrybiškas metodas turi būti priderintas prie matematikos darbo? 
Daugelis autorių, rašiusių apie matematinį mokinių ugdymą, suprato „matematiško“ 


darbo esmę. Pavyzdžiui, vieni autoriai teigia, kad matematikos galima išmokti tik 
eksperimentuojant, klausinėjant, mąstant, atrandant, išrandant ir aptariant (šį metodą 
pripažįsta A. Ahmedas (A. Ahmed, 1987)). Kiti teigia, kad mokiniams reikia leisti 
dirbti patiems, t. y. taip, kaip dirba matematikai, ir leisti mokiniams patiems sugalvoti, 
kaip spręsti problemą ar uždavinį, kad jie, atlikdami matematinius veiksmus, turėtų 
tikslą ir ieškotų priežasties. Mokymosi pažanga planuojama atsižvelgiant į tai, koks 
yra vaiko supratimas tam tikru mokymosi periodu (Fosnot ir Dolk, 2001; Boaler, 
2009). Niekas nesako, kad šis planavimas ar metodas turėtų būti oficialus, griežtas, 
nelankstus ar nesusijęs su procedūromis, pabrėžiantis procedūras, o ne supratimą 
(paprastai „nekūrybiškas“ matematikos savybes). Be to, stipriose klasėse mokytojai 
ne visada žino atsakymus ar būdus, kaip mokiniai pasieks galutinį tikslą; jie nebijo 
rizikuoti, atsisakydami visiškai kontroliuoti mokymąsi. Būtent todėl mokiniams 
atsiranda galimybių dirbti kaip tikriems matematikams. 

Pabrėžiami protinės veiklos, susijusios su matematiniu mąstymu, tipai, 
išryškinami tokie matematikos aspektai, „kurie susiję su galvojimu, mąstymu ir 
sampratos pažinimu“ (Watson ir Mason,1998: 7). Pasirodo, pagrindinis matematinio 
darbo aspektas - laikyti abejotinu savo mąstymą apie matematinę užduotį, problemą 
ar galvosūkį arba, būnant mokytoju, ginčyti mokinių mąstymą. 

Matematikos mokymasis, tai yra „medžiagos“ ar turinio žinių mokymasis, 
skiriasi nuo matematikos taikymo, kai mokiniai patys gali sukurti daugiau nei 
„medžiagą“ ar turinio žinias (Schoenfeld, 1994: 55). Vis dėlto svarbu paminėti, kad 
įgūdžiai ir žinios vaidina svarbų vaidmenį šiame procese. Kūrybiškumo pagrindas - 
atsivėrimas ir išsilaisvinimas; tai labai svarbu: 


[...Jtačiau ne mažiau svarbūs įgūdžiai, žinios ir supratimas. Kūrybiškumas 
per muzikos arba fizikos, šokių ar matematikos pamokas - tai žinių ir praktinių 
įgūdžių, medžiagos ir supratimo formų patirtis. 

(NAACE, 1999: 38) 


Mokiniai turi taikyti savo įgūdžius ir kaupti matematikos žinias (Schoenfeld, 
1994), tačiau gana dažnai šis procesas užima neproporcingai didelę matematikos 
ugdymo programos dalį. Debora pritaria, kad jo reikia. Vis dėlto ji aiškiai apibūdina 
savo darbo metodą: 

Per kiekvieną savo pamoką mėginu pritaikyti bent vieną praktinį 
elementą. Daug kalbame, atliekame grupinės užduotis, bendraujame: sukuriu 
aplinką, kurioje saugu daryti šias užduotis. Kartais leidžiu mokiniams užrašyti 
atsakymus ant mažų lapelių ir juos sudėti į dėžę: taip jie atsikrato baimės 
neteisingai atsakyti, nes kai kurie vaikai tokią baimę tebeturi. 


A. Ahmedas kalba apie mokinius, kurie sugaišta daugybę laiko kaldami 
matematiką ir spręsdami uždavinius, tačiau niekada nepanaudodami matematikos 
įgūdžių ir žinių. Palyginimui autorius pateikia pavyzdį apie sporto aistruolį, kuris 
valandų valandas praleidžia studijuodamas sporto taisykles ir įgūdžius, kurių reikia tam 
sportui, bet pats niekada nesportuoja (Ahmed, 1987; Jones, Thompson knygoje, 2003). 

Matematinės savybės, susijusios su problemų sprendimu, pasitelkiamos, atliekant 
matematinio pobūdžio tiriamuosius darbus; visų pirma, „renkantiružsakant informaciją, 
analizuojant... ieškant šablonų... bandant rasti sąsajų, spėjant, apibendrinant“ (Ollerton, 
"Ihompson knygoje, 2010: 88). Olandijoje kilusio Realistinio matematikos švietimo 
(RMŠ) mąstymo mokykloje matematika suvokiama kaip realus kasdienio gyvenimo 
dalykas arba dalykas, įsivaizduojamas kaip esminis matematinio darbo aspektas. 
Mokiniams suteikiama erdvės tirti savo veiklos metodus ir mąstymą, dirbant atskirai 
ir kartu, panaudojant savo neformalųjį supratimą, kuriuo vadovaujantis konstruojamos 
formalesnės procedūros. Dažniausia iš pradžių pateikiama gerai apgalvota problema 
(Treffers ir Beishuizen, Thompson knygoje, 1999). Šis RMŠ metodas aiškiai apibūdintas 
mokslinių tyrimų straipsniuose, kuriuose aprašomi iš pradžių atlikti bandymai su 
vidurinių mokyklų mokiniais, o paskui jie užfiksuoti dokumentuose (Dickinson ir Eade, 
2005; Dickinson, Eade, Gough ir Hough, 2010). 

Dirbant tokioje aplinkoje, reikia gebėti susidoroti su netikėtais klausimais ir 
atsakymais, kurie mokymo sraute apibūdinami kaip nenumatyti atvejai. Lankstumas 
reikalauja gerų mokomojo dalyko žinių, taip pat gero pedagoginių žinių supratimo, 
siekiant perteikti naujas žinias mokiniams (Rowland, Turner, Thwaites ir Huckstep, 
2009). Lankstumas suprantamas kaip būtinybė laikytis požiūrio, kad matematika yra 
neatsiejama nuo kitų mokomųjų dalykų, todėl priimant sprendimus svarbu atsižvelgti į 
tai, kad šis dalykas būtų dėstomas lanksčiai, neatskiriant jį nuo kitų mokomųjų dalykų. 
Veiksmingi ir kūrybingi matematikos mokytojai mokslo metų pradžioje pateiks 
aiškią ugdymo programos apžvalgą, kad nustatytų galimas natūralias sąsajas, taip pat 
pasakys, kada tam tikrų ugdymo programos sričių galima mokyti kartu su kitomis 
sritimis. Be to, ir patys mokiniai mokydamiesi gali rasti svarbių ir aktualių sąsajų. Jos 
gali būti tarp skirtingų matematikos sričių, pavyzdžiui, aiškinantis skaičių sandarą, 

kai siejamos žinios apie tam tikrus duomenis (ir kokius veiksmus), dauginamuosius, 
kartotinius, pirminius skaičius, norint atlikti apibendrinimą ir taip nustatyti 1-9ją 
išraišką. Sąsajų taip pat galima rasti tarp matematikos ir kitų mokomųjų dalykų, 
pavyzdžiui, geografijos. Toks sąsajų metodas (Askew ir kt., 1997) suvokiamas kaip 
veiksmingas, jį galima plėtoti ir kitose matematikos srityse. Debora pasakoja apie 


„malonų virpulį“, kurį jaučia, kai mokiniai patys ima daryti sąsajas. Ji taip pat ieško 
sąsajų tarp įvairių matematikos sričių ir tarp matematikos bei kitų mokomųjų dalykų - 
tai natūrali jos darbo dalis. Mokytojo vaidmenį galima apibūdinti kaip „pagalbą vaikui 
rasti sąsajų tarp naujos patirties ir ankstesnio mokymosi. Mokymasis be sąsajų - tai 
paprasčiausias kalimas“ (Haylock ir Cockburn, 2008: 9). Debora pastebi: „Pavyzdžiui, 
remiuosi vietos gyventojų mitais, t. y. pirma žvelgiu į simbolius, o paskui į algebrą ir 
tada paaiškinu, kodėl naudojame Morzės abėcėlę. Žvelgiu į dalykus, kurie natūraliai 
susiję, mėgindama rasti tas nedideles sąsajas. Taip turiu kontekstą.“ 

Dirbant atsiranda beveik neišvengiamas poreikis žvelgti per problemų 
sprendimo prizmę, daryti matematiką aktualią ir tikslingą mokiniams. Panašu, kad 
yra natūrali sąsaja su šiuo matematikos ugdymo programos aspektu, kuris pradėtas 
vadinti „Matematikos naudojimu ir taikymu“ (MNT). Kūrybiškumas ir problemų 
sprendimas nebūtinai suvokiami kaip tapatūs dalykai, nes „ne visoms problemoms 
spręsti reikia kūrybiško sprendimo ar originalaus mąstymo“ (NAACE, 1999; 34). 
Norint, kad šie procesai vyktų, reikia mokiniams pateikti „iš tiesų problemines 
situacijas, skatinančias juos tirti ir aiškintis“ (Fosnot ir Dolk, 2001: xv, xix). Be to, 
labai svarbu, kad vaikams būtų suteikta galimybė kurti savo problemas, kurias jie 
galėtų spręsti. Užsiimdami tokia veikla mokiniai matematina savo pasaulį. 

Nors matematikos taikymo galimybės leidžia dirbti ir matematiškai, ir 
kūrybiškai, tačiau jos nebūtinai įsitvirtina klasėje (Ofsted, 2008; Williams, 2008). Kita 
vertus, MNT klasėje padeda ugdyti matematikos jausmą. Mokytojų prašoma paaiškinti 
mokiniams, kas svarbu; jie turi paraginti mokinius mąstyti ir įvertinti (Haylock ir 
Cockburn, 2008). Deja, dažniausiai tai pasireiškia sprendžiant žodines užduotis, ir 
ši veikla tapatinama su matematikos naudojimu ir taikymu. Tokios žodinės užduotys 
buvo apibūdinamos kaip „vos užslėpti, į žodžius įvynioti apskaičiavimai“ (Jones, 
Thompson knygoje, 2003: 87). 

Kai MNT iš tikrųjų rengiamas klasėje, atsiranda puikių galimybių atlikti slaptą 
vertinimą. Daugelis mokytojų skundžiasi, kad, pavyzdžiui, vieną dieną mokinys gali 
mintyse atlikti aritmetinius veiksmus su triženkliais skaičiais, tačiau po dienos ar 
savaitės viską pamiršta. Kai mokinys turi spręsti probleminę užduotį taikydamas savo 
matematikos žinias ir įgūdžius, mokytojas žino, kad jis šią užduotį iš tikrųjų gali atlikti. 

Netylant diskusijoms apie tai, kas yra MNT, paprastai manoma, kad šis metodas 
apima tokius aspektus: 


o sprendimų priėmimą; 
o mąstymą ir (skaičių bei formų) apibendrinimą; 
o problemų sprendimą (paimtų iš realaus gyvenimo, susijusių su pinigais ar 
matavimais). 
(Nacionalinė ugdymo programa, 1999) 


Klasėse, kuriose matematikos taikymo metodas įgyvendinamas nuolat, 
mokiniai analizuos, darys, spręs, planuos, kurs, interpretuos, mąstys, pagrįs, taikys, 
tyrinės, spėlios, kels klausimus, teirausis, atmes, tirs, susies, apibendrins, galvos, 
pasirinks, kurs (fizines struktūras ir prasmę), ginčysis, nustatys ir mėgausis (sąrašas 
nebaigtinis)... Jeigu laikui bėgant mokinys įgyvendins visus aspektus, tada jis turės 
galimybių dirbti kūrybiškai ir matematiškai. Panašus tokio elgesio pavyzdys - 
visos klasės vykdomi projektai. Pavyzdžiui, surengti pobūvį, t. y. nupirkti maisto 
produktų, nustatyti jų kainas (sudaryti biudžetą), pateikti duomenis apie sąnaudas 
ir kiekį. Sprendimai dėl to, ką pirkti ir iš ko, siejami su bendradarbiavimu, mąstymu 
ir pagrindimu. Gali reikėti pagalvoti apie saugą. Kiek žmonių gali dalyvauti? Koks 
yra klasės ar salės plotas? Grupėms per vasaros ar žiemos mugę galima būtų skirti 
po prekystalį ir iš anksto nustatytą biudžetą. Jų užduotis - pagaminti ir parduoti 
prekes. Laimėtojai - didžiausias pajamas gavusieji. Planuojant ir kuriant gaminius 
bei apsirūpinant medžiaga, reikės daug bendrauti tarpusavyje, pasirinkti ir mąstyti. 
Nemažai matematikos prireiks apskaičiuojant pelno skirtumus, procentus ir vidurkius. 

Nieko gudraus nesugalvojama: ši labai žmogiška veikla (Treffers ir Beishuizen, 
Thompson knygoje, 1999) skatina natūralų poreikį panaudoti reikiamą matematikos 
sritį; matematiniai procesai, taikomi siekiant susitarti ar išspręsti probleminę situaciją, 
turi tikslą ir vertę. 

Būti kūrybingam ir dirbti matematiškai, visų pirma, taikant matematikos žinias, 
nėra viena kitai priešingos sąvokos. Kai kuriais lygmenimis jos net neatskiriamos, 
pavyzdžiui: 


o bendradarbiavimas ir gebėjimas mąstyti; 

o tyrinėjimui atlikti skirta erdvė; 

o poreikis ginčyti ir priimti sprendimus ar pasirinkti; priimtų sprendimų 
pagrindimas; 

o skirtingų strategijų nagrinėjimas; sąsajos su ankstesniu supratimu; panaudotų ar 
nepanaudotų strategijų vertės nustatymas; 


o veiklos priežasties ar tikslo turėjimas, įskaitant menamus tikslus ar priežastis; 

o esamų ankstesnių žinių panaudojimas, siekiant nustatyti kitus žingsnius; 

o atrastų dalykų ir jų panaudojimo, siekiant paskatinti tolesnį supratimą, vertės 
numatymas. 


Taikant kūrybišką metodą gali būti gerinamas matematikos mokymas; tai 
nėra papildomas metodas, kuris atsiranda gerai pagalvojus, jis diegiamas jau per 
pirmuosius planavimo etapus. Jis neatsiejamas nuo mokytojo mokymo metodo ir 
mokiniams suteikiamų galimybių. Kaip tai gali atrodyti klasėje? Tolesnis pavyzdys 
teikiamas iš Deboros Gardner darbo klasėje patirties. 

Debora neabejoja, kad matematikos galima mokyti ir mokytis kūrybiškai: 


Taip, manau, kad matematika gali būti tikrai kūrybiška. Galbūt dėl to, kad 
pati su tuo susidūriau (būdama mokytoja) kaip menininkė... Kai tik pagalvoju, 
kaip vaikams patinka struktūros, jie natūraliai jas mato ir tai juos traukia; kai 
stebiu vaikus, atliekančius dailės užduotis, mane stebina, kokie matematiški jie 
yra, ir iš tikrųjų daugelis dalykų kyla iš jų, o ne dėl to, kad taip aš suorganizavau. 


Netrukus prasidės Deboros matematikos pamoka ir visi, suaugusieji ir 
mokiniai, jos laukia susidomėję. Kol neprasidėjo pamoka, laukiu klasėje. Kol kas 
nematau nei vadovėlių, nei pratybų sąsiuvinių. Nustembu, nes jau dabar jaučiu, kad 
norėčiau šioje pamokoje pasilikti kuo ilgiau. Ant suolų daug medžiagos, kviečiančios 
patyrinėti: kibirėlis ar dėžutė, pripildyta skaičiams lyginti naudojamų meškučių, 
didžiulis popieriaus lapas, folija, kortelės, kuriose paaiškinami kiekvienos grupės 
tyrimai. Klasėje taip pat padėti nedideli indai su vandeniu ir svarstyklės. Ką visa tai 
galėtų reikšti? 

Nieko stebėtino, kad Deboros matematikos pamokų struktūra įvairi: 


Griežtai nesilaikau trijų dalių pamokos struktūros; kartais man patinka 
pateikti visą meniu; kartais noriu pradėti nuo galo, o paskui grįžti. Svarbu 
būti lanksčiai ir keisti nepasiteisinančius dalykus. Svarbu būti iš tikryjų gerai 
pasiruošusiai, parengti įvairių veiklų, žaidimų ir pan. Turėti išteklių, kurių galbūt 
reikės mokiniams... Suteikti jiems laisvę rinktis tinkamus išteklus, kai jų reikia. 

Po susirinkimo mokiniai linksmai šnekučiuodamiesi suguža į klasę. Jie spėlioja 
ir nekantraudami laukia pamokos pradžios. Mokytoja suskirsto juos į grupes. Kai 
mokiniai susėda, prasideda matematikos linksmybės. Kaip ir aš, jie nekantraudami 
laukia, kada galės pradėti tyrimą. Mokiniai suskirstomi į mišrias grupes po keturis; 
jų gebėjimai skirtingi. Vienas iš mokinių paskiriamas protokolininku. Jis užrašo visą 
informaciją apie bendrą veiklą. Mokiniai išgirsta pasakojimą apie meškas, kurios 
šiuo metu gyvena saloje, tačiau joms kyla pavojus, todėl jas reikia gelbėti. Mokinių 
uždavinys - sukurti laivą, kuriuo iš salos galima būtų parplukdyti meškas. Laivas bus 
išbandytas, siekiant išsiaiškinti, ar jis laikosi ant vandens. Svarbiausias dalykas, kurį 
mokiniai turi įsidėmėti - meškos nemoka plaukti. Debora labai džiaugiasi užduotimi. 
Ji dramatiškai papasakoja apie užduotį: niekas neabejoja, kad ji sako teisybę, tad 
mokiniai visa galva pasineria į šią išgalvotą istoriją. 

Jie turi apskaičiuoti, kiek meškų, jų manymu, galima bus išgelbėti. Mokiniai 
gali pasinaudoti svarstyklėmis, tačiau Debora to nepasako. Ji žino, kad mokant 
matematikos svarbu ugdyti mokinių gebėjimus pasirinkti ir panaudoti tinkamą įrangą 
ar priemones, su kuriomis jie galės išspręsti problemą ir rasti sprendimą. Apskaičiuoti 
duomenys suklasifikuojami bendroje schemoje pagal grupes. Taip atsiranda medžiaga, 
kurią galima palyginti ir vėliau klasėje patikrinti; ši informacija bus naudinga atliekant 
kitus matematinius veiksmus, kaip antai: apskaičiuojant trupmenas, procentus ir 
koeficientus. Dar sykį išsamiai klausinėjama. Mokinių prašoma pagalvoti, ką galima 
panaudoti užduočiai atlikti. Klausinėjama labai plačiai ir atvirai. Vienas mokinys 
užsimena apie sprendimą su vienu kintamuoju, tad sąsajos su mokslu pasidaro 
akivaizdžios. Viena mergaitė pratęsia šią mintį, aptardama „plūduriavimo“ ir 
„skendimo“ sąvokas. Taigi mokiniai turės apie visai tai pagalvoti, kai vykdys užduotį. 
Viena mokinė pamini svorį ir meškų svorio įtaką plukdymui. Šią informaciją ji susieja 
su reikalavimu išgelbėti kuo daugiau meškų. Debora labai stengiasi, kad matematika 
būtų kuo labiau susieta su mokslu, pastebėdama, kad esama daug natūralių sąsajų, 
kurias svarbu išryškinti. Tai yra nuolatinis jos ugdymo proceso planavimo bruožas. 
Klausinėjimas tęsiamas. Jį stebėti — tai tas pat, kaip stebėti tam tikrą meno apraišką. 
Nepasakinėjama, tiesiog kartu tyrinėjama, pamažu aiškinantis; atsisakoma tradicinių 
uždarų klausimų, įsiklausoma į tai, ką sako mokiniai, judama toliau, užsikabinant už 
vaikų atsakymų, o ne nukreipiant juos ten kur „reikia“, siekiant gauti iš anksto galvoje 
apibrėžtą atsakymą. Pastebiu, kad Debora stengiasi nevertinti mokinių atsakymų 
žodžiais „gerai“, „puikiai“ ar „taip“. Kažkas pamini tinklą ir formas, pavaizduotas 3D 
formatu. Negavus atsakymų, panaudojami aiškiai nukreipti pasufleravimai (Watson ir 
Mason, 1998). Debora užduoda šiuos klausimus: 

Kodėl taip galvoji? 

Kodėl ne? 

Jeigu žinome tai, ką dar galėtume sužinoti? 
Ką galvoji apie tai, ką ji ką tik pasakė? 

Ar sutinki? 


Ji pabrėžia, kad reikia neskubinti mokinių atsakyti: 


Stenkitės per greitai neduoti atsakymo. Jeigu jie kažką ne taip suprato, 
pasakykite, kad pabandytų eiti kitu keliu, nepasiduokite. Reikia mesti iššūkį sau 
patiems, svarbu nenuleisti rankų. 


Vadovaujantis tokiomis strategijomis, vaikams sukuriama galimybė spręsti 
matematiškai sudėtingas problemas. Vidinio dialogo, kai abejojama dėl jų metodo ir 
strategijos, panaudojimas - svarbi kūrybiškumo strategijos dalis. 

Darbo klasėje esmė - mokiniai turi paaiškinti, kodėl taip galvoja, kad būtų 
aiškus jų matematinis mąstymas. Pamokai įsibėgėjus, jie pradeda atmesti savo pačių 
(ir kitų) planus bei sprendimus. Galvojimas ir mąstymas nėra tik žodinis: jis vyksta 
ir raštu, aiškinant užduotis. Matematinis galvojimas ir mąstymas taip pat pateikiamas 
vizualiai; tad vaikai gali pradėti matyti loginius, sisteminius darbo būdus arba net 
galimus sprendimus. 

Deboros mokiniai ilgai diskutavo, kol pagaliau ėmėsi savo užduoties. Tai tarytum 
protinis apšilimas, kol ima kilti įvairių minčių ir vaikai ima galvoti apie klausimus, 
svarbius problemoms išspręsti. Vykstant šiam etapui, mokytoja įsikiša, siekdama 
užtikrinti, kad grupės dirbtų sąžiningai ir bendradarbiaudamos. Ji pateikia instrukcijas 
ir taip sukuria veiklos struktūrą, neatimdama iš mokinių laisvės. Reikia susitarti, kurią 
medžiagą laivui pagaminti galima naudoti, o kurios ne. Be to, per penkių minučių 
trukmės diskusiją reikia susitarti dėl laivo dizaino ir apskaičiuoti, kiek tokiu laivu galima 
išgelbėti meškų. Kūrybiškas metodas nereiškia, kad „tegu viskas teka savo tėkme“; tai 
subtilūs pasirinkimai, kuriuos Debora sugalvojo, planuodama šį užsiėmimą. 

Mokiniams pradėjus dirbti, akimis peržvelgiu klasę ir pamatau, kad visi 
užsiėmę; Debora ir mokiniai, taip pat vaikai tarpusavyje daug diskutuoja. Labai 
įdomu klausytis, kai jie vartoja matematikos terminus; nors jų terminai ne visada 
tikslūs, tačiau jie labai stengiasi juos vartoti tinkamai. Akivaizdu, kad bendraudami 
su suaugusiuoju mokiniai skatinami vartoti tinkamus terminus. Klasėje taip pat daug 
judama. Įgyvendindami savo idėjas, mokiniai rizikuoja: „O jeigu laivas nuskęs*“, „O 

jeigu negalėsime išgelbėti meškų?“ Vis dėlto visi noriai rizikuoja; nematyti, kad jie 
jaudintųsi ar nerimautų. Sakyčiau atvirkščiai: jaučiamas įsitraukimas į užduotį ir noras 
ją atlikti. Mokytoja taip pat rizikuoja taip dirbdama. Debora prisipažįsta, kad, jeigu 
kas nors įeitų į klasę per pamokos vidurį, pamatytų tikrą chaosą, tačiau paklausus 
mokinių apie tai, ką jie daro, paaiškėtų, kad jie žino, ką veikia, jie sutelkę dėmesį ir 
gali lengvai paaiškinti. Ne mažiau svarbu ir tai, kad vaikai nepraleidžia visos pamokos 
klausydamiesi mokytojos pasakojamos informacijos. 

Iš pirmo žvilgsnio užduotis atrodo gana paprasta. Jos sėkmės paslaptis - planavimas. 
Tai atviras tyrimas; nėra vieno apibrėžto būdo jam įgyvendinti. Mokiniams suteikiama 
laisvė kištis į užduotį taip, kaip jie nori, ir jie naudojasi proga. Pamokai įsibėgėjus, 
apsidairau ir pamatau mažiausiai keturis visiškai skirtingo dizaino laivus. Kas labiausiai 
krenta į akis, galvojant apie kūrybiškumą, kai reikia „problemines užduotis“ spręsti 
matematiškai (Fosnot ir Dolk, 2001), - ne tai, ką mokytoja fiziškai pateikė mokiniams, 
tačiau jos suteiktos galimybės vaikams dirbti kūrybiškai. Taigi ne tik mokymas kūrybiškas, 
o dar svarbiau - kūrybiškas yra mokymasis. Mokiniai turi pakankamai žinių, kad pradėtų 
užduotį; jie išmano 2D ir 3D formas, turi žinių apie tinklus, ir apie tai, kaip jais galima 
sukurti 3D ir 2D formas. Atlikdami užduotį, jie patys sau, kitiems ir kartu dirbantiems 
suaugusiesiems užduoda klausimus apie talpą ir taip ima tyrinėti plotą, perimetrą bei 
masę. Kai kuriems mokiniams šios sąvokos žinomos, taigi jie toliau tobulina savo žinias, 
tyrinėdami tūrį. Kitiems šios sąvokos naujos, tad jie pradeda suprasti, kiek vietos yra 
jų sukurtame laive ir kaip ji susijusi su meškų, kurias reikia perplukdyti ir kurios turi 
nenuskandinti laivo, skaičiumi, mase ir svoriu. Mokiniai pradeda daryti sąsajas. Tai yra 
tikras kūrybiško metodo pavyzdys. Jie pradėjo suprasti užduotį, panaudodami savo 
turimas neformaliąsias, iki formaliojo ugdymo įgytas žinias bei gebėjimus jas taikyti 
(Webb, Boswinkel ir Dekker, 2008) naujoje situacijoje. Tikrasis kūrybiškumas klesti 
erdvėje tarp žinomų ir nežinomų dalykų. 

Pamokos pabaigoje reikia skirti laiko atliktai užduočiai įvertinti: vandens 
talpyklose testuojami skirtingi laivai su jais plukdomomis meškomis. Ne visi laivai 
tinkami, tad užverda diskusijos, siekiant išsiaiškinti priežastis. Vis dėlto nei vienas 
mokinys nesijaučia blogai atlikęs užduotį, visų darbas vertinamas. 


Keletas minčių apie kūrybišką darbą mokant ir mokantis matematikos 


Neseniai apsilankiusi ankstyvojo ugdymo programos (angl. Early years 
foundation stage) padalinyje, nustėrau išgirdusi atsakymą, kurį pati sau kėliau, 


54 Kūrybiškumas pradinėje mokykloje 


rašydama šį skyrių „Ką reiškia būti kūrybiškam matematikoje?“ Man toptelėjo, kad 


būtent čia gausiu atsakymą, nes čia vaikai tyrinėjo, išreiškė save, svarstė ir bendravo. 
Jiems buvo įdomu, jie norėjo man papasakoti apie savo statomą bokštą, palyginti 
jį su savo draugų statomu; kiti norėjo, kad pamatyčiau, kaip jie po lygiai dalija 
atsineštas vynuoges. Jie eksperimentavo, kaip galima įdėti kuo daugiau daiktų į kuo 
mažesnę dėžutę ir nė kiek nesuko sau galvos, kad gali nepavykti; vaikai pasirinkdavo 
arba atmesdavo savo pasirinkimą. Svarbiausia, kad mačiau, kaip jie buvo pasinėrę į 
veiklą, vaikai turėjo laiko ir stengėsi. Jie atrasdavo ir tyrinėdavo nežinomus dalykus, 
panaudodavo prieš kelias minutes ar valandas arba dar anksčiau įgytas žinias, kad 
suprastų užduotį ir gautų naujų žinių. Įdomu, kad kartais vaikai nieko nedarydavo: 
galvodavo apie kilusią problemą. 

Be to, buvo akivaizdu, kad toks darbas buvo susijęs su gana griežta vertinimo 
procedūra. Tačiau taip dirbant, bet kuris su mokiniais užsiimantis suaugusysis galėtų 
užtikrintai įvertinti mokinių mokymąsi, nes mokiniams buvo suteikiama erdvės ir 
laiko suprasti, atskleisti mąstymo procesams bei nuomonei išsakyti. 

Ar tai keičiasi, vaikams augant? Daugelis mokytojų pasakytų, kad mokiniai 
per jų matematikos pamokas kalba, yra aktyvūs ir užsiima praktine veikla; visa tai 
prisideda prie kūrybiško darbo. Vis dėlto reikėtų nepamiršti, kad praktinių išteklių 
panaudojimas, konkretus, praktinis darbas, mėgavimasis tuo, ką daro, arba į kitokią 
fizinę erdvę perkeltas mokslas (pvz., lauke) - dar nebūtinai yra kūrybiško metodo 
įgyvendinimas (Worthington, 2006). Tai neatsiejama nuo kūrybiškumo, tačiau 
labiausiai jį skatina galimybės atlikti užduotis kūrybiškai ir įvairiai. Jeigu mokiniai 
kerpa iš anksto apibrėžtas 2D formas, kad sudėliotų jau žinomą 3D formą, jie užsiima 
praktine veikla, tačiau kiek kūrybiškas yra jų darbo metodas? Ką galima pasakyti apie 
mokinius, kurie aiškinasi, ar kiekviename tam tikro prekės vardo saldainių pakelyje 
yra tiek pat tam tikros spalvos saldainių, kai jų prašoma užpildyti iš anksto parengtą 
lentelę ir joje nurodyti surinktus duomenis? Ką jie gali pasirinkti? Ar jiems suteikiamas 
lankstumas pasirinkti, jeigu rezultatas iš anksto žinomas? Ar jie gali kitiems ar sau 
užduoti klausimus, kad išsiaiškintų, kuria kryptimi toliau eiti, eksperimentuoti, keisti 
kryptį? Ar jie gali patyrinėti kitus metodus ar kitus rezultatus? Kai įtraukiami šie 
aspektai, mokiniai gali kūrybiškai taikyti savo metodą ir savo mąstymo procesus. 
Nereikalaujama, kad jie dirbtų tik vienu (paprastai mokytojo nurodytu) būdu, jiems 
suteikiama galimybė tyrinėti ir nagrinėti padarinius bei rezultatus. 

Prisiminiau apie pokalbį su kita matematikos mokytoja Diana. Ji papasakojo, 
kad mokykla norėjo sumažinti elektros sąnaudas; buvo pastatytas elektros skaitiklis, 
kurį vaikai galėjo matyti. Jiems buvo pasakyta, kad visi sutaupyti pinigai bus išdalyti 

klasėms, ir šios galės pačios nuspręsti, ką nusipirkti. Diana leido vaikams išnagrinėti 
įvairias energijos taupymo strategijas, suklasifikuoti ir pateikti duomenis savo 
pasirinktu būdu, iš kurių būtų matyti, kiek energija taupoma ir kaip. Be to, vaikams 


buvo leista išnagrinėti gautų duomenų rezultatus ir pagalvoti, kam būtų galima išleisti 
pinigus. Ir šiuo atveju vaikai pasirinko savo duomenų rinkimo ir pristatymo metodą. 
Kūrybiško darbo galimybės buvo didžiulės. 

Norint pasinaudoti tokiomis galimybėmis, labai svarbu, kad klasėje tvyrotų 
kūrybinio darbo atmosfera. Mokytojas tam turi tiesioginės įtakos. Jo entuziazmas 
persiduoda mokiniams. Kūrybiškos klasės aplinkos sukūrimas reiškia struktūrą 
turinčios veiklos, kuri apima vadovavimąsi vadovėliais, darbo planais ir kartotinėmis 
pratybomis bei suteikia nedaug erdvės vaikų kūrybiškumui, atsakymą. Darbas 
„nekūrybiškoje“ atmosferoje gali labai greitai baigtis nuobodžia ir „negyva“ 
matematika, o tai savo ruožtu reiškia užburtą ratą, nes atsiranda neigiamas požiūris 
į šio mokomojo dalyko mokymąsi. Tai labai nepanašu į Deboros klasės tikslingus 
pokalbius, prasmingą veiklą, judėjimą ir atsakomybės už mokymosi metodų 
parinkimą. 

Kai klasėje mokantis matematikos tvyro kūrybiškumas, reikia nepamiršti, 
kad bus daroma klaidų. Mokiniai turi suprasti, kad klaidas daryti yra gerai ir kad 
jos vertinamos (Ryan ir Williams, 2007; Hansen, 2011); to galima išmokti iš pačios 
matematikos ir iš sprendžiamų užduočių. Mokinius gali iš tikrųjų įkvėpti tai, kad 
esama netikrumo, kad reikia toliau tyrinėti ir kad reikia „šturmuoti“ mintis, norint 
kūrybiškai išspręsti iškeltą problemą. Tai gali suteikti mokiniams galių. Nežinomybę 
galima tirti, pradėti atskirą tyrimą, rasti „teisingą“ ar bet kokį kitą sprendimą; tad 
rizikuoti būtina, jeigu mokiniai iš tikrųjų nori tapti kūrybingais matematikais. 

Norėdamos visa tai taikyti per matematikos pamokas, tokios mokytojos, kaip 
Debora, sukuria galimybes kartu spręsti probleminius uždavinius (Piggott, 2007). 
Mokiniai, kartu prisiimdami atsakomybę už klausimų ar uždavinių sprendimą, gauna visus 
atsakymus arba visą valdžią; taip gali būti skatinamas iš tikrųjų kūrybiškas metodas, nes 
visi klasės mokiniai gali dalyvauti, be to, gali būti išbandyti ir įvertinti skirtingi problemos 
sprendimo būdai. Mokiniams patinka matyti, kad ir mokytoja nežino atsakymo, stebėti ją 
mąstančią, garsiai reiškiančią mintis, užduodančią klausimus, kuriuos paprastai ji užduoda 
mokiniams, kad padėtų jiems atsakyti, tik šiuo atveju viskas vyksta per pamoką. Mokytojui 
naujokui tai gali atrodyti tarsi nesėkmė, tačiau visa tai labai teigiamai veikia mokinius. 
Galimybė pamatyti, kad mokytojas nežino, kuriuo matematiniu keliu eiti, gali kai kuriuos 
mokinius iš tiesų nustebinti, ir taip jie gali pradėti suprasti, jog šis „netikrumas“ — tai 
normali problemų sprendimo dalis. Matyti, kad mokytojas taip pat rizikuoja, - reiškia 

sukurti saugumą mokiniams, kad jie norėtų patys veikti kūrybiškai. 
Mokiniai daug išmoks, kai matys, kaip mokytoja kažką užsirašo ir pasižymi, 
kartais logiška seka dėsto savo mintis, kartais jas testuoja. Be to, jiems vertinga matyti, 


kaip mokytoja daro jungtis, kaip susieja savo pačios ir jų ankstesnes žinias, kad kiekviena 
informacijos kruopelytė galėtų tapti kita grandimi. Tokios patirties gavęs mokinys supras, 
kaip reikia veiksmingai dirbti, kad užduotis reikia atlikti skirtingai, spręsti pačiam, kas 
pasiteisina, ir toliau tuo vadovautis, renkantis tikslingą užduoties atlikimo metodą. 

Kai kurie iš pradžių šį metodą pabandę mokytojai nusimena, nes mokiniai nėra 
pasiryžę spręsti matematinių problemų, tačiau „sustabarėjimo“ sąvoka taip pat svarbi. 
„Kūrybiška sula“ dažnai pradeda lietis iš „sustabarėjusių“ medžiagų (Pirsig, 1999; 
Mason, Burton ir Stacey, 1985; Piggott, 2007). Pirmą kartą sprendžiant problemą, 
apima sąmoningos nekompetencijos būsena. Kol kas jos negalima išspręsti, tačiau su 
panašiomis situacijomis jau susidūrėte anksčiau ir ši patirtis gali būti išeities taškas. 
Galbūt su kuo nors besikalbant kils mintis ar atsiras sąsaja, gal pašnekovas suabejos 
jūsų požiūriu, o gal paaiškins kokią idėją. Taip nukreipiame mokinius pačius „kurti“ 
problemos reikšmę, kad visuomet būtų šiek tiek daugiau strateginių žinių, įgūdžių ir 
supratimo, kad kitą kartą jie galėtų išspręsti problemą. Kuo daugiau sukurtų strategijų, 
tuo kūrybiškiau vaikas galės spręsti nežinomą problemą. 

Siekiant padėti mokiniams ugdyti gebėjimus spręsti problemas, savaitės 
pradžioje galima skirti bendrą užduotį. Mokiniai dirba kartu, pasirinkdami 
galimybes, dalydamiesi užduoties įgyvendinimo strategijomis ir idėjomis. Įsitraukę 
į veiklą, mokiniai gali veiksmingai dirbti kartu, spręsdami panašias problemas. 
Pavyzdžiui, gali nagrinėti žaidimą „Klasės“, pakeisdami skaičius; gali analizuoti 
telefono klaviatūrą, sutelkti dėmesį į bendrą skaičių eilutėse ir stulpeliuose, įstrižai 
ir kampuose. Pamėginkite ir pažiūrėkite, kas išeis. Panaudokite laikrodžio ciferblatą: 
su juo galima daug nuveikti ir padaryti daugybę sąsajų. Tapkite dar kūrybingesni - 
panagrinėkite skaičiaus „šimtas“ kvadratą. Ką vaikai nori sužinoti? Pasiimkite seną 
staltiesę ar antklodę ir pažiūrėkite, kokias formas galima išgauti, ją lankstant. Kokias 
formas galite išgauti? Kokių negalite? Kažkiek palankstykite, o paskui užduokite tokį 
klausimą: „O dabar, ar galime tik vieną kartą sulenkti ir padaryti penkiakampį?“ 

Viena veiksminga strategija, kurią taiko mokytojai, kad paskatintų mokinius 
kūrybiškai mokytis ir kad patys rizikuotų saugesnėje erdvėje, - tai darbas mažose 
grupėse, skiriant jose dirbantiems mokiniams „orientuoto mąstymo“ užduotis. Taip 
užtikrinama, kad veikla būtų „sąmoningai“ apgalvota, planuojant matematikos 
mokymąsi ir mokymą. Šiuo atveju mokytojas nesiima aktyvios mokymo veiklos, bet 
užtikrina mokiniams mokymosi patirtį tam tikroje situacijoje, kad jie galėtų pritaikyti 

savo matematinius įgūdžius ir žinias, spręsdami problemą ar uždavinį. Kartais 
mokytojai baiminasi, kad toks atviras ir kūrybiškas darbas - tai tarsi viską pakabinti 
ore, o dėl to neišvengiamai gali kilti chaosas, nes susiklosčius tokioms situacijoms 
testuojamos ir pačių mokytojų žinios. Prieš taikant tokį kūrybišką metodą mokytojai 
praktikantai turėtų susipažinti su mokomojo dalyko turiniu ir žiniomis bei patyrinėti 


savo mokomąjį dalyką išsamiau. Daugiau informacijos apie tai galima rasti gausybėje 
šaltinių. Kai kurie iš jų išvardyti šio skyriaus pabaigoje. 

Atvirų metodų taikymas nebūtinai reiškia chaosą. Paprastai mokytojas planuoja 
atviras ir kūrybiškas veiklas, kad mokiniai pradėtų iš tikrųjų gerai suvokti jiems 
skirtas užduotis. Mokytojas žino, ką geba mokiniai, kiek jie supranta matematiką; jis 
remiasi rūpestingai parengtu formaliuoju vertinimu. Mokytojas gali planuoti vaiko 
mokymosi etapą, nesivadovaudamas iš anksto nustatytu „tinkamo amžiaus“ principu. 
Būtent šioje erdvėje tarp „Tai, ką žinau dabar“, „Tai, ką turiu žinoti“ ir „Kaip gausiu šių 
žinių, padedančių man išspręsti šią problemą?“ atsiranda naujų minčių, išnagrinėjamos 
galimybės ir įvyksta eksperimentas. Šioje erdvėje mokinys gali gauti naujų žinių. 
Išsprendęs problemą ar uždavinį, jis gali įvertinti, ką gavo iš šio proceso, kokios žinios 
ir įgūdžiai padėjo padaryti atradimą. Mokinys gali savarankiškai vertinti, nustatyti 
kitus veiksmus. Tai labai susisieja su minėtais kūrybiškumo aspektais (NAAACE, 
1999; Craft et al., 2001). Tokiu atveju mokytojo vaidmuo - klausytis ir vertinti, „kaip“ 
mokiniai imasi matematikos, o ne „ką“ jie pasiekia; jis suteiks mokiniams erdvės 
patyrinėti ir paaiškinti savo mintis apie mokomąjį dalyką, subtiliai juos užvesdamas 
ant kelio, jeigu jie sukluptų. 

Tokia veikla gali tapti užburtu ratu. Kuo jos daugiau, tuo daugiau mokytojas 
žinos apie mokinių matematikos supratimą, o vaikai bus labiau įsitraukę į 
matematikos užduotis. Taip dirbant pasitaiko, kad mokiniai prisiima atsakomybę 
už savo mokymąsi, o mokytojas tam skiria pakankamai laiko; jie pradeda suprasti 
matematikos mokymosi procesą, kuris apima sprendimų priėmimą, minčių išsakymą, 
ir nėra tik vadovavimasis taisyklėmis ir procedūromis. Taip dirbdamas mokytojas gali 
eksperimentuoti ir taip skatinti kūrybiškumą. 

Mąstymas apie mokymąsi - labai svarbus kūrybiškų užduočių aspektas 
(Tanner ir Jones, 2007). Gebėjimas kalbėti apie rezultatus, paaiškinti sprendimus ir 
savo mąstymą - tai esminė kūrybiško darbo dalis. Deboros klasėje protokolininkas 
fotografuoja vykstantį ir užbaigtą darbą. Nuotraukos klijuojamos į knygas, o mokiniai 
skatinami kalbėti arba rašyti apie savo matematinius potyrius. Mokytojui tokia 
informacija padeda išsiaiškinti mokinio supratimą ir tai, kokių veiksmų imtis jį 
mokant. Mokiniui toks metodas padeda suprasti mokymosi patirtį. Ši strategija taip 

pat naudinga, norint, kad mokinys remtųsi ankstesnėmis žiniomis. 


Pateikiame keletą šaltinių, kur galima rasti idėjų, kaip kūrybiškai mokytis ir 
mokyti matematikos: 


Būk matematikas (angl. Be a Mathematician) (BEAM) - www.beam.co.uk 

Šioje interneto svetainėje labai daug informacijos šaltinių, įskaitant populiariąją 
seriją „Pakalbam ir išsprendžiam“ (angl. Talk it, Solve it), kuri skatina mokinius mąstyti. 
Pasinaudokite šiais šaltiniais, kad jūsų mokymas taptų atviras naujoms patirtims. 


NRICH - nrich.maths.org 

Šioje interneto svetainėje pateikiama daug informacijos šaltinių, siekiant 
skatinti mokinius dirbti kaip jaunus matematikus. Kiekvieno mėnesio pradžioje 
pridedama naujų šaltinių. Mokiniai gali atlikti savo tyrimus ir siųsti sprendimus. 
Pateikiami sprendimai ir nuorodos į Pradinio ugdymo bendrąją programą. 


NCETM - www.ncetm.org.uk 

Šioje interneto svetainėje pateikiama daug informacijos šaltinių, siekiant 
skatinti mokinius dirbti kaip jaunus matematikus. Kiekvieno mėnesio pradžioje 
pridedama naujų šaltinių. Mokiniai gali atlikti savo tyrimus ir siųsti sprendimus. 
Pateikiami sprendimai ir nuorodos į Bendrąją ugdymo programą. 

D. Gardner pateikė tokį interneto svetainių, kuriuose nuolat ieško įkvėpimo, 
sąrašą: 


o http://www.creative-partnerships.comhttp://www.collaborativelearning.org/; 
o http://www.collaborativelearning.orghttp://illuminations.nctm.org/; 

o http://illuminations.nctm.orghttp://nrich.maths.org/; 

o http://nrich.maths.orghttp://web.me.com/paulscott/info/maths-gallery; 

o http://web.me.com/paulscott/info/maths-galleryhttp://www.cimt.plymouth.ac.uk/; 
o http://www.cimt.plymouth.ac.ukhttp://www.nga.gov.kids/; 

o http://www.nga.gov.kidshttp://www.mathwire,com/; 

o http://www.mathwire,comhttps://ncetm,org,uk/; 

o https://ncetm,org,ukhttp://tes.co.uk/; 

o http://tes.co.ukhttp://www.lancsngfl.ax/u; 

o http://www.lancsngfl.ax/u. 

Kitas galimas informacijos šaltinis - bet kokia matematikos galvosūkių knyga. 


Dvi mano mėgstamiausios: Martino Gardnerio „Smagūs matematikos galvosūkiai“ 
(Entertaining Mathematical Puzzles) ir Ivano Moskovičiaus „Didžioji smegenų žaidimų 
knyga: 1 000 meno, matematikos ir mokslo mįslių“ (The Big Book of Brain Games. 1000 
Play Ihinks of Art, Mathematics and Science). 


Baigiamosios mintys 


o Būkite kilnūs. Norint tapti kūrybingų matematikos mokytoju ir mokiniu, svarbu 
būti nesavanaudiškam. Sunku būti kūrybingam, jeigu būdamas mokytoju laikotės 
metodo „bus taip, kaip aš pasakiau“. 

o Būkite lankstūs planuodami (į matematikos Bendrąją ugdymo programą 
žvelgdami kompleksiškai) ir mokydami. 

o Leiskite mokiniams patiems atlikti tyrimą ir susidurti su nežinomybe; skatinkite 
juos rizikuoti ir laikytis požiūrio, kad klysti yra gerai. 

o Suteikite mokiniams galimybę prisiimti atsakomybę už savo matematikos 
mokymąsi; priimti sprendimus vykstant mokymo(si) procesui. 

o Leiskite mokiniams patiems kurti matematines problemas, taip pat ir tokias, kurių 
neapsvarstė ir neapgalvojo mokytojas. 

o Įvardykite vertingą mokymo(si) patirtį, kad būtų siekiama mokinių mokymosi 
pažangos (jums padės pirmiau pateiktas tinkamų interneto svetainių ir šaltinių 
sąrašas). 

o Turėkite tvirtų mokomojo dalyko, turinio ir pedagoginių žinių. 

Gamtos mokslai 


Paul Warwick ir Lyn Dawes 


Ketvirtos klasės* mokytojos Natali mokiniai džiūgavo - jie gavo pakvietimus 
į „Gamtos jėgų“ vakarėlį. Mokiniai buvo suskirstyti į grupes, o kiekviena grupė savo 
pakvietime rado informacijos apie diskusiją, kuri vyks per pasilinksminimą. Susirinkę 
mokiniai užsiėmė tam tikra veikla: vieni pūtė burbulus, kiti lankstė iš popieriaus 
lėktuvėlius, treti žaidė žaidimą „Perduok siuntinį“, o dar kiti gamino skanėstus iš lipnių 
ir tąsių zefyrų. Mokiniai taip pat siūlė idėjas ir kėlė klausimus, juos aptarė, analizavo 
ir sudarė naujų klausimų sąrašą. Galiausiai, visa klasė žaidė tokį žaidimą: naudodami 
valgomąsias lazdeles bandė paimti ar pastumti želės gabaliukus. Pasirodo, kad tai visai 
nesunku. Bet ar bus taip lengva, jei želės gabaliukus arba lazdeles patepsime aliejumi? 
Vakarėlio pabaigoje kiekviena grupė aptarė išvadas ir idėjas su klasės draugais, pateikė 
paaiškinimų ir iškėlė naujų klausimų. Kai vienas mokinys paaiškino, kaip visuotinės 
traukos jėga pritraukia muilo burbulą prie žemės, iškreipia jo formą ir galiausiai 
susprogdina, visa klasė sušuko: „Oho!“ 

Tai kūrybiškas pasaulio pažinimo dėstymo metodas, skatinantis mokinių 
kūrybiškumą. Tai pavyzdys, kaip mokytoja Natali dirba savo klasėje. Remiantis juo, 
galima išskirti kelis pagrindinius kūrybiško mokymo(si) aspektus: 


o veiklos pradžioje siekiama mokinius sudominti, kad jie užduotų įdomius 
klausimus, sukelti jų nuostabą ir padėti jiems rasti būdų, kaip spręsti problemas; 

o veiklos turinys turi būti motyvuojantis ir svarbus; 

o galimybė rinktis ir priimti sprendimus, remiantis diskusijomis su kitais 
mokiniais; 

o įdomi ir aktuali bendradarbiavimu grindžiama tyrimo veikla; 

o veiksmingas planavimas, turint iš anksto tinkamus išteklius ir idėjas; 

o bendras klasės tyrimas ir visos klasės diskusija; 

o klausimai „O jeigu?...“; 

o tiriamasis pokalbis, kai aptariamos, ginčijamos ar palaikomos idėjos. 


Šiame skyriuje analizuojama kūrybiškumo sąvoka pradinės mokyklos gamtos 
mokslų (vert. past. - Lietuvos bendrojoje ugdymo programoje šis dalykas atitinka 
gamtos pažinimą) pamokoje, remiantis mokytojos Natali ugdymo pamokoje 
organizavimo principu. Be to, aptariama, kaip kūrybiškas mokymas ir mokymasis 
yra susiję ir kaip jie atspindi konstruktyvistinį, socialinį ir kultūrinį požiūrį į 
gamtos mokslų mokymą ir mokymąsi. Taip pat nagrinėjama, kaip konteksto 
aktualumo idėjos tampa neatsiejama kūrybiškumo dalimi, mokant gamtos mokslų, 
kaip bendradarbiavimu klasėje grindžiama vertybių sistema skatina mokinių 


*Zr. lentelę „Anglijos švietimo sistema“ knygos gale. 


Gamtos mokslai 63 


bendradarbiavimą ir kūrybinių idėjų raišką. Perskaitę šį skyrių pamatysime, kad 
„dialogu pagrįstos klasės“ idėja tampa labai svarbi ir sudaro mokiniams galimybę 
kūrybiškai pažvelgti į mokslinius tyrimus ir eksperimentavimą. 


Kokius mokinius norime išugdyti per gamtos mokslų pamokas? 


Aptarti kūrybiškumą vertėtų pradedant nuo mokinių. Per gamtos mokslų 
pamokas mes siekiame, kad mokiniai ugdytųsi „asmeninį suvokimą“, susietą su 
pripažintomis mokslo tiesomis. Be abejo, mokiniai klasėje neišras nieko naujo, 
tačiau per pamokas jie turėtų būti skatinami daryti įdomius mokslinius atradimus. 

Kūrybiškas ir „tikrasis“ mokymasis - tai mokymasis, kai mokinių rezultatai 
jiems yra įdomūs ir reikšmingi. „Tikrasis“ mokymasis - tai mokymasis, kai mokinys 
pasaulį ar konkretų reiškinį ima suvokti kitaip. Jis turi „pereiti nuo tam tikro 
būdo suvokti dalykus prie kito, naujo būdo suvokti dalykus“ (Wegerif, 2010: 54). 
Naujas mokymasis apima būtent tokį mokinių žinių plėtimą per gamtos mokslų 
pamokas; taip mokydamiesi mokiniai gali kurti naujas dalykų ir sąvokų reikšmes, 
paaiškinimus, kelti hipotezes, argumentuoti ir taikyti tam tikrą veiklos būdą. Be to, 
galiausiai tikimasi, kad mokiniai pasijustų „nešami srovės“ ir imtų kurti, įsijaustų „į 
tai, ką daro“ (Csikszentmihalyi, citata iš Wegerif, 2010: 60). 

Kad mokiniai turėtų galimybę suvokti dalykus kitaip, turi būti sukurta 
mokymo(si) aplinka, kurioje mokiniai būtų skatinami naudotis savo vaizduote ir 
kurioje jie galėtų žaisti su idėjomis kaip mokslininkai, įsitraukdami į „kūrybines 
spėliones [savo] mokslinėms žinioms plėsti“ (Haigh, 2007: 126; taip pat žr. Naylor, 
Keogh ir Downing, 2006). Turėtų būti sukurta aplinka, kurioje jie jaustųsi saugūs ir 
galėtų rizikuoti tiek savo mąstymu, tiek savo veiksmais. Mokytojos Natali mokiniai 
„Gamtos jėgų“ vakarėlyje užsiima medžiagų ir idėjų tyrimu, sulaukdami patarimų, 
tačiau be iš anksto apibrėžtų rezultatų. Mokiniai skatinami užduoti klausimus 
ir bendradarbiauti, ieškoti sprendimų, rasti ir aptarti ryšius, taip pat kritiškai ir 
kolektyviai mąstyti apie savo patirtį. Jų veiksmai, regis, atitinka pageidautiną 
kūrybingų mokinių elgesį, akivaizdu, kad mokytoja čia vaidina svarbų vaidmenį. 

Kitame skyriuje aptariami esminiai „kūrybiško mokymosi“ ir „kūrybiško 
mokymo“ ryšiai pradinėse mokyklose mokant gamtos mokslų. 

Kūrybiškas mokymas ir kūrybiškas mokymasis per pradinės mokyklos 
gamtos mokslų pamokas 


Natali rengia vakarėlį apie gamtos jėgas ne per kiekvieną gamtos mokslų 
pamoką, ir tai natūralu. Ši pamoka atskleidžia neabejotinai veiksmingo metodo 
taikymą, kurį mokytoja Natali ir jos kolegos taiko, mokydami gamtos mokslų. 
Tai patvirtina idėją, kad „pedagogika, kuri skatina kūrybiškumą, priklauso nuo 
specialistų kūrybiškumo, jų gebėjimo kurti vertybių sistemą, ugdyti mokinių 
kūrybiškumą“ (Craft, 2005: 44). Taigi, jei tikimės kūrybiško mokinių atsako, mūsų 
mokymo metodai turėtų padėti, atliekant tyrimą, tyrinėjant, eksperimentuojant, 
vaidinant dramą, žaidžiant vaidmenų žaidimus ar šokant, atskleisti mokinių idėjas ir 
jų pateikimo būdus. Kūrybiškas gamtos mokslų mokymas mokiniui yra kelionė, kai 
jis gali išsiaiškinti ir iš naujo suprasti gamtos reiškinius. Be to, tai kelionė, kuri apima 
kūrybišką esamo suvokimo perteikimą, pavyzdžiui, pasakojant, kuriant lankstinukus, 
rašant paprastus ar elektroninius laiškus, dienoraščius, kuriant animacinius filmus ir 
tekstus, priklausomai nuo mokinių auditorijos ir jų interesų (Feasey, 2005). Mokytojas, 
pasiimdamas mokinius į šią kelionę ir siekdamas išsiaiškinti jų kūrybišką atsaką į 
pateiktas užduotis, turi užduoti sau kai kuriuos pagrindinius klausimus: „Kaip pateikti 
šią idėją, kad ji sužadintų mokinių vaizduotę? Kaip užtikrinti, kad mokiniai būtų 
motyvuoti ir įsitrauktų į veiklą su savo idėjomis, kurios svarbios šiai mokslo sričiai? 
Kaip padėti mokiniams sužinoti apie turimas galimybes jų suvokimui perteikti?“ 

Pradinių mokyklų gamtos mokslų mokytojai turėtų turėti esminių kūrybiško 
mokymo principų sąrašą. Anksčiau minėti „pagrindiniai kūrybiško mokymo(si) 
aspektai“ grindžiami principais, kuriais remiantis: 


o pirmiausia išsiaiškinami mokinių interesai, patirtis ir idėjos; 

o mokiniai įtraukiami į darbą grupėje; 

o susitelkiama į mokymąsi bendradarbiaujant; 

o pateikiamos tiriamosios užduotys; 

o keliamos atviros problemos ir pateikiamos tyrinėjimo užduotys; 

o atliekama praktinė veikla, dirbama gamtoje, įgyvendinami projektai; 

o užtikrinama, kad gamtos mokslai klasėje būtų susiję su kasdieniu mokinių 
gyvenimu. 


Šie principai tarsi įpareigoja mokytoją prisiimti riziką, lanksčiai reaguoti į tai, 
kaip mokiniai pasieks supratimą (Kind ir Kind, 2007). 

Mokytoja Natali ir jos kolegos dirba didelėje pradinėje mokykloje, esančioje 
socialinės atskirties rajone. Vadovaujami įkvepiančios kūrybiškai veiklai gamtos mokslų 
koordinatorės Katerinos, mokytojai suvokia kūrybiškumą, pagrįstą aiškiais mūsų jau 


minėtais principais. Regis, svarbiausias iš jų yra pirmasis - aktualumas mokiniams. 
Natali ir jos bendradarbiai planuoja veiklą, keldami tikslus pagal mokyklos parengtą 
gamtos mokslų ugdymo planą, o paskui „nagrinėja, kaip galėtų juos kūrybiškai 
išplėtoti“. Tai gali reikšti idėjų įgyvendinimą visiškai įprastame mokiniams kontekste, 
kuris yra jų gyvenimo dalis. Vakarėlio tema pasirinkta tinkamai, ir štai ką pati mokytoja 
mano apie tokią pamoką: „Iš tikrųjų norėjau, kad mokiniai susimąstytų apie tai, kaip 
gamtos jėgos susijusios su kasdieniu gyvenimu.“ Tačiau ryšys su kasdiene aplinka nėra 
vienintelis būdas, siekiant užtikrinti, kad veikla būtų aktuali mokiniams. Katerinos 
klasėje mokiniai susidūrė su tikrais iššūkiais, kai jiems buvo pristatytos užduotys apie 
elektrą. Ji pagamino didžiulį robotą iš kartono. Užduotis buvo tokia: panaudoti elektrą, 
kad robotas pradėtų judėti. Reikėjo sukurti elektros grandinę, kad įvairiose roboto 
dalyse atsirastų šviesa, garsas ir judesys, ir tai buvo labai didelė paskata mokiniams 
dirbti keletą ateinančių savaičių. Be abejo, atrodo, kad kuo gamtos mokslų mokymas 
svarbesnis mokinių gyvenimui ir jų interesams, tuo didesnis jų įsitraukimas, o didelis 
įsitraukimas į darbą padidina tikimybę, kad jie bus pasirengę prisiimti riziką, kuri yra 
neatsiejama nuo jų suvokiamo kūrybiško atsako į iššūkius. 

P. Vūdsas (P. Woods, 2002) teigia, kad mokiniai įgyja daugiau patirties per gamtos 
mokslų pamokas, kai jie patys geba kontroliuoti savo mokymąsi. Aplinkos, kurioje galėtų 
skleistis mokinių kūrybiškumas, sukūrimas priklauso ne tik nuo pasirinktos temos 
aktualumo, bet ir nuo to, ar mokiniai gali patys priimti sprendimus dėl pagrindinių savo 
tyrimo aspektų, ar jie skatinami bendradarbiauti vienas su kitu, visų pirma, dirbdami 
praktiškai. Kūrybiškumas turi būti grindžiamas vertybių sistema ir klasėje nusistovėjusia 
praktika, bei, be abejo, „įrodyta, kad mokytojo pozicija atlieka svarbų vaidmenį šioje 
sąveikoje“ (Craft, 2008: 242). Mokytojos Natali ir Katerina gerai suvokia motyvacijos 
ir mokymosi ryšį ir geba įtraukti mokinius į veiklą, nepamiršdamos užsibrėžtų tikslų 
dėl jų mokymosi. Kitame skyriuje aptariamos klasės vertybės ir praktinis darbas, kuris 
gali skatinti mokinių kūrybišką mokymąsi per gamtos mokslų pamokas. Galiausiai, kaip 
teigia Natali: „Tai mokymasis, o ne vien tik pramogos.“ 


Mokinių vertybių sistema ir jų kūrybiškumo skatinimas 


Natali mokymas yra aktualus ir įdomus jos mokiniams, tačiau juo siekiama 

ir kito tikslo. Kaip teigia mokytoja, šio mokymo tikslas - „perduoti mokiniams 


atsakomybę“, suteikti jiems „erdvės“ ir atsakomybės už save jausmą, kurie būtini, 
kad mokiniai galėtų mąstyti kūrybiškai. Taikant šį metodą, labai svarbūs mokinių 
asmeniniai tyrinėjimai ir tyrimai, taip pat idėjos ir medžiagos. Per gamtos mokslų 
pamokas mokykloje, kurioje dirba Natali, yra siekiama konkrečių tikslų, bet pamokos, 
kaip ji teigia, nėra ribojamos šių tikslų. Pasitelkiama aktuali ir įtraukianti mokinius 
veikla, sudaranti sąlygas pateikti kūrybiškus klausimus ir idėjas, kurias mokiniai nori 
toliau nagrinėti tyrinėdami ar diskutuodami. Mokiniai turi jaustis saugūs, kad galėtų 
laisvai reikšti savo idėjas ir nuomonę apie atskirų mokslų sąvokas ir procesus. Mokytoja 
įsitikinusi, kad jos mokykloje per gamtos mokslų pamokas „nėra jokių ribų; nė viena 
idėja nėra bereikšmė; kiekviena idėja turi savo vertę“. Nuo pat pamokos pradžios daug 
dėmesio skiriama tam, kad mokiniai galėtų išreikšti jiems svarbias idėjas ir jomis 
dalytis. Kaip teigia Katerina, „naudinga turėti atsitiktinių idėjų... Kiekviena idėja yra 
vertinga“. Atrodo, kad tokioje aplinkoje labiau tikėtinas kūrybiškas atsakas. Mokiniai, 
gebantys reikšti savo mintis ir lyginti jas su savo bendraklasių mintimis, turi galimybę 
kitaip pažvelgti į savo suvokimą apie įvairius reiškinius. 

Kaip sukuriama ši vertybių sistema, skatinanti kūrybišką gamtos mokslų 
mokymą ir mokymąsi? Pastebėta, kad kūrybingi mokytojai: 


1. Užtikrina, kad ir mokiniai, ir mokytojai vertintų dialogą, kaip svarbiausią 
mokymosi būdą. Vadinasi, daug dėmesio skiriama tam, kad mokiniai 
reguliariai aptartų savo darbą su mokytoju ir bendraamžiais. Be to, manoma, 
kad pokalbis stiprina mąstymą ir mokymąsi, todėl mokiniai gali nustatyti, kas 
padeda jiems mokytis (Harrison ir Howard, 2009). 

2. Aptaria su mokiniais, ką galėtų reikšti kūrybiškumas ir „kūrybiškas atsakas“ 
ir kaip tai susiję su jų tobulėjimu. 


Natali kolegės mokytojos pasitelkė tam tikrus išteklius, kad paskatintų 
diskusijas su savo klasių mokiniais, būtent apie kūrybiškumo prigimtį. Ir 
Natali, ir Katerina, diskutuodamos apie kūrybiškumą su savo klasių mokiniais, 
išsiaiškino, kad dauguma jų sieja kūrybiškumą su dizainu, o vienas mokinys 
susiejo jį su išradimais. Jos nusprendė suteikti konkretesnį pagrindą diskusijoms. 
Pasitelkdamos konkretų mokymo(si) įrankį „Kūrybiškumo ratą“ (angl. creativity 
wheel), sukurtą įgyvendinant Kūrybinių partnerysčių projektą Sanderlando 
mieste, mokytojos aptarė su mokiniais kai kuriuos kūrybiško elgesio teiginius 
(Redmond, 2005): 

Aš žinau ne vieną būdą, kaip galima suvokti dalykus. 

Aš ne visada tikiu dalykais vien dėl to, kad jais tiki kiti žmonės. 
Aš galiu kurti savo mintyse. 

Aš galiu rasti naujų veikimo būdų. 

Aš užduodu klausimus apie tai, kas galėtų nutikti. 

Aš galiu sugalvoti neįprastų veikimo būdų. 

Aš galiu išbandyti naujus dalykus. 


Aš esu pasirengęs išbandyti naujus dalykus, net jei man nepavyktų. 

Aš pasitikiu tuo, ką jaučiu. 

Man patinka sužinoti apie naujus dalykus ir naujus veikimo būdus. 

Aš išbandau daug įvairių veikimo ir problemų sprendimo būdų. 

Aš galiu palyginti vieną dalyką su kitu ir rasti ryšių tarp skirtingų dalykų. 


Mokiniai, pasirinkę vieną teiginį, apibūdinantį jų mąstymą ar jų idėjas, pradėjo 
diskutuoti apie savo kūrybinius potyrius gamtos mokslų srityje. Katerina pastebėjo: 
„Mokiniai suprato, kad jie turi ryžto įgyvendinti pasirinką teiginį (vienas iš mokinių 
pasakė: „O, pasirodo, mano padrikos absurdiškos idėjos yra kūrybiškos.“) ir tada jie 
pradėjo iš tikrųjų mąstyti. Klasėje įvyko didelis pasikeitimas... Vienas mokinys mano 
klasėje beveik nekalbėjo, o dabar trykšta idėjomis. Jam sunku apibrėžti savo idėjas... 
Bet vos tik išsitraukiu vaizdo kamerą...“ Šia idėja mokytojos paskatino mažiau 
pasitikinčius mokinius suvokti, kad jų idėjos yra vertingos. Po trimestrų analizuojant 
rodiklių ataskaitas, skirtas mokinių pasiekimų pažangai įvertinti, pastebėtas ryškus 
skirtumas, nes mokiniai suvokia savo, kaip kūrybingų mokinių, vaidmenį klasėje. 

Aptarėme aktualaus konteksto, tinkamos veiklos ir mokinių gebėjimo dirbti 
kūrybiškai klausimus. Tačiau gamtos mokslų mokymas negali būti grindžiamas vien 
tik mokinių interesais. Mokytojos Natali ir Katerina, mokydamos mokinius gamtos 
mokslų, laikosi aiškios krypties; mokytojai supras, kad tai nėra vien tik „mokymasis 
darant atradimus“. Reikia suvokti, jog „siekiama, kad mokiniai atrastų ne kuo daugiau 
mokslinio tyrimo metodų, bet sužinotų apie būdus, kaip kaupiamos abstrakčios gamtos 
mokslų žinios“ (Hodson ir Hodson, 1998: 119). Mokytojai turi supažindinti mokinius 
su įvairiomis mokslinio tyrinėjimo formomis, vadovauti jų tyrimams ir mesti iššūkį jų 
supratimui (Goldsworthy, Watson ir Wood-Robinson, 2000). Jie turi derinti dialogu 
pagrįstą tyrimą, autoritetingą teminį pasakojamąjį ir tiesioginį mokymą su įvairiomis 
kitomis priemonėmis, kurios prieinamos pedagoginėje praktikoje, siekdami kuo 
labiau pagerinti mokinių suvokimą. Taigi mokytojai turi prisiimti atsakomybę už 
„jaunų žmonių kūrybinius gebėjimus ir sudaryti sąlygas šiems gebėjimams realizuoti“ 

(NAACE, 1999: 11). Mokant, pavyzdžiui, apie mokslinių tyrinėjimų metodus, turėtų 


būti vartojami kruopščiai parinkti klausimai, kurie padėtų mokiniams suprasti, kuo 
jie gali remtis: „Kaip, jūsų manymu, galėtume tai ištirti? Ką galėtume padaryti, kad 
tai išsiaiškintume? Ar manote, kad taip galėsime išsiaiškinti tai, kas mums rūpi? Ko 
galėtume imtis toliau?“ ir t. t. 

Akivaizdu, kad speciali aplinka, būtina kūrybiškam tiek mokytojo, tiek 
kiekvieno mokinio darbui, yra artimai susijusi su konstruktyvistiniu ir socialiniu bei 
kultūriniu požiūriu į mokymą ir mokymąsi; būtent tokį požiūrį ir aptarsime. 


Ar kūrybingi mokytojai yra naudingi? 


Pagal konstruktyvistinį požiūrį idėjų kūrimas apima asmeninį iš anksto esamų 
schemų taikymą, kitaip tariant, mokiniams supratimas negali būti suteiktas, jie turi 
jį išsiugdyti. Vadinasi, esamas supratimas turi būti pakeistas arba atmestas, siekiant 
„geresnio“. Mokymo metodas, grindžiamas konstruktyvistiniu (dalykišku) mokymu, 
galėtų būti apibendrintas taip: 


orientacija - mokinių susidomėjimo ir smalsumo sužadinimas; 
informacijos gavimas ar sisteminimas - padėti mokiniams rasti ir 
išsigryninti tai, ką jie mano; 

įsikišimas ar pertvarkymas - skatinimas patikrinti savo idėjas: 
išplėsti, plėtoti ar jas pakeisti; 

apžvalga - padėti mokiniams atpažinti išsiaiškintų dalykų 
išskirtinumą; 

taikymas - padėti mokiniams susieti tai, ką jie išmoko, su kasdieniu 


jų gyvenimu 
(Citata iš Ollerenshaw ir Ritchie, 1997). 


Ši santrauka svarbi mokytojams. Ryšys tarp šio metodo ir jau minėto kūrybiško 
mokymo yra labai tvirtas. Konstruktyvistinis požiūris, regis, turi stulbinantį bendrumą 
su tuo, ką Ijanas Milnė (Ian Milne) vadina kūrybiško tyrimo modeliu (citata iš Davies, 
5 skyrius, 2011). 4.1. lentelėje pateikiamas kūrybiško tyrimo ir konstruktyvistinio 
mokymo modelių palyginimas. 


Gamtos mokslai 69 


S 


4.1. lentelė. Kūrybiško ir konstruktyvistinio modelių palyginimas 


Kūrybiškas tyrimo modelis Konstruktyvistinis moky- 
mo modelis 

Tyrimas, pvz.: problemos, žmogaus darbo produkto, Susipažinimas 

reiškinio. 


Stebėjimas, pvz.: veiksmo, pokyčių, dalių ar struktūrų. 


Įrodymų rinkimas, pvz.: pokyčių priežasties ar poveikio, Informacijos rinkimas 
tendencijų ir modelių. 
Įrodymais pagrįstų paaiškinimų kūrimas. 


Tyrinėjimas, pvz.: tikrinimas, lyginimas, atpažinimas. Įsikišimas ar pertvarkymas 


Vertinimas - tam tikro proceso susiejimas su idėjomis ar Apžvalga 
negalutinėmis išvadomis. 
Tolesnis tyrinėjimas - prireikus. 


Sąsajų su kitais kontekstais ar panašiais reiškiniais paieška. Taikymas 


Abiejų šių sistemų taikymas, suvokiant ir planuojant klasės veiklą, reiškia, kad 
kūrybingas mokytojas per gamtos mokslų pamokas siekia, jog mokiniai aktyviai įsitrauktų 
į veiklą. Kaip minėta, kūrybiškam mokymui būdinga tai, kad mokytojas prisiima riziką, 
nes mokiniams siūlomos įvairios galimybės rinktis ir „spręsti, mokytojams padedant, dėl 
įvairių būdų, kuriuos galima pasitelkti ieškant atsakymų į mokslinius klausimus“ (Davies, 
2011: 88). Taigi, ir mokiniai prisiima riziką: rizika apima jų suvokimo raišką: klausimų 
uždavimą, dalijimąsi mintimis apie tai, kaip jie galėtų dirbti, kad išplėstų savo žinias, ir 
retkarčiais nenumatyto kurso pasirinkimą (Roden, 2005). Kai vengiama prisiimti riziką 
dėl nesėkmės baimės, pacituokime Tomo Edisono žodžius: „Aš nepatyriau nesėkmės. Aš 
tik išbandžiau dešimt tūkstančių būdų, kurie buvo neveiksmingi.“ 

Taigi, „konstruktyvistinis mokymosi metodas labai artimas kūrybiškumo sąvokai - 
pasitelkiant vaizduotę kuriamos naujoviškos, naudingos idėjos ir siekiama rezultatų 
įvairioje individualioje ir bendradarbiavimu grįstoje veikloje“ (Craft, 2008: 243). Gamtos 
mokslų pamokoje mokytojai ir mokiniai įsitraukia į prasmių kūrimo procesą, kai labai 
svarbus lankstumas ir atsakas. Nors šis argumentas atspindi pažintinį požiūrį į mokymąsi, 
tačiau, kaip minėta, pirmiausia omenyje turint mokinius, kurie dalijasi idėjomis, 
kūrybiškas mokymasis gali būtu suprantamas ir plačiau, negu kartais reikalauja „grynai“ 
konstruktyvistinis požiūris. 

Socialinis ir kultūrinis požiūris į gyvenimą naudingas pabrėžiant kultūrinio 
konteksto, socialinės sąveikos ir priemonių, pvz., kalbos, vartojimo svarbą mokinių 

mokymuisi (Hodson ir Hodson, 1998; Saljo, 1999). Remiantis šiuo modeliu, mokymosi 
pagrindas - bendra, tikslinga mokinių veikla ypatingomis socialinėmis ir kultūrinėmis 
aplinkybėmis, jiems bendraujant su labiau patyrusiais bendraamžiais ar suaugusiaisiais. 
Taigi, mokiniai dalyvauja veikloje, kuri aptariama per jos vyksmą. Bendradarbiavimas — 
pagrindinė kūrybiškos mokslinės veiklos klasėje dalis. Jis susijęs su kūrybiškos ir dialogu 
pagrįstos klasės kūrimu. Mokiniai, kaip ir kiti žmonės, yra socialinės būtybės, turinčios 
protą, kuris padeda sužinoti daugiau kartu su kitais žmonėmis negu atskirai. Tokio 
bendradarbiavimu pagrįsto kūrybiškumo naudojimas priklauso nuo tiriamojo pokalbio 
tarp mokinių ir tarp mokytojų bei mokinių. 

„Bendradarbiavimu pagrįstas kūrybiškumas“ (Craft, 2008: 242) reiškia, kad 
mokiniai žino, jog jie gali panaudoti vieni kitų idėjas kaip klasės išteklius, dalydamiesi 
atsakomybe už savo mokymąsi atlikdami mokslinę veiklą. Gamtos moksluose yra 
daug apie ką diskutuoti, nes „kalbėti apie mokslą“ reiškia stebėti, apibūdinti, lyginti, 
klasifikuoti, analizuoti, aptarti, kelti hipotezes, plėtoti teorijas, užduoti klausimus, 
abejoti, ginčytis, atlikti eksperimentus, taikyti procedūras, kritiškai vertinti, įvertinti, 
spręsti, daryti išvadas, apibendrinti ir teikti duomenis“ (Lemke, 1990: ix). Kas nenorėtų 
pasidalyti atsakomybe už visus šiuos dalykus, aptardamas juos su kitais? 

Mokytojos Natali mokiniai nedvejodami pateikia idėjas, siekdami mokslinio 
suvokimo. Didelė jų tiriamojo darbo dalis atliekama bendradarbiaujant. Natali 
taiko kelis skirtingus bendradarbiavimu pagrįsto veiklos organizavimo būdus, kurie 
atitinka jos mokymo tikslus. Kartais ji suburia mišrių gebėjimų grupes, kaip per 
mokslo apie gamtos jėgas vakarėlį; kartais apibrėžia grupinius vaidmenis, pavyzdžiui, 
išteklių vadovo, kūrėjo, nuomonės reiškėjo. Jos klasėje mokiniai patys renkasi savo 
vaidmenis; kartais ji dėmesį sutelkia į „partnerystę, o ne į darbą grupėje“. Tačiau 
bendradarbiavimu pagrįstos veiklos esmė, Katerinos manymu, yra „pokalbis, diskusija, 
kurie yra nepaprastai svarbūs mokymuisi. Tai įsiklausymas į vienas kito mintis.“ 

Natali ir Katerina mano, kad bendradarbiavimu ir pokalbiu paremtas aktyvus 
mokymasis reiškia, jog įvairi veikla jų klasėse sukuria saugumo jausmą, tad mokiniai 
gali laisvai reikšti ir aptarti savo idėjas. Kiekvieno mokinio dalyvavimas veikloje gali 
būti apibrėžtas teisėmis ir pareigomis, nustatančiomis, ką, kam ir kada galima sakyti 
(Cazden, 1986: 437), ir, be abejonės, jis gali kisti atsižvelgiant į vertybes ir pedagoginį 
suvokimą, kuriais mokytojas vadovaujasi klasėje. Mokytoja Natali tvirtai tiki veiklos 
bendradarbiaujant nauda, kai mokytojas yra vadovas ir organizatorius, palaikantis 
mokinių gebėjimą įsisavinti specifinius mokslinius mąstymo įrankius. Vadinasi, jis 
užtikrina, kad mokiniai girdėtų mokslines sąvokas reikšmingame kontekste; kad 
jie galėtų dirbti tirdami, perduodami padarytas išvadas ir vertindami savo darbo 

metodus, kad jie susipažintų su vertybėmis, požiūriais ir moksliniais darbo metodais. 
Todėl ji sukuria mokiniams „dialogo erdvę“ (Wegerif, 2008, 2010), kurioje galima 
pagrįstai užduoti klausimus ir kurioje laukiama pagrindimo, taip pat galima tyrinėti 
ir reikšti savo idėjas ir tam tikru mastu kontroliuoti jų įgyvendinimo kryptį ir tikslą. 
Šioje erdvėje mokiniai laisvai įsitraukia į „galimybių apmąstymą“ (Craft, 2000) ir 
„kūrybines spėliones“, kurios, regis, labai svarbios kūrybiškame gamtos mokslų 
mokymosi procese. Iš tikrųjų kūrybiškas požiūris į mokslą būtų neįmanomas, jeigu 
nebūtų pritaikyti šie bendravimo principai ir bruožai. 

Yra įrodymų, kad kuo daugiau mokinių gali kalbėti apie mokslą, tuo labiau 
ugdomas jų pasitikėjimo jausmas ir mokslinės veiklos gebėjimai. Tai svarbu jų 
pasiekimams. Be to, įrodyta, kad mokiniai, teigiamai vertinantys mokslą, pasiekia 
geresnių rezultatų negu mokiniai, jo nevertinantys (Braund, Hall ir Holloway, 2007; 
Martin, Mullis ir Foy, 2007). Daugeliu atvejų kūrybiškumas pasireiškia „vykstant 
dialogui, kai mokiniai pateikia įvairias savo įžvalgas, kurios padeda plėtoti naują 
reikšmingą požiūrį“; iš tikrųjų kūrybiškumas gali būti vertinamas kaip „vienas iš 
dialogu paremtų santykių rezultatų“ (Wegerif, 2010: 54). Kaip minėta, pagrindinis 
pradinės mokyklos gamtos mokslų mokytojo tikslas - paskatinti mokinius pasinerti 
į kūrybiškų minčių srautą, visapusiškai įsitraukti į veiklą ar problemą, įgyvendinant 
idėją; ir dažniausiai į tokį „srautą“ pasineriama vykstant dialogui su kitais mokiniais. 

Kūrybiškumas susijęs ne tik su individu; svarbu tai, kaip bendraujame vieni su 
kitais (Sawyer, 2007; Wegerif, 2010). Tai įvyksta „dialogo erdvėje“, kai skleidžiamos 
geros idėjos, sprendžiamos problemos ir ieškoma sutarimo. Ir, be abejonės, visa 
tai gali būti susieta su praktine veikla, kuri turi esminę reikšmę gamtos mokslams 
pradinėje mokykloje. Iš tikrųjų turbūt vienas didžiausių šios srities mąstytojų teigė, 
kad „svarbiausia akimirka intelektinio ugdymo procese... yra ta, kurioje susijungia 
kalba ir praktinė veikla, dvi anksčiau buvusios visiškai nepriklausomos ugdymo 
linijos“ (L. S. Vygotsky, 1978: 24). 

Taigi, jeigu pokalbis toks svarbus, plėtojant kūrybišką mokymą per pradinės 
mokyklos gamtos mokslų pamokas, kaip galėtume paskatinti mokinius kalbėtis 
klasėje taip, kad jie gebėtų pateikti pagrįstų argumentų, būtinų kūrybiškam atsakui? 


Pokalbis kūrybiškoje gamtos mokslų klasėje 


Pirma, ką mokytojas galėtų padaryti, siekdamas sukurti kūrybišką klasės 
aplinką, - tai padėti suprasti mokiniams pokalbio reikšmę mokantis. Mokiniai turi 

žinoti, kad yra įvairių pokalbio būdų, kaip ir įvairių kūrinių žanrų arba grožinės 
literatūros rūšių. Jiems būtina aiškiai suvokti, kad pokalbis mokantis - tai vienas kito 
įtraukimas į tam tikras diskusijas, kurios padeda pasiekti daugiau, negu jie pasiektų 
vieni. Kūrybiškas mokymas apima planavimą, siekiant užtikrinti, kad mokiniai galėtų 
reikšti savo mintis ir sulauktų konstruktyvaus atsako (Dawes, 2010, 2011). Aptarėme 
mokytojos Natali taikomą metodą, t. y. klasės vertybių sistemos kūrimo metodą, kuris 
yra paskata tyrinėti kūrybiškas idėjas; metodo „Kūrybiškumo ratas“ taikymas padeda 
mokiniams išsiugdyti asmeninio kūrybiško tobulėjimo jausmą. Ar yra bendrųjų 
metodų, kuriuos taikant galima plėtoti pokalbį klasėje ir taip leisti plėtotis kūrybiškam 
mokinių atsakui gamtos mokslų srityje ir kitose mokomųjų dalykų ugdymo programų 
srityse? 

Kad mokiniai suprastų pokalbio klasėje svarbą, iš pradžių jie turi paieškoti 
atsakymų į šį klausimą: koks pokalbis padės mums mokytis drauge? Mokytojos Natali 
ir Katerina taiko „Metameniu“ ir „Išvadų kvadratus“, kurių pavyzdys pateikiamas 4.2. 
lentelėje, kad paskatintų mokinius apmąstyti, ko jie mokosi, kaip mokosi ir kokią 
kalbą turėtų vartoti, aptardami tai, ko mokosi (Simister, 2007). Mokinių pasiūlymai 
dėl pokalbio, kuriame dalijamasi idėjomis, galėtų būti prilyginti tam, ką mokytojai 
vadina tiriamuoju pokalbiu (Mercer ir Littleton, 2007). Tai pokalbis, kai grupės nariai 
atvirai dalijasi savo idėjomis ir žiniomis, užduoda vieni kitiems klausimus ir aptaria 
tai, apie ką kalbėjo, teikia motyvus ir apskritai mėgina rasti tam tikrą sprendimą (bet 
nebūtinai jį suranda!). 


4.2. lentelė. „Metameniu“ ir „Išvadų kvadrato“ pavyzdžiai 


Metameniu Išvadųy kvadratas 


Teiginiai yra neriboto pritaikomumo, kai dėmesys Klausimai surašomi į koncentrinius kvadratus ir 
sutelkiamas į „originalius“ mokinių atradimus ir mokiniai bando į juos atsakyti, pradėdami nuo klausimo, 


kūrybiškas idėjas: esančio mažiausiame kvadrate: 

Koldus klausimus galėčiau užduoti apie šį šaltinį? 
Apie ką tu dabar mąstai? = = 
Ar kuri nors pamoka tau buvo svarbi? Kokias išvadas galima padaryti iš šio šalin! | 
Kokių sąsajų radai? 


Ar tau patinka pamoka? 

Kas tave sudomino per šią pamoką? 

Ką galėtum padaryti, kad toliau tobulintum 
savo mąstymą? 

Kokią pažangą padarei? 

Ką norėtumei daugiau sužinoti apie tai? 

Kuriant kūrybišką aplinką klasės socialinėje aplinkoje, mokiniams reikia 
tiksliai suvokti tiriamojo pokalbio bruožus. Pokalbio priemonės, reikalingos siekiant 
išsiaiškinti, ką kiti mano ir kodėl taip mano, nėra sudėtingos, pavyzdžiui: „Kaip tu 
manai?“ „Kodėl taip manai?“ Šie klausimai padeda išsiaiškinti žinias, supratimą ir 
argumentus. Tačiau pateikdami tokius tiriamuosius klausimus ir į juos atsakydami 
visi mokiniai turi pripažinti savo tarpusavio priklausomybę grupei. Reikalingas 
pasitikėjimas, kad galėtumei paklausti asmens, ką jis mano; mokiniams gali atrodyti, 
kad jų klausimai bus ignoruojami ar atmesti ir bus palaikyti nereikšmingais. 
Pateikdamas tokius klausimus, mokinys turi žinoti, kad jo bendraklasiai yra pasiryžę 
dalytis savo mintimis, siekdami bendro tikslo kurti naują sampratą. 

Mintys gali išduoti mokinio patirties ribas, gebėjimą apibendrinti dalykus, 
kuriuos jis manė žinąs, ar kasdienes klaidingas pažiūras. Atsakymai į klausimus: „Ką 
tu manai? Kodėl*“, perteikia žinias kitiems Žmonėms apie nagrinėjamą mokslinę temą 
ir apie mus pačius. Tai gana keblu; jeigu visi žinome tuos pačius dalykus, kaip gali 
kuris nors iš mūsų būti išskirtinis? Kita vertus, bendras mąstymas gali būti naudingas, 
nes parodo mokiniams, kokie panašūs ar skirtingi gali būti jų požiūriai. Be to, bendras 
mąstymas gali būti stipri ir galinga priemonė, nes individualios idėjos susijungia į 
naujas ir sukuria naujus mąstymo būdus. 

Pokalbis svarbus, nes jis skatina mąstyti; kalbėti reiškia garsiai mąstyti. 
Mąstyti garsiai kartu su grupe, aptariant mokslinius klausimus, gali padėti ieškant 
vadinamojo „kūrybiško pagrindimo“. Pokalbis ir mąstymas moksle yra labai vertingi, 
nes galima leistis į bendras suvokimo paieškas. Net su ta pačia grupe aptariant tuos 
pačius motyvus, išteklius ir patirtį kiekvienas mokinys pateiks savo idėjų. Mokiniai 
turi suvokti, koks yra pasaulis moksliniu požiūriu: reiškinių aptarimas, tyrimai, 
hipotezės ir klausimai padeda užtikrinti, kad jie plėtotų tvirtas idėjas ir būdus, kaip 
moksliškai paaiškinti dalykus, kurie gali būti pritaikyti praktiškai. Natali paprašė, kad 
mokiniai suskirstytų medžiagas į dvi grupes: kietos ir skystos. Mokiniams duodamas 
oro pripildytas maišelis ir jie pradeda diskutuoti. 


Haris: Tai oras? Oras turėtų būti priskirtas skysčiams. 

Kiranjotas: Kodėl, jis juk neskystas? 

Oliveris: Ne, jis kietas. 

Kiranjotas: Jis kietas. 

Haris: Ne, tai oras. Tu gali jį suspausti, argi ne? (Suspaudžia maišelį, 
kad parodytų, jog oras juda maišelyje kaip skystis.) 

Kiranjotas: Taip... bet juk negalima jo gerti ar ne? 

Oliveris: Na, kai geriu, aš nuryju oro. 

Kiranjotas: Tačiau ore negalima plaukti... 

Haris: Ne... bet tai kažkas panašaus. 

Oliveris: Galima plaukti alkoholyje, bet tu negali plaukti ore... Bet juk galima, 
ore tikrai galima plaukti, nes baseine yra daugybė oro. 

Haris: Bet oras kaip vanduo, tikrai, ir (sako pašnibždomis) atrodo, kad galėtum 
jame plaukti. Tai ne plyta, ji kieta, bet oras ne; plytą gali numesti ant grindų 
(sako tyliai), o oro ne. Gali orą pagauti, bet negali jo išlaikyti, jis išteka. 

Kiranjotas: Iš kur žinai, kad išteka? 

Oliveris: Na, manau, kad oras yra nei kietas, nei skystas. 


Mokiniai priskyrė orą (maišelyje) tarpinei grupei, tarp kietų ir skystų 
medžiagų. Per šį pokalbį mokiniai garsiai išreiškia savo nedrąsias idėjas, ieško 
priežasčių ir jas nurodo, dalijasi informacija, mezga pokalbį ir pagaliau randa 
tinkamą bendrą sprendimą. Po šio pokalbio mokytoja galėjo planuoti tolesnį 
mokymą, o mokiniai - apibendrinti, kaip diskusija padėjo jiems plėtoti ir palyginti 
kasdienes idėjas. 

Tokie kūrybiški pokalbiai vyksta užsiimant veikla ar tyrimais, kuriems 
mokytojas sukuria reikšmingą kontekstą. Toliau pateiktas pokalbis įvyko po pamokos, 
kurioje buvo aptartos televizijos naujienos apie naftos išsiliejimą Meksikos įlankoje 
2010 m. Mokiniai žiūrėjo naujienų reportažą, o paskui tyrinėjo, kas atsitinka, kai 
nafta supilama į vandenį, formulavo klausimus, ką gali padaryti mokslininkai, kai 
išsilieja nafta. Jie buvo aprūpinti įvairia įranga ir priemonėmis (laboratoriniais 
chalatais ir apsauginiais akiniais) bei tapo mokslininkais, kurie turėjo išvalyti naftą 
ir ištirti, kuri medžiaga labiausiai tinka naftai nuo vandens paviršiaus pašalinti. 


Atlikdami tyrimą, mokiniai pastebėjo, kad nafta susijungė į didelę dėmę. 


Emilija: Oho, nafta kyla į paviršių burbuliukais. Ji susijungia. 

Džekė: Dabar visa nafta susijungia. 

Džeinė: Jei gerai įsižiūrėsite, ji sudaro 2 mm storio plėvelę vandens paviršiuje. 
Matas: Visi naftos lašai susijungia į vieną didelę dėmę. 

Emilija: Kodėl nafta susijungia, o nelieka atskirai? 


Mokiniai, atlikdami šį tyrimą, įdomiai kalbėjosi. Jie bandė numatyti, kas 
atsitiks toms medžiagoms, kurias jie panardins į naftos ir vandens mišinį: 


Gamtos mokslai /5 


Matas: Manau, kad naftai surinkti tiktų vata, nes ji tikrai gerai sugeria skystį. 


Emilija: Taip, bet ji sugers ir daug vandens, o mums vandens nereikia. 

Matas: Bet, jeigu mes ją atsargiai padėsime vandens paviršiuje, ji plūduriuos 
ir sugers tik naftą. 

Emilija: Ji sugers naftą, bet taps sunki ir pradės grimzti, sugerdama daug vandens. 


Mokiniai patikrino savo idėjas ir suprato, kad vata buvo netinkama 
medžiaga naftai surinkti. Tyrimo pabaigoje kilo diskusija apie mokslo taikymo 
sritis. Sužinoję, kad poliesteris sugeria daugiausia naftos ir mažiausiai vandens, 
mokiniai aptarė būdus, kuriais šios naujos žinios galėjo būti faktiškai pritaikytos 
realiame pasaulyje. 


Emilija: Galima numesti didelius polistireno lapus į jūrą, o paskui juos pakelti. 

Džekė: O kaip pakelsi didelius lapus? 

Džeinė: Ak, žinau, ką daryti... Galime panaudoti mažus spiralės formos 
polistireno gabaliukus. 

Mokytoja Katerina: Kaip pakuotėse? 

Džeinė: Taip, galėtume jas išmėtyti vandenyje. Paskui surinktume dideliu tinklu 
ir ištrauktume. 


Čia reikėtų dar kartą pabrėžti, kad kūrybiški atsakymai į klausimus, kuriais 
prašoma pateikti mokslinius argumentus, neapsiriboja vien tik „mokslo idėjomis“; tai 
svarbu ir ugdant suvokimą apie procedūrinius klausimus, susijusius su moksliniais 
tyrinėjimais. Abiem atvejais moksliniai tyrinėjimai rodo, kad mokiniai kalba ne 
vien tik tam, kad bendrautų; jie gali pasitelkti pokalbį tam, kad mąstytų kartu. Toks 
mąstymas - tai mąstymas garsiai kartu su bendraamžiais; jis leidžia mokiniams 
įgyti gebėjimą kurti savo pačių supratimą (Mercer, 2000; Mercer ir Dawes, 2011). 
Tokios diskusijos padeda mokiniams suprasti, kad jų žinios ir supratimas yra svarbūs 
ištekliai jų bendraklasiams; jie gali padėti kitiems mokiniams kurti idėjas, kurios yra 
labai reikšmingos ir teikia pasitenkinimą. Be to, toks pokalbis padeda mokiniams 
„kalbėti apie mokslą“, t. y. kelti hipotezes, spėlioti ir vertinti įrodymus. Bendrų tyrimų 
kūrimas, pvz., Natali vakarėlis apie gamtos jėgas ir aptarti pavyzdžiai, priklauso nuo 
individualaus indėlio, kuris kalbantis pavirsta visos grupės rezultatu. Mokiniai gali 
lengvai pasiekti bendrą sutarimą dėl mokslinių sprendimų diskutuodami, jeigu jie 
žino, kaip diskutuoti ir kodėl turi dalyvauti diskusijoje. 

Išvados 


„Kad mokiniai būtų partneriai, plėtojantys savo pačių kūrybiškumą, 
reikia ugdyti jų suvokimą apie kūrybiškumą ir įvertinti vaidmenį, kurį jie gali 
atlikti, kurdami ir realizuodami savo pačių kūrybinį potencialą.“ 

(Feasey, 2005: 9) 


Mokytojo vaidmuo labai svarbus, plėtojant klasės kūrybiškumą. Kalbėjimas 
su mokiniais apie mokslines idėjas, kūrybiškumą ir patį pokalbį padeda didinti jų 
sąmoningumą apie veiklos klasėje esmę ir tikslą. Labai svarbu, kad mokiniai suprastų 
savo pačių ir bendraklasių įsitraukimo reikšmę. Jie turi suvokti, kad gebėjimas mąstyti 
kūrybiškai, siūlyti idėjas ir klausimus yra svarbus kitiems bendraklasiams. Pagrindinė 
gamtos mokslų mokytojo užduotis - sudaryti tinkamas sąlygas tirti. Be to, mokytojas 
privalo padėti kalbėtis. Tačiau apskritai šiuo atveju svarbiausias pradinės mokyklos 
gamtos mokslų mokytojo entuziazmas vadovauti aktyviam mokinių įsitraukimui į 
kūrybišką mąstymą ir padėti jiems suvokti, ką reiškia būti kūrybingiems žmonėms, 
kai kalbama apie gamtos mokslus. 


Baigiamosios mintys 


Apibendrinant galima teigti, kad nėra sunku nustatyti kūrybiškų gamtos mokslų 
pamokų aspektus, padedančius išnaudoti kūrybines galimybes. Šie aspektai atitinka 
ugdymo veiklai keliamus reikalavimus, kuriuos Anglijos nacionalinė mokyklų vertinimo 
agentūra („Ofsted“) nurodė kaip „labai sėkmingai skatinančius kūrybišką mokymąsi“. 
Tai „tinkami mokomųjų dalykų ugdymo mokymo programų ryšiai, kurie leidžia 
atlikti nepriklausomą tyrimą; įtraukimas, užtikrinantis, kad tyrimas būtų prieinamas 
ir tinkamas visiems mokiniams; susitelkimas į patirtimi grįstą mokymąsi, plėtojant 
žinias, supratimą ir įgūdžius, išbandant praktiškai ir vertinant; tinkamai integruotas 
technologijų panaudojimas“ (Ofsted, 2010: 10). Visa tai susiję su „kūrybiškumo 
aspektais“, kuriuos, mūsų manymu, mokytojas turi įtraukti, planuodamas gamtos 
mokslų pamokas, kad mokiniai būtų nuoširdžiai įsitraukę į mokymąsi. Taigi svarbu: 


o užtikrinti, kad pamoka būtų įtraukianti ir skatinanti; 
o sukurti motyvuojančią ir reikšmingą aplinką dirbti; 
o suteikti mokiniams galimybę rinktis ir priimti sprendimus; 

o užtikrinti, kad, kai įmanoma, gamtos mokslų suvokimas būtų plėtojamas 


užsiimant įdomia ir tinkama tyrimų veikla; 

o kurti, atsižvelgiant į išvardytus punktus, tokias situacijas, kad mokiniai galėtų 
klausti „O jeigu...?“; 

o suteikti galimybę atlikti bendrą klasės tyrimą ir kartu diskutuoti; 

o mokyti mokinius taikyti tiriamąjį pokalbį grupėse. 


Padėka 


Labai dėkojame Piterboro Sautfildso pradinės mokyklos mokytojoms Katerinai 
Rico ir Natali Beilei. Jų darbas suteikė daug įkvėpimo rašant šį skyrių, o jų įžvalgios 
pastabos buvo labai vertingos. 

Daugiau informacijos apie projektą „Galvokime kartu“, kurį įgyvendinant 
analizuojami būdai, kaip paskatinti mokinius įsitraukti į tiriamąjį pokalbį, pateikiama 
šioje interneto svetainėje: http://thinkingtogether.educ.cam.ac.uk/. 

Kūrybiškumas pradinėje mokykloje 


Dizainas Ir 
technologijos 


David Spendlove ir Alan Cross 


Įvadas 


Tikimės, kad šią knygą skaitantys mokytojai mokys mokinius, kurie sulauks kito 
amžiaus. Jie gyvens XXII amžiaus pradžioje. Bandant numatyti, kas bus ateityje, dažnai 
neišvengiama klaidų, tačiau jau dabar žinome, kad būsima karta susidurs su didžiuliais 
iššūkiais, kaip antai: gyventojų skaičiaus augimas, darnaus vystymosi užtikrinimas, naujų 
technologijų atsiradimas, svarbūs etiniai klausimai, susiję su medicinos laimėjimais, 
naujai atsiradusių pramogų ir laisvalaikio formų pritaikymas. Kai užaugs, mūsų vaikai 
gyvens ir dirbs kitokiomis sąlygomis, jie susidurs su begale problemų, apie kurias dabar 
negalvojame. Dėl minėtų pokyčių jie turės būti labai kūrybingi, kad galėtų susikurti ir 
išlaikyti tokią gyvenimo kokybę, apie kurią svajojame. 

Šie iššūkiai parodo aiškų kelią, kuriuo turėtų eiti pradinių klasių dizaino ir 
technologijų mokytojai, kad šis mokomasis dalykas taptų tarpdalykinis, plačiai 
pritaikomas ir kūrybiškas. Toks požiūris būtinas, kad dizaino ir technologijų 
įveikti. Šiame skyriuje aprašoma, kaip dizaino ir technologijų dalykas skatina mokinių 
kūrybiškumą ir kokių tikslų turėtų siekti pradinių klasių mokytojai ir mokiniai. 
Remdamiesi konkretaus atvejo analize, aptarsime, kaip pradinių klasių mokinius 
įtraukti į kūrybinius procesus ir kaip mokytojai galėtų skatinti ir ugdyti kūrybinę 
veiklą ir joje dalyvauti. 


Dizaino ir technologijų pamokoms trūksta kūrybiškumo 


Akivaizdu, kad mokiniai nori būti kūrybingi. To nori ir mokytojai, ir darbdaviai. 
Tačiau tiek pradinėje, tiek vidurinėje mokykloje per dizaino ir technologijų pamokas 
kūrybiškumui skiriamas per mažas dėmesys, kūrybiškumas nepakankamai vertinamas, 
supaprastinamas, nes daugiausia dėmesio skiriama vizualizacijai. Pakalbėsime apie 
tai plačiau, nurodysime tris pagrindines priežastis, kodėl dizaino ir technologijų 
pamokoms trūksta kūrybiškumo. Tikimės, kad šias tris kūrybiškumo kliūtis įvertinsite 
kaip ugdymo galimybes ir suprasite, kad, nepaisant galimų sunkumų, per dizaino ir 
technologijų pamokas reikia siekti kūrybiškumo. Pasvarstysime, kaip šias pamokas 
padaryti kūrybiškesnes. 

1 priežastis: žinoti, ko mokyti 


Nors dizaino ir technologijų dalykas (vert. past. - Anglijoje) buvo pradėtas dėstyti 
palyginti seniai (maždaug prieš 22 metus), daugelis mokytojų, tėvų ir mokinių nežino, 
kokiai sričiai priskirti šį dalyką: mokslui ar menui, kūrybai ar technikai, profesiniam 
ar akademiniam mokymui. Į visus klausimus galima atsakyti „taip“. Tai šio mokomojo 
dalyko pliusai ir minusai, jo neįmanoma griežtai apibrėžti, nes jis yra tarpdalykinio 
pobūdžio. „Jį galima apibūdinti, kaip kūrybinį, sunkiai apibrėžiamą, plačiai pritaikomą, 
nepriskiriamą jokiai sričiai“ (Kimbell ir Perry, 2001). Kai kas tokį įvairialypį mokomojo 
dalyko apibūdinimą sieja su meniškumu, novatoriškumu, liberalumu ir kūrybiškumu, 
kurie taikomi šiuolaikiniame ugdyme. Tačiau vargu, ar tam pritars bet kokios rizikos 
vengiantys mokymo planų sudarytojai, kuriems labiau rūpi buvimas, o ne tapsmas, 
tas, kas esi, o ne tas, kuo galėtum būti. Šiandien, kai ypač didelis dėmesys skiriamas 
mokinių pasiekimų ir mokytojų veiklos vertinimui, labiau apsimoka prisitaikyti, o ne 
siekti individualumo, todėl laimi lyg ir tie, kurie nerizikuoja. 

Dizaino ir technologijų dalykas ypatingas tuo, kad jam prireikia žinių, kurias 
suteikia visa Bendroji ugdymo programa. Šios žinios panaudojamos, pritaikomos 
ir išbandomos praktikoje. Dėl šios ypatybės per dizaino ir technologijų pamokas 
galima puikiai taikyti kūrybiškumą įgyvendinant visų mokomųjų dalykų Bendrąją 
ugdymo programą, kurio siekia daugelis pradinių mokyklų, nes mokomasis dalykas 
yra kūrybiškas ir techninis, sisteminis ir nesisteminis, teorinis ir praktinis, profesinis 
ir akademinis. Kai kuriems pradinių mokyklų mokytojams toks nevienareikšmis 
apibūdinimas gali sukelti sunkumų, ypač atsižvelgiant į tai, kad jų pačių ankstesnė 
dizaino ir technologijų patirtis dažnai būna ribota. Padėtį sunkina ir mėginimai 
išspręsti tebesitęsiančias diskusijas, kam mokytojai turėtų skirti daugiausia dėmesio 
- mokomojo dalyko turiniui ar procesui - ir kuris iš jų turėtų būti svarbesnis. Kai 
kurie iš diskutuojančių teigia, kad technologijų dalyko turinys turi būti išdėstytas 
vadovaujantis požiūriu „gal prireiks“, kai informacija pateikiama anksčiau, nei jos 
reikia, tikintis, kad ja bus galima pasinaudoti, kai reikės. Tokiu atveju problemų 
sprendimo gebėjimai priklauso nuo sukauptų srities žinių (McCormick, 1997). Todėl 
jūsų galimybę imtis spręsti (ar išspręsti) technologinę problemą lemia tai, kokį žinių 
bagažą esate sukaupę ir koks jūsų suvokimas. 

Yra ir kitoks požiūris - daugiau dėmesio skirti ne dizaino ir technologijų 
pamokos turiniui, o veiklos procesams. Jei dirbdami laikysitės šio požiūrio (proceso 
valdymo modelio), jums nereiks dėstyti turinio vadovaujantis principu „gal 

prireiks“. Vietoj to nustatysite proceso etapus, kada mokiniai turi gauti prieigą prie 
informacijos, t. y. „tada, kai reikia“ ir „tinkamu metu“. Reikia tikėtis, kad apsispręsti, 
kurio požiūrio - orientuoto į turinį ar procesą - laikytis, gali būti sudėtinga, nes 


abu požiūriai turi savo privalumų ir mokytojams reikia sunki užduotis nuspręsti, 
ko mokyti. Deja, dažniausiai būna taip, kad mokiniams pateikiamas mišrus ribotas 
turinys (dėl to, kad mokytojas neturi pakankamai specialių techninių žinių) ir 
ribotas proceso turinys (dėl to, kad mokytojas nepakankamai supranta dizaino ir 
kūrybinius procesus). Kai tenka šiuos požiūrius taikyti praktikoje, tenka suvokti, 
kad jie abu yra savaime riboti ir sudėtingi. Pavyzdžiui, užsiimant labai kūrybiška 
veikla, per didelis dėmesys turiniui prieš pradedant veiklą gali ją gniuždyti. Tokiu 
atveju geriau pateikti kontekstines ir su procesu susijusias žinias. Tuo tarpu užsiimant 
grynai technine veikla, pavyzdžiui, elektronikos ar pneumatikos srities, išankstinės 
turinio žinios reikalingos tam, kad veikla būtų sėkminga. Problemų atsiranda tada, 
kai visą kūrybinę technologijų veiklą imama laikyti neturinčia turinio, o visą techninę 
veiklą - nereikalaujančia kūrybiškumo. Štai čia susikerta mokytojo supratimas, jo 
asmeninis požiūris ir Bendrosios ugdymo programos reikalavimai, nes mokytojas 
turi nuspręsti, kokia pedagoginė strategija būtų tinkamiausia jo klasei. Juk mokytojas 
nori panaudoti pačius tinkamiausius dizaino ir technologijų dalyko metodus (Cross, 
2000). Džono Diuji (John Dewey) konstruktyvistinis požiūris „mokykis dirbdamas“ 
dažnai traktuojamas kaip į procesą orientuotas technologijų dėstymo metodas, kuris 
neturi turinio. Tačiau taip nėra. Mokymasis dirbant neatsiejamas nuo turinio ir 
proceso, todėl jei dirbant (pvz., ką nors gaminat) nieko neišmokstama arba mokantis 
neatliekamas joks darbas, toks technologinis ugdymas yra skurdus. Tokių pavyzdžių 
yra nemažai ir taip neturėtų būti. 

Galiausiai sprendimas, ko reikėtų mokyti per dizaino ir technologijų pamokas, 
dažnai priklauso nuo mokytojo asmeninio pasirinkimo (nes turinys ne visada yra 
tiksliai apibrėžtas ar nustatytas), tačiau turinys turėtų būti nuoseklus, platus, autentiškas, 
įdomus, atspindintis problemas ir vertybes, suteikiantis techninių ir procedūrinių žinių. 


2 priežastis: žinoti, kaip mokyti 


Apsispręsti, kam teikti prioritetą mokant dizaino ir technologijų pradinėje 
mokykloje sunku. Tačiau šio mokomojo dalyko mokytojams taip pat sunku žinoti, 
kaip mokyti, kad būtų puoselėjimas kūrybiškumas. Problemų kyla todėl, kad kartais 
kūrybiškumas yra suvokiamas neteisingai, jį sunku valdyti, išmatuoti ir apibrėžti, 

ypač tada, kai pats mokytojas nelaiko savęs labai kūrybinga asmenybe. 

Kūrybiškumą puoselėjantis ir skatinantis ugdymas reikalauja drąsos - jis 
susijęs su rizika, nes rezultatai gali būti ir prasti, ir puikūs. Todėl mokytojas, iš kurio 
reikalaujama didelės atsakomybės ir kurio geras vardas bei darbo įvertinimas priklauso 
nuo mokinių pasiekimų, dažnai, nepaisydamas geriausių savo norų, mokiniams 
perteikia tik paviršutinišką ir skurdžią kūrybinę patirtį. Dėl tokių kūrybinių galimybių 
suvaržymo ugdymas gali tapti prievartinis ir primestas (Spendlove, 2010) ir daryti 
klaidingą įspūdį, kad mokiniai yra kūrybingi ir išradingi. Kūrybiškumas per dizaino ir 
technologijų pamokas vis dažniau ugdomas pagal ribotą pedagoginės praktikos modelį 
ir mokiniams nesuteikiama pakankamai galimybių kūrybai pasireikšti. Tą patvirtina 
Klarės Benson ir Džiulės Lunt (Clare Benson, Julie Lunt, 2011) atliktas tyrimas, 
kuris rodo, kad pradinių klasių mokiniai yra labai motyvuoti ir nori įgyti patirties 
per dizaino ir technologijų pamokas. Tačiau taikomi ugdymo metodai ne visuomet 
skatina jų kūrybiškumą. Problema ta, kad daug žadantis dizaino ir technologijų 
dalykas pasirodo beviltiškai skurdus, nes jis dėstomas vadovaujantis procedūriniais 
ir techniniais pedagogikos metodais, kai mechaniškai ugdomi nereikalingi įgūdžiai, 
o veikla remiasi atgyvenusia gamybine ar komercine praktika. Labai keista, kad blogą 
pavyzdį apie dizaino ir technologijų dalyko suvokimą rodo vidurinės mokyklos. 
Jos tikisi, kad tokia praktika padės pradinukams greičiau prisitaikyti prie vidurinės 
mokyklos tvarkos ir jiems bus paprasčiau integruotis, nes jau bus susidūrę su tokia 
skurdžia ugdymo praktika pradinėje mokykloje. 

R. Kimbellas (R. Kimbell, 1996) savo ir kitų autorių knygoje atkreipia 
dėmesį į paradoksą, kai mokiniai pereina iš antros pradinio ugdymo pakopos 
į trečią pagrindinio ugdymo pakopą.* Jis aprašo mokinių pažangą (ir atžangą) 
mokantis dizaino ir technologijų. Autorius pristato geriausią ugdymo praktiką 
pradinėje mokykloje, kai mokiniui leidžiama pačiam prisiimti atsakomybę už 
dizaino ir technologijų veiklą, kai suteikiama galimybė teikti pasiūlymus ir priimti 
sprendimus, kai sukuriama tokia aplinka, kurioje mokytojas yra patarėjas ir 
padėjėjas. Tokią patirtį autorius palygina su tų pačių mokinių patirtimi per pirmus 
mokymosi vidurinės mokyklos septintoje klasėje* mėnesius (po šešių savaičių 
vasaros atostogų), kai mokytojas jau yra instruktorius, o mokiniui nesuteikiama 
pakankamai atsakomybės už savo darbą ir laisvės kurti. Kalbant apie gerą pradinių 
mokyklų praktiką įgyvendinant bendrąsias ugdymo programas, vidurinių mokyklų 
ugdymui dažnai trūksta konteksto ir nuoseklumo, su kūryba ir gamyba susijusiuose 
procesuose ne visuomet panaudojamos vertingos kitų mokomųjų dalykų žinios. 
Esant tokiai situacijai pamirštama, kokių tikslų siekia dizaino ir technologijų 


“Žr. lentelę „Anglijos švietimo sistema“ knygos gale. 
4 I 10 o 


84 Kūrybiškumas pradinėje mokykloje 


dalykas ir kodėl jis įtrauktas į Bendrąją ugdymo programą. 
Toks siauras požiūris yra žalingas, nes bandant pritaikyti netinkamą modelį 


prarandama daug geros pradinio ugdymo praktikos. Šiame skyriuje nesiekiama 
išsamiai išnagrinėti tokio požiūrio priežasčių. Jos jau yra išsamiai aprašytos (Barlex, 
2003; Kimbell, 2000; Spendlove, 2005). Tačiau aišku viena - mokinių nepavyksta 
sudominti galimybėmis kurti todėl, kad tiek mokytojai, tiek mokiniai yra kaustomi 
nežinomybės baimės. Pasinaudoti turimomis patikimomis žiniomis yra gerokai 
paprasčiau, jas lengviau perteikti, nereikia prisiimti didelės atsakomybės. Todėl 
mokytojai linkę eiti jau pramintu ir jiems gerai žinomu keliu. Jie žino, kur veda tas 
kelias ir priima padarinius, kad dėl to mokiniams suteikiama vis mažiau laisvės, nes 
jie mokomi to, kas nustatyta, ir dėl to tampa mažiau iniciatyvūs ir savarankiški. 


3 priežastis: žinoti apie žinojimą 


Pagal tradicinę ugdymo sampratą, mokytojas yra visų žinių saugotojas, jis 
dalijasi vertingomis žiniomis su mokiniais, kad šie įsisavinę gautas žinias perduotų 
jas kitiems. Toks žinių perteikimo būdas padeda išlaikyti esamą vidurinio ir aukštojo 
mokslo paslaugų padėtį, tačiau neverčia suabejoti, ar būdai žinioms įgyti yra tinkami. 
Tokia tradicinė samprata grindžiama įsitikinimu, kad žinios yra nekintamos, 
sprendimai turi būti nuoseklūs, o mąstymas racionalus, ypač, kai kūrybos vaisiai yra 
skirti kitiems žmonėms, siekiant pagerinti kitų žmonių gyvenimo kokybę, sukurti 
geresnę ateitį. 

Mes pasisakome už kitonišką požiūrį ir teigiame, kad būtų daug geriau, 
jei plėtotume kūrybišką požiūrį, mestume iššūkį metakognityviniam mąstymui, 
pripažindami, kad žinojimas yra labai ribotas. Ugdymo programa, kuri neišsižada 
nežinojimo, padeda suvokti, kad mūsų smegenys yra veikiamos įvairių subtilių įtaigų 
ir šios įtaigos nuolat varžo mūsų mąstymą. Pavyzdžiui, kai sakome „negalvok apie 
vorą“, mes žinome, kad beveik visuomet žmogus ims apie jį galvoti. Užtenka šiuos 
žodžius pasakyti ir mintys apie tai suksis visą dieną. Tokios mintys gali net sukelti 
šiokį tokį diskomfortą, ypač jei nemėgstate vorų (nepaisant to, kad jums buvo pasakyta 
negalvoti apie vorą). Gebėjimas daryti įtaką mąstymui yra kūrybinės pramonės, 
reklamos ir rinkodaros rinkos variklis. Skatinti mokinius mąstyti kūrybiškai sunku, 
nes jie linkę pasikliauti jau žinomais dalykais ir įgyta patirtimi. Todėl norint sulaužyti 
šablonus, mąstyti nestandartiškai, reikia nebijoti rizikuoti, atmesti tai, kas žinoma, 
pasipriešinti savo nuostatoms ir kitų daromai įtakai. Mūsų ribotą pažinimą N. Šubinas 

(N. Shubin, 2008) sieja su sudėtingu evoliucijos keliu, kurį nuėjo žmogus, nuo vandens 


gyvūno iki sausumoje gyvenančios būtybės. Mes, aukščiausia evoliucijos pakopa, esame 
ne dvikojai hominidai su didelėmis smegenimis, o pažeidžiamos būtybės, kurios kenčia 
nuo sveikatos sutrikimų ir kitokių negalavimų, pavyzdžiui, tarpslankstelinio disko 
trūkimo, stuburo išvaržos, žagsulio ar vėžio. Vis dažniau pripažįstama, kad evoliucinė 
raida lėmė ribotas mūsų fizines galimybes. Tačiau menkai tyrinėjama, kaip evoliucija 
lėmė mūsų kognityvinių gebėjimų ribotumą. Juk akivaizdu, kad jie yra riboti. Mums 
visiems trūksta tikrų kūrybinio mąstymo gebėjimų, mums trūksta nepriklausomo 
mąstymo. Mūsų mąstymą formuoja gausybė kultūrinių ir biologinių faktorių, kurie 
neleidžia mums kūrybiškai mąstyti. 

Jei norime padaryti perversmą mokinių mąstyme, mes, mokytojai, turime išdrįsti 
suabejoti tuo, ką žinome, ir pasvarstyti, kuo kitoniškas mąstymas mums priimtinas, o kuo 
ne. Toks požiūris meta iššūkį mokytojo, kaip žinių saugotojo, statusui ir verčia suabejoti 
žinių kaupimo modeliu bei tokio žinojimo patikrinimu per baigiamuosius egzaminus. 
Nežinojimas sudrebina mokyklos statusą ir jos sprendimus, jis atveria duris kūrybiškam 
mąstymui. Einat nežinojimo keliu pasiekiama daugiau, išvengiama prievartos ir primestų 
dogmų. Šis kelias veda į pažangą, nes nėra griežtai nustatyta, ką turime pasiekti. 


Kaip žengti pirmyn 


Kartais atrodo, kad kūrybiškiems mokomiesiems dalykams skiriama per mažai 
dėmesio Bendrojoje ugdymo programoje, kartais vieni mokomieji dalykai laikomi 
kūrybiškesniais už kitus. Tačiau dizaino ir technologijų pamokose neturėtų trūkti 
galimybių kūrybiškumui pasireikšti. Kaip minėjome anksčiau, dizaino ir technologijų 
dalykas suteikia galimybę panaudoti kitų mokomųjų dalykų žinias, jas pritaikyti ir 
išbandyti. Vendi Foks-Turnbul (Wendy Fox-Turnbull) taip pat pabrėžia motyvacijos 
ugdymo ir dialogo kūrybiniuose dizaino ir technologijų procesuose svarbą. Jos teigimu, 
„drauge spręsdami problemą mokiniai ne vien tik kalbasi tarpusavyje. Jie kartu mąsto, 
dalijasi savo žiniomis, kūrybiškai panaudoja savo intelektą, todėl dažnai pasiekia 
rezultatų, kurie gerokai pranoksta kiekvieno jų gebėjimus atskirai“ (2010, 26). Gaila, 
kad tokiomis galimybėmis ne visada pasinaudojama, nes didžiausias dėmesys skiriamas 
rezultatui pasiekti, o ne pačiam procesui. Per mažas dėmesys skiriamas asmeniniams 
kūrybiniams gebėjimams ugdyti. Todėl reikėtų mokinius labiau įtraukti į kūrybiškumo 
procesą, lanksčioje ir kūrybiškoje aplinkoje ugdyti supratimą apie verslumą, gamybinę ir 
komercinę veiklą. Tuomet dizaino ir technologijų pamokos suteiks naudingos patirties. 

Galimybės skatinti kūrybiškumą klasėje 


G. Kresas (G. Kress, 2000) siūlo lanksčią šių dalykų ugdymo programą, kurioje 
būtų priimtina tiekrizika, tiek neužtikrintumas. Be šių dviejų elementų ugdymas tampa 
orientuotas į esamos praktikos atkartojimą, jo turinys remiasi tik esama praktika. 
Prieš nuspręsdami, ar nevertėtų atsisakyti atkartojimo, pirmiausia išnagrinėkime 
kontekstą ir sąlygas, kurios užtikrintų kūrybiškos praktikos sėkmę. Ši sėkmė priklauso 
nuo to, ar mokytojai (tiek pavieniui, tiek kolektyviai kaip profesionalų komanda) 
sukurs aiškiai apibrėžtą, akademiškai remiamą sistemą, pagal kurią mokinius būtų 
galima skatinti ugdyti kūrybinius gebėjimus. Mūsų patirtis rodo, kad bendra vizija ir 
požiūris, kaip mokyti dizaino ir technologijų mokykloje, gali padėti suklestėti mokinių 
kūrybiškumui ir jų pasiekimai dažnai viršija mokytojų lūkesčius. Reikia suprasti, kad 
siekiant kūrybiškumo turi būti šiek tiek neužtikrintumo ir šiokio tokio ryžto rizikuoti. 
Jei nėra neužtikrintumo, kūrybiškumas neįmanomas, o jei nėra noro rizikuoti, nėra ir 
naujoviškumo. Deja, kaip jau sakėme, mūsų švietimo sistema, iš kurios pastaraisiais 
metais buvo reikalaujama didžiulės atskaitomybės, neskatina neužtikrintumo ir siekia 
išvengti rizikos, nes sukuriamas toks ugdymo klimatas, kuriame didžiausias dėmesys 
skiriamas užtikrintumui ir mokinių pasiekimams. Siekdami ugdyti kūrybiškumą, 
kuris neatsiejamas nuo neužtikrintumo ir rizikos, mokyklos ir mokytojai individualiai 
ir kartu turėtų apsvarstyti ir suformuoti požiūrį, kuris suteiktų mokiniams saugumo ir 
duotų „leidimą“ kūrybiškumui. Mūsų nuomone, kūrybiškumui ugdyti reikia emocinio 
indėlio į tris sritis: asmens, proceso ir produkto (Spendlove, 2007, 2008). Jei nebus 
tinkamo akademinio pasirengimo ir atsakingai suformuoto požiūrio į kūrybiškumo 
puoselėjimą, šiame skyriuje aprašyta praktika visiškai nepadės išspręsti problemos. 
Tai bus tik banalūs patarimai mokytojams, kuriais vadovaudamiesi jie vargu ar išspręs 
minėtas problemas. 


Kūrybiškumas ir emocijos: asmens sritis 


Jei mokinys yra gabus dizaino ir technologijų mokslams, tikimės, kad jis bus 
kūrybingas, sugebės susidoroti su neužtikrintumu, rizikuos, sieks rezultatų, norės 
kuo daugiau išmokti, ieškos ir kurs, dalyvaus kūrybiniame procese. Kalbant apie 
ugdymo kūrybinį kontekstą, galima teigti, kad neužtikrintumo ir rizikos padvigubėja, 
nes tiek mokinys, tiek mokytojas yra vienodai neužtikrinti dėl kūrybinio iššūkio 
rezultato, todėl iš abiejų reikalaujama didelio emocinio indėlio. Galima teigti, kad 

kūrybiškumas gimsta būtent tokiomis aplinkybėmis ir kad neužtikrintumas bei ryžtas 


rizikuoti duoda impulsą kūrybiškumui. Neužtikrintumo būsena ir noras rizikuoti 
ieškant autentiškumo ir vilioja, ir baugina, todėl tam būtina emocinė pusiausvyra. 
Kūrybiškumas padeda kūrėjui išreikšti vertybes ir požiūrį į pasaulį. Bet visų svarbiausia 
tai, kad kūrybiškumas suteikia galimybę atskleisti savo asmenybę (Morgan ir Averill, 
1992). Norint išreikšti save ir savo idėjas reikia emocinės pusiausvyros, pasitikėjimo 
savimi (Bandura, 1997) ar pasitikėjimo savo kūrybiškumu (Tierney ir Farmer, 2002). 

Kad ieškodamas naujų idėjų kūrėjas nevengtų rizikuoti ir nebijotų 
neužtikrintumo, jis turi gebėti valdyti emocinį diskomfortą, kuris atsiranda tuomet, 
kai kamuoja nežinia, kas ir kaip bus. J. Henderson (2004) pastebėjo, kad kūrybos 
procese išradėjai patiria labai stiprių emocijų. M. P. Šo (M. P. Shaw, 1994) teigia, 
kad kūrybiniam procesui taip pat būdingos neigiamos emocijos. Apie emocinio 
diskomforto laipsnius rašė M. Runkas (M. Runco, 1994, 1999). Jis pastebėjo, kad 
kūrybinė įtampa gali atsirasti tada, kai bandant išspręsti sudėtingą problemą 
patiriamas emocinis diskomfortas. 

Kalbant apie asmens sritį galima teigti, kad kūrybiniame procese persipina 
emocijos ir savigarbos jausmas. Todėl reikėtų užtikrinti gerą emocinį klimatą, kad 
mokinys nebijotų neužtikrintumo, ryžtųsi rizikuoti ir būti kūrybingas. Mokytojai 
turėtų emociškai jausti mokinių poreikius, įkvėpti juos rizikingiems sumanymams ir 
būti pasiryžę rizikuoti patys. Mokytojai mokiniams turi rodyti tokias savybes, kokias 
siekia išugdyti. 


Kūrybiškumas ir emocijos: ugdymo procese 


Kaip minėjome anksčiau, nesibaigiančią diskusiją apie dizaino ir technologijų 
dalyką bei jo kūrybiškumą paskatino noras įtraukti mokinius į kūrybinį procesą. 
Suprantama, kad mokymas(is) yra dinamiškas, sudėtingas ir daugialypis procesas, kai 
reikia atsižvelgti į gausybę įvairių veiksnių, kad jis būtų veiksmingas. Kalbant apie 
ugdymo proceso sritį, reikėtų atkreipti dėmesį į pagrindinius L. Vygotskio principus 
apie prasmę ir jausmą, pagal kuriuos prasmė ir jausmas siejami su emocine patirtimi, 
o emocijų sužadinti mintyse iškylantys vaizdiniai ir vidinė kalba leidžia mokiniui 
sutelkti dėmesį (Vygotsky, 1971). Kalbant apie ugdymo procese patiriamas emocijas 
reikėtų paminėti du dalykus: pirma, mokiniui turi būti sukurtas emocinis klimatas, 
antra, dizaino ir technologijų kūrybiniame bei ugdymo procese turi būti sudarytos 
galimybės išreikšti emocijas (emocinis dalyvavimas). 

H. J. An (H. J. Ahn, 2005) teigia, kad mokytojas rodo pavyzdį mokiniams, 
kaip reikšti emocijas, kaip į jas reaguoti ir jas valdyti, nesvarbu, ar tos emocijos kilo 
sąmoningai, ar ne. Mokytojas moko, kaip pažinti emocijas, padeda suprasti, kaip jos 
pasireiškia ir kaip valdyti neigiamas ir teigiamas emocijas. Kūrybiška ugdymo aplinka 
suteikia mokytojui galimybę parodyti, kaip emocinė pusiausvyra padeda įveikti 
neužtikrintumo ir rizikos baimę, mokytojas gali emociškai dalyvauti konkrečioje 


temoje, plėsti ir puoselėti mokinių emocinę patirtį. Proceso sritis kartu su asmens 
sritimi padeda siekti kūrybiškumo mokymo(si) procese. 


Kūrybiškumas ir emocijos: produkto kūrimo sritis 


Šiame skyriuje jau kalbėjome apie tai, kad pradinių klasių mokytojams vertėtų 
permąstyti savo vertybes, pagalvoti, kuo jiems priimtinas ar nepriimtinas kitoniškas 
mąstymas, nes sveikas protas, kuriuo dažniausiai vadovaujamės, nenuves mūsų (Watts, 
2011) kūrybiškumo keliu. Mokytojai, kaip ir visi žmonės, pasikliauja savo instinktais 
ir sveiku protu, dažnai atmesdami kitokį mąstymą. Tačiau mokytojui tenka ypatingas 
vaidmuo - mokytojas turi galimybę duoti „leidimą“ mokinių kūrybinėms idėjoms ir 
produktams gimti, juos įvertinti ir nedaryti įtakos mokinių sprendimams. 

Šią sritį vadiname „produkto kūrimo sritimi“ ir žodis „produktas“ gali būti 
suvokiamas kaip kūrybinio proceso ir ugdymo rezultatas. Gali atrodyti, kad produktas 
yra apčiuopiamas, kad jis yra tam tikro darbo, paslaugų ar tam tikros veiklos 
rezultatas, kurį galima pagaminti ir kuriuo kūrėjas ir vartotojai gali naudotis. Reikia 
atkreipti dėmesį į tai, kad kūrybinio proceso rezultatas ne visuomet yra apčiuopiamas 
produktas. Tai gali būti impulsas, skatinantis kitaip mąstyti, kitaip jausti, įgyti naują 
gebėjimą, požiūrį, koncepciją ar žinias. Čia susiduriame su rimta problema, nes skurdi 
ugdymo praktika dažnai dėl praktinių sumetimų akcentuoja tik produkto etapus 
kūrybiniame procese ir ignoruoja esminius kūrybiškumo (asmens) ir mokymo(si) 
(proceso) elementus. Čia dėmesys skiriamas ne kūrybiškumui, naujovių ieškojimui 
ir įkvepiančioms idėjoms, o tik „gražių“ rezultatų (kūrinių, darbelių) siekimui. Dėl 
to susiaurinamas kontekstualizuotas mokymas(is), sumenkėja emocinis dalyvavimas, 
yra mažiau galimybių rizikuoti, mažiau neužtikrintumo. 

Kūrėjas turi skirti dėmesį visoms trims minėtoms emocinėmis sritimis, jam 
tenka atsakomybė nutiesti tiltą tarp vartotojo, kuriam skirtas kūrėjo produktas, 
emocinių poreikių ir vartotojo emocinio atsako, kurį gali sukelti kūrėjo sukurtas 
produktas. Svarbu, kad mokinys ne tik suvoktų emocijas, kurias sukelia jo sukurti 

rezultatai (produktai) ir priimti sprendimai, bet ir būtų emociškai kritiškas bei 
gebėtų pajausti, kokias estetines emocijas gali sukelti jo sukurti produktai ir priimti 
sprendimai bei kokio atsako jie gali sulaukti. 

Dažnai kūrybiniai procesai, kai nevengiama rizikuoti, gali sulaukti 
nevienareikšmio vertinimo. Tai gali būti sunkus emocinis išbandymas tiek kūrėjui, 
tiek tiems, kuriems produktas skirtas. Todėl reikėtų labiau pažinti emocijas 
(Spendlove, 2009) ir patį kūrybinį procesą. Kai šio proceso rezultatas yra produktas, 
veikla, paslaugos ar kūriniai, reikia suprasti, kokias emocijas produktas gali sukelti 
vartotojui, pažinti vartotojo intuityvius, hedonistinius, estetinius, kognityvinius ir 
asmeninius poreikius, norus ir vertybes. Antraip neįmanoma visa esybe pasinerti į 
kūrybos procesą. 


Atvejo analizė: spąstai senovės Egipto kapavietėse (3 klasė*) 


Aptarę kūrybiškumą teoriškai, panagrinėsime konkretų atvejį, parodantį, 
kaip vykdant pasirinktą pradinių klasių dizaino ir technologijų dalyko temą buvo 
stengiamasi tai susieti su kitais mokomaisiais dalykais. Dizaino ir technologijų 
pamokos tema buvo skirta senovės egiptiečiams, susipažinimui su jų gyvenimo būdu ir 
Hovardo Karterio (Howard Carter) senovės piramidžių bei kapaviečių tyrinėjimams. 
Ją sugalvojo trijų klasių mokytojai. Šiame projekte dalyvaujantys jauniausi mokiniai 
buvo ką tik atėję į pradinę mokyklą iš vaikų darželio, didelė jų dalis (daugiau nei šalies 
vidurkis) buvo specialiųjų poreikių vaikai. Mokiniai turėjo apsilankyti Mančesterio 
universiteto muziejuje, kur saugomos didelės senovės Egipto kolekcijos. Pirmoji 
užduotis buvo parašyti laišką muziejaus direktoriui ir sužinoti daugiau apie senovės 
Egiptą bei muziejaus kolekciją. Vėliau mokiniai bandė atkurti H. Karterio dienoraštį 
ir suvaidinti kelias trumpas inscenizacijas apie H. Karterio įžengimą į Tutanchamono 
(vert. past. - Egipto faraonas) kapavietę. 

Temai skirtos dizaino ir technologijų užduotys turėjo sutelkti mokinius 
bendram komandiniam darbui ir juos motyvuoti: buvo siekiama, kad mokiniai 
bendrai kurtų, naudotų įvairias medžiagas savo darbams ir juos įvertintų. Temą 
taip pat buvo bandoma susieti su anglų kalbos pamokomis. Ji buvo sukurta siekiant 
įvertinti mokinių dizaino ir technologijų gebėjimus, raštingumo įgūdžius, taip pat jų 
gebėjimą dirbti komandoje. 

Pirmasis temos renginys buvo senovės Egipto diena. Per šį renginį visi mokytojai 
apsirengė kaip senovės egiptiečiai, o mokiniai darė Anubio (vert. past. - egiptiečių 

pomirtinio pasaulio dievas) kaukes, vyniojo vieni kitus į audeklus kaip mumijas. 
Per dizaino ir technologijų pamokas dėmesio centre buvo gerai žinomas išgalvotas 
veikėjas Indiana Džounsas. Mokiniai turėjo suprojektuoti tunelį, įrengti jame įvairias 
konstrukcijas, kad jos atbaidytų kapaviečių plėšikus. Klasei buvo parodytas filmas 
apie Indianos Džounso pasirodymą Floridos valstijos Orlando „MGM“ pramogų 
parke (http://www.youtube.com/watch?v=g As45bKIV Vw). 

Aptarus temą kiekvienam mokiniui buvo duota užduotis sukurti trejus spąstus, 
kurie pražudytų arba atbaidytų kapaviečių plėšikus. Filmas, grupinės diskusijos 
ir pirma kūrybinė užduotis labai sudomino visus mokinius. Jie ėmė piešti: duobes, 
nuodingas gyvates ir kitus padarus, kalavijus, vinis, akmenis, strėles, ietis, liukus ir 
pan. Visi mokiniai noriai aiškino, ką nupiešė ir, panaudoję 20-40 žodžių, aprašė, kaip 
jų sukurti spąstai veikia ir kaip juose gali įstrigti nieko blogo neįtariantys plėšikai. Kai 
kuriems mokiniams prireikė suaugusiųjų pagalbos. 
spąstų brėžinius. Tada mokytojas nubraižė (interaktyviojoje lentoje) ir paaiškino kitą 
etapą - mokiniai turėjo pagaminti tunelio su trejais pasirinktais spąstais modelį. 
Mokiniai pasidalijo į grupeles po tris ir kiekvienas trejetukas iš mokytojo gavo 
kartoninį „tunelį“ - apie 50 cm ilgio bei 12 cm aukščio ir pločio penkiasienę dėžę. 
gaminti. Jie naudojo šias priemones: klijus, lipniąją juostelę, smeigtukus, sąvaržėles, 
lanksčią vielą, plastiliną, degtukus, pagaliukus, siūlus, flomasterius, žirkles. Modelio 
gamybai buvo skirtos dvi 40 min. trukmės pamokos. Per jas mokiniai baigė gaminti 
tunelius ir mokytojai galėjo įvertinti jų dizaino ir technologijų kūrybinius gebėjimus. 
Mokytojus labai nustebino kelių mokinių darbai. Jų dizaino ir technologijų įvertinimai 
buvo vidutiniai ir, sprendžiant iš kitų mokomųjų dalykų įvertinimų, nebuvo tikimasi, 
kad jie bus aukštesni, bet jų darbai iš tikrųjų pranoko lūkesčius. 


Atvejo analizė: diskusija 


Ši tema leido įtraukti į veiklą visą klasę. Mokiniai puikiai suprato kontekstą ir 
buvo pasirengę per ribotą laiką apsvarstyti ir išbandyti įvairias idėjas. Kartu dirbantys 
trys mokytojai įkvėpė mokinius, ieškoti įspūdingų idėjų. Idėjų atsirado berašant 
dienoraštį, lankantis muziejuje, vaidinant, žiūrint filmuką ir kuriant kapaviečių 
spąstus. Bet ar mokytojų kūrybiškumas nedarė įtakos mokinių kūrybiškumui? 
Mokytojų suplanuota veikla turėjo paskatinti mokinių kūrybiškumą. Ar negalėjo ši 

veikla kokiu nors būdu jį varžyti? Kontekstas, kurį mokiniai suprato, įžiebė kūrybinį 
susidomėjimą, nors filmas galbūt šiek tiek suvaržė idėjų įvairovę, nes įspraudė mokinių 
mąstymą į tam tikrus rėmus. Filme matyti vaizdai apie duobes, krentančius kirvius ir 
didžiulius riedančius akmenis, kuriuos mokiniai vėliau nupiešė, galėjo suvaržyti jų 
kūrybinį mąstymą. Bet tai nėra labai blogai, atsižvelgiant į tai, kad Indianos Džounso 
nuotykiai įkvėpė mokinius. 


Mokytojų pedagoginių priemonių pasirinkimas gali ir skatinti, ir varžyti 
kūrybiškumą. Pavyzdžiui, kai mokinių buvo paprašyta sukurti po trejus spąstus, buvo 
norima, kad jie pasiūlytų kuo daugiau idėjų. Bet kyla klausimas, kodėl būtent trejus 
spąstus, o ne, sakykim, ketverius ar vienerius ir pan. Juk pernelyg didelis suvaržymas 
neleidžia atsiskleisti kūrybiškumui. Tą patį galima pasakyti ir apie mokytojų sprendimą 
duoti mokiniams dėžę tuneliui pagaminti. Šis sprendimas sutaupė laiko, kuris būtų 
skirtas modeliui sukurti ir pagaminti. Tačiau toks sprendimas galėjo užkirsti kelią 
įvairesnėms idėjoms. Mokiniai prie tunelio pritaikė savo sukurtus spąstus. Jei nebūtų 
turėję tunelio, galbūt jie būtų pasiūlę daug kūrybiškesnių ir įvairesnių idėjų. 

Yra įvairiausių metodinių sprendimų niuansų. Mokytojų pasirinkti sprendimai 
neabejotinai nulemia, ar mokiniai turės kūrybinės raiškos galimybių, ar ne. Nesvarbu, 
kad dažnai veikla gali atrodyti kūrybiška, o jos rezultatai geri. Tai gali būti ne mokinių, 
bet mokytojų kūrybiškumas. 


Bendroji diskusija apie kūrybiškumą pradinėje mokykloje 


Dizaino ir technologijų dalyko dėstymas pradinėje mokykloje dažnai buvo 
kritikuojamas dėl prastos kokybės ir nesugebėjimo sudominti mokinius (Smithers ir 
Robinson, 1992). Dažnai pradinių klasių mokytojai, stokodami pasitikėjimo savimi, 
griebiasi šabloniškų dizaino ir technologijų mokymo metodų. Todėl mokiniai kuria 
vienodas šlepetes, vienodus nuotraukų rėmelius ir vienodus šv. Juozapo apsiaustus 
(vert. past. - Anglijoje per Kalėdas mokyklose vyksta vaidinimai apie Kristaus 
gimimą). Nors šis darbas nestokoja kūrybiškumo, kūrybinės galimybės dažnai 
neišnaudojamos. Kaip matyti iš pateikto konkretaus atvejo, yra įvairių veiksnių, 
apsunkinančių kūrybišką ugdymą pradinėje mokykloje, pavyzdžiui, laiko stoka, dėl 
kurios negalima išsamiai apsvarstyti ir išnagrinėti temos. Taip pat kyla klausimas, kaip 
dizaino ir technologijų kūrybiškumą suvokia pradinių klasių mokytojai. Galima duoti 
mokiniams įvairiausios medžiagos, kad jie kažką sukurtų, ir įsivaizduoti, kad tai yra 
kūryba, nes reikia parinkti medžiagas ir jas suderinti. Tačiau dizaino ir technologijų 

dalyko kūrybiškumas priklauso nuo pasirinkimų įvairovės, pavyzdžiui, kiek yra būdų 
produktui apipavidalinti ar dekoruoti. Mūsų ribotas ar paviršutiniškas požiūris gali 
suvaržyti mokinių kūrybinį potencialą. 

Tinkamo konteksto pasirinkimas dizaino ir technologijų veiklai lemia, ar 
mokiniai sugebės pateikti kūrybiškų idėjų. Pradinukams reikia suprasti temą, kurioje 
jie dalyvauja, kad jie sužinotų, kaip žmonės elgiasi toje aplinkoje. Pasirenkant temą 
būtina apsvarstyti šiuos dalykus: kas yra vartotojas, kaip bendrauti su vartotoju, kokia 
yra dizaino ir technologijų kūrinių auditorija, kokie gali būti naujoviški ir intriguojantys 
elementai, naujos medžiagos, nauji įrankiai, nauji darbo metodai, iššūkiai ir pan. 
Siekiant palengvinti šią užduotį galima papasakoti gerai žinomą istoriją, pristatyti 
knygą, žiniasklaidos medžiagą, panaudoti komandinį darbą, apskaičiuoti sąnaudas, 
atlikti tyrimą, susitikti su klientu ar vartotoju ir juos apklausti. 

Pateiktame atvejyje tarpdalykinis požiūris leido susieti dizainą ir technologijas 
su kitais mokomaisiais dalykais ir tos sąsajos atsirasdavo natūraliai, o ne dirbtinai. 
Dž. Hatis (J. Hattie, 2009), išnagrinėjęs 30 integruotų ugdymo programų, pastebėjo, 
kad pradinėse klasėse jos turi teigiamą poveikį mokinių pasiekimams. Gerus 
pasiekimus gali lemti ir mokytojų mokymo metodai, ir pasirinkta dalyko ugdymo 
programos vykdymo strategija. Išnagrinėjome nemažai pavyzdžių ir pamatėme, kad 
yra atsidavusių, pasitikinčių savimi mokytojų, kurie puikiai sugeba Bendrąją ugdymo 
programą pritaikyti prie savo dėstymo metodų ir mokinių poreikių bei tikslų. 

Kalbant apie minėtą temą reikėtų atkreipti dėmesį į dar vieną ypatybę (turinčią 
įtakos kūrybiškumui). Tai mokytojų gebėjimas rasti pusiausvyrą tarp proceso ir 
turinio. Dizaino ir technologijų pamokos turinys buvo aiškus. Trečios klasės* mokiniai 
mokėsi įgyvendinti dizaino idėjas ir dirbti komandoje, bendradarbiauti, bendrauti ir 
plėtoti savo idėjas. Jiems dirbant, siekiant rezultatų, ieškant idėjų ir diskutuojant, jų 
kūrybinės galimybės atsiskleisdavo įvairiausiais būdais ir skirtingu metu. 

Taip pat reikėtų pakalbėti apie mokytojus, kuriems galbūt trūksta pasitikėjimo 
arba kurie nepatikliai žiūri į neužtikrintumą ir yra įsitikinę, kad neužtikrintumas veda 
į nesėkmę. Toks požiūris labai riboja kūrybiškumą, nes pradinių klasių mokiniai yra 
labai kūrybingi. Daugelis mokytojų mano, kad kūrybinė veikla reiškia, jog mokytojas 
turi atsisakyti kontrolės. Todėl jie pernelyg sustiprina kontrolę ir užgniaužia kūrybinės 
raiškos galimybes. Kūrybiškumas tikrai nereiškia nevaržomos laisvės ir kontrolės 
nebuvimo. Mokytojai tiesiog turėtų rasti pusiausvyrą tarp laisvės ir kontrolės, kai 
reikia sumažinti arba padidinti kontrolę, atsižvelgiant į įvairius aspektus (Cross, 
2000), pavyzdžiui, laiką, išteklius, darbo tempą ir pan. Sumanūs ir išradingi mokytojai 
praktikai sugeba suvaldyti mokinius, nesikišdami į jų kūrybinį procesą, bet nepalieka 


*Žr. lentelę „Anglijos švietimo sistema“ knygos gale. 

mokinių be jokios kontrolės ir neduoda jiems neribotos laisvės. Tokiomis sąlygomis 
mokiniai išsiugdo savarankiškumą ir turi galimybes kurti. 


Išvados 


Šiame skyriuje kalbama apie tai, kaip mokytojai galėtų panaudoti kūrybines 
ir dizaino galimybes kitų mokomųjų dalykų pamokose. Kūrybiškumas yra tvirtai 
įleidęs šaknis į mūsų kultūrą ir gyvenimą, todėl turime kūrybiškumą puoselėti, 
ugdyti ir bandyti jį suprasti. Norint tapti kūrybingų mokytoju, reikia kritiškai 
mąstyti ir dalyvauti kūrybinėje klasės veikloje. Kūrybingi mokytojai turi patys tapti 
mokiniais ir nuolat mokytis. Jie yra tyrinėtojai, mąstytojai, informacijos valdytojai, 
kolegos, padėjėjai, iniciatoriai ir partneriai, padedantys mokiniams sukaupti turtingą 
mokymosi patirtį. Tokiu atveju ir mokiniui kūrybiniame ugdymo procese taip pat 
tenka minėti vaidmenys, ir mokytojas tai turi pripažinti, skatinti ir remti. 

Norėdami padėti mokiniams atrasti kūrybinius gebėjimus ir jais naudotis, 
turime paremti mokinius, juos skatinti ir visų pirma sudaryti sąlygas tyrinėti juos 
supančią aplinką intelektualiu ir emociniu požiūriu, ieškoti įvairiausių alternatyvų 
esamai aplinkai. Taip pat turime pripažinti, kad visiems mokiniams būdingas gebėjimas 
būti kūrybingiems, ieškoti naujovių ir suabejoti mūsų dogmomis ir įsitikinimais. 

Kūrybinėje aplinkoje tiek mokytojo, tiek mokinio ryžtas rizikuoti priimant 
sprendimus turi tapti neatsiejama kūrybinio proceso dalimi. Kaip minėta anksčiau, 
be rizikos ir neužtikrintumo negali būti kūrybiškumo. Jei iš anksto žinoma, kokie 
bus veiklos rezultatai, tuomet nelieka galimybių kūrybiškumui ar naujoviškumui 
pasireikšti. Taip pat svarbu, kad mes, mokytojai, tikėtume, jog mokiniai gali būti 
išradingi ir kūrybingi. Laisvas mąstymas, kurio nevaržo jokie įsitikinimai ir patirtys, kai 
į pasaulį žvelgiama šviežiu žvilgsniu, drąsiai atmetant jau išbandytas ir priimtas idėjas 
bei ieškant naujų kūrybiškų sprendimų. Taip pat reikėtų suvokti, kad kūrybiniame 
procese ne visada galima išvengti nesėkmės. V. Čerčilis yra pasakęs: „Sėkmė - tai 
ėjimas nuo vienos nesėkmės prie kitos, neprarandant entuziazmo.“ Vadinasi, esant 
tinkamam ugdymo klimatui, nesėkmę galima paversti privalumu, leidžiančiu geriau 
suvokti problemą. Svarbu būti išradingam, turėti daugiau nei vieną idėją, vertinti 
idėjas ir ieškoti sprendimų, sukuriančių pridėtinę vertę, ryžtingai ir atkakliai siekti 
rezultatų. Toks požiūris duoda ir kitokios vertingos naudos ugdymui. 

Mokytojai turi įvertinti savo ugdymo programų veiksmingumą, atsižvelgdami 
į tai, kiek savarankiškumo jos suteikia mokiniams, ar leidžia jiems būti kritiškiems, 

kūrybiškai spręsti problemas ir ieškoti naujovių. Jei norime ugdyti mokinių 
kūrybiškumą, turime patenkinti jų būtiniausius kūrybinius poreikius. Toks požiūris 
padeda užsimegzti naujiems santykiams tarp mokytojų ir mokinių, sudaryti sąlygas 
mokiniams užduoti klausimus, abejoti, rizikuoti, pasiekti aukštesnį savimonės ir 
emocinės kompetencijos lygmenį. Jei nuoširdžiai trokštame, kad mūsų mokiniai 
taptų kūrėjais ir kritiškais mąstytojais, neturime bijoti, kad jie gali suabejoti mūsų 
įsitikinimais ir mąstymu. Tai turbūt pats didžiausias iššūkis, su kuriuo susidursime 
ieškodami veiksmingesnio ir kūrybiškesnio požiūrio į dizaino ir technologijų mokymą. 


Baigiamosios mintys 
Pasiūlymai, kaip padaryti dizaino ir technologijų pamokas kūrybiškesnes. 


o Stenkitės, kad per dizaino ir technologijų pamokas siekiant kūrybiškų rezultatų 
būtų naudojamos kitų mokomųjų dalykų žinios ir gebėjimai. 

o Svarbu pasirinkti tinkamą temą, kuri motyvuotų mokinius ir suteiktų galimybių 
kūrybiškumui pasireikšti. 

oJei mokytojas pernelyg aktyviai dalyvauja veikloje, norėdamas, kad ji būtų 
kūrybiškesnė, mokinio savarankiškumas ir kūrybiškumas sumažėja. 

o Pasinėrę į kūrybą mokiniai turėtų stebėti ir tyrinėti savo, kaip kūrėjų, emocijas 
ir mokytis jas valdyti. 

o Jei mokinys imasi rizikingų sumanymų, nebijo neužtikrintumo, mokytojas turi 
apsvarstyti, kaip patenkinti mokinio mokymosi poreikius. 

o Kuriantis mokinys turėtų pagalvoti, kokias emocijas vartotojui sukels jo 
kūrybinės veiklos rezultatas. 

o Pasvarstykite, kaip klasėje sukurti pasitikėjimo atmosferą, pagalvokite, kur ir 
kada gali ištikti nesėkmė, kai bandoma įgyvendinti rizikingą sumanymą. 

o Pagirkite tuos mokinius, kurie siekia tikslo, yra kūrybingi ir rizikuoja. 

o Norėdami sukurti kūrybišką ugdymo aplinką, kurioje būtų galima mokiniams 
išreikšti savo emocijas, pasakokite istorijas, vartokite tam tikrus žodžius ir kalbą. 

o Geros idėjos nebūtinai turi būti racionalios. 

o Kūrybiškumas nereiškia neribotos laisvės. 

o Gebėjimas imtis to, kas nežinoma, ir rizikuoti - tai savybė, kurios reikia 
gyvenime. 

o Bandykite rasti tinkamą pusiausvyrą tarp proceso ir turinio. 

o Kurdami produktą, bandykite rasti kūrybinę pusiausvyrą tarp produkto formos 
ir funkcijos. 
o Nepamirškite, kad mokymasis dirbant yra veiksminga ugdymo priemonė, 


tačiau per dizaino ir technologijų pamokas darbas dažnoje klasėje nesiejamas 
su mokymusi. 

o Priimkite mokinių idėjas ir meskite iššūkį savo mąstymui. 

o Dizaino ir technologijų dalykas gerai tinka raštingumo, skaičiavimo, bendravimo 
ir kritinio mąstymo įgūdžiams ugdyti. 

o Mokydami, kaip pasitikėti savimi, rizikuoti ir nebijoti neužtikrintumo, patys 
rodykite pavyzdį. 

o Kaupkite sukurtus produktus ir idėjas, kad mokiniai galėtų įvertinti, kurios 
kūrybiškos idėjos buvo sėkmingos. 


Literatūra 


Ahn, Hey Jun (2005). Child care teachers' strategies in children's socialisation of 
emotion. Early Child Development and Care, -175: 1-49. 

Amabile, T. M. (1983). The social psychology of creativity. New York: Springer- 
Verlag New York Incorporated. 

Amabile, T. M. (1988). A model of creativity and innovation in organizations. 
Research in Organizational Behaviour, Vol. 10: 123-67. 

Atkinson, E. S. (1994). Key factors which affect pupils performance in technology 
project work, in J. S. Smith (ed.), IDATER 94:30-37. Loughborough: DėT, 
Loughborough University. 

Atkinson, E. S. (2000). Does the need for high levels of performance curtail 
the development of creativity in D4T project work? International Journal of 
Technology and Design Education, Vol. 10 (3): 255-81. 

Bandura, A. (1997). Self-efficacy: The exercise of control. New York: Freeman. 


Barlex, D. (2003). Creativity in Crisis, DXT at KS3 and KS4: DATA Research 
Paper 18. Wellesbourne: DATA. 

Benson, C. and Lunt, J. (2011). Tm choosing purple not pink': Investigating 
children's perceptions of their experience of design and technology in relation 
to creativity! Paper presented at PATT 25: CRIPT8 Perspectives on Learning 


Kūrybiškumas pradinėje mokykloje 


in Design 8 Technology Education. Goldmsiths University, July 2011. 
Cross, A. (2000). Pedagogy and Curricular Subjects: The Case of DAT as Part 
of Primary Education, unpublished dissertation, University of Manchester. 


Davies, T. (2000). Confidence! Its role in the creative teaching and learning of 
DkT. Journal of Technology Education, Vol. 12 (1): 18-31. 

Dewey, J. (1966). Democracy and Education. New York: Free Press. 

Fox-Turnbull, W. (2010). The Role of Conversation in DXT. DeėT Education: An 
International Journal, 15 (1): 24-30. 

Hattie, J. A. C. (2009). Visible learning: A synthesis of 800+ meta-analyses on 
achievement. London: Routledge. 

Henderson, J. (2004). Product Inventors and Creativity: The Finer Dimensions of 
Enjoyment. Creativity research journal, 2004, Vol. 16, Nos 2 and 3: 293-312. 
Hunter, J, P. and Csikszentmihalyi, M. (2003). The Positive Psychology of 
Interested Adolescents. Journal of Youth and Adolescence, Vol. 32, No. 1 

(February): 27-35. 

IBM (2010). Capitalizing on complexity: Insights from the Global Chief Executive 
Officer Study. USA: IBM Global Business Services. 

Kimbell, R. (2000). Creativity in Crisis. The Journal of Deė»T Education, 5 (3): 206-11. 

Kimbell, R. and Perry, D. (2001). DėT in the knowledge economy. London: 
Engineering Council. 

Kimbell, R., Stable, K. and Green, R. (1996). Understanding Practice in DesT. 
Buckingham: Open University. 

Kress, G. (2000). A Curriculum for the Future. Cambridge Journal of Education, 
Vol. 30, No. 1:133-45. 

Lave, J. (1988). Cognition in Practice: Mind, Mathematics and Culture in Everyday 
Life. Cambridge: Cambridge University Press. 

Macedo, D. (1993). Literacy for stupidification: the pedagogy of big lies. Harvard 
Educational Review, 63 (2): 183-206. 

McCormick, R. (1997). Conceptual and Procedural Knowledge, in M. J. DeVries 
and A.Tamir (eds), Shaping Concepts of Technology; From Philosophical 
Perspective to Mental Images. Dordrecht: Kluwer. 

McCormick, R. (2004). Issues of Learning and Knowledge in Technology Education. 
International Journal of Technology and Design Education, 14: 21-44. 


Dizainas ir technologijos 97 


Morgan, C. and Averill, J. R. (1992). True feelings, the self, and authenticity: 
A psychosocial perspective, in D. D. Franks and V. Gecas (eds), Social 
perspectives on emotion, Vol. 1. Greenwich, CT: JAI Press, pp. 95-124. 

Runco, M. A. (1994). Creativity and its discontents, in M. P. Shaw and M. A. 
Runco (eds), Creativity and affect. Norwood, NJ: Ablex, pp. 102ff. 


Runco, M. A. (1999). Tension, adaptability, and creativity, in S. Russ (ed.), 
Affect, creative experience, and psychological adjustment. Philadelphia, PA: 
Brunner/Mazel, pp. 165-94. 

Shaw, M. P. (1994). Affective components of scientific creativity, in M. P. Shaw 
and M. A. Runco (eds), Creativity and affect. Norwood, NJ: Ablex, pp. 3-43. 

Shubin, N. (2008). Your Inner Fish: A Journey into the 3.5-Billion-Year History of 
the Human Body. New York: Pantheon Books. 

Smithers, A. and Robinson, P. (1992). Technology in the National Curriculum: 
Getting it Right. London: Engineering Council. 

Spendlove, D. (2005). Creativity in education: a review. DėT Education: An 
International Journal, 10 (2): 9-18. 

Spendlove, D. (2007). A Conceptualisation of Emotion within Art and Design 
Education: A Creative, Learning and Product Orientated Triadic Schema. 
International Journal of Art and Design Education, Vol. 26.2: 155-66. 

Spendlove, D. (2008). The locating of emotion within a creative, learning and 
product orientated DAT experience: person, process, product. International 
Journal of Technology and Design Education, 18: 45-57. 

Spendlove, D. (2009). Ideas in Action: Emotional Literacy. London: Continuum. 

Spendlove, D. (2010). The Illusion of Knowing: Towards a Curriculum of 
Unknowing. Paper presented at the Technological Learning and Thinking 
Conference. University of British Columbia, Vancouver, 17-19 June. 

Tierney, P. and Farmer, S. M. (2002). Creative self-efficacy: Its potential 
antecedents and relationship to creative performance. Academy of 
Management Journal, 45: 1137-48. 

Vygotsky, L.S. (1971). The Psychology of Art. Cambridge, MA: MIT Press (not 
published in lifetime, 1925 dissertation, worked on 1917-22). 

Watts, D. J. (2011). Everything Is Obvious Once You Know The Answer: How 
Common Sense Fails. London: Atlantic Books. 


Kūrybiškumas pradinėje mokykloje 


Drama 


Teresa Cremin ir Roger McDonald 


Įvadas 


Drama skatina vaikų kūrybinę veiklą ir turtina jų vaizduotės vystymąsi. Atvira 
ir pabrėžianti tyrinėjimą bendradarbiaujant, ji iš prigimties yra kupina netikrumo, 
neaiškumo ir dažnai dramatiškos įtampos. Mokytojai ir mokiniai savo vaizduočių 
sukurtuose pasauliuose nustato bei sprendžia problemas, mąsto, vertina veiksmų 
kryptis ir kuria naujas prasmes. Apmąstydami įsivaizduojamą patirtį ir sunkumus, 
su kuriais susidūrė, jie formuoja kūrybines sąsajas su savo pačių pasauliu ir mokosi. 

Šiame skyriuje parodysime, kad mokytojai gali pasitelkti dramą, socialinio 
bendravimo meno formą, tiek mokydami kūrybiškai, tiek mokydami kūrybiškumo. 
Be to, vaikai kūrybiškai mokosi ir užsiimdami, ir stebėdami dramą. Iš pradžių 
panagrinėsime, kokiais būdais drama pasireiškia pradinėse mokyklose, ypatingą 
dėmesį skirsime improvizuotai dramai klasėje, kurioje vaidyba ir kūrybiškumas yra 
neatsiejami dalykai. Paskui panagrinėsime kelis plačiai dramos ugdymo programoje 
taikomus dramos klasėje metodus, akcentuodami ne tik žaidimų aplinką ir tekstų 
nagrinėjimą anglų kalba, bet ir dramą, kaip priemonę, visiems Bendrosios ugdymo 
programos dalykams tinkamai mokytis. Dar vėliau aptarsime du pavyzdžius iš dramos 
ugdymo programos, kurių viename drama pasitelkta asmenybės, socialinio ir sveikatos 
ugdymo (ASSU) dalyko temoms dėstyti, o antrasis skirtas darnos ir aplinkos temoms. 
Diskusiją pabaigsime teiginiu, kad drama yra galinga kūrybiškumo puoselėjimo 
priemonė, nepakeičiama kūrybiškai dirbančio mokytojo praktiko veikloje. 


Kūrybiškumo puoselėjimas per dramos pamokas 


Po dramos antrašte Pradinio ugdymo bendrojoje programoje slepiasi gausybė 
įvairių užsiėmimų - nuo surepetuotų, parengtų ir skirtų auditorijai (formalių) iki 
paprastesnių, žaismingų ir spontaniškų (neformalių) (žr. 6.1. pav.). Išvykos į teatrą, 
mokykliniai vaidinimai ir susiėjimai priklauso formalesnei praktikos daliai ir dažnai 
reiškia, kad vaikai stebi arba yra stebimi, kai vaidina ir atkartoja iš anksto surepetuotus 
scenarijus ar spektaklius. Tuo tarpu kita šios visumos dalis apima žaidimų aikštelėje 
vaidinamus improvizuotus nedidelius scenarijus, dažnai susijusius su populiariosios 
kultūros reiškiniais, ir socialinę dramą, klasėje žaidžiant stalo žaidimus ar 
eksperimentuojant su meno bei mokslo ištekliais - tokie vaizduotės Žaidimai nėra 
skirti kitiems. Mokytojai taip pat gali dalyvauti spektakliuose ir susiėjimuose, taip pat 
žaismingai ir dramatiškai dirbti mokytojų kabinete ir vaidinant dramą klasėje. 

Vis dėlto daugiau ar mažiau stebimos dramos formos nėra tiesiog paprastos 
dichotomijos apraiškos, dauguma šių užsiėmimų, įskaitant poezijos skaitymus ar 
lėlių vaidinimus, pavyzdžiui, gali prasidėti kaip improvizuotas grupinis darbas ir 
išsivystyti į surepetuotą vaidinimą. Taip tiek pats kūrimo procesas, tiek galutinis 
produktas skatina naujas idėjas ir interpretacijas. Be to, užsiimant teatro veikla 
specialiose dramos grupėse ir dalyvaujant Anglijos paveldo dienose, gali reikėti tiek 
improvizuoti, tiek parodyti surepetuotą vaidinimą. Visa ši veikla turėtų pažadinti 
mokinių vaizduotę, priversti apsimesti kažkuo kitu ir sukurti galimybę kurti, dalytis ir 
vertinti kūrybą. Tokiu būdu mokiniai ir suaugusieji kartu dalyvauja esminiuose idėjų 
ir reikšmių kūrimo bei vertinimo procesuose - jie dirba kūrybiškai. 

Kalbant apie dramos visumą, kai viename gale - nevaržomas žaidimas, 
kitame - surepetuotas spektaklis, proceso drama (Taylor ir Warner, 2006) atsiduria 
centre. Tokioje vaidyboje, kuri dar kitaip vadinama pasakojimo drama (Booth, 
1994), drama klasėje (Grainger ir Cremin, 2001) ar struktūrizuotu improvizavimu 
(Greenwood, 2009), taikomi tiek nevaržomo žaidimo, tiek teatro elementai ir kuriami 
bendri išgalvoti pasauliai. Proceso dramoje į vaidmenis pasinėrę mokiniai nagrinėja 
problemas, improvizuoja kartu su vaidinančiu mokytoju ir taip kuria. Kalba yra svarbi 
šio simbolinio ir draminio žaidimo, kai pasitelkus vaidinantį mokytoją ir daugelį 
kitų vaidybos priemonių įvardijamos galimos idėjos bei požiūriai, dalis. Drama yra 
daugiamodalė meno forma, todėl ji remiasi ne vien kalba - mokiniai ir mokytojai 
pasitelkia veido išraišką, kūno kalbą, intonaciją, gestus, mimiką, judesį ir erdvę 
naujoms prasmėms ir sąsajoms kurti. 


6.1. pav. Dramos tęstinumas (Taylor ir Warner, 2006) 
Vaikų žaidimai ir Stalo žaidimai, Sambūriai Pasirodymai = Išvykos į 
improvizacijos vaidmenų žaidimai teatrą 


Vaidmenų Lėlėsir Proceso Istorijos  Spektaklių Spektakliai 
žaidimų erdvės kaukės drama dienos dekoracijos 


Neformali veikla 

Proceso dramoje mokiniai turi pasitelkti vaizduotę ir improvizuoti bei įsijausti į 
pasirinktus vaidmenis, siūlyti idėjas, kaip plėtoti ir kurti tolesnį siužetą, taip pat padėti 
spręsti problemas. Dirbdami kartu jie ne atkartoja tai, kas yra žinoma, bet kartu su 
vaidinančiu mokytoju, kuris tampa tokiu pat menininku, kaip ir jo mokiniai, rizikuoja 
bei tyrinėja tai, kas nežinoma. Proceso drama priverčia vaikus kūrybiškai kurti, dalytis 


ir reaguoti į vieni kitų idėjas, tapti naujų istorijų bendraautoriais. Šios istorijos dažnai 
būna susijusios su žinomais pasakojimais, gyvenimiškos patirties tekstais ir paremtos 
tiriamos srities žiniomis. Pavyzdžiui, dramatizuodami Šaloto ponios istoriją jaunieji 
mokiniai turės pasitelkti turimas žinias apie šią istoriją, o tyrinėdami vargingai 
gyvenančiųvaikųlikimą karalienės Viktorijoslaikaisbuspriverstiremtisirankstesnėmis 
savo žiniomis apie šį istorinį laikotarpį. Per abu dramos užsiėmimus susitapatinę su 
vaidmenimis, kurdami kontrastus ir metaforines analogijas bei ugdydami empatiją 
mokiniai bus skatinami kurti asmenines ir emocines sąsajas su nagrinėjamomis 
problemomis bei temomis. Ir nors proceso dramoje pasitelkiamos įvairios struktūros 
bei vaidybinės priemonės, pavyzdžiui, sustabdytas kadras, karštoji kėdė (vert. past. - 
dramos technika, kai pagrindinis veikėjas sėdi ant kėdės, o kiti dalyviai užduoda įvairius 
klausimus), ritualas, pokalbių pasiklausymas ar „sąžinės koridorius“, joje taip pat yra 
ir nemažai spontaniškumo bei žaismingumo. Dėl šios priežasties proceso drama labai 
priklauso nuo vaizduotės ir suteikia daug progų kūrybiškai augti tyrinėjant įvairias 
galimybes bei nagrinėjant įvairius požiūrius, kuriuos leidžia analizuoti įsijautimas į 
skirtingus vaidmenis. Per tokią dramą mokiniai balansuoja tarp veiklos ir refleksijos 
bei ugdo savo gebėjimą vertinti dramą - tiek jos turinį, tiek procesus, taip pat kurti 
sąsajas ir rasti visus galimus atitikmenis realiame pasaulyje. 

Proceso dramoje gali akivaizdžiai atsiskleisti kūrybiškumas per kūrybišką žaidimą 
ir tyrinėjimą, smalsavimą ir gebėjimą veikti, vaidmenų atlikimą bendradarbiaujant 
ir refleksiją, naujoviškumą ir rizikavimą. Tokioje dramoje dažnai pastebima, kad 
vaikai mąsto apie galimus sprendimo būdus, nagrinėja „kas būtų, jeigu“ klausimus, 
veikdami savo sukurtame „jeigu“ pasaulyje. A. Kraft (A. Craft, 2000) tvirtina, kad 
„galimybių mąstymas“ yra kertinis kūrybiškumo akmuo ir yra susijęs su būdų, kaip 
susidoroti su problemomis, paieška, galimybių išbandymu bei tyrinėtinų klausimų 
nustatymu. Mokslinių tyrimų duomenys leidžia teigti, kad jį puoselėja kūrybinė 
pedagoginė praktika, kurią apibūdina tokie bruožai, kaip mokytojų „atsitraukimas į 
šoną“, mokinių gebos veikti nustatymas, laiko ir erdvės suteikimas visiškai pasinerti 
į vaizduotę žadinančius kontekstus (Cremin ir kt., 2006; Craft ir kt., 2012). Visi šie 
dalykai pasitelkiami proceso dramos kontekste, be to, joje kūrybiškai dalyvauja ir 
mokytojas. E. Makviljam (E. McWilliam, 2008) teigia, kad kūrybiškumą puoselėjantys 

mokytojai nėra nei „išminčiai scenoje“, nei „nuošalyje liekantys pagalbininkai“ - jie 
yra aktyvūs prasmės kūrėjai ir „tie, kurie painiojasi po kojomis“. Tai, be abejonės, 
tikslus mokytojo vaidmens dramoje apibūdinimas. Visi praktikai turi būti pasirengę 
lanksčiai reaguoti į naujas situacijas ir pasinaudoti vaidinančio mokytojo įvaldytos 
technikos suteikiamomis progomis puoselėti bei žadinti mokinių kūrybinį mokymąsi. 


Bendrosios ugdymo programos turtinimas drama 


Bendrojoje ugdymo programoje gausu galimybių pritaikyti proceso dramą: 
raštingumo, matematikos ir gamtos mokslų, humanitarinių mokslų ir tematiniuose 
darbuose. Proceso drama yra stipriai veikianti motyvavimo priemonė. „Ofsted“ (2002) 
teigia, kad proceso drama - tai labiausiai motyvuojanti Bendrosios ugdymo programos 
priemonė. Erdvės ir laiko užsiimti improvizacine vaidyba suteikimas mokiniams gali 
padėti sužadinti jų susidomėjimą, praturinti Bendrosios ugdymo programos dėstymą ir 
puoselėti kūrybinį mokymąsi. Išskirtinos trys sritys, kuriose drama galėtų būti pritaikyta 
geriausiai. Tai žaidimų aplinka, raštingumo užsiėmimai ir tarpdalykinė integracija. 


Žaidimų aplinka 


Žaidimų aplinka gali tapti kūrybinį mokymąsi skatinančia aplinka mokiniams, 
patenkantiems į ankstyvojo amžiaus vaikų ugdymo pakopą iki pat 2 pakopos*, nors 
aplinkos pobūdis ir mokinių požiūris į ją, laikui bėgant, ir kis. Žaidimų aplinka yra 
ta vieta, kurioje galima įsivaizduoti, žaisti ir apsimesti, pritaikant gausybę įgūdžių, 
įskaitant skaitymą ir rašymą, įvairioms reikmėms ir įvairiai auditorijai. Vis dėlto 
pernelyg dažnai žaidimų aplinka apsiribojama realaus pasaulio vietomis, pavyzdžiui, 
gydytojo operacine, policijos nuovada ar prekybos centru, nors dažniau reikėtų siūlyti 
ir išgalvotas ar knygose aprašytas vietas, atviresnes fantazijai vietas bei įsivaizduotus 
tarpdalykinius kontekstus. Kiekvienas toks kontekstas iš jaunesnio mokyklinio 
amžiaus mokinių reikalauja skirtingų kūrybiškumo aspektų. Pavyzdžiui, galėtų 
būti kuriamos tokios vietos: ponios padavėjos Voble kavinukė, Klarisės Byn namai, 
pono Vonkos šokolado fabrikas, Fernų šeimos ferma, Hagrido namelis ar Baltosios 
Raganos rūmai. Fantastiškomis vietomis galėtų būti ir povandeniniai pasauliai, 
karalystės, pilys, raketos, miško nameliai, miškai ar urvai. Gali būti naudinga kurti 


*Žr. lentele „Anglijos švietimo sistema“ knygos gale. 
T o 7 jžs o 

ir su kitais mokomaisiais dalykais susijusias vietas, pavyzdžiui, Antrojo pasaulinio 
karo laikų Andersono slėptuvė, Egipto kapavietė ar katakombos, benamių prieglauda, 


Raudonojo Kryžiaus ar „Oxfam“ biuras, muziejus ar drėgnųjų atogrąžų miškų 
kampelis. Tokiose vietose vaikai gali pritaikyti turimas žinias ir panašiose vietovėse 
vykstančius pasakojimus, prisiminti įvairius žinomus ir įsivaizduojamus veikėjus ir 
taip kurti naujus pasakojimus bei įvykius. 

Kartu kurdami tokias vietas ir pasitelkdami išteklius joms praturtinti, mokiniai 
ugdo atsidavimą ir susidomėjimą, kurie yra būtinos kūrybiškumo prielaidos. Vaikams 
taip pat reikia kartu aptarti veikėjus ir problemas, kurių gali kilti tokiose vietose. Tokių 
vietų sėkmingas panaudojimas, kalbant apie kūrybiškumą, priklausys nuo gebėjimo 
sukurti kritinius elementus: dramos įtampą ir kylančias problemas. Paprastas 
apsimetimas kavinės lankytojais, kad ir kaip gerai surepetuotas, savaime nepaskatins 
kūrybiško problemų sprendimo ar „galimybinio“ mąstymo. Trys svarbiausi bet kokio 
dramos scenarijaus elementai yra žmonės, vieta ir problema (Cremin ir Grainger, 
2001). Juos būtina aiškiai suplanuoti, nes be keblios situacijos ar problemos, kurią 
reiktų išspręsti pajūryje, Jaunųjų vyrų krikščionių asociacijoje ar Kanaveralo kyšulyje, 
vaikų spektaklis liks tiesiog imitacija ir neskatins bendraautorystės bei naujoviškumo. 

Čia ir vėl yra svarbus mokytojo vaidmuo. Nors suaugusieji dažnai suardo ar 
režisuoja mokinių žaidimus (pavyzdžiui, siekdami apčiuopiamo rezultato), vaidinantis 
mokytojas gali pagerinti žaidimą, sukurdamas iššūkių ir sukeldamas įtampą ar 
prigalvodamas sunkumų, dėl kurių mokiniai turi reaguoti. Vis dėlto mokytojams būtina 
atidžiai stebėti pačių mokinių inicijuotą žaidimą ir iš pradžių nesikišti, „pasitraukti 
į nuošalę“. Tik taip jie gali įvertinti mokinių žaidimą ir jų nagrinėjamą temą prieš 
imdamiesi kažką keisti. Stebėdami ir vaidindami, klausydamiesi ir kalbėdamiesi su 
tiek vaidinančiais, tiek nevaidinančiais mokiniais, mokytojai gali įvertinti ir praplėsti 
jų kūrybinę veiklą. Vaidinantis mokytojas gali, pavyzdžiui, užsukti į kavinę kaip 
pasimetusi lankytoja, ieškanti savo pasiklydusio šuns, arba virtuvės šefo motina, 
informuojanti, kad šefas susirgo, todėl negalės surengti numatyto vaikų vakarėlio. 
Vaidinantis mokytojas taip pat gali atvykti kaip kurios nors srities inspektorius, 
norintis susitarti dėl patikrinimo laiko. Prisiimdami tokius vaidmenis mokytojai 
įveda ir išprovokuoja spręstinas problemas, bet nebando nurodinėti vaikams, kaip 
jas spręsti. Be to, būtina užtikrinti, kad mokiniams būtų leista dalytis savo nuotykiais 
žaidimų aplinkoje su likusia klase, nes vėliau jų išspręstas problemas ir sutiktus ar 
sukurtus veikėjus perims bei adaptuos kiti mokiniai. 

Kai kurie mokytojai siekia praturinti mokinių vaizduotę, įvesdami žaislus 
kaip veikėjus, su kuriais vaikai gali bendrauti. Tai gali būti pliušinis meškinas, lėlė, 

robotas ar manekenas, pavyzdžiui, rastas besislepiantis klasės kampe ir galbūt turintis 


klasei žinutę. Galimas ir toks variantas, kai laikui bėgant mokiniai pastebi ir surenka 
paslaptingus įrodymus (pvz., salotų lapus ir morkų gabaliukus prieš pasirodant 
žaisliniam triušiui) apie kitą klasės svečią, kol galiausiai jį aptinka. Taip mokiniai 
susiranda naują bendrą draugą. Tokie veikėjai dažnai gali tapti garbės svečiais klasėje, 
jiems galima skaityti, jie gali dalyvauti išvykose, būti kviečiami į šventes ir pižamų 
vakarėlius bei panašiai. Mokiniai gali jiems rašyti ir laiškus, į kuriuos atsakys į personažo 
vaidmenį įsijautęs mokytojas. Tam reikia didelio pasiaukojimo, tačiau taip mokiniai 
skatinami įsitraukti ir sukuriamos puikios galimybės tikslingam skaitymui ir rašymui — 
galima kurti atvirukus iš kelionių užsienyje, gimtadienio atvirukus, linkėjimų pasveikti 
atvirukus bei artimųjų laiškus. Kai kurie iš šių personažų gali turėti savo dienoraščius ir 
atsinešti juos su savimi, kai yra kviečiami praleisti laiką su klasės mokiniais, kurie tuo 
personažu rūpinasi, o paskui aprašo patirtus nuotykius į jo dienoraštį. 


Drama per kalbinio raštingumo užsiėmimus 


Kūrybiški mokytojai dažnai pasitelkia dramą kalbiniam raštingumui ugdyti 
kaip skaitymo ar pasirengimo bendram ar individualiam rašymui sudedamąją dalį. 
Pasitelkę kurią nors iš gausybės vaidybos priemonių, mokytojai gali praturinti 
mokinių suvokimą, nes jie verčiami tyrinėti personažo motyvus ar elgesį, nagrinėdami 
vidinius monologus, pasakojimo siužetą ar temą, pasitelkdami sustabdyto 
kadro (vert. past. - dramos technika, kai pateikiamas statiškas, „sustingęs“ vaidybinis 
epizodas) arba grupinių skulptūrų techniką. Tokie užsiėmimai gali padėti mokiniams 
pritaikyti spėjimo bei dedukcinius įgūdžius ir paskatinti įdėmų tekstų nagrinėjimą. 

Be to, drama sukuria prasmingą kontekstą rašyti tiek individualiai, tiek kartu. 
Žodžiu surepetavę ir išgryninę rašto darbo idėjas, klausydamiesi kitų klasės draugų 
idėjų, mokiniai dažnai pastebi, kad rašyti nėra taip sunku. Mokytojai gali pritaikyti 
dramą per kalbinio raštingumo užsiėmimus, siekdami akcentuoti rašymo formą, 
o per išsamesnius proceso dramos užsiėmimus „išnaudoti progą“ rašyti įtemptu 
ir dramatišku momentu. Tyrimų rezultatai rodo, kad abi sąsajos turi potencialo, 
bet „progos rašyti išnaudojimo“ lankstus ir intuityvus pobūdis paprastai puoselėja 
nuomonės raišką ir entuziazmą, todėl ir atsiranda daugiau kūrybiškumo vaikų rašto 
darbuose (Cremin ir kt., 2006). Galbūt taip yra, nes, pasinėrus į emocinį momentą 
ir ilgą laiką vaidinant tam tikrą vaidmenį, įsivaizduota patirtis atsispindi mokinių 
rašto darbuose. Jei drama naudojama tam tikram žanrui praturtinti, reikia nutiesti 

tiltus tarp vaidybos priemonių ir pageidaujamos rašymo formos. Ir idėjoms kurti, ir 


mokiniams įtraukti gali būti naudojamos kelios priemonės, tačiau paskutinė priemonė 
turi sietis su pasirinktu žanru. Tokiu būdu paskutinis improvizuotas scenarijus yra 
kaip generalinė repeticija prieš rašto darbą. Pavyzdžiui, veikėjo požiūrių ir rūpesčių 
vystymosi sekimas mintimis gerai siejasi su minčių debesėlių ar dienoraščio rašymu. 

Drama taip pat prisideda prie žodinių idėjų ir galimybių kūrimo, mokinių 
pasitikėjimo kalbant ir natūraliai kūrybiško gestų, veido išraiškų, judesio ir balso 
naudojimo. Mokiniai akimirksniu priima sprendimus ir ieško būdų judėti pirmyn 
vaidindami, kalbėdamiesi tarpusavyje, užduodami ir atsakydami į klausimus, 
perpasakodami įvykius bei kurdami naujus. Per raštingumo užsiėmimus grožiniai ir 
kiti tekstai atgyja. Jie yra nagrinėjami pasitelkiant „karštosios kėdės“, forumo teatro 
priemones, kai mokiniai, pavyzdžiui, turi vartoti tokius žodžius, kurie būtų tinkami 
pagal vaidmenį ir situaciją. 

Raštingumo užsiėmimuose mokytojai dažnai siekia naudoti dramą, kad 
prikeltų knygą gyvenimui, ir parenka momentus iš teksto, kuriuos būtų galima plėtoti 
toliau, taikant vaidybos priemones. Tokie momentai turi būti nukreipti į konfliktą, 
neaiškumą, iššūkį arba nesusipratimą, nes būtent jie žadina labiau sutelktas ir 
kūrybines improvizacijas. Mokytojai turėtų apsvarstyti tokius klausimus: 


o Kokie yra galimi „ne sceniniai“ scenarijai, kuriuos būtų galima produktyviai tirti 
per dramos pamokas? 

o Kokius vaidmenis ar priemones būtų galima panaudoti tuo momentu ir kokiam 
tikslui? 

o Kiek reikia perskaityti garsiai iš karto prieš draminę vaidybą, kad veiksmas būtų 
susietas su kontekstu? 


Įtampą taip pat galima sukurti nagrinėjant teksto potekstę, pavyzdžiui, nepaminėtus 
pokalbius, košmarus, nuojautas, prieštaringas veikėjo mintis dėl kokio nors klausimo, 
ankstesnius įvykius, kalbančius apie artėjantį iššūkį. Per dramos pamokas šie „praleidimai“ 
gali būti bendrai lipdomi, tiriami prieš mokiniams grįžtant prie paties teksto. 


Dramos integravimas į Bendrąją ugdymo programą 


Mokytojai gali pasinaudoti galimybėmis integruoti dramą į konkretaus mokomojo 
dalyko studijas ir tematinį darbą, pavyzdžiui, nagrinėjant tekstus apie Antrąjį pasaulinį 

karą ar Egiptą, taip pat tyrinėjant socialinius klausimus, finansinius padarinius ar aplinkos 
apsaugos problemas, susijusias su atogrąžų miškais bei tarša. Mokytojai gali kūrybiškai 
mokyti matematikos, tarkime, nagrinėti tokius dalykus, kaip dydis, svoris ir tūris (Pound ir 
Lee, 2011). Jie taip pat gali dalyvauti kūrybiškai nagrinėjant tiek pasaulietinius, tiek religinius 
pasakojimus, kad paremtų dvasinį vaikų vystymąsi išgyvenant kitų žmonių gyvenimus. 
Galimybė atvirai tirti ir reflektuoti įsijaučiant ir atliekant tam tikrus vaidmenis bei galimybė 
išgyventi nuostabos ir transcendencijos jausmus gali padėti puoselėti mokinių dvasiškumą 
(Grainger ir Kendal-Seatter, 2003). 

Be to, proceso drama leidžia mokiniams vystytis asmeniškai, socialiai ir moraliai 
saugiose įsivaizduotose aplinkose bei suteikia galimybę ugdyti tokias savybes, kaip 
empatija, savikontrolė, pagarba kitų asmenų nuomonei ir gebėjimas konstruktyviai dirbti 
su bendraamžiais. Įsivaizduotose situacijose vaikai dažnai yra priversti kritiškai įvertinti 
etinius principus, išnagrinėti asmenines vertybines nuostatas ir moralines normas. Tai gali 
padėti jiems išmokti toleruoti neaiškumą ir netikrumą (Grainger, 2003). D. Hitkauto (D. 
Heathcote)eksperto mantijos naudojimas įvairiuose mokomuosiuose dalykuose taip pat yra 
vertingas metodas, taikytinas tiltams tiesti tarp dalykų, ir parodo dramos kaip mokymo ir 
mokymosi terpės visoje Bendrojoje ugdymo programoje galimybes (Heathcote ir Bolton, 
1995). Dirbdami pagal tokį proceso dramos principą mokiniai imasi vaidmenų su išmanymu, 
autoritetu, žiniomis ir specializuotais įgūdžiais. Toks išmanymas gali būti įgytas, atliekant 
tyrimą klasėje, arba kūrybiškai perteiktas vaidinančio mokytojo. Bet kuriuo atveju pasirinkta 
pozicija skatina vaikus taikyti ir plėtoti savo įgūdžius, tam tikros srities žinias ir supratimą. 

Kadangi drama atveria gausybę įsivaizduotų patirčių įvairiuose Bendrosios ugdymo 
programos kontekstuose, ji gali pagilinti mokomųjų dalykų ar temų žinias. Taip iš dalies 
atsitinka dėl to, jog drama iš prigimties reikalauja daug intelektualinių pastangų (Cremin, 
2009), ir iš dalies dėl to, kad ji skatina mokinius eksperimentuoti su sąmonės vaizdiniais, 
paversdama juos matomais ir įvardytais, išplečiant juos iki naujo suvokimo įvairiuose 
kontekstuose (Airs ir kt., 2005). Vaikai išmoksta ir naujų dalykų, nes, rinkdamiesi ir 
priimdami sprendimus, vaidindami, jie ieško naujų sprendimų, kad išspręstų emocinę 
dichotomiją ar tam tikrą konfliktą. Mokytojai gali pasitelkti dramos galią įvairiais būdais. 
Tai aprašoma toliau pateikiamuose pavyzdžiuose. 


Dramos plėtojimas ASSU: pavyzdys 


Rasizmo, išankstinio nusistatymo ir patyčių problemų sprendimas yra asmenybės, 
socialinio ir sveikatos ugdymo (ASSU) bei socialinių ir emocinių mokymo aspektų 

(SEMA) programos pradinėse mokyklose dalis. Tai jaudinančios problemos, su kuriomis 
kai kurie mokiniai bus susidūrę tiesiogiai, kiti bus skaitę arba matę pavyzdžių per žinias 
ar televizijos programas. Daugelis mokyklų dalyvauja nacionalinėje kovos su patyčiomis 
mokykloje kampanijoje, todėl drama galėtų būti integruojama akcentuojant šią problemą. 

Toliau aprašoma, kaip galima panaudoti dramą kartu su paveikiu literatūros 
tekstu nagrinėjant požiūrius ir jausmus. Pavyzdžiu siekiama pademonstruoti 
kūrybiško mokymosi galimybes, atsiradusias, kai mokiniai, įsivaizduodami tam tikrus 
dalykus, su drauge vaidinančiu mokytoju susidūrė su naujais iššūkiais. Užsiėmime 
dalyvavę dešimtmečiai jau turėjo darbo su dramos tekstais patirties ir jau buvo plačiau 
nagrinėję kitoniškumo, įvairovės ir išankstinio nusistatymo temas. Per šį konkretų 
užsiėmimą drama buvo panaudota siekiant padėti mokiniams pasinerti į tekstą 
ir išanalizuoti problemas. Užsiėmimo kulminacija buvo rašto darbas, leidęs jiems 
panagrinėti problemas vieno iš veikėjų balsu. 

Šiam darbui pasirinktas Kevino Kroslio-Holando kūrinys „Žalieji vaikai“ 
(The Green Children) (Oxford, 1997). Tai daug minčių sukelianti iliustruota knygelė 
apie du vaikus, atsidūrusius kitame pasaulyje, kur dangus, pastatai ir žmonės nėra 
žali kaip jų pasaulyje. Mokiniai iš pradžių ėmėsi nagrinėti knygos viršelį, kuriame 
į žaliuosius vaikus žiūri kita „nežaliųjų“ vaikų grupė, be abejonės, iš praeities, bet 
ir iš klasės mokiniams pažįstamo „realaus pasaulio“. Žaliuosius vaikus vaizdavusių 
mokinių veiduose atsispindėjo panika, jų laikysenoje buvo matyti nerimas. Kiti vaikai 
atsargiai apspito žaliuosius vaikus, spoksojo į juos, rodė pirštais, jų veido išraiškos 
rodė smalsumą, klausimus, sąmyšį ir susidomėjimą. Kai kurių veiduose buvo matyti 
ir apdairus netikrumas. Norint sustabdytą kadrą išplėtoti dar labiau ir išsiaiškinti 
veikėjų mintis, mokiniai turėjo balsu, mokytojui palietus ranka jų petį, išsakyti savo 
mintis. Tarp jų buvo tokios: 


„A, pažiūrėkit, jie visi žali. Jie keisti.“ 
„Kas jie tokie?“ 

„Iš kur jie?“ 

„Pažiūrėkit į juos. Kokie jie keisti.“ 
„Nesiartinkit prie jų.“ 

„Einam iš čia.“ 

„Būkit atsargūs - jie gali būti pavojingi.“ 


„Kur mes? Kas jie? Ko jie nori?“ 
„Kaip mums grįžti į savo pasaulį?“ 

„Laikykis manęs, man čia nepatinka.“ 
„Neskriauskit mūsų.“ 


Beveik iš karto ir nediskutuodami mokiniai įsijautė ir sugebėjo išsakyti veido 
išraiškose atsispindėjusias abiejų veikėjų grupių mintis. Iš jų balso tembro buvo 
galima spręsti apie įtampą, baimę ir nepasitikėjimą. Daugelis išsakė savo įtarimus ir 
nei vienas nepaminėjo susirūpinimo kita grupe ar noro padėti žaliesiems vaikams, 
nors siaubas ir baimė, atsispindėję jų kūno kalboje, buvo akivaizdūs. Galima būtų 
teigti, kad pirmasis susidūrimas buvo daugiau susijęs su savisaugos ir apsisaugojimo 
instinktais, o ne su empatija bei rūpesčiu dėl „kitus“ ištikusios nelaimės. 

Norėdamas padėti klasei įsivaizduoti, kaip pasaulis galėtų atrodyti žaliesiems 
vaikams, mokytojas perskaitė kitą istorijos dalį, kurioje smalsus žaliasis berniukas 
rado blyškų marmuro gabaliuką miške. Mokytojas paprašė mokinių įsivaizduoti, 
kad jie patys yra tame miške, kad jie yra spalvotą pasaulį ir tam tikrą daiktą aptikęs 
žaliasis berniukas. Mokytojas padėjo, pasakydamas, kad tas daiktas galėtų būti 
kažkas, ką galima pakelti nuo žemės, kažkas, kabantis ant medžio šakos ar esantis 
ore. Vaikai poromis pasidalijo įvairiomis mintimis ir piešė įsivaizduojamus daiktus. 
Tokiame kontekste nebuvo „teisingų atsakymų“, ir visi mokiniai įsivaizdavo bei piešė 
galimus daiktus, dalijosi bei plėtojo idėjas, bendraudami tarpusavyje. Tarp įvairiausių 
pasiūlymų buvo plunksnos, boružė, užgesusio laužo liekanos, blizgantis pensas, 
šakelės, avies kaukolė, lapai ir negyvas juodas kranklys. Vienas vikšrą nupaišęs vaikas 
po juo parašė: „Tai galėtų būti mūsų vakarienė. Turiu pasiimti jį namo, jis kutena man 
rankas. Paimk jį greičiau. Jis tokios pat spalvos, kaip ir mes. Jis mus nukopijavo.“ Kitas 
nupiešė sudžiūvusį rudenišką lapą ir prirašė: „Kas tai? Kaip jis veikia? Kodėl jis ne 
žalias? Kodėl jis nekalba?“ Vaikų idėjos atspindi horizontalųjį mąstymą ir gebėjimą 
įsijausti į kitą kontekstą, nes jie pavertė tai, kas jiems pažįstama, nepažįstamu, 
įsijausdami į vaidmenį ir pasitelkdami vaizduotę. 

Vėliau po „vakarienės“ žalieji brolis ir sesuo bando rasti kelią atgal į namus, 
bet nepajėgia. Jie leidžia naktis naujajame pasaulyje, tačiau berniukas, desperatiškai 
norintis grįžti namo, vis labiau silpsta, kol galiausia miršta ant sesers rankų: „Daina 
jį paliko.“ Žalioji mergaitė netenka vienintelio ryšio su savuoju pasauliu. Šis įvykis 
sukuria naują apčiuopiamą emocinę problemą. Jis pareikalavo iš mokytojo jautrumo 
bei profesinės kompetencijos nuspręsti, kaip padėti klasei išnagrinėti šią situaciją. 
Viena mokinių grupė susibūrė į ratą aplink kėdę, vaizdavusią mirusį berniuką, o 
žaliąją mergaitę vaidinantys vaikai turėjo vienas po kito žengti į priekį, paliesti 
kėdę ir išsakyti savo jausmus. Tarp išsakytų jausmų buvo asmeninė viltis dėl ateities 

ir berniuko sielos, susirūpinimas ir nerimas dėl to, kokia tai netektis jų tėvams, 
apgailestavimas ir savęs kaltinimas dėl to, kad ji brolį atsivedė į šį naują pasaulį. Kita 
grupė nusprendė pasinaudoti priemone „vaidmuo ant sienos“, ir kiekvienas jos narys 
ant lipnaus popieriaus lapelio užrašė paskutinę žinutę savo broliui, kurią paskui tarsi 
atlikdami ritualą padėjo ant berniuko kūną vaizduojančio piešinio, kurį patys nupiešė 
ant didelio popieriaus lapo. Kita vaikų grupė nagrinėjo vietinių kaimo gyventojų 
jausmus, kurie varijavo nuo empatijos iki susirūpinimo galimomis ligomis. 

Toliau pasakojime žalioji mergaitė užmezga santykius su naująja šeima. 
Atrodo, kad aplinkiniai ją priima, ir, nors ji ilgisi savo gimtinės, ima mokytis ją 
priėmusio pasaulio žodžių bei papročių. Jaunuolis, vardu Gajus, pakviečia mergaitę 
eiti kartu į mugę. Jis paaiškina jai, kad tai į turgų ar karnavalą panašus renginys. Vis 
dėlto jai atvykus, ji pastebi, kad žmonės sustoja ir spokso į ją, rodo pirštais, erzina 
ir tyčiojasi, nes ji kitokia. Šis esminis momentas buvo atkurtas klasėje. Mokiniai 
suvaidino įvairius vaidmenis, pavyzdžiui, turgaus prekeivio, linksmintojo ar kliento, 
ir netrukus klasė jau dūzgė nuo juoko ir judesio. Tačiau kai klasės durys atsivėrė, 
įsivyravo tyla, visi metė savo darbus ir atsisuko į žaliąją mergaitę, kurios vaidmenį 
atliko mokytojas. Mokytojas vaikščiojo po turgų, kai kurie mokiniai tylėjo, kiti 
balsu išsakė savo mintis, murmėjo ir burbėjo vienas kitam apie „keistą kūrinį“. 
Vaidinantis mokytojas reagavo natūraliai, pasiūlė savo asmeninį požiūrį ir bandė 
dalytis bei rodyti žmogiškumą. Įvairiais momentais veiksmas buvo stabdomas, kad 
klasė galėtų sustoti ir stebėti sceną bei kartu panagrinėti, kaip mergaitė atrodė ir 
jautėsi, kaip reagavo minia. Tada, davus signalą, klasė labai rituališkai prisiartino ir 
apsupo mergaitę vaidinantį mokytoją. Mokytojas papasakojo, kad mergaitė pabėgo į 
mišką. Tuomet klasė suformavo sprendimų alėją, tarsi miško dvasios būtų siūliusios 
mergaitei patarimus. Vienas vaikas, vaidinantis žaliąją mergaitę, ėjo alėja tarp 
dviejų vaikų eilių, ir bandė nuspręsti - atsisukti veidu į minią ar bėgti ir niekuomet 
negrįžti. Kartais mergaitė balsu išsakydavo savo mintis ir vidinį konfliktą, kartais 
atsakydavo į „medžių“ balsus. Balsai sakė: 


„Bėk, kiek kojos neša. Tau reikia rasti savo namus.“ 
„Pasislėpk miške, ten jie tavęs niekada neras.“ 
„Pasilik su mumis, mes apsaugosim tave.“ 
„Neklausyk jų, klausyk savęs.“ 

„Jie kvailiai, jie tavęs nepažįsta.“ 

„Bėk pas Gajų. Jis tavo draugas, jis tau padės.“ 
„Paklausk Gajaus, jis žinos, ką daryti.“ 

„Kuo man pasitikėti? Ar Gajus žinojo, kad taip bus?“ 
„Nėra kur slėptis.“ 

„Aš visuomet būsiu viena.“ 

„Taip neteisinga.“ 


Daugelis „patarėjų“ siūlė mergaitei eiti pas Gajų, pas jo šeimą, todėl mokytojas 
vaikams paskaitė tolesnį siužetą ir papasakojo, kaip mergaitė nubėgusi rado tuščius 
namus. Ji atsisėdo sumišusi bei pasimetusi ir parašė raštelį. Ar ji planavo likti? 
Mokytojas nustojo skaityti ir paliko vaikus nežinioje, kamuojamus smalsumo, o 
kas gi bus toliau. Mokiniai išsibarstė po klasę ir greitai ėmėsi rašyti. Kai kurie rašė 
įsivaizduodami esą Gajus, kiti kaip mergaitė, vienas vaikas parašė raštelį kaip mergaitę 
priėmusios šeimos motina. 


Brangus Gajau! 

Atsiprašau, kad pabėgau iš mugės. Aš negalėjau pakęsti, kai žmonės badė 
mane pirštais ir juokėsi. Ačiū, kad bandei būti mano draugu, bet nieko gero iš 
to nebus. Padėkok savo šeimai už rūpinimąsi manimi ir mano broliu. Aš negaliu 
patikėti tuo, ką žmonės man pasakė. Ką blogo aš jiems padariau? Jie manęs 
nepažįsta ir niekada nepažins. 


Brangus Gajau! 

Aš jaučiuosi nepritampanti. Nebegaliu daugiau. Ačiū už viską, ką dėl 
manęs padarei. Ačiū, kad užstojai mane. Noriu žinoti, kas bus mano broliui. 
Man reikia grįžti, man reikia papasakoti apie viską savo šeimai. Jų balsai mane 
persekioja, aš ne taip jau ir skiriuosi nuo jūsų. Jaučiuosi tarsi dužčiau į gausybę 
gabalėlių, visur. 


Vaikams pasidalijus rašto darbo ištraukomis, mokytojas perskaitė pasakojimą 
iki galo ir pakvietė klasę sukurti grupines skulptūras jų darbo žinutei apibendrinti. 
Skulptūrų buvo daug ir įvairių: kai kurių mokinių fizinės skulptūros atspindėjo 
nerimą ir skausmą, kad esi kitoks, rodė, kad jų skulptūros buvo iš spygliuotos vielos 
ar susuktos gebenės, kiti sukūrė viltingesnes abstrakčias skulptūras su akmeninėmis 
rankomis, kurios turėjo simbolizuoti nekintamumą, sujungti ir siekti. Įvairūs skulptūrų 
pavadinimai buvo surašyti ant konferencijų stovo, tad mokytojas pasinaudojo proga 
aptarti sąsajas ir paraleles su dvidešimt pirmojo amžiaus Britanija. Kai kurie vaikai 
kalbėjo apie lyčių skirtumus ir sunkumus su broliais bei seserimis, kurie norėjo 

kažko kito, arba kurie, kaip vienas vaikas pažymėjo, „buvo iš kitos planetos“. Per šį 


užsiėmimą mokiniai apsikeitė idėjomis, eksperimentavo su kitokiomis nuomonėmis 
ir interpretacijomis, kėlė klausimus bei problemas. Jiems nepavyko rasti „patogios“ 
baigties ar lengvų atsakymų į sudėtingas asmenines bei moralines dilemas, kurių iškilo. 
Tai buvo ypač pastebima baigiamosiose mokinių skulptūrose. Per kitas dvi savaites 
mokiniai dalyvavo keliuose dramos užsiėmimuose pagal Armino Grederio kūrinį 
„Sala“ (The Island) (2007), kuriame gerokai stipriau ir grafiškiau nei „Žaliuosiuose 
vaikuose“ nagrinėjama išankstinio nusistatymo tema. Ilgesnis laiko tarpas leido 
vaikams pasinerti ir išsamiau panagrinėti problemas. 

Esama gausybės kitų iliustruotų knygų, kuriose nagrinėjamos ASSU temos, kai 
kurių jų siužetas vyksta išskirtiniais istorijos tarpsniais, todėl galima problemų nagrinėjimą 
sujungti su to laikotarpio ir jausmų, žmonių motyvacijų bei to meto sunkumų tyrinėjimu. 
Iš daugelio proceso dramai tinkamų kūrinių rekomenduojame šiuos: 


Deividas Šanonas (David Shannon). „Kai kūnas tapo dryžuotas“ 

(A Bad Case of Stripes, 1998, Scholastic); 

Mari Hofman (Mary Hoffman). „Gimtų namų spalvos“ 

(The Colour of Home, 2002, Frances Lincoln); 

Melvinas Burgesas (Melvin Burgess). „Paukščių žmogus“ 

(The Bird Man, 2000, Andersen); 

Robertas Inosentis (Roberto Innocenti) ir Ijanas Makevanas (Ian McEwan). 
„Baltoji rožė“ (Rose Blanche, 2004, Red Fox); 

Rut Vander Zi (Ruth Vander Zee) ir Robertas Inosentis (Roberto Innocenti). 
„Erikos istorija“ (Erika's Story, 2004, Random House); 

Deividas Almondas (David Almond). „Laukinis“ 

(The Savage, 2008, Walker); 

Oliveris Džefersas (Oliver Jeffers). „Širdis butelyje“ 

(The Heart in the Bottle, 2007, Harper); 

Krisas Vormelis (Chris Wormell). „Dvi varlės“ 

(The Two Frogs, 2003, Jonathon Cape); 

Eva Bunting (Eve Bunting). „Aš esu mumija Heb-Nefertė“ 

(I am the Mummy Heb-Nefert, 2000, Voyager); 

Mišelė Makan (Michelle McCann), Liuba Tryčinska-Frederik (Luba 
Tryszynska-Frederick) ir Ana Maršal (Ann Marshall). „Liuba - Bergeno- 
Belseno angelas“ (Luba, the Angelo f Bergen Belsen, 2003, Adams); 

Drama nagrinėjant darnios plėtros temas: pavyzdys 


„Kūrybinę“ ar tematinę ugdymo programą taikančios mokyklos taip pat gali 
integruoti dramą. Kitame pavyzdyje drama panaudota nagrinėjant temą „Tai šiukšlės“. 
Pavadinimas išprovokavo diskusijas su aštuonmečiais ir devynmečiais apie tai, kam 
šiukšlės priklauso ir kas yra už jas atsakingas. Mokiniai iš pradžių nagrinėjo, kiek 
ir kokių šiukšlių išmetama jų namuose bei mokykloje, o paskui aptarė visos šalies 
situaciją. Nagrinėdami šią temą mokiniai susipažino su Kolino Tompsono kūriniu 
„Popierinių maišelių princas“ (The Paperbag Prince) (1992), kuris pasirodė besąs 
puikus išeities taškas. 

Knygos viršelį mokytojas parodė interaktyviojoje lentoje. Jis iš karto sukėlė 
nemažai diskusijų. Mokytojas, pasitelkdamas tekstą ir pasakojimą, nurodė, kad vietos 
gyventojams atsibodo per jų kiemą riedantys sunkvežimiai, jie pavargo nuo purvo, 
kuris nusėsdavo ant jų durų ir skverbdavosi pro langus. Klasė pritaikė sustabdyto 
kadro techniką ir vaizdavo pro užuolaidas besižvalgančius kaimiečius, stovinčius prie 
savo namų durų, kavinėje ar vaikštinėjančius. Kai kurie jų balsu reiškė savo mintis, 
pavyzdžiui: „Mano vaikaičiai nebenori atvažiuoti pasimatyti su manimi dėl baisios 
smarvės.“ Kitas mokinys pakomentavo: „Kai buvau mažas, visą dieną žaisdavau lauke, 
dabar savo vaikus į kiemą išleidžiu tik 20 minučių.“ 

Klasė sužinojo, kad sąvartyne iš įvairių surūdijusių statinių į aplinką sunkiasi 
pavojingi teršalai. Mokytojas, pasitelkdamas savo kūrybinius papildymus, paaiškino, 
kad kaimo gyventojai žinojo apie tai, jog vietos tarybos vadovai rengė susitikimą 
miesto rotušėje. Mokytojas padarė pauzę ir leido mokiniams padiskutuoti, kas galėtų 
vykti toliau. Šie nusprendė, kad vietos gyventojai turbūt pasigamino plakatų su šūkiais, 
atspindinčių jų nuomonę. Šūkius kūrė ir mokiniai: 


„Visi turim po kuprą - sąvartyno mums nereik!“ 

„Nebūk kvailys - laikykis nuo nuodų nuošalyje.“ 

„Grąžinkite mums mūsų kaimą!“ 

„Teršalai mus žudo. Parodykit, kad jums rūpime - išvalykite mūsų orą!“ 
„Tai kaimas, ne sąvartynas!“ 


Drama buvo plėtojama toliau taip: kaimiečiai, kurie buvo informuoti, kad 
tarybos susitikimas artėja į pabaigą, laukė, kol laikrodis interaktyviojoje lentoje 
pasieks vidurdienio rodyklę. Tuo metu klasė pavirto demonstracijos vieta, kur žmonės 
maldavo uždaryti sąvartyną. Tarybos narį vaidinantis mokytojas pareikalavo tylos ir 


LŽ Kūrybiškumas pradinėje mokykloje 


po užsitęsusios griežtos diskusijos sutiko suteikti kaimo gyventojams progą susitikti 
su tarybos nariais. Beveik iš karto nedidelės mokinių grupės ėmė rengti pranešimus, 
o kiti, turėję atlikti tarybos narių vaidmenį, susitiko aptarti savo pozicijos. Stalai 
buvo sudėlioti taip, kad vaizduotų nedidelio susitikimo vietą. Tarybos nariai užėmė 
savo vietas, pavartė savo popierius. Gyventojai kruopščiai apgalvojo, kaip dalyvauti 
susitikime. Kai kurie mokiniai nusprendė būti pikti ir kelti reikalavimus, kiti 
nusprendė būti diplomatiški - atliekamą vaidmenį iš dalies nulėmė įsivaizduojama 
jų grupės prigimtis: šeima, draugai, jauni žmonės, seni žmonės ir pan. Šie vaidmenų 
pasiskirstymai turėjo įtakos susitikimo eigai, tačiau visi sukūrė saugų kontekstą, 
kuriame mokiniai galėjo išsakyti savo požiūrius apie sąvartyną ir platesnius taršos 
klausimus. Vis dėlto dauguma liko nepatenkinti tarybos narių atsakymais ir nusprendė 
parašyti jiems atstovaujančiam parlamento nariui. Pavyzdžiui: 


Gerbiamas pone Pitersai! 


Rašau Jums, norėdamas pasidalyti savo pasibjaurėjimu, kad šiam 
gigantiškam sąvartynui buvo leista taip ilgai griauti mūsų gyvenimus. Kiekvieną 
dieną net negaliu atverti savo namų langų dėl baisaus kvapo. Niekas nenori 
atvažiuoti į svečius, o savo vaikaičių aš nemačiau jau ilgiau nei metus! Prašyčiau 
suprasti mus ir pagalvoti apie kitą sąvartyno vietą, kad vėl galėtumėme gyventi 
gražiame slėnyje. 


Gerbiamas tarybos nary Metjusai! 

Sąvartynas turi dingti! Žinau, kad jūs nesiklausėte piketuotojų, tačiau 
mes grįšime. Anksčiau man patiko gyventi šiame kaime, tačiau dabar noriu 
išsikraustyti iš čia. Kiekvieną savaitę mane pažadina dundantys sunkvežimiai, 
o išmetamųjų dujų kvapas tiesiog nepakeliamas. Šis kaimas buvo tokia nuostabi 
vieta gyventi. Prašau padėkite mums ir vėl mėgautis gyvenimu. 


Drama nagrinėjant temą „Tai šiukšlės“ padėjo aštuonmečiams ir devynmečiams 
kalbėti apie problemas, dirbti kartu ir rizikuoti, taip pat taikyti gautas žinias. Tema toliau 
plėtota pasiskolinant pasakojimo elementus ir problemas iš Simono Džameso (Simon 
James) knygos „Brangus Greenpeace“ (Dear Greenpeace) ir Maiklo Formano „Vienas 
pasaulis“ (One World). Kitas Bendrosios ugdymo programos temas taip pat galima tirti 
naudojant įvairių tekstų siužetus. Literatūros kūriniai ir vaidinantis mokytojas yra galinga 
priemonė, vystant improvizacinę proceso dramą ir puoselėjant mokinio kūrybiškumą. 

Baigiamosios mintys 


Drama apima kūrybą, spekuliavimą ir refleksiją, skatina klausti ir kurti sąsajas. 
Priešingai nei labiau tradiciškos pedagoginės priemonės, ji leidžia plačiau tirti kalbą, 
interpretuoti, puoselėja mokinių kūrybiškumą. Kūrybiškumas ir vaizduotė nėra 
papildomi dramos elementai, jie yra esminiai simbolinei ir komunikacinei veiklos 
prigimčiai bei skatina empatiją ir įžvalgą. Jie taip pat prisideda prie netikrumo ir 
neaiškumo, kurie apibūdina dramą klasėje. Mokytojams, norintiems kūrybiškumą 
ugdyti per dramos pamokas, rekomenduojama: 


o išplėtoti žaidimų aplinką, remiantis trimis dramos kertiniais elementais: 
žmonėmis, vieta ir problema; 

o pasinaudoti vaidybos priemonėmis per raštingumo užsiėmimus nagrinėjant 
tekstus ir puoselėjant kūrybišką mokinių atsaką; 

orinkti literatūrą, kurioje keliami klausimai ir nagrinėjamos problemos, 
reikšmingos įvairiems mokomiesiems dalykams ir gyvenimui; 

o suplanuoti proceso dramos pamokas, naudojant aktualius tekstus, ir išplėsti jų 
apimtis, įterpiant papildomų pasakojimo elementų; 

o apsvarstyti vaidinančio mokytojo potencialą ir rizikuoti „painiotis po kojomis“ 
(McWilliam, 2007), taip pat skatinti bei plėsti vaikų kūrybinį mokymąsi. 

Geografija 
David Lambert ir Paula Owens 


Įvadas 


Žodis „geografija“ verčiamas kaip „rašymas apie pasaulį“ arba „Žemės 
aprašymas“. Pagal Elesterį Bonetį (Alastair Bonnett) (2008), tai yra pasaulinis dalykas. 
Pagrindinis geografijos tikslas - padėti suvokti pasaulį kaip visumą. Mokykloje 
pravartu įsivaizduoti šį dalyką kaip išteklių, padedantį mums atsakyti į klausimus, 
kylančius iš esminio žmogaus noro sužinoti apie pasaulį, kuriame gyvename, t. y. 
klausimus, kuriuos vienokia ar kitokia forma užduoda visi vaikai. Tokie klausimai, 
be abejonės, galų gale yra susiję su išlikimu „savo namuose, Žemės planetoje“. Toliau 
pateikti pavyzdžiai paimti iš Hovardo Gardnerio (Howard Gardner) diskusijos 
apie smalsumą ir mokomojo dalyko žinias (Gardner ir Boix Mansilla, 1994). Juos 
suskirstėme į keturias grupes, kurias, grubiai tariant, su tam tikromis išlygomis 
galima sieti su gamtine geografija, gyventojų geografija, artimos aplinkos geografija ir 
visuomenės gerovės (arba vystymosi) geografija: 


o Kas sudaro šią vietovę? 
- Kodėl juda daiktai? 
- Kas atsitinka su daiktais? 


o Kas aš esu? 
- Iš kur esu kilęs (-usi)? 
- Kas yra mano šeima? 
- Kas tie žmonės - iš kur jie kilę? 


o Kokiai vietai aš priklausau? 
- Kokia ši vieta? 
- Kaip ji tokia tapo? 
- Kaip ji galėtų pasikeisti? 


o Kas, ką, kur ir kodėl gauna? 
- Kas yra teisinga? 
- Kas yra tvaru? 


Kai apie geografiją kalbame tokiu būdu, tai tarsi apsaugo šį mokomąjį dalyką 
nuo nuvertinimo (supaprastinimo), kaip priimta įsivaizduoti visuomenėje, kad šis 
dalykas tik perteikia ir siūlo įsiminti faktinę informaciją apie pasaulį. Nenorime teigti, 

kad informacija, esanti tarp metaforinių atlaso viršelių, yra nesvarbi, kaip stengiasi 
parodyti Geografijos asociacija (GA)!. Tačiau pamokos, per kurias mokiniai turi tik 
įsisavinti fragmentišką ir nekintamą informaciją dėl pačios informacijos, neperteikia 
geografijos idėjos. Kaip pažymėjo Džonas Hortonas (John Horton) ir Piteris Kraftlas 
(Peter Kraftl): 


[...Jbet kokioje „geografijoje“ bet kokiu metu visais lygmenimis vyksta 
daugybė dalykų: be abejo, daug daugiau nei gana neutraliai, netgi atrodytų 
tuščiai apibrėžtas terminas „geografija“ gali pasiūlyti... Tačiau su „geografija“ 
jau yra susidurta anksčiau, su ja gyvenama konkrečiose kasdienėse akimirkose iš 
prigimties asmeniškais, šališkais, individualiais, subjektyviais, įkūnytais ir (nuo 
visokiausių dalykų, dalis kurių yra suvokiama ir išreiškiama žodžiais, o kita dalis 
- mažiau suprantama ir apibūdinama žodžiais) priklausančiais būdais, t. y. (nors 
galbūt niekada neatspėtumei iš to, kas prirašyta apie „geografiją“) „geografija“ 
yra „štai čia“ [galvoje] ir kitur, bent jau tiek, kiek ji yra „ten kažkur“... 

(Horton ir Kraftl, 2005, p. 136) 


Todėl nuo pačių pirmųjų bandymų „mokytis“ geografijos mums reikia 
daugiau įvairių dalykų nei vien tik duomenų. Tyrinėjant, perteikiant ir suprantant 
įvairiapusį ir sparčiai kintantį pasaulį, esminis dalykas yra vaizduotė. Pasaulis nuolat 
atrandamas iš naujo, ir tai ypač tinka, kai kalbama apie mažus vaikus. Vladimiras 
Kudriavcevas (Vladimir Kydryavtsev) pabrėžia, kad šis atradimo veiksmas vaikystėje 
yra subjektyvus, ir tai yra savita kūrybiškumo forma, kuri ganėtinai skiriasi nuo 
suaugusiųjų kūrybiškumo formų. Tuo tarpu pastarosios nukreiptos į technologinę, 
meninę ir mokslinę gamybą, o vaikystė „yra beveik vienintelė žmogaus gyvenimo 
dalis, kai kūrybinis darbas yra universalus ir natūralus egzistavimo būdas ir kai 
elementarus išmokimas, kaip elgtis su bet kuriuo kultūros objektu, vaikui yra 
atradimas“ (Kudryavtsev, 2011, p. 46). Taigi tai, ką „Žinantysis“ atneša į „Žinomą 
pasaulį“, iš esmės formuoja tai, ką jis mato ir kaip reaguoja. Be to, tiesa yra ta, kad 
nors technologijos leidžia monitoriuose matyti tolimas vietas ir pasaulį, tačiau už 
kito gatvės kampo galime susidurti ir su sienomis bei terra incognita (vert. past. - 
lotyniškas posakis, reiškiantis nežinomą žemę, neištirtą sritį, nesuprantamą dalyką). 
Šia prasme geografijos mokymasis (rašymas apie pasaulį) yra kūrybinis veiksmas, 
galintis apimti žinomų ir naujų pasaulėžiūrų sintezę, erdvės ir laiko sąsajų kūrimą, 
idėjų apie pasaulį perdavimą ir formavimą, problemų svarstymą ar sprendimų 
numatymą. 

Šiame skyriuje norime argumentuoti, kad mokytis geografijos, ypač būnant 


mažu vaiku, yra kūrybinis veiksmas. Kūrybiškumas pasireiškia, kai: 


o puoselėjame ir ugdome savo geografinę vaizduotę, reikalingą norint geriau 
suprasti pasaulį ir kaip tarpusavyje susietos gamtinės ir žmonių aplinkos; 

o naudojame kasdienes situacijas ir tiesioginę patirtį, pavyzdžiui, lauko tyrimus, 
kaip galimybę kurti ir taikyti žinias apie „realųjį pasaulį“; 

o tikslios mokomojo dalyko žinios suteikia galimybę atrasti ar jas pagilinti. Tai 
susiję su mokytojais, kurie turi puikių mokomojo dalyko žinių ir suvokia visus 
mokomojo dalyko tikslus (žr. kitą dalį). 


Šiame skyriuje pateikiama pavyzdžių, kurie, be abejo, yra kaupiami ir jais 
siekiama prisidėti prie labai susijusio cikliško geografijos dalyko „prasmės kūrimo“. 
Jie yra susiję su kasdieniais, žinomais dalykais, siekiant mokinius padrąsinti aiškiai 
reikšti ir perduoti tai, kas jiems yra žinoma ir gyvena jų vaizduotėje apie pasaulį - taip 
mokiniai plėtoja savo asmenines geografijas. Mokytojai gali padėti jiems pajudėti iš 
šio taško ir iš naujo įvertinti tai, kas jiems žinoma bei kasdieniška, ir nauju žvilgsniu 
pažvelgti į tai, kas jiems atrodė savaime suprantama, o gal net pamatyti tai, ko jie 
anksčiau nepastebėjo: mokiniai gali sukurti savo asmeninę geografiją. Dalydamiesi 
savo asmeninėmis žiniomis, jie gali rasti naują, asmeninį ir bendrą supratimą. Tai 
galima vadinti bendradarbiavimo geografija, paremta lankymusi tam tikrose vietose 
ar lauko tyrimais. Mokiniai, įsivaizduojantys ir įsijaučiantys į įvairius kintančius 
požiūrius ir prasmes, kad geriau suprastų, kaip skirtingi žmonės gyvena pasaulyje, 
gali kurti ir empatiškąją geografiją. 

Šie kūrybinės geografijos tipai kuriami remiantis statiškomis, pamatinėmis 
geografijos žiniomis ir leidžia tyrinėti bei naujais būdais atrasti įvairias vietas 
susitapatinant, dalijantis ir per diskusijas bei ginčus formuojant naują požiūrį. 


Tikroji geografijos idėja 


Nors sutinkame su 2010 m. Jungtinės Karalystės baltosios švietimo knygos 
(vert. past. - dokumentas, pristatantis Jungtinės Karalystės vyriausybės siūlomus 
veiksmus šalies švietimo sistemoje) (Švietimo departamentas, DfE, 2010) teiginiu, 
kad mokyklinė geografija yra svarbi, siekiant supažindinti mokinius su pamatinėmis 
žiniomis (ir tai apima geografijos žinias), norėdami veiksmingai mokyti geografijos, 

ypač pradinėje mokykloje, turime pripažinti, kad geografijos mokymasis yra 


kūrybinis veiksmas. Pamatinės (arba pagrindinės) geografijos žinios reikalingos, 
kad Žmogus taptų išsilavinusių asmeniu. Neturėdami žinių apie pasaulį, ribojame 
savo, kaip pasaulio piliečių, gebėjimus (Lambert, 2011). Tačiau bandymas perteikti 
ir perduoti tokias esmines žinias, kaip baigtines, yra gana nenaudinga ir beprasmė 
veikla (Catling ir Willy, 2009). Informacija apie geografiją kaupiama įgyjant žinių 
aktualiose ir tikslingose situacijose. 

Ir vis dėlto, prieš susitelkiant į kūrybiškumo pavyzdžius mokant geografijos 
pradinėje mokykloje, verta išsamiau patyrinėti, kaip vystėsi geografija kaip 
sistemingo mąstymo sritis ar kaip to, ką Maiklas Jangas (Michael Young) (2008) 
vadina „veiksmingomis žiniomis“, šaltinis (taip pat žr. Firth, 2011; Catling ir Martin, 
2011). Pačios ankstyviausios bendruomenės tada, kai pradėjo klajoti, siekė sužinoti 
apie savo kraštą ir tai, ką dabar vadiname aplinka: kur rasti vandens, maisto, pastogę 
ir kaip apsisaugoti nuo pavojų. Bent jau nuo graiko Ptolemajaus, kuris gyveno 
Egipte antrame mūsų eros amžiuje, laikų buvo bandyta aprašyti ir užfiksuoti žinomo 
pasaulio ypatumus, vietinę patirtį atvaizduojant globaliame kontekste. Įvairiais 
istoriniais laikotarpiais geografo tyrinėtojo užduotis buvo praplėsti bei pagilinti šias 
žinias ir sukurti dar patikimesnį žemėlapį. Žemėlapių ir gaublių (tiek popierinių, tiek 
elektroninių) kūrimas ir naudojimas nebūtinai yra geografijos „viskas ir visko pabaiga“, 
tačiau tai labai svarbu. Po lėtos pradžios (Ptolemajaus žemėlapis buvo naudojamas 
daugiau nei tūkstantį metų po to, kai buvo išleistas pirmą kartą) nepaprastas žmogaus 
sumanumas prisidėjo prie šio proceso, ir sferinis Žemės rutulys buvo perkeltas ant 
popieriaus. Turbūt žinomiausia yra Merkatoriaus projekcija, kurią taikant 1569 m. 
buvo sukurtas pirmasis pasaulio žemėlapis, beveik visiškai tiksliai išlaikantis pasaulio 
kryptis (tačiau iškraipantis šalių ir žemės masyvų formas). Šis žemėlapis leido saugiai 
keliauti ir tyrinėti pasaulį ir - stebėtina - Merkatoriaus matematika vis dar yra 
šiuolaikinių GIS (geografinių informacinių sistemų, kuriomis remiasi šiandieninė 
palydovinė navigacija) pramoninis etalonas. 

Tyrinėjimai, kurie, be abejonės, pasiekė piką devynioliktojo amžiaus 
Britanijoje, leido geografams rinkti žinias iš visos Žemės planetos - ši užduotis dar 
nebaigta, pavyzdžiui, mes vis dar mažai žinome apie vandenynų dugną. Tyrinėjimai 
ir, kaip mes jau pabrėžėme, atradimai iš tiesų yra pagrindinis geografinio paveldo 
elementas. Dabar pamokose tai įgyvendinama keliant tiriamuosius klausimus, 
pavyzdžiui, tokius, kurie pateikti skyriaus pradžioje, bandant paneigti visuomenės 
vaizduotėje paplitusį stereotipą, kad geografai beprasmiškai kaupia galybę aprašomųjų 
duomenų apie pasaulį. Dvidešimtojo amžiaus viduryje žinomas JAV geografas 

Edvardas Akermanas (Edward Ackerman) teigė, kad „geografijos tikslas yra niekas 
kitas, kaip tik didžiulės sąveikaujančios sistemos, apimančios visą žmoniją ir jos 
natūralią aplinką Žemės paviršiuje, supratimas“ (Ackerman, 1963, p. 436; vert. past. — 
kursyvu išskirta straipsnio autorių). E. Akermaną būtų galima pavadinti taikomuoju 
geografu: geografiją jis laikė svarbiu šaltiniu, teikiant informaciją vyriausybėms ir 
politikos formuotojams. Jis atvirai pripažino, kad, nors tikslas, kurį jis nustatė, gali 
būti neįgyvendinamas žmonijos siekis, jis yra visiškai pagrįstas. 

Peršokę į šiandieną, galime pacituoti Jungtinės Karalystės geografą E. Bonetį 
(2008), tvirtai besilaikantį šio požiūrio ir pastebintį, kad geografijos tikslas iš tiesų 
yra „absurdiškai platus“ (ten pat, p. 9), tačiau būtų dar absurdiškiau dėl to nebandyti 
jo įgyvendinti. Tam tikra prasme tai mums primena, kad dabar mes jau tikrai 
žinome, jog žmogaus veikla gali sunaikinti gyvybę Žemėje ar bent jau didžiulius jos 
plotus, įskaitant pačius žmones. Kai kurie autoriai teigia (pvz., Morgan, 2011), kad 
šis supratimas reiškia, jog mes pradėjome naują erą - antropoceną (žmogaus erą). 
Žmonijos sukelta klimato kaita yra turbūt vienintelis įspūdingiausias to įrodymas. Tai 
neįsivaizduojamas faktas, kurį sunku suvokti kasdieniame gyvenime, tačiau mokyklinė 
geografija gali padėti mokiniams tai padaryti, pasitelkdama tam kai kurias priemones. 
Nenorime teigti, kad mokytojų atsakomybė yra „išgelbėti planetą“ — jie ir taip turi 
pakankamai darbo! Jų tikslas kuklesnis - suteikti mokiniams galimybę sužinoti apie 
pasaulį ir jį suprasti, o tai pravers jiems sprendžiant šiais laikais kylančius praktinius 
ir moralinius klausimus. Pagal Geografijos asociacijos manifestą?, geografijos tikslas 
yra tęsti su mokiniais visą gyvenimą trunkantį pokalbį apie tai, kaip žmonėms jaustis 
Žemės planetoje tarsi savo namuose. 


Geografija atgyja mokykloje 


„Gyva“ geografija... prašo jaunų žmonių pamąstyti apie savo gyvenimą, 
savo santykį su pasauliu ir tai, koks jis gali tapti, - tai neįmanoma užduotis be 
gilaus pasaulio aprašymo, kurį pateikia geografija. 

(Lambert, 2011, p. 134) 


Kūrybingi mokytojai daro viską, ką gali, norėdami kompensuoti slegiančius 
biurokratinius reikalavimus. Laimei, geografija yra „gyvas“ dalykas. Ji nagrinėja šiuolaikinį 
pasaulį ir apibendrina įvairiausią informaciją bei įvairius požiūrius, taip puikiai tikdama 
kūrybiniams procesams įgyvendinti (Scoffham, 2003; Catling, 2009). Pavyzdžiui, Žemės 

vietos nėra statiškos: keičiasi žmonių veikla, keičiasi ir vystosi kraštovaizdžiai. Be to, dažnai 
ginčijamasi dėl erdvės, kurios trūksta, išnaudojimo, atsižvelgiant į skirtingų vartotojų 
grupių, kurios nuolat keičiasi, požiūrius ir poreikius. Mokydamiesi geografijos mokiniai 
gali sužinoti, kaip protingai ir produktyviai susidoroti su tokia kaita. 

Verta paminėti, kad tai gali būti viena iš priežasčių, kodėl manoma, jog sunkų 
„Ofsted“ leidinį, 2011): mokomojo dalyko turinys gali pasirodyti šiek tiek kintantis ir 
toks, kuriam trūksta prieinamumo ar aiškumo. Franė Martin (Fran Martin) (2004) 
teigia, kad gali būti dvi visiškai priešingos nuomonės dėl mokyklinės geografijos, kurios 
gali būti geriau suprantamos kaip nepertraukiamos sekos. Viena vertus, yra faktai ir 
statistika, iliustruojantys žinojimą, kad pasaulyje yra tam tikrų vietų ir kaip jos atrodo, 
kita vertus, į tam tikras vietas žiūrima iš asmeninių pozicijų, ir tai gali būti paremta 
emocijomis, todėl reakcijos gali būti gana kintančios. Ji teigia, kad pastarasis požiūris 
gali skatinti kūrybiškumą: „Jei per visas geografijos pamokas būtų akcentuojama tik 
[iš anksto „supakuotos“] žinios ir įgūdžiai, o ne nagrinėjamas neaiškus, diskutuotinas, 
vertinantis turinys, būtų neįmanoma skatinti kūrybiškumo ir kūrybinio mąstymo 
įgūdžių“ (Martin, 2004, p. 120). Nors nurodyti tokius skirtumus naudinga, būtų visiškai 
nenaudinga teigti ar daryti išvadą, kad faktai ir žinios yra pranašesni už asmeninę patirtį 
ar atvirkščiai. Galiausiai, mokytojas turi rasti būdų, kaip sujungti šiuos abu aspektus, 
nes neabejotinai geografinę vaizduotę kursto ir skatina žinios, gautos iš netiesioginių 
šaltinių: kitų perduodamų vaizdų, atlasų ir žemėlapių, taip pat iš asmeninės reakcijos 
į kasdienius geografinius potyrius. Iš tiesų, remdamiesi naujausiais M. Jango darbais 
(Young, 2008), galime teigti, kad geografijos (ar kito Bendrosios ugdymo programos 
mokomojo dalyko) esmė yra parodyti mokiniams tokias žinių sritis, kurios egzistuoja 
už kasdienės asmeninės patirties ribų. 

Vis dėlto asmeninė geografija — interesai, žinios, puoselėjamos vaikų ir kitų 
asmenų vertybės, kurios formuoja jų geografijos supratimą, - neabejotinai yra labai 
svarbi. Geografija siejasi su fizinio ir žmogiškojo pasaulių sąveika, o žmogaus veiklai 
įtakos turi sudėtinga asmeninių, socialinių ir kultūrinių vertybių sąveika. Asmeninės 
geografijos vertinimas padeda mokiniams suprasti skirtingus požiūrius ir perspektyvas. 
Tai yra būdas išvystyti tam tikrą empatiją vietoms ir jose gyvenantiems žmonėms. 
Įvertinant vertybes (dažnai prieštaringas), įmanoma paaiškinti, kaip sprendimai gali 
paveikti skirtingas grupes: jaunus ir senyvus žmones, berniukus, mergaites, turtuolius 
ir vargšus. Pavyzdžiui, pamąstykite apie kasdienį apsipirkimą: kas laimi ir kas pralaimi, 
kai miesto pakraštyje atsidaro naujas prekybos centras (su nemokama automobilių 
stovėjimo aikštele)? 

Taigi verta minutėlę pamąstyti, ką reiškia turėti šiek tiek geografijos žinių. 
Tai ypač svarbu, nes šiomis dienomis, kai atsirado internetas, programa „Google 
Žemė“, palydovinė navigacija ir mobilieji telefonai, kiekvienas supranta arba taiko 
geografijos žinias. Be to, mes visi egzistuojame geografiškai: kažkur gyvename, kažkur 
apsiperkame, turime giminaičių ir draugų, galbūt išsibarsčiusių po visą pasaulį. Verta 
suprasti ir išnaudoti tokios „kasdienės geografijos“ galimybes - kiekvienas mokytojas 
žino darbo su tuo, kas pažįstama mokiniams, privalumus. Tačiau, omenyje turint 


Bendrąją ugdymo programą, jei nepereinama prie mažiau žinomų ir pažįstamų 
dalykų, prarandama galimybė. 

Mokytojui Bendroji ugdymo programa, kaip ir pedagogika, reiškia pasirinkimus. 
Tai yra dalis to, ką žinome kaip „profesinį vertinimą“, kuris pats reikalauja didelio 
kūrybiškumo. Sprendimus priimame remdamiesi principais, kuriuos vertiname ir 
kuriems, tikėtina, daro įtaką mūsų ugdymo tikslo supratimas. Ugdymo programa, 
parengta pagal populiariose žinių naujienose nušviestus klausimus ar „aktualijas“, 
greičiausiai bus nenuosekli, paviršutiniška ir gal net panaši į greitąjį maistą, kuris 
sukelia didelį nepasitenkinimą po pirmosios riebalų ir cukraus dozės. Likusioje 
šio skyriaus dalyje bandoma pateikti keletą kūrybinių galimybių, kaip įgyvendinti 
Geografijos bendrąją ugdymo programą, visiškai atsižvelgiant į įvadinėse dalyse 
pateiktus principus ir „įspėjimus“. 


Kūrybiškumas - geografijos viltis 


Kūrybiškas mokymas - ne tik tai, kokios, bet ir tai, kaip naujos žinios yra 
suprantamos bei susiejamos su kitomis mokinių turimomis žiniomis. Pagrindiniai 
geografijos mokymo ir mokymosi įrankiai yra lauko tyrimai, tyrinėjimai ir 
žvalgytuvės, kurie išreiškia šiuolaikinę ugdymo galią (Lambert, 2011, p. 129) bei 
skatina mokinių kūrybinį ir kritinį mąstymą. Mokytojo kūrybingumas pasireiškia 
praktiškai sudarant mokinių ugdymo programą, t. y. tada, kai mokytojas išlaiko 
pusiausvyrą tarp mokinių prioritetų ir mokomojo dalyko tikslų bei uždavinių. 
Kad tai būtų veiksminga, mokytojas, be abejo, turi turėti įvairių profesinių žinių, 
įskaitant mokomojo dalyko žinias, bent dviem atžvilgiais: pirma, kalbame apie 
geografijos idėjos pobūdį ir svarbą, kaip jau aptarėme ankstesnėse šio skyriaus 
dalyse, kuri padeda mokytojams neprisirišti prie paprasčiausio oficialaus darbo 
plano pateikimo; antra, pripažįstame, kad reikia specifiškesnių turinio žinių, be 
kurių nepavyks gerai suplanuoti geografijos mokymo. 


122 Kūrybiškumas pradinėje mokykloje 


Norėdami paaiškinti šią mintį, grįžkime prie anksčiau pateiktų klausimų. Į 
klausimą „Kas sudaro šią vietovę?“ gali būti pateikta daugybė skirtingų atsakymų. 
Geografiniu požiūriu greičiausiai nagrinėsime medžiagą (uoliena ar dirvožemis, 
ar netgi plytos, skalda, betonas) ir oro sąlygų poveikį jai (erozija), taip pat tai, kaip 
„veikia“ vanduo ir kaip jis pašalina šią medžiagą, toliau ardydamas žemę (upių 
„veikla“). Kūrybingas mokytojas gali atsispirti nuo šio taško skirtingomis kryptimis: 
analizuoti, kas sudaro kitas vietas (Jungtinėje Karalystėje arba kitose pasaulio vietose, 
pavyzdžiui, dykumose ar poliariniuose kraštuose), arba nagrinėti praktiškesniu 
aspektu, pavyzdžiui, kaip statybininkai bando apsaugoti medžiagas nuo erozijos. Šie 
pavyzdžiai susiję su konkrečiomis temomis, tačiau, mūsų manymu, jie visiškai atitinka 
bendrąjį tikslą - Žemės planetoje jaustis šeimininku. 

Toliau šioje dalyje pristatysime tris atvejų analizes, siekdami išsamiau pailiustruoti 
keletą kūrybinio geografijos ugdymo programos sudarymo pavyzdžių. 

Pirmosios dvi atvejų analizės paimtos iš „Jaunųjų geografų“ (Young Geographers), 
t. y. „Gyvosios geografijos“ projekto pradinių mokyklų mokiniams“ (Living Geography 
Project for Primary Schools) (Catling, 2008). Įgyvendinant šį projektą pradinių klasių 
mokytojų grupių buvo paprašyta parengti geografijos ugdymo planus, orientuotus 
į tos vietovės geografiją. Nors tiesioginė patirtis yra esminė geografijos dalis, ji ne 
visada įmanoma, pavyzdžiui, studijuojant tolimas vietoves. Trečioje atvejo analizėje 
pristatoma, kaip ketvirtokai* vykdė gamtinės aplinkos pokyčių projektą Sent Lusijoje 
pagal „Kūrybinės veiklos tyrimų rėmimo“ (Creativity Action Research Awards, CARA) 
programą (vert. past. - Anglijoje vykdoma nacionalinė programa, remianti kūrybinius 
projektus mokyklose), taikydami metodus, kurie plėtojo jų kūrybinio mąstymo įgūdžius. 

Daugumai projekte dalyvavusių mokytojų nutolti nuo laiko patikrinto ir 
išbandyto darbo plano (kartais laikomo „nurodytu“ arba privalomu) reiškė tam 
tikrą riziką, nes reikėjo sukurti galimybes vykdyti lauko tyrimus. Ši praktiška ir 
savarankiška „ugdymo programos sudarymo“ veikla pareikalavo iš jų profesinio 
vertinimo ir mokomojo dalyko žinių, pagal mokinių poreikius ir interesus renkantis 
turinį ir procesus. Kiekvienas iš mokytojų sukūrė labai skirtingas darbo dalis, kurios 
atspindėjo jų mokinių geografinę, vystymosi ir kultūrinę situaciją. 


Asmeninių geografijų vystymas: pradėkime nuo pasakojimo 


Pasakojimai apie vietas yra veiksmingi ir turi įtakos geografinei vaizduotei 
(Rawling, 2011). Jie gali būti puikus metodas, padedantis mokiniams rasti ryšį su 


*Žr. lentelę „Anglijos švietimo sistema“ knygos gale. 

pasauliu ir jį suprasti. Šiame pavyzdyje pasakojimas ir tiesioginė mokinių patirtis bei 
„keblios“ realios mokymosi situacijos padėjo paruošti dirvą kūrybiškumui, be to, taip 
buvo leista pasireikšti įgimtam vaikų smalsumui. 

Džeinė Muligan, Ostrėjaus pradinės mokyklos ikimokyklinio amžiaus vaikų 
mokytoja, naudojo Nilo Grifitso (Neil Grifiths) ir Skoto Mano (Scott Mann) knygelę 
„Kelionė“, kurioje pasakojama apie žaislinį laivelį ir jo kelionę upe, siekdama sužadinti 


įgimtą vaikų smalsumą, paskatinti atrasti upes ir vietoves bei apie jas sužinoti. Mokiniai 
pradėjo perpasakodami istoriją: „Mes matome mažą raudoną laivelį. Jis plaukė pro 
kalnus, krioklį, žolę, dumblą, tvenkinį ir upės akmenis.“ Tada jie svarstė, kuriuos 
knygoje aprašytus dalykus jie galėtų rasti savo vietovėje. Ar ten yra kalnas? Kur jie galėtų 
rasti tvenkinį? Ar netoliese yra upė? Kaip iš tikrųjų atrodo upės? Šiuos ir kitus mokinių 
iškeltus klausimus mokytoja panaudojo, siekdama, kad jie atliktų tyrimą. 

Mokiniai tyrinėti pradėjo nuo mokyklos teritorijos pagal jiems kilusius 
klausimus apie kraštovaizdžio ypatybes. Jie buvo skatinami remtis savo pojūčiais, 
fotografuoti objektus, kurie atrodo įdomūs, kalbėti apie tai, ką pastebėjo. Mokytoja 
Džeinė ir kiti jos kolegos stengėsi nesikišti: jie padėjo techniniais klausimais, kai 
reikėjo naudotis skaitmeniniais fotoaparatais ir įrašyti komentarus bei klausimus. 
Taip mokiniai buvo skatinami papasakoti ne tik apie tai, ką jie atrado ar pastebėjo, bet 
ir apie tai, kaip jautėsi. 


Girdžiu medžiuose rimstantį vėją. 

Matau šiltnamį. 

Jaučiuosi šiek tiek išsipurvinęs. Pažliugusi žemė! 
Jaučiuosi šiek tiek nustebęs! 

Mes neturime kalno, bet yra kalva. 


Džulija Taner (Julia Tanner) (2010) teigia, kad laisvė nagrinėti savo emocinę 
ir pažintinę reakciją į aplinką yra gyvybiškai svarbi, mokant geografijos, ir tai padeda 
mums suprasti, kaip suvokiame vietą, ką ji mums reiškia ir kaip ją prisimename. Jutimo 
ir žinojimo derinys yra neatsiejama mūsų asmeninės geografijos dalis. Tyrimais buvo 
patvirtinta ir įrodyta, kad šis procesas gilina mokymąsi ir lavina atmintį (Scoffham, 
2010). Pasiruošimas lauko tyrimams, vertingi atsakymai ir asmeninis pasirinkimas - 

visa tai apibūdinama „galimybių suteikiančia aplinka“ (Vaikų, mokyklų ir šeimų 
departamentas, DCSE, 2008). 

Mokiniai nusivylė, kai mokyklos teritorijoje nerado upės, todėl buvo 

suplanuotas pasivaikščiojimas į netoliese esantį kaimą, siekiant praplėsti jų žinias 

apie aplinką ir tiesiogiai susipažinti su upeliu. Upių sąvoką, pvz., „tėkmė“, nėra lengva 
perteikti nuotraukomis ar vien tik žaidžiant su vandeniu, todėl per šią ekskursiją 


mokiniai galėjo klausti „O kas, jei...?“, naudoti žaislinius laivelius bei pagaliukus, 
nagrinėti, kaip veikia upės ir upeliai. 


Jis [laivelis] plukdomas! Neleisk jam nuplaukti. 
Mes stovime ant tilto! 
Jis plaukia gana greitai. 


Margaretė Makintoš (Margaret Mackintosh) (2005) pabrėžia, kad mokiniams 
nepaprastai svarbu apsilankyti prie upių, kai apie jas mokosi, ir jie turėtų būti skatinami 
jas bei jose vykstančius procesus įsivaizduoti įvairiais būdais, kad susidarytų trimačius 
mąstymo vaizdinius. Ji teigia, kad be šių įsivaizdavimo būdų mokiniai negali susidaryti 
pažintinio ar aplinkos suvokimo vaizdo, su kuriuo galėtų susieti terminus ir procesus, 
apie kuriuos išgirsta klasėje ar atlikdami lauko tiriamuosius darbus. 


S 


vaizduotę, tyrinėdami skaitmeninius žemėlapius ir vaizdus iš oro. Džeinė pasakojo: 


Mokiniams diskutuojant, ką galėtų vaizduoti žemėlapis, Keitė pasakė: 
„Čia Anglija.“ Tada parodžiau mokiniams, kaip galėtume padidinti vaizdą ir iš 
arčiau pažvelgti į Severno upę. Iš pasakojimo [„Kelionė“] jie žinojo, kur ir kas 
yra upės žiotys. Kai kurie pastebėjo, kad upė susiaurėjo. Pasakojau tais žodžiais, 
kuriuos jie vartojo, braižydami upės žemėlapį. 


Internetas ir kitos virtualios erdvės atvėrė pasaulį, tačiau verta prisiminti, 
kad „jokia virtuali realybė negali pakeisti tikrų lauko tyrimų ir didelio noro pažinti 
pasaulį“ (Burt, 2003, p. 59). Tiesioginė patirtis ir lauko tyrimai yra laikomi svarbiais 
geografijos aspektais ne tik padedant mokiniams įsisavinti naujus geografijos 
terminus ir juos tiksliau vartoti (Owens, 2005; Ward, 1998), bet ir juos tyrinėjant 
(Catling ir Willy, 2009). Vis dėlto, kaip pažymėjo M. Makintoš (2005), kad mokiniai 
susikurtų naujas minčių sąsajas, reikalingas įvairių metodų derinys, įskaitant ir 
lauko tyrimus. 

Paskutinis šios mokymosi veiklos etapas buvo leisti mokiniams sukurti 
miniatiūrinį upelį mokyklos teritorijoje, kad jie galėtų pritaikyti kai kurias savo 
žinias ir idėjas apie upes. Vaikai turėjo įsivaizduoti, kaip upelį būtų galima sukurti 
ir kaip suplanuoti reikiamus darbus. Džeinė pasakoja: 

Aš užrašinėjau mokinių mintis apie medžiagas, kurių jiems reikės upeliui 
sukurti. Kilo klausimų apie tai, iš kur gausime vandens, pasigirdo komentarų, kad 
praėjusią savaitę mūsų aplankytas upelis greičiausiai yra per toli (todėl mums greitai 
prireikė žemėlapio, kad geriau prisimintume savo kelionę), kaip mes atsinešime 
vandens ir kas geriau - puodelis ar kibiras, ir kodėl. Mokiniai pasirinko kibirą. 
Siuzanai atrodė, kad, norint atlikti šią užduotį, reikės dirbti kaip komandai. 


Kartu su mokytoja suplanavę veiklą mokiniai, naudodamiesi pasirinktais 
įrankiais ir medžiagomis - kastuvais, kastuvėliais, stogų latakais, akmenimis, smėliu 
ir kibirais, iškasė siaurą tranšėją, sudėjo akmenis, smėlį ir galiausiai pripylė vandens. 


Nemaniau, kad tai bus toks sunkus darbas. 

Mes pribėrėme smėlio ir akmenukų - tai beveik kaip barstyti 
šokolado drožles! 

Radome daugybę slieky. Vieną radau tikrai labai mažiuką. 

Šiame gale yra gana gilu. 

Jis neišdžius, nes... mes pripylėme daug vandens... Molis jo nepraleis. 


Džeinė apsvarstė savo mokinių reakcijas į šią tikslingą mokymosi veiklą. Jie 
padarė labai daug atradimų: „Mokiniams patiko visa veikla, įdomiausia jiems buvo 
dirbti lauke, ypač kurti upelį ir džiūgauti išsipurvinus!“ 

Tačiau patirtis lauke pati savaime nėra veiksmingas kūrybinių minčių ir veiksmų 
garantas. Šiame pavyzdyje kūrybiškumas atsiskleidė dėl kelių priežasčių: galimybių 
tyrinėti ir žaisti; planavimo, kylančio iš mokinių smalsumo (ir keliančio jų motyvaciją); 
pagrindinių geografijos žinių (pvz., specifinių aplinkos ypatumų ir procesų terminų); 
palaikomos vaizduotės ir autentiškų situacijų, kurios padėjo mokiniams pasiruošti 
perkelti ir pritaikyti mokymosi patirtį sprendžiant įvairias problemas (Jeffrey ir 
Woods, 2003). Šie mokiniai sugebėjo sukurti naujas prasmes ir praplėsti savo asmeninę 
geografiją, kurdami sąsajas tarp pasakojimo, savo vaizduotės ir realaus pasaulio. 


Bendradarbiavimo geografija: pavojai artimoje aplinkoje 
Lauko tyrimas ir pasakojimas buvo svarbiausi metodai, tyrinėjant vietovę, kai 


mokytojas Džonatanas Kersis 6-7 metų mokiniams uždavė vieną svarbų tiriamąjį 
klausimą: „Kaip apsaugoti save artimoje aplinkoje?“ Tiriamojo klausimo tikslas yra 

aiškus. Jis gali turėti praktinės vertės vaikams, taigi nuo pat pradžių mokymasis buvo 
susietas su kasdieniška ir žinoma situacija. Džonatanas norėjo, kad jo mokiniai dirbtų 
bendradarbiaudami ir remtųsi savo asmenine geografija, kad sukurtų naujas, bendras 
prasmes ir perduotų jas naujais būdais, t. y. kurdami filmą. 

Mokiniai nusprendė perdaryti „Raudonkepuraitę“, pakeisdami blogąjį vilką 
geruoju vilku, kuris nuvestų Raudonkepuraitę pas jos senelę, pakeliui padėdamas 
atpažinti pavojus. Mokiniai turėjo dalyvauti visame procese - nuo pasakojimo 
sukūrimo iki filmo gamybos - ir būti aktoriais, operatoriais, muzikinio takelio 
kūrėjais, pasakotojais, filmo montuotojais, kostiumų kūrėjais. Džonatanas pasakoja: 


Projektas buvo naudingas, nes paskatino mokinius tyrinėti savo vietovę, 
turint konkretų geografinį tikslą. Vietos buvo pasirinktos ne tik dėl to, kad 
mokiniai jas pažinojo ar mėgo, bet ir dėl to, kad jos buvo tinkamos pasakojimui. 
Taip jie galėjo įvertinti vietas ir jų aplinkos poveikį žmonių gyvenimui. 


Sukurtame 15 minučių filme pagrindiniai veikėjai Raudonkepuraitė ir gerasis 
vilkas tyrinėja įvairius pavojus, tykančius miške, judriame greitkelyje, alėjoje, vaikų 
žaidimų aikštelėje ir elektros pastotėje. Mokiniai parinko muziką, dekoracijas, kostiumus, 
vartojo tinkamą geografijos terminiją, kad būtų perteiktos visos sutartos vietos ir įvykiai. 
Toliau pateikiame ištrauką iš filmo: 


ketina 


mėtą perėją. 


Eilme a, 2 Duraitė S į žole, kurioje matyti stiklo 


šukės 


IKEPURAITĖ: O 

Džonatanas apibendrino, kad šis projektas sužavėjo mokinius ir padidino jų 
motyvaciją bei leido jiems išreikšti savo nuomonę apie vietas, kurios jiems atrodė 
ypatingos. Taip pat projektas jiems suteikė galimybę „iš naujo atskleisti“ pavojus. 


Niekada nelįsk ten, kur parašyta „Pavojinga“. Elektros energijos 
paskirstymo dėžė labai pavojinga. Ant jos užklijuotas geltonas pavojaus ženklas. 
Jis reiškia pavojų gyvybei. 

Neimk stiklo, nes gali įsipjauti. Alėjoje netoli Prospekto gatvės yra daug 
pavojingų stiklo šukių. 


Saimonas Ketlingas (Simon Catling) (2003), palaikantis mokinių nuomonių 
ir jiems svarbių vietų vertinimo strategiją, ragina mus atkreipti dėmesį į „vaikų 
geografiją“. Nors šis terminas kritikuojamas kaip turintis emocinį krūvį ir ginčytinas 
(Horton ir Kraftl, 2005), jis mums primena, kad vaikų darbotvarkė labai skiriasi nuo 
suaugusiųjų (Kelly, 2005; Matthews ir Limb, 1999). 

Tačiau skirtingos darbotvarkės yra rimta priežastis bendradarbiavimo 
geografijai kurti. Jei, kaip teigėme, vietos yra ne vien tik statiškas faktų ir skaičių 
įkūnijimas, bet dinamiškesnės „daugybę tapatumų ir istorijų jungiančios vietos“ 
(Charlton ir kt., 2011, p. 65), jas suprasti padeda aiškinimasis bendradarbiaujant. 

Kaip teigia Deividas Lėjus (David Ley) (2002), kraštovaizdžiai yra veiksmų 
rezultatai, kuriems suteikiama prasmė, ir jie gali būti suprantami įvairiai: taip, kaip 
juos matome, kaip ketinimo išraiška arba kaip platesnių socialinių temų atspindys. 
Taigi kurdami naujas, šiuolaikines, bendras prasmes, turime būti labai kūrybingi, 
nes šios prasmės niekada nėra statiškos, o kinta, keičiantis mūsų požiūriams ir 
vertybėms. Bendradarbiavimo geografijos kūrimas yra neabejotinai labai vertingas, 
suprantant bendras problemas bei klausimus ir taip suteikiant bendrą priklausymo 
kraštovaizdžiui jausmą. Tai dalis plataus geografijos tikslo ir iššūkio suvokimo. 


Empatiškoji geografija: konfliktai dėl aplinkos Sent Lusijoje 


Daugybę metų mokytoja Sara Lujis (Sarah Lewis) apie aplinkos pokyčius Sent 
Lusijoje mokė tradiciškai, tačiau vieną dieną ji sugalvojo išsiaiškinti, kaip ketvirtos 
klasės* mokiniai geba pritaikyti ir panaudoti sudėtingesnes idėjas. Tiksliau sakant, ji 
siekė mokinius paskatinti mąstyti apie skirtingus žmonių poreikius ir nagrinėti salose 
kylančias įtampas dėl gamtinės aplinkos išsaugojimo ir pramonės plėtros. Remiant 


*Žr. lentelę „Anglijos švietimo sistema“ knygos gale. 

„Kūrybinių partnerysčių“ finansuojamai ir agentūros „CapeUK“* valdomai programai 
„Kūrybinės veiklos tyrimų rėmimas“ Sara ėmė bendradarbiauti su Kembridžo 
universiteto geografijos dėstytoja dr. Ema Modslei (Emma Mawdsley). Mokytoja 
pripažįsta, kad joms prireikė beveik keturių mėnesių tyrimo idėjai suformuluoti ir 
kad jos dirbo „eksperimentuodamos su patirtimi“ (Lewis ir Mawdsley, 2007, p. 19). 

Mokinių buvo paprašyta įsivaizduoti, kad jie yra geografų komanda iš Sent 
Lusijos, turinti užduotį parengti ataskaitą ir paaiškinti, kaip keičiasi gamtinė aplinka, 
bei pateikti rekomendacijų, kaip geriau ją saugoti ir pagerinti čia gyvenančių bei 
dirbančių žmonių gyvenimą. Užduotis turėjo būti baigta pranešimu „ministrams“. 

Rengiantis šiam tyrimui reikėjo kaupti pagrindines žinias, kad būtų galima jas 
pritaikyti. Todėl mokiniai mokėsi apie geografines sąlygas, sužinojo salos geografinę 
padėtį, kas jai būdinga, kokia veikla žmonės užsiėmė saloje ir su kokiomis gamtinės 
aplinkos problemomis susidūrė. Vaikai galėjo naudotis specialiai sukurta interneto 
svetaine, kurioje pateikiama informacija apie skirtingą ir prieštaringą Žemės 
naudojimą. S. Lujis ir E. Modslei (2007, p. 20) aiškina: 


Po kiekviena nuotrauka buvo prirašyti tam tikrų veikėjų komentarai, 
kuriuose atskleisti įvairūs rūpimi klausimai, keliantys įtampą ar interesų 
konfliktus su kitais veikėjais. Pavyzdžiui, Bobui nerimą kelia viešbučiai, kurie 
glemžiasi vis daugiau paplūdimio, taip pat jachtų daroma žala rifams, tačiau 
jis pripažįsta, kad parduoda savo sugautą žuvį viešbučiams, kur jo žmona dirba 
valytoja. Rachelė yra neturtinga ir jai reikia išvalyti daugiau žemės plotų, kad 
juose galėtų auginti bananus, bet ji žino, kad tai sukelia dirvos eroziją. 


Keturias savaites mokiniai siuntė Emai elektroninius laiškus su klausimais, 
į kuriuos ji atsakė siūlydama patyrinėti, kaip galėtų jaustis kiti veikėjai (žr. toliau 
pateiktą susirašinėjimą). Mokiniai buvo skatinami įsijausti į veikėjus, tačiau užduotis 
buvo tyčia pasunkinta, ir jie negalėjo padaryti visų veikėjų laimingų vienu metu. Tai 
buvo padaryta tam, kad vaikai nesilaikytų siauro požiūrio, pavyzdžiui, „negalima 
kirsti medžių“, bet mąstytų plačiau ir siektų abipusių nuolaidų bei kompromisų. 

Viena iš pagrindinių mokinių nustatytų problemų - įtampa tarp turizmo, 
žvejybos ir aplinkos. Po ilgų debatų kelios grupės išplėtojo padalijimo į zonas idėją, 
kuri sukėlė daug diskusijų ir sujudimo pristatant pranešimą „ministrams“: 


Turistų jachtos ir žvejai galėtų turėti atskiras paplūdimio zonas - taip 
būtų sustabdyta žala, kurią inkarai daro koraliniam rifui. 
Bet ką daryti su laivų tarša? Padalijimas į zonas to nesustabdys! 


Padalijimas į zonas iš tiesų taikomas Sent Lusijoje kaip šiuolaikinis žemės 
naudojimo problemų sprendimas. Kadangi mokiniai to nežinojo, jiems tai buvo didžiulis 
atradimas. Kaip rašo S. Lujis ir E. Modslei (2007, p. 2), „daug grupių pasiūlė dalijimą į 
zonas, ypač paplūdimių ir koralinio rifo; jau keletą metų šis sprendimas įgyvendinamas 
Sufriro mieste Sent Lusijoje. Tai mokiniams buvo atskleista tik po baigiamųjų pranešimų.“ 

Ema ir Sara tiki, kad svarbi šio kūrybinio mokymosi dalis buvo „jasmeninimas“ 
per veikėjus. Mokinių kūrybinius atradimus taip pat paskatino laisvė savaip nagrinėti 
problemas ir pakankamos pagrindinės geografinės žinios, kuriomis jie grindė savo 
klausimus ir sprendimus. Kai tyrimas buvo baigtas, Sara paaiškino, kaip mokiniai galėtų 
kitose pamokose pritaikyti tai, ko išmoko apie abipuses nuolaidas ir kompromisus 
sprendžiant problemas. Tai patvirtina, kad kūrybinis mokymasis pradinėse mokyklose 
yra svarbus (Nacionalinė mokyklų vadovų kolegija, NCSL, 2005). 

Mokiniai, „pažindami“ išgalvotus veikėjus, galėjo įsijausti ir geriau matyti pasaulį 
išjų požiūrio taško. Šis kūrybinis įsivaizdavimas pareikalavo iš jų praplėsti įprastą matymą 
ir gebėti pamatyti kitų akimis. Jei sutinkame, kad įvairioms žmonių grupėms vietos reiškia 
skirtingus dalykus, tai nevienodų požiūrių supratimas, pasitelkus empatiją, yra labai 
svarbus geografijos aspektas, nes jis padeda apsvarstyti, kaip ir kodėl vietos keičiasi ir kaip 
būtų galima teigiamai paveikti šiuos pokyčius. Tai dalis didžiulio geografijos indėlio „į 
ateitį orientuotą mąstymą“, kuris, atsižvelgiant į daugybę rimtų kylančių problemų, yra 
tarsi arena, kurioje gyvybiškai svarbus yra minties ir veiksmo kūrybiškumas. 

Išvada 


Šiame skyriuje bandėme atskleisti geografijos, kaip stipraus ir veiksmingo 
mokomojo dalyko, idėją ir jos, kaip „vienos iš didžiųjų žmonijos idėjų“, prasmę (Bonnett, 
2008: 7). Geografinė vaizduotė, atradimas ir tyrimas yra visur prasiskverbiančios kūrybos 
dalys. Pasirinkome tokius pavyzdžius, kurie perteikia ypatingas įžvalgas apie informacinių 
ir komunikacinių technologijų taikymą, tiesioginę patirtį, kritinį problemų sprendimą ir 
pasakojimą kaip kūrybinį stimulą ar galimybę kurti tolesnį pasakojimą. 

Pabrėžėme, kad geografijos tikslas yra ambicingas ir pats iš esmės, kaip ir kitų 
mokomųjų dalykų tikslai, yra didžiulių kūrybinių Žmogaus pastangų rezultatas bei 
pradinių klasių mokytojų kūrybinio įkvėpimo šaltinis. Trimis atvejų analizėmis siekėme 
iliustruoti kūrybinį geografijos ugdymo programos sudarymo (o ne vykdymo) veiksmą. 
Atvejų analizėse vaizduojama: 


okai kurios pagrindinės geografijos idėjos, pavyzdžiui, gamtinio ir socialinio 
pasaulių abipusė priklausomybė ir sąveika; 

otam tikros vietovės išskirtinumo svarba geografijos dalyke ir platesnis 
gyvenamosios vietovės bei pasaulio kontekstas; 

o geografijos praktinių lauko tyrimų, leidžiančių „tyrinėti“ ir (arba) naudoti tyrimą 
kaip pedagoginę strategiją, reikšmė; 

o vaidmuo, kurį gali turėti technologijos, taikant kūrybinio mokymosi ir bendravimo 
strategijas. 


Galbūt perskaitę šį skyrių galime padaryti daug išvadų, tačiau vienas dalykas yra 
svarbesnis užvisus kitus: „Kaip pradinių klasių mokytojai sužino apie čia aprašytas geografijos 
žinias ir įgyja pasitikėjimo jomis operuoti?“ Kalbėdami apie žinias, turime omenyje ne tik 
techninius, su konkrečiomis temomis susijusius dalykus, kurie yra tik sąlyginai lengvai 
prieinama medžiaga. Mes kalbame apie bendrą supratimą, kas yra geografija, kam ji skirta 
ir kaip jos kruopščiai ir gerai mokyti. Šiuo atžvilgiu tai buvo pastebima įgyvendinant 
Britanijos vyriausybės finansuojamą „Geografijos veiksmų planą“* (2006-2011 m.) (vert. 
past. - švietimo politikos dokumentas, kaip pagerinti geografijos mokymą mokykloje), 
kai pradinių ir vidurinių klasių mokytojai kartu rengė Geografijos bendrosios ugdymo 
programos projektus. Pradinių klasių mokytojai instinktyviau jautė konceptualesnę 
Bendrosios ugdymo programos struktūrą (tokią, kuri buvo įdiegta 7-9 klasėse* 2008 m.). 
Jei norime, kad pradinių klasių mokytojai kruopščiai ir gerai mokytų geografijos, reikia 
ne tik gero vadovavimo, paramos ir pavyzdžių, bet ir Nacionalinės bendrosios ugdymo 


*Zr. lentelę „Anglijos švietimo sistema“ knygos gale. 

programos, kuri nebūtų prikimšta vien tik turinio, kurį reikia pateikti mokiniams, ir kuri 
įpratintų mokytojus sudaryti veiksmingas kiekvieno mokomojo dalyko ugdymo programas. 


Baigiamosios mintys 


o Ugdykite geografinę vaizduotę: įkvėpkite mokinius plėsti savo pasaulio suvokimą per 
tiesioginę patirtį ir IKT (informacines ir komunikacines technologijas). Pavyzdžiui, 
naudokite pasakojimą ir lauko tyrimus pradėdami tyrinėti tam tikras vietas. 

o Tyrinėkite vietos aplinką: atlikite lauko tyrimus, kad paskatintumėte mokinius 
kitaip pamatyti ir suprasti pasaulį. Pavyzdžiui, tyrinėkite mokyklos teritoriją, 
taikydami įvairių jutimų metodą. 

o Užtikrinkite aktualumą: naudokite aktualius išteklius ir pačių mokinių klausimus 
kaip tyrimo šaltinius. Pavyzdžiui, iš kur atsirado mano priešpiečių dėžutėje esantis 
bananas? Kodėl patvino upelis? 

o Pagrindinę geografijos informaciją pateikite įvairiais būdais: naudokite įvairius 
formatus, pvz., filmą, menines raiškos priemones, žemėlapius, pokalbį, poeziją, 
dramą, pasakojimus, diagramas ir modelius. Pavyzdžiui, sukurkite filmą apie 
geriausias lankytinas savo gyvenamosios vietovės vietas; padarykite modelį, 
vaizduojantį, kaip „veikia“ upelis. 

o Ugdykite kritinį mąstymą: leiskite mokiniams aptarti informacijos šaltinius ir 
juos įvertinti; paskatinkite juos nagrinėti ir lyginti skirtingus žmonių požiūrius 
bei pabandyti juos paaiškinti. Pavyzdžiui, žaiskite vaidmenų žaidimą, kad mokiniai 
įsijaustų į kitų žmonių požiūrius. 

o Užtikrinkite, kad geografinis tyrimas remtųsi mokomojo dalyko žiniomis: sudarykite 
galimybes mokiniams praplėsti ir stiprinti geografijos žinias. Pavyzdžiui, mokiniai 
tiksliai nustato geografinę vietovių padėtį ir vartoja atitinkamus geografijos terminus. 


Literatūra 


Ackerman, E. A. (1963). Where is a Research Frontier? Annals of the Association 
of American Geographers, 53: 429-40. 


Bonnett, A. (2008). What is Geography? London: Sage. 


Burt, T. (2003). Realms of gold, wild surmise and wondering about physical 
geography, in S. Trudgill and A. Roy (eds) (2003), Contemporary Meanings 


132 Kūrybiškumas pradinėje mokykloje 


in Physical Geography From what to why? London: Arnold, pp. 49-61. 


Catling, S. (2003). Curriculum Contested: primary geography and social justice. 
Geography, 88 (3): 164-211. 

Catling, S. (2008). Young Geographers: A Living Geography Project for Primary 
Schools, 2008 - an Evaluation Report. Sheffield: Geographical Association. 

Catling, S. (2009). Creativity in Primary Geography, in A. Wilson, A. (ed.), 
Creativity in Primary Education. Exeter: Learning Matters, pp. 189-98. 

Catling, S. and Martin, E (2011). Contesting “powerful knowledge': the primary 
geography curriculum as an articulation between academic and children's 
(ethno-) geographies. Curriculum Journal, 22 (3): 317-36. 

Catling, S. and Willy, T. (2009). Achieving OTS: Teaching Primary Geography, 
Exeter: Learning Matters. 

Charlton, E., Wyse, D., Cliff Hodges, G., Nikolajeva, M., Pointon, P. and Taylor, L. 
(2011): Place-Related Identities Through Texts: From Interdisciplinary Theory 
to Research Agenda. British Journal of Educational Studies, 59 (1): 63-74. 


DCSF (2008). Statutory Framework for the Early Years Foundation Stage May 
2008. Setting the Standards for Learning, Development and Care for children 
from birth to five. Nottingham: DCSE https://www.education.gov.uk/ 
publications/eOrderingDownload/eyfs. res stat frmwrk.pdf. 


DfE (2010). The Importance of Teaching: School White Paper. London: the 
Department for Education. http://www.education.gov.uk/schools/ 
toolsandinitiatives/schoolswhitepaper/b0068570/the-importance-of- 
teaching/ (žiūrėta 2012 m. rugpjūčio 29 d.). 

Firth, R. (2011). Making geography visible as an object of study in the secondary 
school curriculum. Curriculum Journal, 22 (3): 289-316. 

GA (Geographical Association) (2009). A Different View: a manifesto from 
the Geographical Association, Sheffield: Geographical Association. www. 
geography.org.uk/adifferentview. 

GA (Geographical Association) (2011). Curriculum Proposals and Rationale. 
Sheffield: Geographical Association. www.geography.org.uk?getinvolved/ 
geographycurriculumconsultation. 

Gardner, H. and Boix Mansilla, V. (1994). Teaching for understanding within 
and across the disciplines. Educational Leadership, 51 (5), February: 14-18. 

Horton, J. and Kraftl, P. (2005). For more than usefulness: six overlapping points 


Geografija 133 


about Children's Geographies. Childrens Geographies, 3 (2): 131-43. 
Jeffrey, B. and Woods, P. (2003). The Creative School. A framework for success, 
guality and effectiveness, London: Routledge Falmer. 


Kelly, A. (2005). Exploring Children's Geographies at Key Stage 2. International 
Research in Geographical and Environmental Education, 14 (4): 342-7. 

Lambert, D. (2011). Reframing school geography: a capability approach, in G. Butt 
(ed.), Geography Education and the Future. London: Continuum, pp. 127-40. 

Lewis and Mawdsley (2007). Geojoes St Lucia Challenge. Primary Geography, 
Autumn 2007, Sheffield: Geographical Association. 

Ley, D. (2002). Social Geography and Social Action, in M. J. Dear and S. Elusty 
(eds), The Spaces of Postmodernity Readings in Human Geography. Oxford: 
Blackwell, pp. 68-76. 

Mackintosh, M. (2005). Children's Understanding of Rivers. International 
Research in Geographical and Environmental Education, 14 (4): 316-22. 
Martin, F. (2004). Creativity through geography, in R. Fisher and M. Williams, 

Unlocking Creativity. London: David Fulton. 

Matthews, H. and Limb, M. (1999). Defining an agenda for the geography of 
children: review and prospect. Progress in Human Geography, 23 (1): 61-90. 

Morgan, J. (2011). Teaching Geography as if the Planet Matters. London: David Fulton. 

NCSL (National College for School Leadership) (2005). Developing creativity 
for learning in the primary school - A practical guide for school leaders. 
Nottingham: NCSL. 

Ofsted (2011). Making a World of Difference: http://www.ofsted.gov.uk/Ofsted- 
home/Publications-and-research/Browse-all-by/Documents-by-type/ 
Thematic-reports/Geography-Learning-to-make-a-world-of-difference. 

Owens, P. (2005). Children's Environmental Values in the Early School Years. 
International Research in Geographical and Environmental Education, 14 (4): 323-9. 

Rawling, E. (2011). Reading and Writing Place, in G. Butt, G. (ed.), Geography 
Education and the Future. London: Continuum, pp. 65-83. 

Scoffham, S. (2003). Thinking Creatively. Primary Geography: Focus on Creativity 
50, Sheffield: Geographical Association, pp. 4-6. 

Scoffham, S. (2010). Young Geographers, in S. Scoffham (ed.), Primary 
Geography Handbook. Sheffield: Geographical Association, pp. 15-23. 


134 Kūrybiškumas pradinėje mokykloje 


Tanner, J. (2010). Geography and the Emotions in S. Scoffham (ed.), Primary 
Geography Handbook. Sheffield: Geographical Association, pp. 35-47. 


Kudryavtsev, V. T. (2011). The phenomenon of child creativity, International 
Journal of Early Years Education. 19 (1): 45-53. 

Ward, H. (1998). Geographical Vocabulary, in S. Scoffham (ed.), Primary 
Sources: Research findings in primary geography. Sheffield: Geographical 
Association, pp. 20-1. 


Young, M. (2008). Bringing Knowledge Back In. London: Routledge. 


Naudingos nuorodos 


Young Geographers: Austrey Primary School: 
http://www.geography.org.uk/projects/younggeographers/resources/austrey/. 


Young Geographers: Southborough Primary School: 
http://www.geography.org.uk/projects/younggeographers/resources/southborough. 


Išnašos 


* 2011 m. Geografijos asociacija (GA) surengė nacionalinę konsultaciją ir nagrinėjo 
pasiūlymus dėl Geografijos bendrosios ugdymo programos. Šie pasiūlymai 
turėjo papildyti Nacionalinės ugdymo programos peržiūrą ir prisidėti prie naujų 
ugdymo programų 2014 metams sukūrimo. Jie pateikti interneto svetainėje www. 
geography.org.uk/getinvolved/geographycurriculumconsultation. Pasiūlymuose 
išskiriamos žinių rūšys, suvienijant akademinės ir populiariosios geografijos idėją. 


2 2009 m. Geografijos asociacija paskelbė manifestą, pavadintą „Kitoks požiūris“ 
(A Different View). Jis skirtas visiems geografijos mokytojams, įskaitant ir pradinių 
klasių mokytojus. Manifestą (ir daugybę mokymo idėjų bei išteklių) galima rasti 
interneto svetainėje www.geography.org.uk/adifferentview. 


* „CapeUK“ yra pirmaujanti nepriklausoma tyrimų ir plėtros agentūra, veikianti 
kūrybiškumo, mokymosi ir vystymosi srityse: http://ww.capeuk.org. 


* http://www.geography.org.uk/projects/actionplanforgeography/. 

Istorija 


Paul Bowen 


Įvadas 


Turbūt svarbiausias kūrybiško istorijos mokymo požymis yra rizika daryti kažką 
naujo, kitokio ir netikėto, be jokio iš anksto numatyto rezultato. Įdomus praktinis 
to pavyzdys yra žymaus architekto Danielio Libeskindo darbas - 2002 m. atidaryto 
simboliško Imperatoriškojo karo muziejaus Mančesteryje projektas. Kalbama, kad 
architektą įkvėpė arbatinukas, kurį jis sukūlė į grindis, o tada be jokios tvarkos, padrikai 
sudėliojo kelis jo fragmentus ir taip sukūrė pastato dizainą. Arbatinuko, simbolizuojančio 
pasaulį, sudaužymas padėjo suprasti, kas yra kūrybiškumas ir vaizduotė, kartu tai buvo 
tikslingas veiksmas, radęs kūrybinį atgarsį pastato, kuris tiek iš išorės, tiek iš vidaus 
perteikė karo chaosą ir dezorientaciją, formoje. Būtent tokio dinamiško kūrybiškumo 
stiliaus turėtų būti siekiama, mokant istorijos pradinėje mokykloje. 

Daugelį metų geras istorijos mokymas pradinėse klasėse buvo siejamas su ypatybėmis, 
kurios skatina kūrybiškumą: vaizdingų mąstymu, interaktyviais metodais, užklasine veikla, 
problemų sprendimu, tiriamuoju darbu, savarankišku mokymusi ir kompleksiniais metodais, 
kurie sieja tokias Bendrosios ugdymo programos sritis kaip istorija, dailė, raštingumas, 
geografija, drama, muzika, informacinės ir dizaino technologijos. Vis dėlto pastaraisiais 
metais mūsų kūrybiškumo supratimas kito, ir ši tendencija atsispindi naujausioje literatūroje 
apie pradinio ugdymo istorijos dalyką. Pavyzdžiui, Rouzi Terner-Bisė (Rosie Turner-Bisset) 
(2005) pateikė išsamią, kritišką kūrybiškumo apžvalgą, paremtą Artūro Kostlerio (Arthur 
Koestler) pedagogikos teorija (Turner-Bisset, 2005). Teigiama, kad kūrybiškai mokantys 
istorijos mokytojai „daro kūrybinius žingsnius, siekdami įvairiausiais būdais supažindinti 
mokinius su mokomojo dalyko žiniomis, pasitelkdami platų pedagoginių priemonių 
arsenalą“ (Turner-Bisset, 2005, p.14). Paprastai kūrybinis istorijos mokymas remiasi gausybe 
įvairių išteklių ir metodų; taip pat pasitelkiama kitų mokomųjų dalykų žinios ir gebėjimai, 
pavyzdžiui, dailės ir dramos. Kūrybinis darbas per istorijos pamokas turi būti siejamas 
su naujais, netikėtais būdais, taip pat su rizika ir mąstymu, - mokiniai turi suprasti, kad 
vienintelį atsakymą turintys klausimai istorijoje yra labai reti, nes jos supratimas daugeliu 
atvejų yra subjektyvus. 


Kas yra kūrybiškumas istorijos kontekste? 
Dokumente „Meistriškumas ir džiaugsmas“ (Excellence and Enjoyment) (vert. 


past. - Anglijos pradinių mokyklų strategija) (Švietimo ir įgūdžių departamentas, 
DfES, 2003) istorija kaip mokomasis dalykas nėra įvardyta, tačiau jame remiama 

tokia mokymo ir mokymosi filosofija, kuri labai tinka istorijai. Dokumento tikslas 
paskatinti mokyklas būti kūrybiškesnėmis, naujoviškesnėmis ir lankstesnėmis. 
Dokumente išreiškiamas rūpestis dėl centralizuotų bendrųjų ugdymo programų 
struktūrų nelankstumo. Jame teigiama, jog „be to, kad pradinis ugdymas suteikia 
būtinas mokymosi priemones, jis taip pat yra orientuotas į mokinius, patiriančius 
atradimo džiaugsmą, sprendžiančius problemas, kūrybiškai rašančius, piešiančius, 
muzikuojančius, besiugdančius pasitikėjimą savimi ir sprendžiančius, kaip tapti 
socialiai bei emocionaliai bręstančiais mokiniais“ (Švietimo ir įgūdžių departamentas, 
DfES, 2003, p. 4). Pagrindinės išskiriamos temos apima vaizduotės, tyrimų, 
kūrybiškumo, skaitmeninio mokymosi, problemų sprendimo grupėje, žaidimų, 
mokymosi iš kitų suaugusiųjų (ne mokytojų), užklasinės veiklos, mokymosi daugybe 
skirtingų būdų ir gausių išteklių naudojimą. Labai svarbus kūrybinio ugdymo 
aspektas, pabrėžtas dokumente „Meistriškumas ir džiaugsmas“, yra būtinybė 
individualizuoti mokymąsi, kad būtų patenkinti ypatingų gabumų ar tautinėms 
mažumoms priklausančių mokinių poreikiai. 

Darvienasaktualus kūrybiškumo per istorijos pamokas rekomendacijų šaltinis - 
svarbi ataskaita „Visų mūsų ateities perspektyvos“ (All Our Futures) (vert. past. - 
dokumentas, pateikiantis rekomendacijų ir pasiūlymų dėl kūrybiško bei kultūrinio 
švietimo ir apskritai švietimo kokybės gerinimo) (Nacionalinis patariamasis 
komitetas kūrybiško ir kultūrinio švietimo klausimais, NACCCE, 1999). Nors 
dokumentas labai platus, galima išskirti keturis konkrečius kriterijus, kurie susiję 
su kūrybinių metodų taikymu: 


o pasitelkti vaizduotę: „Veikdami pasitelkę vaizduotę sukuriame kažką originalaus“; 
o siekti tikslų: „Kūrybiškumas siejamas su veiksmo ir tikslo idėja“; 
o būtioriginaliam: „Asmuo gali būti originalus dėl savo ankstesnių darbų ir rezultatų 
arba prieš savo kolegas“; 
o įsivertinti: „Kūrybinis darbas apima sukurto produkto vertės įvertinimą, naudojant 
tam tikrą įvertinamąjį metodą“. 
(NACCCE, 1999, p. 29-31) 


Į tai atsižvelgiant, reikia pripažinti, kad tiek mokytojui, tiek mokiniui svarbu 
kelti kritiškus klausimus ir taip skatinti kūrybiškumą. Akivaizdu, kad dauguma 
klausimų yra paprasti, orientuoti į „ką“ ar „kaip“, tačiau vertingesni yra sudėtingesni 
ir atvirieji klausimai. Bilas Lydhemas (Bill Leedham) ir Maikas Merfis (Mike Murphy) 
pabrėžia, kad „klausimai, prasidedantys „kodėl“, veda į spėliojimus ir galimų variantų 

ieškojimus, kur kultūros žinios gali būti tiek pat svarbios, kiek faktų žinios“ (Hayes 
(red.), 2007, p. 39). 

Su kūrybišku istorijos mokymusi yra susijusi idėja skatinti mokinius pasitelkti 
savo vaizduotę. Vaizduotė reiškia praeities įvykių vizualizavimą, ir šiuo sugebėjimu 
reikėtų remtis mokant, tarkime, apie Romos imperijos laikus, Tiudorų dinastiją (vert. 
past. - Anglijos monarchų dinastija, valdžiusi 1485-1603 m.) ar karalienės Viktorijos 
laikus. Paprastai mokytojai turi stengtis, kad mokiniams būtų lengviau susidaryti 


vaizdą, koks buvo gyvenimas praeityje, pavyzdžiui, pasirūpinti televizijos programomis, 
filmais, nuotraukomis ar suorganizuoti ekskursijas. Bandymas suprasti, koks buvo 
gyvenimas kitu laikotarpiu ar kitokiomis sąlygomis, yra įdomi užduotis, tačiau ją reikia 
pagrįsti svariais istoriniais įrodymais. Kaip pastebėjo B. Lydhemas ir M. Merfis: „Čia 
mes neduodame absoliučios valios fantazijai“ (Hayes (red.), 2007, p. 37). 

Svarbus istorijos aspektas - skatinti mokinius ugdyti žmogišką ir emocinę 
reakciją į įvykius ir problemas. Istorija yra susijusi su žmonėmis, jų kasdieniu 
gyvenimu, patirtimi ir veiksmais, tad mokiniams reikia pabandyti ieškoti sąsajų su 
žmonėmis iš praeities, nesvarbu, ar tai būtų eilinis mokinys šaltoje, dvokiančioje 
ir perpildytoje Viktorijos laikų klasėje, ar žymus asmuo, pavyzdžiui, Gajus Foksas, 
Henrikas VIII ar Elžbieta I. Tokį empatišką supratimą išugdyti sunku, bet galima jį 
paremti skatinant mokinius užduoti klausimus apie tų asmenų veiksmų motyvus. Kas 
paskatino, pavyzdžiui, Gajų Foksą beveik sėkmingai susprogdinti Anglijos parlamento 
pastatą? Kodėl Henrikas VIII leido nukirsdinti galvas dviem savo žmonoms? 
Nagrinėdami tokių asmenų, kaip Henrikas, veiksmus, mokiniai gali pradėti diskutuoti 
apie moralę ir kitus galimus pasirinkimus. Taip pat yra didžiulių galimybių, ypač 
antrojoje ugdymo pakopoje*, mokiniams panagrinėti ne tik teigiamus kokio nors 
asmens, pavyzdžiui, karalienės Elžbietos I ar išradėjo Isambardo Brunelio, gyvenimo 
aspektus, bet ir jų nesėkmes. Pavyzdžiui, I. Brunelio, kaip inžinieriaus, pasiekimas — 
Didysis Vakarų geležinkelis - gali būti palygintas su ne tokiu sėkmingu sumanymu, 
kaip garlaivis „Great Eastern“. 

Šį žmogišką ir emocinį istorijos aspektą svarbu nagrinėti tiek pirmojoje, tiek 
antrojoje ugdymo pakopose*. Pavyzdžiui, Greisės Darling istorija. Greisė išgarsėjo 
Viktorijos laikais, kai, siaučiant audrai, padėjo gelbėti keleivius sudužus laivui Farno 
salose, netoli Nortumberlando pakrantės. Palyginti ramiu oru vienos mokyklos 
mokiniai laivu nuplaukė į gelbėjimo vietą ir apžiūrėjo Longstouno švyturį, kuriame 
gyveno Greisė, įvertino, kokį atstumą ji turėjo nuplaukti irkluodama valtį, kad 
išgelbėtų gyvus likusius žmones. Tai padėjo aiškiai suprasti ir įvertinti šios moters 
drąsą, fizinę jėgą ir ryžtą tuo metu, kai jos gyvybei grėsė didžiulis pavojus. 


*Zr. lentelę „Anglijos švietimo sistema“ knygos gale. 

Istorija ir politiniai debatai 


Pastaraisiais metais Anglijoje pasikartojanti diskusijų tema - tai nerimas dėl 
istorijos kaip Bendrosios ugdymo programos srities dalyko statuso ir suvokiamo to 
statuso sumenkinimo mokyklose. Neseniai Britanijos švietimo sistemos įgyvendinimą 
prižiūrinčios tarnybos „Ofsted“ išleisto leidinio pavadinimas „Istorijos dalykas pavojuje“ 
(History in the Balance) (vert. past. - ataskaita apie istorijos dalyko pradinėse ir vidurinėse 
Anglijos mokyklose privalumus ir trūkumus) sustiprina šią nuomonę („Ofsted“, 
2007). Istorija kartu su kitais nepagrindiniais mokomaisiais dalykais dažnai nukenčia 
nuo ugdymo planuose jai skiriamo labai riboto valandų kiekio, nes itin pabrėžiamas 
mokėjimas skaičiuoti, raštingumas ir įvairūs testai. Įprasta išeitis - įtraukti istoriją kaip 
nagrinėjamos temos dalį, pavyzdžiui, nagrinėjant žaislų, atostogų prie jūros, Egipto ar 
Antrojo pasaulinio karo temas, o tai suteikia didžiulės erdvės kūrybiniam darbui. Daug 
metų Anglijos bendrojoje pradinio ugdymo programoje buvo akcentuojami mokomieji 
dalykai, o nuo 2010 m. mokyklose vėl pradėtas taikyti teminis ugdymo planavimas, 
tarpusavyje siejant įvairius mokomuosius dalykus. Tai turi prasmės, nes pradinukų 
mąstymas yra visuminis, o mokomaisiais dalykais pagrįstas ugdymas kartais gali 
trukdyti mokymuisi. Neseniai apsilankiau vienoje mokykloje, kur antrosios ugdymo 
pakopos* mokiniai mokėsi apie Antrąjį pasaulinį karą, veikla apėmė ne tik istoriją, bet 
ir dailę, geografiją, raštingumą ir gamtos mokslus. Geografijos įgūdžiai buvo ugdomi, 
naudojant atlasą ir siekiant nustatyti, kur yra šalys, dalyvavusios tame kare, o gamtos 
mokslų pamokoje buvo nagrinėjama izoliacijos sąvoka, ir mokiniai gamino termosus, 
kurie turėjo būti naudojami naktį slėptuvėse nuo atakų iš oro. Vis dėlto šis pažangus 
metodas turi trūkumų ir reikalauja labai kruopštaus bendro planavimo, kad būtų galima 
aiškiai išryškinti istorijos dalyko turinį. 

Kitas įdomus ir ginčytinas klausimas yra susijęs su „britiškumo“ sąvoka. 
Dažnai teigiama, kad istorijos dalykas yra svarbus, siekiant užtikrinti, kad mokiniai 
suprastų pagrindinius britų paveldo ir vertybių bruožus. Populiarioji spauda ir 
politikai pabrėžia, kad mokyklinė istorija akivaizdžiai nesugeba išspręsti šio klausimo, 
komentuodami, esą mokiniams trūksta pagrindinių istorijos žinių apie įvykius ar 
žymius asmenis, pavyzdžiui, Vinstoną Čerčilį, tačiau istorijos dalyko sumenkinimas 
daugelyje mokyklų nepadeda išspręsti problemos. Dažniau orientuojamasi į Anglijos 
istoriją, kuri įdomi dėl „britiškumo“ sąvokos. Apibrėžti, kas tai yra ir nustatyti 
tą istorijos rūšį, kuri turėtų plėtoti ir perteikti šią sąvoką, yra aiškiai ginčytinas 
ir atviras interpretacijoms dalykas. Galima ginčytis, kad, pavyzdžiui, 1999 m. 
išleista Anglijos nacionalinė bendroji istorijos ugdymo programa neveiksmingai 


*Žr. lentelę „Anglijos švietimo sistema“ knygos gale. 

perteikia daugiakultūrį šiandienės Jungtinės Karalystės pobūdį, nes, kaip pastebėjo 
„Ofsted“, „Jungtinės Karalystės istorijoje per mažai dėmesio skiriama juodaodžių 
ir daugiatautiškumo aspektams. To rezultatas, gal ir netyčia, yra nepakankamas 


viso juodaodžių ir tautinių mažumų grupių indėlio į Jungtinės Karalystės praeitį 
įvertinimas ir jų kultūros, visuomenės bei daugybės kitų pasiekimų ignoravimas“ 
(„Ofsted“, 2007, p. 24). Šiuolaikinėje Britanijoje mokyti istorijos gali mokytojai, kurie 
turi gilių mokomojo dalyko žinių ir kurie jautriai reaguoja, kai istorija pristatoma 
remiantis viena kultūra arba kad toks būdas „ištrina“ kai kurių mokinių individualų 
ir kolektyvinį kultūros paveldą. 


Kaip mokytojai pritaiko istoriją, mokydami kūrybiškai? 


Prieš pradėdami svarstyti apie kūrybinius istorijos mokymo metodus, aptarkime 
keletą pagrindinių principų. Nors istorijos gali būti mokoma kaip atskiro mokomojo 
dalyko, mokymosi galimybes galima sustiprinti pasitelkiant tarpdalykinę integraciją. 
Kai kurie autoriai pabrėžė, kaip mokomieji dalykai gali būti netinkamai pateikiami 
mokiniams ir kad, geriausiu atveju, jie suvokiami kaip „tarpusavyje nesusiję švietimo 
prasme“ (Rowley ir Cooper, 2009, p. 2). Tačiau svarbu yra tai, kad sėkminga tarpdalykinė 
veikla priklauso nuo gerų mokomojo dalyko žinių ir įgūdžių. Mokytojai turi ieškoti 
„tvirtų ryšių tarp mokomųjų dalykų ir atsižvelgti į atskirus skirtingų dalykų mąstymo 
procesus bei sieti juos su mokinių patirtimi“ (Rowley ir Cooper, 2009, p. 2). Istorija yra 
svarbiausia daugybės visuomenės veiklų dalis, įskaitant bendravimą, muziką, dailę ir 
žmogiškąją patirtį, ir dėl jos atsiveria didžiulės galimybės pradėti ieškoti tarpdalykinės 
integracijos pradinėje mokykloje. Puikus tokio požiūrio pavyzdys, kaip iliustruoja 
Krisas Raulėjus (Chris Rowley) ir Hilari Kuper (Hilary Cooper) (2009), galėtų būti 
atvejo analizė tema „Iš kur aš esu kilęs (-usi)?“, kur istorija siejama su matematika, 
geografija ir kalba. 

Dar viena būtina kūrybiško istorijos mokymo sąlyga yra susijusi su mokinių 
vaidmeniu mokymosi procese. Svarbu, kad jiems būtų leidžiama būti aktyviems, prisiimti 
dalį atsakomybės mokymosi procese ir būti kažkiek savarankiškiems bei galėti rinktis. Tai 
nėra nauja idėja, tačiau ją reikia sustiprinti. Paprastai mokytojai puikiai dėsto ir pateikia 
informaciją, tačiau galbūt reikėtų labiau įsiklausyti į mokinius ir leisti jiems dažniau 
nustatyti darbo planą, atsižvelgiant į klausimus, kuriuos norėtų nagrinėti. Pavyzdžiui, 
Robertas Fišeris (Robert Fisher) pateikė keletą klausimų, kurie galėtų pradėti diskusiją ir 
kelti klausimus. Tai gali būti tokie klausimai: „Ar turite savą istoriją?“, „Kokie svarbiausi 

jūsų gyvenimo įvykiai?“, „Ar istorijos knygos gali būti neteisios?“, „Ar manote, kad visi 
jūsų prisiminimai apie praeitį yra teisingi? Kodėl?“ (Fisher, 2008, p. 179). Taikant tokį 
pažangų mokymosi metodą, svarbu pabrėžti mokinių kalbėjimą ir klausymąsi vykdant 
tokias veiklas kaip drama, o istorinė drama neabejotinai puikiai tinka nagrinėjant pačių 
mokinių istorinius klausimus. Drama gali būti viena iš svarbiausių veiklų, palaikančių 
kūrybinį darbą per istorijos pamokas, ir, nors didžioji dalis sąveikos pamokoje vis dar 
paremta tradiciniais mokytojo ir mokinių santykiais, kūrybinis mokymas reikalauja 
tai pakeisti. Pavyzdžiui, Francisas Prendivilis (Francis Prendiville) ir Naidželas Tojus 
(Nigel Toye) siūlo „būdą išeiti už šios kultūros ribų, leidžiant vaikams laikinai palikti 
siaurą „mokinio“ vaidmenį ir pasinerti į įdomesnį mąstymą, kalbėjimą ir dalyvavimą“ 
(Prendiville ir Toye, 2007, p. 1). 

Trečias kūrybiško mokymo elementas - mokytojui reikia turėti nesuvaržytą 
vaizduotę. Vaizduotė gali pasireikšti įvairiai, pavyzdžiui, per mokymo stilių, 
mokymosi veiklą ar išteklius. Tai apima netradicinį mąstymą, riziką ir mokymo 
stilių kaitą. R. Fišeris yra pateikęs keletą įdomių pastebėjimų apie pastarąjį aspektą, 
siūlydamas „tyrinėtojų bendruomenės“ metodą, labiau pabrėžiant lanksčias diskusijų 
grupes, o ne visos klasės mokymą (Fisher, 2008, p. 40). Neseniai klausydamasis 
pouniversitetinių mokytojų rengimo kursų (Postgraduate Certificate in Education, 
PGCE) dalyvių pranešimų istorijos tema, pastebėjau keletą įdomių vaizduotės 
panaudojimo planuojant pavyzdžių. Viena grupė pasirinko karalienės Elžbietos II 
karūnavimą, kurį susiejo su auksinio jubiliejaus tema. Ši grupė tuo metu buvo išėjusi 
iš auditorijos ir sesija prasidėjo 1952 m. įvykusio karūnavimo filmuotos medžiagos 
peržiūra. Pasibaigus filmui, grupės dalyviai įžengė į auditoriją imituodami prieš 60 
metų Vestminsterio vienuolyne vykusius įvykius - tai buvo trumpas, tačiau labai 
kūrybiškas ir veiksmingas būdas klausytojams perteikti karūnavimo formalumą ir 
atmosferą. Tokios populiarios temos, kaip senovės Egiptas, vikingai, Tiudorų dinastija 
ar netgi Antrasis pasaulinis karas, yra nutolusios laiko ir kultūros atžvilgiu, todėl, 
siekiant šias temas padaryti prieinamas ir prasmingas visiems mokiniams, planuojant 
veiklą reikia pasitelkti vaizduotę. Tikslas — atkurti praeities paveikslą, su kuriuo 
mokiniai rastų ryšį pasitelkdami savo vaizduotę. Toliau panagrinėsiu būdus, kaip to 
galima siekti. 

Kūrybiškas istorijos mokymas reikalauja iš mokytojo pasitelkti savo vaizduotę 
kuriant tiek mokymo metodus, tiek mokymo(si) veiklą mokiniams. Pet Hudles (Pat 
Hoodless) pažymi, kad „kūrybiška, naujoviška praktika gali apimti arba kūrybinį 
mokymą, arba kūrybinį mokymąsi, arba juos abu“ (Hoodless, 2008, p. 122). Kūrybinį 
mokymą dažnai palaiko įvairiausi pažangūs metodai ir gausūs ištekliai. Tarp tipiškų 

pavyzdžių minėtinas pasakojimas, vaizdinės priemonės, pavyzdžiui, paveikslai, 
drama, užklasinė veikla ir istoriją liudijantys daiktai. Išsamiau panagrinėkime 
keletą iš jų. Pradėkime nuo pasakojimo. Mūsų žinios apie tolimas istorines kultūras, 
pavyzdžiui, vikingus, dažnai paimtos iš pasakojimų ir sakytinės tradicijos, o vienas iš 
geriausių šiuolaikinės istorijos pradiniame ugdyme mokymo pavyzdžių yra turinio 
pateikimas mokiniams naudojant istorinę literatūrą. Pavyzdžiui, antrojoje ugdymo 
pakopoje* tokie romanai, kaip „Kulkosvaidininkai“ (The Machine Gunners) ir 
„Labanakt, pone Tomai“ (Goodnight Mister Tom), yra puikus šaltinis nagrinėjant 
Antrojo pasaulinio karo Namų (JK) fronto temą. Šiose knygose perteikiamos 
istorinės žinios ir empatiškas supratimas; jos taip pat suteikia peno reflektyvioms 
diskusijoms (Cooper, 2006, p. 97). Pirmojoje ugdymo pakopoje* istorijos pasakojimas 
(o ne paprasčiausias jos skaitymas) yra puikus būdas sudominti mokinius. P. Hudles 
pabrėžė, kad mokiniai visada labiau susidomės, jei kas nors jiems paseks įdomią 
pasaką, naudodamas tokius pasakotojo įgūdžius, kaip akių kontaktas, gestai ir 
skirtingos intonacijos (Hoodless, 2008, p. 85). 

Kitaip nei istorijos skaitymas, jos pasakojimas reikalauja didžiulių mokytojo 
kūrybinių įgūdžių; siekdamas didesnio autentiškumo mokytojas netgi gali naudoti 
kostiumus ar įvairius istoriją liudijančius daiktus. Šis metodas dažnai taikomas 
pristatant pirmosios ugdymo pakopos* temas apie žymius žmones, pavyzdžiui, 
Florenciją Naitingeil ar Isambardą Kingdomą Brunelį. Kad mokiniai iš tikrųjų 
įsivaizduotų praeitį, taikant pasakojimo metodą, jie patys turi būti aktyvūs 
klausinėdami, kalbėdami ir klausydamiesi. Grantas Beidžas (Grant Bage) pasiūlė 
naujoviškų metodų: mokiniai įgarsina senovinį filmą arba kuriami „laukiamojo“ 
scenarijai, pagal kuriuos mokiniai turi įsivaizduoti save akimirką prieš istorinį įvykį 
(Bage, 2011). Tiesą sakant, mokytojas čia taip pat dalyvauja ir pasitelkia dramos 
strategiją, siekdamas įtraukti mokinius. Taip pat gali būti taikomos kitos dramos 
technikos, pavyzdžiui, kadro sustabdymas, minčių tunelis (vert. past. - dramos 
technika, kai dalyviai sustoja dviem eilėmis tarsi sudarydami koridorių, kuriuo 
praeina pagrindinis veikėjas, turintis priimti tam tikrą sprendimą; priešingose 
eilėse stovintys dalyviai duoda patarimų ar išsako savo nuomonę), karštoji kėdė. 
Leidžiant mokiniams įsijausti į žmonių iš kito istorinio laikotarpio vaidmenį, 
galima paskatinti juos pamąstyti apie tai, kaip jaustųsi tie žmonės ar kaip jie galbūt 
reaguotų į situaciją. Svarbu tai, kad mokiniai puikiai įsisąmonintų istorijos kontekstą 
(Hoodless, 2008, p. 127). 

Dramos poveikis perteikiant istorijos idėjas ir emocijas buvo pademonstruotas 
neseniai lankantis Imperatoriškajame karo muziejuje Mančesteryje. Ekskursija į 

muziejų įvyko lapkričio 11 d., ir tai buvo dalis specialios veiklos, skirtos Paliaubų 
dienai paminėti. Du mokytojai vaidino pagal Pirmojo pasaulinio karo scenarijų — 


kareivis išvyko iš namų į Vakarų frontą, palikdamas savo artimuosius. Remiantis 
išlikusiais laiškais, vaidinimas buvo autentiškas ir jaudinantis, o mokinių grupės 
susidarė tikrą vaizdą apie karo poveikį žmonių santykiams. 

Sakytinė istorija, kai į pamokas ateinantys suaugusieji pasakoja apie gyvenimą 
praeityje, taip pat gali reikšmingai prisidėti prie kūrybiško istorijos mokymo, 
nagrinėjant tokias istorines temas kaip atostogos pajūryje ar gyvenimas septintajame 
dešimtmetyje. Asmeniški vietos gyventojo prisiminimai gali būti jaudinanti patirtis 
mokiniams ir padėti atgaivinti istorinį įvykį ar laikotarpį, nesvarbu, ar tai vaikystės 
atsiminimai apie produktų normavimą penktajame dešimtmetyje, ar išvykos į pajūrį 
garvežiu šeštajame dešimtmetyje. Sakytinė istorija leidžia mokiniams atkurti istoriko 
darbą, pasitelkiant tiesioginius įrodymus ir užduodant klausimus apie patikimumą. 
Bendravimas su kitais suaugusiaisiais (ne mokytojais) taip pat tikslingas, nes taip 
kuriami prasmingi ryšiai su vietos bendruomene ir skatinamas pilietiškumas. 

Vaizdinės priemonės, pavyzdžiui, paveikslai ir nuotraukos, yra dar vienas 
vertingas kūrybinės istorijos elementas. Paveikslai gali perteikti emocijas, jausmus, 
simboliką ir istorinę informaciją, bet, norint juos naudoti veiksmingai, reikia 
atidžiai stebėti, kad grupė aktyviai diskutuotų ir kritiškai mąstytų, kad būtų galima 
įžvelgti giliau, paanalizuoti istoriniame kontekste ir suvokti prasmę. B. Lydhemas ir 
M. Merfis pateikia įdomų pavyzdį, kaip vienas iš karaliaus Henriko VIII portretų, 
nutapytų Hanso Holbeino, gali būti panaudotas pradedant įdomią ir kūrybinę veiklą - 
mokiniai apsimetė reporteriais ir ėmė interviu iš Henriko, tada lygino jį su šių dienų 
įžymybėmis (Hayes (red.), 2007, p. 37). Mokiniai sužinojo apie Henriką kaip Tiudorų 
dinastijos monarchą, svarstė jo veiksmus ir pateikė savo požiūrius į jo gyvenimą. Ypač 
naujoviška šioje situacijoje yra galimybė mokykloms surengti vaizdo konferenciją su 
Anglijos Nacionaline portretų galerija (www.npg.org.uk) apie konkretų paveikslą (Žr. 
skyrių apie vaizduojamąjį meną, kur pateikiama daugiau pavyzdžių apie Nacionalinės 
galerijos darbą su mokyklomis). 

Pastaraisiais metais vis labiau pabrėžiama istoriją liudijančių daiktų naudojimo 
pamokoje vertė (Turner-Bisset, 2005). Kūrybinis tokių daiktų naudojimas aiškiai 
demonstruojamas neseniai pasirodžiusiame „Mokytojų TV“ (Teachers TV) (vert. past. - 
Jungtinės Karalystės švietimo išteklių interneto svetainė mokytojams) vaizdo klipe, 
kuriame rodoma, kaip antrosios ugdymo pakopos* mokiniai lankosi I. Brunelio 
suprojektuotame to meto novatoriškame garlaivyje „Great Britain“ Bristolyje 
(laikraščio „Times“ priedas „Švietimas“, TES, 2012). Mokinių grupėms buvo išdalyti 

istoriją liudijančių daiktų rinkiniai, susiję su konkrečiais keleiviais, ir mokiniai turėjo 
padaryti tam tikras išvadas, pavyzdžiui, nuspręsti, kokiai socialinei klasei jie priklausė 
ir kokia buvo jų profesija. Užvirė karštos diskusijos, kuriose mokiniai aktyviai dalyvavo 
kaip „detektyvai“. Paskui jie panaudojo daiktus ir suvaidino konkrečius veikėjus, ypač 
pasitelkdami kalbėjimo ir klausymosi įgūdžius. 

Daugumai mokinių istoriją liudijantys daiktai yra įdomūs; jie gali paskatinti 
aktyviai diskutuoti, atvirai mąstyti, klausytis kitų žmonių idėjų ir galbūt siūlyti savo 
originalias idėjas. Šie daiktai yra ypač naudingi gretinant šių laikų buitį su XIX a. 
Viktorijos laikų buitimi. Senovinis plokščias lygintuvas, žvakės laikiklis, kilimų 
mušeklis, keraminis karšto vandens butelis ar naktipuodis leidžia mokiniams 
nagrinėti įrodymus ir juos interpretuoti išsakant savo nuomonę. Istoriją liudijančių 
daiktų naudojimo vertingumas akivaizdus iš toliau pateiktų pastabų apie mokinių 
darbą su namų apyvokos reikmenimis, įgyvendinant namų darbų projektą: 


Mokiniai turėjo pamąstyti apie daiktus, jiems kilo daug klausimų „kas“ 
ir „kodėl“, į kai kuriuos iš jų mokytoja atsakė, o į kitus paliko atsakyti patiems 
mokiniams. Mokiniai taip pat turėjo nustatyti daiktų pagaminimo datas ir 
sudėlioti juos pagal eilės tvarką. Jie labai domėjosi vieni kitų nuomonėmis ir tuo, 


»vX- 


(„Ofsted“, 2007, p. 10) 


Kaip matyti iš šio pavyzdžio, labai svarbu akcentuoti platesnį mokinių 
mąstymą. Tam pritaria ir Josana Vela (Yosanne Vella), pabrėždama istoriją liudijančių 
daiktų naudą iškalbai, savarankiškam mąstymui, kalbai, tiriamajam mąstymui, išvadų 
darymui, idėjų aiškinimui ir vaizduotei (Vella, 2010). 

Mokiniams neabejotinai turėtų būti suteikta galimybė sukurti savo istorinius 
modelius naudojantis meniniais, kūrybiniais ir gamybos įgūdžiais. Tipiškas pavyzdys: 
pirmosios ugdymo pakopos* mokiniai turi atkurti rąstinius namus, kuriuos 
1666 m. pasiglemžė Didysis Londono gaisras. Tačiau svarbu, kad ši veikla būtų 
aiškiai orientuota į tam tikrą istorinę situaciją. Šių namų modeliai dažnai laikomi 
klasėje, tačiau juos galima panaudoti ir kitaip. Neseniai pastebėjau pouniversitetinių 
mokytojų rengimo kursų darbą, kuriame buvo aprašyta, kaip kartoniniai namai 
buvo sudėlioti į eilę žaidimų aikštelėje sukuriant gatvės vaizdą. Paskutinis namas 
buvo padegtas ir visa klasė stebėjo, kaip užsidega kiti namai. Tikslas buvo paskatinti 
mokinius pamatyti, kaip plinta ugnis, taip pat paveikti jų emocinį intelektą, kad jie 
patirtų praradimo jausmą ir kaip jautėsi to meto žmonės per gaisrą. Nors pradžioje, 

kad iš tiesų buvo sukeltas gaisras, kilo abejonių, tačiau įspūdinga nuotrauka, kurioje 


matyti liepsnojantys namų modeliai žaidimų aikštelėje ir susidomėję žiūrovai vaikai, 
jas išsklaidė. Tai dar vienas pavyzdys, kai mokytojas išdrįsta rizikuoti, padaryti kažką 
galbūt kontraversiško, nepopuliaraus, naujo ir netikėto. Šis ir anksčiau pateiktas 
sudaužyto arbatinuko, vaizduojančio karo padarinius, pavyzdys yra panašūs. 

Pradinio ugdymo klasėse istorijos mokymo stiprybė daugelyje mokyklų yra 
užklasinės veiklos akcentavimas. Tokia veikla yra naudinga daugeliu aspektų, ir tai yra 
sena tradicija. Tai patvirtina ir ši 1937 m. citata: 


Tikrųjų istorinių įvykių vietų ar praėjusių laikų griuvėsių lankymas, kai tai 
įmanoma, taip pat yra labai vertingas, kuriant atmosferą ir atgaivinant istoriją. 
(Švietimo valdyba, 1937, p. 415) 


Galimybės apsilankyti istorinėse vietose per pastaruosius 20 metų labai 
prasiplėtė, kai tokios organizacijos, kaip „National Trust“ (vert. past. - ne pelno 
organizacija, siekianti išsaugoti konkretaus geografinio regiono kultūrinį ir aplinkos 
paveldą) ir „English Heritage“ (vert. past. - istorinio Anglijos paveldo išsaugojimo 
viešoji įstaiga), ėmė akcentuoti mokyklų ekskursijas, remti švietimo darbuotojus ir 
rengti praktinius seminarus. Tokios vietos, kaip Hamptono karališkieji rūmai netoli 
Londono (Tiudorų laikai) ir Blists Hilo lauko muziejus Šropšyre (Viktorijos laikai), 
taikant teatralizuotą atkūrimą ir interaktyvius metodus, suteikia realistiškų ir įdomių 
būdų įsijausti į skirtingų istorinių laikotarpių gyvenimą. Tokia veikla gali skatinti 
mokinių vaizduotę ir suteikti jiems daug naudos, pasitelkus atidaus stebėjimo įgūdžius. 
Vis dėlto užklasinė veikla turi būti kruopščiai organizuota, o tolesnio kūrybinio darbo 
planavimas yra esminis, jei norima sėkmingų rezultatų. 

Vietovės istorija yra iš esmės susijusi su užklasine veikla ir suteikia galimybę 
mokiniams įgyti žinių, išsiugdyti įgūdžių ir istorijos supratimą jiems pažįstamoje 
aplinkoje. Daug metų Anglijos švietimo sistemos antrojoje ugdymo pakopoje* vietovės 
istorija yra privalomas mokomasis dalykas, o tokie tyrimai, pavyzdžiui, „Kaip kito 
gyvenimas mūsų vietovėje Viktorijos laikais?“ ir „Kaip žmonės čia gyveno praeityje*“, 
yra ypač naudingi. Vietovės istorija taip pat gali būti labai naudinga pirmojoje ugdymo 
pakopoje*, pavyzdžiui, galima apsilankyti Viktorijos ar Tiudorų dinastijos laikų name 
ir supažindinti mokinius su gyvenimu skirtingais laikotarpiais. Vietovės istorija turi 
daugybę aspektų - galima nagrinėti kaimą, miestą, pramonę ar žymų asmenį, taip pat 
ji suteikia erdvės taikyti kūrybinius metodus. Vykdant „Nuffield“ fondo (vert. past. - 
Didžiosios Britanijos labdaros organizacija, remianti švietimą, mokymą ir tyrimus) 

pradinio istorijos ugdymo projektą „Dešimt svarbiausių vietovės istorijos požymių“ 
(Local History Top Ten Features), pabrėžiami metodai, apimantys problemų sprendimą, 
tyrimą ir iššūkį, aktyvų mokymąsi imituojant, iškalbą diskutuojant ir dalyvaujant 


debatuose, atvirąjį mąstymą, darbą mažomis grupėmis ir kompetentingą vaizduotės 
naudojimą („Nuffield“ fondo projektas, 2010, p. 15). 

Galbūt viena iš svarbiausių kūrybinių veiklų yra neribojamų laiko ir neturinčių 
griežtų ribų atvirojo tipo savarankiškų projektų vystymas. Nors tokie projektai 
daugiausia siejami su vyresniais pradinių klasių mokiniais, jie turėtų būti atliekami ir 
mokant jaunesnius mokinius. Savarankiškas projektas gali būti vykdomas individualiai 
arba mažomis grupėmis. Pastarasis variantas skatina mokymosi bendradarbiaujant 
įgūdžius ir komandinį darbą. Šį metodą galima taikyti mokant bet kokių istorijos 
temų, pavyzdžiui, apie septintojo dešimtmečio Britaniją. Iš pradžių mokytojas 
kartu su mokiniais aptaria keletą pagrindinių tyrinėtinų klausimų ar temų sričių, 
pavyzdžiui, mada, moterų teisės, populiarioji muzika, politika, imigracija, laisvalaikis 
ar transportas. Savarankišką darbą reikia gerai sustruktūruoti, remtis įvairiais ištekliais 
ir atidžiai kontroliuoti. Rezultatai gali būti įvairiausi, tačiau jie turėtų suteikti galimybių 
kūrybiškumui pasireikšti, pavyzdžiui, tai galėtų būti pateiktis naudojantis kompiuterine 
programa „PowerPoint“ modelis, iliustruota knyga, dramos epizodas ar plakatas. 
Savarankiškas grupinis darbas gali būti lankstus; jis gali trukti kelias savaites arba 
būti atliktas per vieną pamoką. Reikia atidžiai apgalvoti klausimus, kuriuos mokiniai 
nagrinėja, nes tipiška savarankiško darbo grėsmė yra ta, kad toks darbas gali greitai 
pavirsti informacijos iš knygų ar interneto perkopijavimu - tai prasto istorijos mokymo 
praeityje požymis. Mokiniams daug naudingiau yra nagrinėti klausimus, kurie ne tik 
reikalauja mokomojo dalyko žinių, bet ir skatina pareikšti savo nuomonę ir vertinimą. 
Veiksmingi klausimai dažnai būna susiję su problemos sprendimu ir kūrybiniu 
mąstymu. Pavyzdžiui, Antrojo pasaulinio karo Namų (JK) fronto tema. Sunkumai ir 
siaubas, kurį tuomet patyrė žmonės, yra akivaizdūs. O jeigu paklaustume mokinių, 
gal iš to buvo kokia nors nauda? Pasvarsčius paaiškėja, kad buvo ir teigiamų su karu 
susijusių pokyčių, pavyzdžiui, keitėsi moterų vaidmuo, technologijos, medicina. Iš tiesų, 
nagrinėjant bet kurį istorijos laikotarpį ar žymaus asmens veiklą bei gyvenimą, reikėtų 
prašyti mokinių kritiškai įvertinti įrodymus ir pareikšti savo nuomonę apie žmonių 
veiksmus ar įvykius. Pateikiu tipiškus tokių klausimų pavyzdžius: „Ką Viktorijos laikų 
žmonės padarė Britanijos labui?“, „Ar įsiveržę romėnai pagerino Britanijos padėtį?“, „Ar 
senovės graikai davė naudos pasauliui, o gal jų tikslas buvo tik kariauti?“ 

Iš pateiktų klausimų pavyzdžių matyti, kad mokinių prašoma kritiškai įvertinti 
įrodymus ir išsakyti savo nuomonę apie žmonių veiksmus ar įvykius, o tai yra svarbus 

kūrybiškumo požymis. 


Neseniai apsilankiau vienoje mokykloje, kur šeštos klasės* mokiniai nagrinėjo 
Antrojo pasaulinio karo Namų fronto temą, kaip priemonę naudodami knygą 
„Labanakt, pone Tomai“ (Goodnight Mister Tom). Kiekvienas mokinys sukūrė gražiai 
iliustruotą knygelę, kurioje buvo įvairiausių kūrybinio rašymo darbų pavyzdžių: 
evakuoto asmens atvirukas namiškiams, pjesės apie savaitgalį per karą rankraštis, 
instrukcijos, kaip pastatyti slėptuvę, eilėraštis apie vaiką per bombardavimą. Kai kurie 
iš kūrybiškiausių darbų buvo papildyti išradingai parengtomis, tyrimais pagrįstomis 
faktų bylomis. Jos turėjo kruopščią struktūrą, paremtą tokiais svarbiausiais 
klausimais: „Kodėl, kada ir kaip vaikai buvo evakuoti?“, „Kokį poveikį tai turėjo 
šeimoms ir vietoms, į kurias jos vyko?“ G. Beidžas pateikia keletą įdomių pasiūlymų 
dėl rašymo formų per istorijos pamokas. Tai gali būti trumpi apibūdinimai, antraštės, 
žurnalistinio stiliaus reportažas apie istorinį įvykį, praeities įsivaizdavimas, kuriant 
eilėraštį ar skelbimą, istorinės informacijos santrauka su diagramomis ir schemomis, 
argumentai už ir prieš istorinę asmenybę, konspektavimas, vartojant reikšminius 
žodžius (Bage, 1990, p. 98-99). 


Vietovės istorijos atvejo analizė 


Ši atvejo analizė paremta darbu, kurį atliko būsimieji mokytojai Češyro grafystės 
Olseidžerio mokykloje. Pagrindinis tikslas buvo leisti antrosios ugdymo pakopos* 
mokiniams ištirti, koks buvo gyvenimas jų vietovėje pirmajame XX a. dešimtmetyje, 
taikant lauko tyrimo metodą ir naudojant dokumentinius šaltinius bei nuotraukas. 
Vienas iš vietovės istorijos iššūkių yra tas, kad, kitaip nei nagrinėjant šalies istorijos 
temas, pavyzdžiui, Tiudorų dinastiją ar Egipto laikus, įsigyti parduodamų parengtų 
išteklių paprastai neįmanoma. Išteklių reikia ieškoti toje vietovėje ir dažnai juos 
parengia patys mokytojai, tačiau tai gali tapti kūrybiniu ir teikiančiu pasitenkinimą 
procesu. Vietovės tyrimai Viktorijos laikų ar XX a. pradžios tema yra labai populiarūs, 
ir yra daugybė parengtų istorinių įrašų, tačiau gali prireikti juos supaprastinti bei 
pakoreguoti, kad tiktų pradinių klasių mokiniams. Pastaraisiais metais Anglijos 
grafysčių miesteliuose ar miestuose esančių archyvų centrų būklė labai pagerėjo; 
dažnai jie turi savo švietimo darbuotojus. Be to, vietos bibliotekose gali būti tinkamų 
įrašų, kuriuos leidžiama kopijuoti. 

Vykdant šį projektą buvo surinkta įdomių įrodymų. Kadangi didelio mastelio 
žemėlapiai labai svarbūs, pagrindiniu šaltiniu tapo „Ordnance Survey“ (vert. past. - 

Didžiosios Britanijos nacionalinė topografijos tarnyba) trečiojo Olseidžerio žemėlapio 
leidimo (1909 m.) kopija. Žemėlapis labai išsamus, vaizduojantis atskirus pastatus ir 
gausybę kitų kraštovaizdžio ypatumų. Taip pat buvo panaudotas išrašas apie Olseidžerio 
miestelį iš 1902 m. Kelio Češyro grafystės katalogo (Kellys Directory of Cheshire). Verslo 
įmonių katalogai buvo labai paplitę XIX a. ir XX a.; juose paminėti tokie su miestais 
ir net kaimeliais susiję dalykai, kaip mokyklos, religija, parduotuvės, transportas bei 
pramonė. Ši informacija buvo paremta 1901 m. gyventojų surašymo duomenimis, 
suteikiančiais įdomių faktų apie kai kurių pastatų, kurie buvo aplankyti per ekskursiją, 
gyventojus. Vykdant šį tyrimą, taip pat labai svarbus buvo XX a. pradžios nuotraukų 
rinkinys, kuris leido mokiniams pamatyti, kaip šių dienų vietovės atrodė prieš daugiau 
nei 100 metų. Mokytojai, norintys suplanuoti vietovės tyrimą, turi skirti laiko tiksliai ir 
patikimai informacijai apie tos vietovės istoriją surinkti, kad galėtų parengti kūrybiškas 
ir istoriškai tikslias užduotis mokiniams. Pavyzdžiui, ruošdamiesi projektui, būsimieji 
mokytojai naudojosi dokumentais, siekdami ištirti tokius pagrindinius gyvenimo 
Olseidžeryje XX a. pradžioje aspektus, kaip transportas, apsipirkimas, laisvalaikis ir 
mokyklos, kad patys gerai susipažintų su vietove. 

Šio projekto stimulas buvo lauko tyrimas, apimantis pasivaikščiojimą Olseidžerio 
Kru gatve, naudojant dokumentinius šaltinius, kad mokiniai geriau suprastų, kaip atrodė 
ši vietovė prieš 100 metų. Maršrutas buvo kruopščiai suplanuotas (svarbiausia buvo 
įvertinti riziką, o rizikingas buvo tik vienos pagrindinės gatvės perėjimas). Mokiniai buvo 
diskutuoti mažose grupėse. Per ekskursiją buvo stojama prie toliau aprašytų objektų, kurių 
XX a. pradžios nuotraukas turėjo projekto dalyviai. Mokiniai turėjo nustatyti šių dienų ir 
praeities panašumus bei skirtumus. Objektai buvo šie: 


o Sendbacho gatvė: sena nuotrauka, kurioje vaizduojami arklių traukiami 
vežimai, buvo palyginta su šiandiene gatve, kuria nuolat važiuoja automobiliai 
ir sunkvežimiai. Grupelėse kilo įdomių diskusijų apie panašumus ir skirtumus. 
Kai kurie mokiniai klausė, kaip keliavo tie žmonės, kurie negalėjo įsigyti vežimo. 
Buvo paliestos turtuolių ir vargšų judėjimo bei transporto temos. Eismo klausimas 
iškėlė naudingų tarpdalykinių sąsajų su geografija. 
nuotrauką, kurioje vaizduojamas šiukšlių rinkėjas Čarlzas Benjonas su arklio 
traukiamu vežimu. Skaitmeniniais fotoaparatais mokiniai nufotografavo tą 
vietą, kad galėtų vėliau panaudoti medžiagą klasėje. Tai patvirtino informacinių 
technologijų (IT) naudą tiriant vietovę. 

0 Švč. Marijos bažnyčia: remdamiesi verslo įmonių katalogo informacija, mokiniai 
išsiaiškino, kada buvo pastatyta bažnyčia, kiek joje tilpo žmonių, kad ji buvo 
pastatyta iš Altono smiltainio. Ištraukos iš verslo įmonių katalogo buvo nurašytos, 
padidintos ir įlaminuotos, kad visi mokiniai galėtų pasinaudoti šiais pirminiais 
įrodymais. Užėję į bažnyčios vidų, mokiniai pamatė, kad kai kurios sėdimos 
vietos buvo pašalintos. Dirbdami mažose grupėse mokiniai pasitelkė kalbėjimo ir 
klausymosi įgūdžius. Pasigirdo pasiūlymų apie mažėjantį bažnyčios lankomumą ir 
galimas to priežastis. Vienas mokinys, kuris yra buvęs „Alton Towers“ teminiame 
parke, atpažino statybinę bažnyčios medžiagą. 

o Senoji policijos stotis: būsimieji mokytojai pasiskirstė vaidmenimis ir suvaidino 
sceną prie šio pastato, naudodamiesi autentišku scenarijumi, kad mokiniai atspėtų 
šio pastato paskirtį. Planuodami mokytojai pasitelkė vaizduotę, o vaidinimas 
kartu su kostiumais apsirengusiais mokiniais ir filmavimas būtų geras kūrybinės 
praktikos pavyzdys. Gabesni mokiniai sugebėjo paaiškinti, ką reiškia akmens 
plokštė su nurodyta data ir užrašu „Češyro policija“. Verslo įmonių katalogo ir 
gyventojų surašymo duomenys padėjo mokiniams išsiaiškinti, kad 1901 m. čia 
gyveno seržantas Henris Tompsonas su šeima. 

o Merės ežeras: naudodamiesi sena nuotrauka, mokiniai aptarė, kaip laukais 
apsuptas Merės ežeras pavirto namais apsuptu ežeru, prie kurio patekti žmonėms 
yra sudėtinga. Mokiniai manė, kad tai, jog Merės ežerą daugiausia juosė privatūs 
žemės sklypai, buvo apmaudi klaida Olseidžerio miesteliui, paskatinusi taršą ir 
atėmusi galimybę naudotis ežeru. Tai patvirtina, kad vietovės tyrimai susiję su 
įvairiausiomis sritimis, įskaitant aplinkos apsaugą. 

o Kru gatvės koplyčia: mokiniai suglumo, žvelgdami į XX a. pradžios koplyčios 
nuotrauką, nes dabar ta vieta labai pasikeitė, o pačios koplyčios nebebuvo. Jie 
pastebėjo, kad sugriautos koplyčios vietoje buvo keletas naujų parduotuvių, 
pavadintų „Koplyčios kiemelis“ (Chapel Mews). Mokiniai aptarė, kodėl vietoj 
koplyčios buvo pastatytos parduotuvės. Buvo paliestos tokios svarbios geografijos 
temos, kaip žemės paskirties pakeitimas ir vietovės dalių perstatymas. 

o Bikertono parduotuvė: sena nuotrauka, vaizduojanti bakalėjos parduotuvę 
su nepriekaištinga vitrina ir išdidžiais darbuotojais, kardinaliai skyrėsi nuo 
dabarties - parduotuvė buvo paversta greitojo kinų maisto restoranu. Pagyvenusi 
pora susidomėjo tyrimu ir papasakojo mokiniams, kaip atrodė bakalėjos 
parduotuvė prieš 50 metų, kai jie čia ateidavo apsipirkti. Mokiniai noriai klausinėjo. 
Tai puikus sakytinės istorijos pavyzdys! 

Grįžus į klasę, buvo įgyvendinama įvairi veikla. Žemėlapiai, senos nuotraukos 


ir šiuolaikiniai skaitmeniniai vaizdai buvo naudojami peržiūrint lauko tyrimą, 
pabrėžiant panašumus ir skirtumus. Buvo dirbama grupėmis: sukurtas bažnyčios 
modelis ir parengti vaidinimų scenarijai, susiję su įvairiomis profesijomis, pavyzdžiui, 
pardavėjų ir policininkų. 

Panašūs vietovių istorijos projektai suteikia daug kūrybinio darbo galimybių. 
Lauko tyrimas ir tokių įrodymų, kaip žemėlapiai, naudojimas susiję su pirminiais 
šaltiniais, kai mokiniai gali pateikti savo asmenines pastabas bei išvadas. Sakytinė 
istorija suteikia mokiniams galimybę kelti klausimus ir įvertinti pasakotojo informaciją, 
ovaidinimų scenarijai lavina vaizduotę. Mokyklos gyvenimo nagrinėjimas naudojantis 
registrais suteikia kūrybinio rašymo galimybių ir leidžia mokiniams išreikšti savo 
nuomonę apie XX a. pradžios griežtą tvarką mokyklose. Kuriant modelius pasitelkiami 
meniniai ir kūrybiniai įgūdžiai, siekiant tikslingo rezultato. Savarankiškas mokymasis 
taikant tyrimu paremtus metodus leido mokiniams giliau išnagrinėti skyriaus temą ir 
suderinti žinias apie savo vietovę bei atvirų klausimų, pvz., „Ar buvo smagu gyventi 
Olseidžeryje XX a. pradžioje?“, nagrinėjimą. 


Baigiamosios mintys 


o Nebijokite dirbti bendradarbiaudami, net jei kartais jums teks peržengti 
savo komforto zoną. 

o Jei galite, kartu su mokiniais pasirinkite temą. Pabandykite išsirinkti tokią, 
kuri jiems būtų artima, įdomi ir maloni. 

o Kruopščiai rinkitės veiklą, kuri skatintų mokinių vaizduotę. 

o Sudarykite kuo daugiau galimybių atvirai mąstyti ir diskutuoti. 

o Naudokite gausius išteklius, įskaitant IT plačiausia prasme. 

o Pasitelkite užklasinę veiklą, kad padėtumėte „atgaivinti praeitį“. 

o Individualizuokite mokymąsi, kad patenkintumėte įvairių gebėjimų ir 
interesų mokinių poreikius. 

o Sukurkite iššūkį keliančią ir rizikos reikalaujančią aplinką, kurioje mokiniai 
galėtų daryti kūrybiškus sprendimus. 

o Aiškiai suformuluokite mokymosi rezultatus, atspindinčius istorijos 
dalyko žinias, įgūdžius ir supratimą, ir paaiškinkite mokiniams vertinimo 
galimybes. 

Muzika 


Pam Burnard ir James Biddulph 


Muzika - neatskiriama kasdienio vaikų gyvenimo dalis. Neseniai parengtoje 
vyriausybės ataskaitoje „Muzikos svarba“ aiškiai išreiškiamas Jungtinės Karalystės 
(JK) koalicinės vyriausybės požiūris, kad muzika būtina vaikams ir kaip akademinis 
mokymo dalykas, ir kaip dalykas, suteikiantis jiems didelės socialinės naudos - 
padedantis jausti džiaugsmą, praturtėti dvasiškai ir mėgautis geresne gyvenimo kokybe 
(DfE, 2011). Muzika suteikia vaikams didžiulį malonumą, kurį jie patiria ją kurdami 
arba mėgaudamiesi įvairiomis grojimo formomis ir žanrais, neatsiejamais nuo muzikos 
pažinimo šiame vis labiau skaitmenėjančiame amžiuje. Nesunku įsitikinti, kaip muzika 
persmelkia jų gyvenimus: tai lopšinės prieš miegą ir skanduotės žaidimų aikštelėse, 
didžiulė naujovių trauka, kai vaikai patys susikuria muzikos užsirašymo sistemas, 
klauso muzikos per populiariuosius „iPhone'us“ ir „iPad'us“, žaidžia interaktyviuosius 
muzikinius vaizdo žaidimus ir naudojasi labiau paplitusiomis technologijomis, kurių 
apstu milijonuose namų. 

Šiame skaitmeniniame amžiuje vaikai gali susipažinti su įvairiais muzikos 
aspektais ir juos suprasti įvairiausiais būdais: dainuodami (per vaizdo žaidimus 
„SingStar“ ir „Guitar Hero World Tour“), grodami (naudodamiesi instrumentų formos 
valdikliais), judėdami (per vaizdo žaidimą „Wii Music“), kurdami (pasitelkdami „Guitar 
Hero“ ir kitą programinę įrangą, kuria naudojantis galima patiems kurti dainas) ir 
kartu mokydamiesi vertinti muziką (turėdami galimybę susipažinti su plačiu vaikų ir 
populiariosios kultūros repertuaru). 

Jeigu mokiniamsskiriama vieta, laikas ir ištekliai (atsižvelgiant į daugybę svarbiausių 
Bendrosios ugdymo programos prioritetų), klausydamiesi, grodami ir suprasdami 
muziką (per neformaliojo ugdymo pratybas, kaip antai laisvą eksperimentavimą su 
instrumentais ir populiarių melodijų imitavimą, ar kartu su mokyklos grupe grodami 
tradicinį muzikos repertuarą arba per muzikos pamokas), mokiniai gali įgyti bendro 
darbo, muzikinės empatijos, ekspresyvaus bendravimo, nepriklausomo mąstymo ir 
smalsumo įgūdžių. Svarbiausia, kad muzikos grojimas ir kūryba suteikia mokiniams 
galimybę rinktis - paisyti ar nepaisyti taisyklių ir normų, laužyti bei nustatyti naujas 
ribas tarp seno ir naujo, taip pat naudoti muziką unikaliems dalykams išreikšti. 
Suteikdami šią galimybę mokytojai leidžia mokiniams daryti tai, ką jie veikia natūraliai - 
kūrybingai reikštis, kartu tapdami kūrybingais mokytojais. 

Pavyzdžiui, Niuamo Ranelagho pradinės mokyklos mokytojai ieško kūrybiškų 
būdų mokinių kūrybiniam mąstymui ugdyti - jie pasisako už struktūrizuotą laisvę, t. y. 
pusiausvyrą tarp mokytojų nurodymų ir galimybės mokiniams patiems pasirinkti, o 
paskui drauge suteikti dalykui prasmės. Vieną tokį bendrą projektą, kuriame dalyvavo 
choreografai ir muzikantai, jie parengė kartu su Rytų Londono šokių trupe „East 

London Dance“ (esančia Londono Stratfordo cirke). Projektas buvo skirtas vergovės 
panaikinimui paminėti. Pradinių klasių mokiniams, gyvenantiems daugiaetnėje 
centrinės miesto dalies bendruomenėje, — tai sudėtinga ir delikati tema. Šokėjai, 
muzikantai ir mokytojai dirbo kartu ir apibendrindami mokymo patirtį siekė, kad 
mokiniai susidomėtų sudėtingais vergovės klausimais, nagrinėjamais iš istorinės ir 


šiuolaikinės perspektyvų, pasitelkiant istorinius įrodymus, istorijas, kelių kultūrų 
muziką ir šokius (pavyzdžiui, Nigerijos muziką ir Britanijos regentystės šokį 
„Sugar Party“). Remdamiesi šiuo pamatu (jis būtinas norint parengti vaidinimą ir 
užtikrinti kryptingą mokymąsi) jie suteikė mokiniams laisvės patiems kurti judesius, 
improvizuoti ir dainuoti savo tekstus pagal išmoktas melodijas, užduoti klausimus 
apie temą ir daryti sąsajas su vergove šiuolaikiniame pasaulyje. Mokytojai klausėsi, 
įrašinėjo, atsakinėjo, patarė, kėlė klausimus ir tikėjosi vis didesnės mokinių pažangos. 
Per šį procesą nebuvo nurodinėjama, ką mokiniai turėtų daryti. Palankiai vertino 
visas mokinių mintis. 

Diskutuodami grupėje mokiniai netrukus išsiaiškino, kurios idėjos 
veiksmingesnės. Mąstydami apie kuriamą pasirodymą, kurio pamatą sukūrė mokytojai 
ir šokėjai, tačiau kuris atsirado dėl mokinių smalsumo ir spontaniškų minčių, jie 
pradėjo naujai suprasti šį procesą, suformuotą bendro kūrybiško mokymosi centrinės 
miesto dalies kontekste. 


„Veikimas“ - kaip teorinė sąvoka 


Vadovaujantis Kristoferio Smalo (Christopher Small) sugalvotu terminu 
„muzikavimas“ (angl. musicking), santykiai laikomi svarbiausia žmogaus veiklos kuriant 
ir grojant muziką dalimi, todėl manome, kad kiekvieno muzikos mokytojo uždavinys - 
pagalvoti apie mokytojo ir mokomojo dalyko, mokytojo ir mokinių, mokinių ir 
„muzikavimo“ sąveikos pobūdį, taip pat apie jų mokyklos ir bendruomenės kontekstą 
(Small, 1998). Klausiame apie mokinių santykius, apie muzikos mokytojo įtaką 
jų santykiams ir kiek aktyviai mokiniai dalyvauja mokydamiesi muzikos, taip pat 
pasirinkimo, sprendimų priėmimo ir vertinimo procesus. 

Per pastaruosius du dešimtmečius mūsų supratimas apie studentų ar mokinių 
„balsą“ keitėsi. Keitėsi ir tai, kaip mokytojai panaudoja savo mokinių „veikimą“, 
daugiausia dėl to, kad suprato, jog aktyviai veikdami mokiniai išmoksta geriau. 
„Veikimas“ (gebėjimas savo noru ir savo valia atlikti veiksmą) (Laurence, 2010) - 
tai svarbus kūrybiškumo komponentas, mat mokiniai aktyviai kontroliuoja savo 

mokymosi veiklą ir pasirenka atvirus bendradarbiavimo būdus, skatinančius juos 
kelti klausimus ir veikti. 

Socialinės teorijos srities mokslininkai A. Gidensas (Giddensas, 1984) ir 
P. Bordjė (Bourdieu, 1990) pabrėžė struktūros ir mokinių „veikimo“ galimybių svarbą, 
analizuojant pradinių klasių muzikos mokymo programos kūrybiškumą. Struktūra 
apima įvairius būdus, kuriais socialiniai veikėjai įsitraukia į veiklą. Struktūra kyla iš 
žmogaus veiklos, ji gimsta iš normų ir vertybių, kuriomis vadovaujamasi vienos ar kitos 
klasės veikloje. Mokiniai mokosi kartu, jie imasi iniciatyvos, dalijasi savo mintimis ir 
ieško atitikimo tarp savo ir kitų mokinių žinių bei patirties. Mokinių noras save matyti 
besimokančios bendruomenės nariais suvokiamas kaip visapusiškas jų dalyvavimas 
bendruomenės pokalbiuose; šiuo atveju žmogaus kūrybinė laisvė atsiskleidžia per 
muzikinę veiklą. 

Vadovaujantis A. Banduros (A. Bandura, 2001) apibrėžtu „veikimo“ modeliu, 
siūloma pagalvoti apie „veikimą“ ir jį apibūdinti kaip tam tikrą savireguliavimo 
veiklą, apimančią planavimą, samprotavimą, pažangos stebėseną ir įsitikinimų apie 
savo gebėjimus apmąstymą. Tokio pobūdžio „veikimas“ gali būti ir asmens atliekamų 
veiksmų kokybė, ir asmenų grupės sąveika. Kitaip tariant, dirbant bendrai grupėje 
„veikimas“ prisideda prie bendrų veiksmų ir sumanymų reguliavimo. Toliau pateiktuose 
pavyzdžiuose parodyta, kaip atidus planavimas gali suteikti galimybių mokiniams 
bendradarbiauti, įvertinti galimybes, pagalvoti apie sudėtingus klausimus ir panaudoti 
„veikimą“, kad galėtų patys mokytis mokytojų apibrėžtame kontekste. Projekte, skirtame 
vergovės panaikinimui paminėti, buvo puoselėjamas tokio pobūdžio „veikimas“. 

Anot D. Holand (D. Holland ir kt., 1998), „veikimas“ glaudžiai susijęs su tapatybe 
(ir kinta kartu su ja). Savo ruožtu tapatybę formuoja veikla socialiniu lygmeniu ir dėl jos 
žmonėms „rūpi tai, kas vyksta aplinkui, ir jie tuo rūpinasi“ (D. Holland ir kt., 1998: 5). 
Taigi „veikimas“ ir tapatybė - du vienas kitą papildantys dalykai, pasireiškiantys dviem 
formomis: (1) improvizacijos veiksmais; (2) paties asmens nustatytais simbolizacijos 
veiksmais. Improvizacija - tai veiksmai, kuriuos žmogus gali atlikti dėl savo jausmų 
ir jausmingumo; improvizacija reiškia, kad žmogus suvokia poreikį veikti kitaip. 
Simbolizacija reiškia žmonių gebėjimą kurti įsivaizduojamus, menamus, vaizdingus 
pasaulius. Mokiniams suteikiama galimybė dalyvauti veikloje ir vartoti kalbą, naudoti 
ženklus ir simbolius, sutelkti savo ir kitų dėmesį į tyrinėjimus. Operos projekte 
keliami klausimai apie tai, kiek mokiniai priartėjo prie mokymosi ir prie jų kuriamų 
įsivaizduojamų pasaulių, kaip planuojama veikla, kad paskatintų juos mąstyti, nes 
tam reikia suvokti savo tapatybę ir ją tam tikra prasme palyginti su tiriamos istorijos 
veikėjais ir siužetu. 

Atsižvelgdami į visas šias teorines mintis apie „veikimą“ ir struktūrą, tikimės 
pristatyti ir išanalizuoti muzikinę veiklą, kad pateiktume tam tikrus kūrybinius 


„veikimo“ ir struktūros aspektus, kurie iš tiesų leistų mokytojams ir mokiniams 
atsiskleisti, pamąstyti apie muziką ir ją pagroti naujai. 

Kai švietime vyrauja griežtos taupymo priemonės, ne visada pastebime 
muzikos teikiamas paprastas mokymosi galimybes. Žinome, kad dėl konkuruojančių 
Nacionalinės pradinio ugdymo programos prioritetų ir griežtos atskaitomybės 
menai gali būti nustumti į perkrautų tvarkaraščių galą, nepastebint plačių galimybių 
ir kūrybiškų būdų įtraukti muzikavimą į mokinių ugdymą. Pamirštame, kaip vaikai 
įsitraukia į socialines grupes ir kaip daugelis vaikų klausosi muzikos namuose su tėvais, 
per medijų priemones ir kad jie įgyja muzikavimo įgūdžių nuo kūdikystės. Pamirštame, 
kad muzikavimas kuriamas socialinėje plotmėje, kai grupės nariai bendrai save stebi 
ir vertina, ir kad visi pradinių mokyklų mokytojai turėtų žinoti, jog jie gali skatinti 
mokinių kūrybiškumą ir vaizduotę (suteikdami mokiniams galimybes tyrinėti, kurti 
muziką, kartu improvizuoti, sugalvoti savo muzikos užsirašymo sistemą ir dar daugiau 
kitų dalykų) ir tam nereikia daug muzikinių žinių. Perkėlus šį supratimą į dvidešimt 
pirmo amžiaus klasę, kurioje kompiuteriai ir plačiajuostis interneto ryšys - kasdienybė, 
galima atverti neribotas galimybes mokinių muzikiniam kūrybiškumui arba, kaip sakė 
P. Vebsteris (P. Webster, 1990), muzikiniam kūrybiniam mąstymui ugdyti. 

Ne visų mokinių muzikos kūrimą galima pavadinti kūrybišku; kita vertus, ne 
visų mokinių muzikinis kūrybiškumas virsta muzikos kūrimu. Dėl mokinių domėjimosi 
naujovėmis muzikos pratybos tampa daug kūrybiškesnėmis. Dažnai mokiniai dirba 
su spontaniškai gimusia muzika, iš pradžių kurdami pagal apibrėžtas standartines 
muzikines formules, paskui ją perduodami kitam mokiniui ar mokinių grupei, kurie 
šią medžiagą suderina su kitomis idėjomis, pasitelktomis iš suaugusiųjų populiariosios 
kultūros (Marsh, 2008). Mokytojams nesunku panaudoti tokį įvairių muzikos žanrų 
grojimą, siekiant išugdyti kūrybišką požiūrį į muzikos mokymą klasėje, jeigu jie nori 
sudominti mokinius muzikavimu ir kad muzika būtų kuriama kūrybiškai. 

Tai reiškia įdiegti šiuos mokymo metodus: klausymą, kalbėjimą, dainavimą, 
grojimą ir improvizavimą. Taip galima ištirti ne tik mokinių, bet ir mokytojų 
kūrybiškumą. Muzikos kūrimas ir improvizavimas - kūrybinis procesas, ir jis priklauso 
nuo šių dalykų: (i) pagrindinių kūrybinės veiklos aspektų ugdymo; (ii) mokinių kaip 
atlikėjų, kompozitorių, improvizuotojų, klausytojų ir mąstytojų vaidmens. 

Buvo atlikta keletas muzikinio kūrybiškumo tyrimų apie vaikų kuriamą 
muziką grojant instrumentais. Šiuos tyrimus galima padalyti į dvi pagrindines grupes: 
tyrimus, kai buvo taikomos eksperimentinės užduotys (Swanwick ir Tillman, 1986), 

ir tyrimus, per kuriuos vaikai buvo stebimi natūralioje aplinkoje (Barrett, 1996). Iš jų 
paaiškėjo, kad tai, ką vaikai daro savo laisvu laiku ir patys sugalvoję, gerokai skiriasi 
nuo veiklos mokykloje. Vis dėlto ir vienuose, ir kituose tyrimuose buvo užfiksuoti 


tyrinėjimo, vystymo, vertinimo, tobulinimo, kartojimo, praktikos ir įgyvendinimo 
procesai vaikų veikloje. 

Keli muzikinio kūrybiškumo tyrimų nagrinėjo dainų rašymo kūrybiškumą. 
D. Deivisas (D. Davies, 1986) parodė, kaip įspūdingai penkerių-septynerių metų 
vaikai kūrė įvairias dainas, net tinkamai jas užbaigdami. M. Baretas (M. Barrett, 
1996) rašė, kad penkerių-septynerių vaikai, siekdami savo muzikinių tikslų, gali 
struktūriškai išvystyti muzikines idėjas ir panaudoti balsą bei instrumentus. 

Šiame skyriuje pasidalysime išbandytomis idėjomis, kaip kūrybiškai įtraukti 
mokinius į muzikos kūrimą, taip pat pateiksime kūrybiško muzikos mokymo 
pavyzdžių, kūrybiškai įtraukdami mokytoją į mokinio muzikinio kūrybiškumo, 
žinių, įgūdžių ir supratimo ugdymą. Parodysime, ką reiškia pradinės mokyklos 
mokinius mokyti muzikos kūrybiškai, skatindami šiuos dalykus: 


o tyrinėjimą ir eksperimentavimą: veiklą, kai mokiniai tyrinėja garsus (balso, 
instrumentų, objektų, elektroninius ar skaitmeninius); 

o bendradarbiavimą: veiklą, kai mokytojai ir mokiniai bendrai dalyvauja kurdami 
muziką (aiškų garsovaizdį, kai mokinių kūrybiški sprendimai susiejami su 
kompozitorių sprendimais); 

o rizikavimą: veiklą, kai mokiniai gali eksperimentuoti su muzika ir skleisti garsus, 
nebijodami, kad juos vertins ar teis. Pavyzdžiui, mokiniams suformuluojama 
užduotis, kurią jie turi patys išspręsti (Kaip užmigdyti kūdikį su muzikinėmis 
lėkštėmis ir marakomis?); arba mokytojai patys parodo rizikingo mokymosi 
pavyzdį, mėgindami sukurti dainą kartu su klase; 

o improvizavimą: veiklą, kai skatinamas garsų (akustinių ir technologiškai išgautų) 
tyrinėjimas kartu su kitų garsų srautu; nežodinis bendravimas improvizuojant 
ir žaidimo bei eksperimentavimo jausmo ugdymas; mokiniams leidžiama kurti 
naujas dainos melodijas; 

o kūrimą: veiklą, kai po improvizavimo mokiniai skatinami galvoti apie 
struktūras, tikslą ir ketinimus. Pavyzdžiui, mokiniai greitai perpranta šiuolaikines 
technologijas. Panaudodami programinę įrangą „GarageBand“ („iMac“), ant 
darbastalio jie maišo „garso bitus“, taip pat įrašo garsus, balsą ir akustinius 
instrumentus ir kuria savo „garso bitus“. (Ši veikla buvo taikoma kuriant foninę 
muziką klasės dramos spektakliams ir šokiams.); 

o vaidinimą: veiklą, į kurią įsitraukę pradinės mokyklos mokiniai įgauna 
pasitikėjimo savimi, savigarbos, ima analitiškai mąstyti ir jausti džiaugsmą 
rengiantis vaidinimui ir vaidinant. Pavyzdys: trečiokų* sukurtos operos versija, 
kurios veiksmas vyksta Kinijoje; 

o klausymą: veiklą, kai mokiniai klausosi įvairiausios kitų atlikėjų atliekamos ir 
sukurtos muzikos. Išmokyti mokinius tinkamai klausyti - pagrindinė pradinės 
mokyklos muzikos mokytojo užduotis. Suradus tylią erdvę mokykloje ir tinkamai 
nukreipus ugdymo veiklą, galima išugdyti mokinių klausymosi įgūdžius. Kitoje 
dalyje aprašyta, kaip trečiokai* mėgaujasi Dž. Pučinio opera „Turandot“, klasiką 
suderinę su kita populiariąja muzika ir sugebėję rasti šių žanrų panašumų ir 
skirtumų. 


Kaip matyti iš toliau pateikto pavyzdžio, puikiai organizuotas kūrybiškas 
muzikos mokymas ir mokymasis pradinėje mokykloje reiškia mokinių muzikinio 
kūrybiškumo skatinimą per muzikos kūrimą ir improvizavimą. Geriausiu atveju 
muzikos mokymasis - tai energijos suteikianti, kryptinga ir vaizduotę praturtinanti 
veikla, lemianti teigiamą požiūrį į atlikimą, klausymą, rašymą ir analizavimą. 
Blogiausiu atveju muzikos mokymas ir mokymasis - tai sausas, nuobodus patyrimas, 
siejamas su taisyklėmis apie tai, kaip įgyti tam tikrų įgūdžių, skiriant mažai dėmesio 
mokinio emociniam ir kūrybiniam ugdymui. Apie mokytojų pasitikėjimą rašęs 
S. Henesis (S. Hennessy, 2000) nurodo, kad mokytojai turi pakeisti savo vaidmenį 
- būti ne turinio pateikėjai, o novatoriški tyrinėjimų vadovai. Siekiant šio tikslo, 
vieniems iš jų reikės išsklaidyti vyraujančius mitus apie tai, kad kūrybingumas - tai 
tik formalųjį ugdymą įgijusių muzikantų prerogatyva. Vaikų muzikinės kūrybos ir 
improvizavimo tyrėjai paprastai laikomi „muzikinio kūrybiškumo“ tyrėjais, nes jie 
tiria veiklą, susijusią su „naująja“ muzika (kuri gali apimti ir vaikų išrastus muzikos 
užsirašymo būdus) (Upitis, 1992). 


Ką literatūra mums gali papasakoti apie kūrybingumą 
ir kūrybišką muzikos mokymąsi? 


Per pastaruosius metus supratimas, kad kūrybingumas - tik nedaugelio 
talentingų žmonių savybė, tapo labiau demokratiškas: dabar manoma, kad visi 
žmonės gali būti kūrybingi, jeigu jiems sudaromos tinkamos sąlygos ir teikiama 
parama (NACCCE, 1999). Vadovaujantis Jungtinių Tautų (JT) kvalifikacijų ir mokymo 


*Žr. lentelę „Anglijos švietimo sistema“ knygos gale. 

programų rengimo agentūros (OCA) kūrybingumo apibrėžimu, ši sąvoka apima 


penkias elgesio formas: klausimų uždavimą, sąsajų kūrimą, įsivaizdavimą apie tai, 
kas gali įvykti, alternatyvų kūrimą ir kritinį mąstymą. M. Bodeno (M. Boden, 2005) 
nuomone, vaikų kūrybinės pastangos gali būti suskirstytos į „p kūrybiškus“ (vert. past. - 
psichologinis kūrybiškumas, pvz., žmogus pritaiko vienos srities idėjas kitoje srityje) ir 
„i kūrybiškus“ (vert. past. - istorinis kūrybiškumas, pvz., žmogus atranda kažką naujo, 
ko dar niekas nebuvo atradęs) veiksmus, kuriems būdingi psichologinės ir istorinės 
reikšmės atspalviai. „Kūrybinėse partnerystėse“ (2005; 2 dalyje) rašoma: „Kūrybiškas 
mokymasis“ — tai bet koks mokymasis, kai ugdomas gebėjimas būti kūrybingam. Jis 
suteikia jaunimui žinių ir įgūdžių, reikalingų sėkmingai gyventi šiame pasaulyje, jis 
skatina mąstymo ir veiklos būdus, žadinančius vaizduotę, ugdančius nepriklausomybę, 
toleranciją pasitaikantiems neaiškumams ir rizikai, atvirumą ir tikslų siekimą.“ 

Vieną įtakingiausių vaikų muzikinio kūrybiškumo tyrimų, pagal kurį buvo 
kuriamas vaikų kūrybos ir improvizavimo analizės modelis, atliko K. Svonvikas 
(K. Swanwick) ir Dž. Tilmanas (J. Tillman, 1986). Žymusis modelis paremtas vaikų nuo 
trejų iki penkiolikos metų amžiaus kūrybinių pratybų, įrašytų per eksperimentą, analize. 
Iš šio modelio matyti, kad vaikų muzikinė kūryba keičiasi jiems augant. Jie pereina 
keturis kūrybos etapus, siejamus su medžiagomis, išraiška, forma ir verte. Kiekvienas 
iš etapų atitinka Žano Pjažė (Jean Piaget) apibrėžtus etapus: meistriškumą, imitavimą, 
vaizdingą „veikimą“ ir metapažinimą (vert. past. - metapažinimas - mąstymas apie 
mąstymą) (Swanwick ir Tillman, 1986). 

Muzikinis kūrybiškumas pradinio ugdymo klasėje apima muzikinę vaizduotę ir 
mokinių gebėjimą kurti muziką ir improvizuoti. Kita vertus, muzikos klausymasis ir 
atlikimas taip pat laikomi kūrybinės veiklos formomis, kaip ir vaikų kūryba žaidimų 
aikštelėje ar kompozicija vaidyboje (Marsh, 2008). Nesvarbu, kokį kūrybingumo 
ar muzikinio kūrybingumo apibrėžimą pasirinksite, svarbu, kad pačioje formaliojo 
ugdymo pradžioje būtų ugdomas kūrybiškas muzikos mokymas(is). (Alexander, 2010; 
Hennessy, 2009; Jones ir Robson, 2008). 


Kūrybiško muzikos mokymosi kelio pradžia 


Šioje dalyje panagrinėsime galimą kūrybiško mokymosi kelionę, nuo kurios 
turėtų pradėti mokytojai, puoselėjantys kūrybišką muzikos mokymąsi. Kelionė - tai 
metafora, raginanti mokytojus ir mokinius pagalvoti apie tarpines stoteles, kilimo 
į kalną sunkumus, džiaugsmingą riedėjimą nuo kalno, sprendimus kryžkelėje ir 


Muzika 159 


galimas kryptis. JK pradinės mokyklos mokytojams muzikos mokymas - tai nelengvas 


uždavinys, nes norint sėkmingai ir linksmai organizuoti muzikos mokymo ir mokymosi 
procesą reikia įveikti daugybę kliūčių, susijusių su mokytojų gebėjimu nenusidainuoti, 
groti instrumentu, išmanyti muzikos teoriją. Vis dėlto dauguma žmonių yra susidūrę 
su muzika: dainuodavo duše arba klausėsi savo mėgstamiausios grupės automobilyje. 
Siūlytume pradėti nuo muzikos, kurią aistringai mėgstate, nes taip jausite pasitikėjimą 
savimi ir rasite ryšį su mokiniais, kurie gerbs jūsų aistrą, net jeigu jiems nepatiks jūsų 
pasirinkta muzika. 


Muzikinės konsultacijos mokiniams 


Nuostabus būdas pradėti kūrybišką muzikos mokymąsi - pasitarti su mokiniais. 
Tarimasis su mokiniais yra naudingas tuo, kad jie dėl to geriau jausis mokydamiesi 
mokykloje ir tai paremta tyrimų įrodymais: mat, kai iš mokinių surenkama informacija 
apie jų pomėgius, požiūrį ir mintis, jie labiau suvokia mokymo(si) prasmę ir yra labiau 
motyvuoti mokytis (Rudduck ir Flutter, 2004). 

Vienas iš būdų įtraukti mokinius į diskusiją apie kūrybiškumą - užsirašyti veiksmus 
pagal apsibrėžtą planą. Mokytojai turi savęs paklausti: „Kaip mano klasės mokiniai 
muzikuoja po pamokų?“ Mokytojai gali padėti mokiniams surašyti savo patyrimus, 
pavyzdžiui, prašydami juos nupiešti, pavaizduoti, trumpai apibūdinti, aprašyti, kas būtų jų 
namuose, jeigu jie muziką (ir šokį) „kurtų“, „spręstų su ja susijusius klausimus“, „vargtų“, 
„sutelktų dėmesį“, „pasitelktų savo vaizduotę“, „būtų smalsūs arba keltų klausimus“ ir 
„grotų“ ar „atliktų“. Šie veiksmažodžiai parinkti, nes jie susiję su kūrybiškumu. Toks 
metodas suteiks mokytojams informacijos apie mokinių veiklos pobūdį, jų patirtį ir 
pomėgius (pvz, mėgstamiausią užduotį, užsiėmimą). Pavyzdžiui, uždavus klausimą 
trečios klasės* mokiniams apie tai, kada klausydamiesi ar grodami muziką namuose jie 
pasitelkia vaizduotę, jie atsakydavo: „kai svajodavau“, „kai niūniuodavau savo sukurtas 
melodijas“, „kurdamas muziką filmams“, „žaisdamas žaidimą apie pilis“ arba „galvodamas 
apie tai, kaip tinkamai pagroti muziką, pasiklausęs jos internete (per „iTunes“), arba 
įsivaizduodamas, kaip ji skambės pagrota mano pianinu“. Mokytojams taip pat naudinga 
atlikti tuos pačius veiksmus savo gyvenime ir pasidalyti savo patirtimi su mokiniais, kad 
prieš pradėdami mokymosi kelionę įžiebtų bendradarbiavimo jausmą: juk mokytojas 
talkina mokantis muzikos ir leidžiasi kartu į kūrybiškos muzikos kelionę. Norint, kad 
kūrybiškas mokymasis būtų sėkmingas, būtina pakeisti mokymo stilių. 


*Zr. lentelę „Anglijos švietimo sistema“ knygos gale. 

Kūrybiškas planavimas — pirmieji kūrybiško muzikos mokymo(si) kelionės žingsniai 


Išgavę informacijos iš mokinių apie jų pomėgius, mokytojai gali pradėti planuoti 
muzikinį kūrybiško mokymosi kelią. Kūrybiškas planavimas gali būti labai įdomus 
procesas, todėl surasti būdų įtraukti mokinius ir mąstyti kūrybiškai - taip pat įdomu 
ir suteikia pasitenkinimo. Kita vertus, būdami mokytojais žinome, kad susitikimų 
planavimas pradinėse mokyklose gali greitai virsti biurokratiniu pratimu, atitrūkusiu 
nuo klasės realybės. Pradėję planavimą nuo klausimų formulavimo mokytojai gali rasti 
sąsajų, galimybių ir pasiekti mokymosi rezultatų (Owen, 2011). 

Ekscentriškas klausinėjimas - veiksminga strategija. Pradėję nuo temos, kurią 
norite patyrinėti, sugalvokite ar suraskite „ekscentrišką klausimą“. 


9.1. lentelė. Ekscentriškų klausimų planavimo pavyzdys 


iš trijų veiksmų: užka 


ti struktūrą, pz 


o Maistas - me 


nosi kel ionę 

Dų p rojektas: mokiniai tyrinėja operos 
suki 1ria 


ra „Turand 


vidurį ir pab? 


dominti mol 


4. Reikia pal 
5. Kaip muzika 


vaizduojamasis m 


Pavyzdžiui, ar Tiudorams (vert. past. - Anglijos monarchų dinastija) patiktų 
pankų muzika? Kada „Beatles“ pamėgo raudoną spalvą? Kada opera primena vakarienę, 
per kurią valgomas kepsnys? Tokių klausimų galima sugalvoti pasirinkus bet kokius į 
galvą šaunančius žodžius, susiejant tarpusavyje nesusijusius vaizdus arba panaudojant 
metodus, laikomus kūrybinio mąstymo priemonėmis, kaip antai Edvardo de Bono 
(Edward de Bono) „Šešios mąstymo skrybėlės“. Trečios klasės* mokinių mokytojas 
vadovavosi šiuo metodu, mat jo mokykla surengė klasei išvyką - pažiūrėti vaidinimo 
Londono karališkojoje operoje. 9.1. lentelėje aprašyta ši planavimo kelionė, kuri 
pradedama nuo ekscentriško klausimo. 

Susiejus mokinių patyrimą, gautą pagal planą užsirašant veiksmus, su mokytojo 
ekscentriško klausinėjimo planavimu, paremtu mokinių veikimu, parengiamas 
kūrybiško mokymosi kelionės maršrutas. Trečiokų* mokytojas klasėje pakabino 
didžiulę darbinę lentą, kurioje pateikė laiką, parašė pagrindinius mokymosi siekius ir 
tarpinius rezultatus, nurodė pagrindinius įgūdžius, reikalingus per mokymosi procesą 
(pavyzdžiui, klausinėjimas, informacijos apdorojimas ir atviras požiūrio išsakymas), 
taip pat numatė aiškius lūkesčius, kad gauti rezultatai būtų matomi. Lentoje pateikta 
kūrybiško mokymosi proceso sandara, kurioje pagrindinis dėmesys skiriamas muzikai, 
įvardijamos problemos, sėkmės, nesėkmės, ir įvairūs dalykai susiejami kartu. Kitoje 
dalyje panagrinėsime, kaip šis planas virto kūrybišku muzikos kūrimu ir grojimu. 


*Zr. lentelę „Anglijos švietimo sistema“ knygos gale. 

Muzikos kūrimas ir grojimas 


Šių trečios klasės* mokinių projekto tikslas buvo sukurti naują Dž. Pučinio 
operos „Turandot“ versiją ir atlikti ją mokyklos mokiniams. Buvo panaudoti keli 
metodai, tačiau kuriant muziką ir ją grojant labiausiai pasiteisino šie trys: aktyvusis 
istorijos pasakojimas, panaudojant mokomuosius užrašus, garsovaizdžio kūrimas 
ir dainų kūrimas. Šių metodų tikslas - išugdyti mokinių gebėjimą parašyti muzikai 
tinkantį tekstą ir sukurti muziką kaip veiksmo foną. 

Aktyvusis istorijos pasakojimas - tai metodas, kurį panaudodami mokytojai veda 
mokinius per istoriją, skatindami juos aktyviai dalyvauti vaidinime, kritiškai mąstyti apie 
pagrindinius siužeto įvykius. Šį metodą sukūrė Augustas Boalas (Augusto Boal), knygos 
„Engiamųjų teatras“ (Boal, 1979) autorius. Pagal A. Boalo metodą dramos žiūrovai 
analizuoja veikėjus ir jų veiksmus. Tai svarbus muzikinio kūrybiškumo aspektas, nes, 
analizuojant istorijos struktūrą per dramą ir judesį, pasirenkama muzika ir pradedama 
suvokti, kaip atsiranda noras sukurti konkretų muzikos kūrinį. Pamažu mokiniai 
supras muzikos poveikį ir paskirtį muzikiniame teatre, taip pat išgyvenę vienų ar kitų 
emocijų pradės kritiškai mąstyti. Mokytojas gali panaudoti ir kitas mokymo priemones: 
paprašyti mokinių sukurti siužetą, iliustracijų, parengti vieno puslapio kūrinio versiją. 
Geriausia, kai mokiniai nežino siužeto. Tada mokytojas pasako, kur vyksta veiksmas, 
pristato veikėjus, paprašo mokinių pagalvoti, kokio veikėjai gali būti būdo, ir ragina juos 
įsivaizduoti, kaip istorija galėtų rutuliotis. Mokiniai įsijaučia į savo pasakojamą istoriją, 
priima sprendimus dėl veikėjų veiksmų, visiškai įsitraukia į procesą: kaip pasakė vienas 
mokinys, „tarytum mes ten su jais gyventume“. Įsijausdami į savo istoriją per dramą 
ir judesį mokiniai gali vėliau geriau suprasti ir operą, nes jie susipažįsta su veikėjais 
tam tikrame kontekste, vaidindami ir mąstydami apie siužeto dilemas ir galimybes. 
9.2. lentelėje pateiktas pirmo užsiėmimo pavyzdys. 


9.2. lentelė. Aktyvusis istorijos pasakojimas: būdas sudominti vaikus opera 


las: pirmojo užsiėmimo struktūra 


kad istorijai įk 


te, iš kur ji sklinda? Istorijos veiksmo 


draugu, ką žinote apie Kiniją. Ar ten ka 


*Žr. lentelę „Anglijos švietimo sistema“ knygos gale. 

n yra rūmai. Kaip rūmai 
š jūsų — fontanas? Lenkti 


šią sceną — galima būtų sukurti 


jama su muzikos improvizacija, kai mokin 


a su Džono Viljamso (John Williams) sukurta „x 


karų“ tema) 


Mokiniams, dalyvaujantiems aktyviojo istorijos pasakojimo veikloje, 
kūrybiškai mąstyti apie istoriją padės mokomieji žurnalai (užrašai). Tai gali būti 
nedidelės knygelės (A4 formato lapai, susegti į A5 formato brošiūras), kuriose jie gali 
užsirašyti savo mintis, nupiešti veiksmo iliustracijas ar užsirašyti garsus, kuriuos išgirs 
klausydamiesi istorijos. Kaip ir vaizduojamojo meno kūrėjų eskizuose, užrašuose 
pabrėžiamas kūrybinis procesas, paremtas idėjomis, kurias galima vėliau pasitelkti 
per kitą kūrybinį muzikos procesą. Užmetus akį į užrašus mokiniams ateis minčių 
apie kūrybiškas muzikos mokymosi užduotis. 

Garsovaizdis siejamas su garsų tyrinėjimų pasitelkus instrumentus ir 
technologijas. Suskambus operos daliai, kai „miestas negali užmigti“, mokytojas 
paprašė mokinių patyrinėti garsus ir sukurti jausmus žadinantį garsovaizdį. 
Mokiniai susėdo ratu. Mokytojas jų paklausė, kada jiems sunku užmigti (sąsaja tarp 
asmeninio, socialinio ir sveikatos ugdymo), po to pasiteiravo, ką galima pamatyti 
mieste naktį. Atsakyti turėjo kiekvienas mokinys. Paskui mokytojas uždavė klausimą 
apie garsus, kuriuos galima išgirsti naktį, ir mokiniai balsu ar kūnu atkartojo tuos 
garsus. Garsai buvo „atliekami“ mokiniams patiems nusprendžiant dėl dinamikos 
ir tempo. Mokytojas paklausė apie struktūrą: „Kokia turėtų būti šių garsų seka?“ 
Mokiniai pasitarė poromis ir pateikė atsakymą. Po bendro sprendimo buvo surengta 
repeticija ir įrašytas pasirodymas (vėliau tai buvo išplėtota ir panaudota per vaidinimą 
mokykloje). Paskui mokytojas atnešė instrumentus ir paragino mokinius pamėginti 
atkartoti garsus su instrumentais. Mokiniai klausėsi Dž. Pučinio muzikos. Jie turėjo 
susieti klausymąsi, kūrimą ir bendrą vertinimą ir pasakyti, kada kompozitoriaus 
muzika buvo panaši į jų sukurtą garsovaizdį. Šis pratimas padėjo mokiniams įgyti 
įgūdžių save vertinti ir mąstyti. 9.3. lentelėje apžvelgiama kūrybiško mokymo(si) 
kelionė, apimanti dramą, muziką ir meną (nes šis žanras apima visus tris). 

9.3. lentelė. Muzikinio kūrybiškumo ugdymo planavimo pavyzdys 


Tikslai: 


1. Supažindinti mokinius su opera. 
2. Sudominti mokinius operos temų nagrinėjimu, istorijos struktūra ir veikėjais. 
3. Išnagrinėti dramos, muzikos ir vaizduojamojo meno santykį operoje. 


Savaitė Muzika Nuo muzikos į platesnius horizontus 

1 savaitė Paaiškinkite pentatoninės (vert. past. - pentatoninė Įvadas į scenos dizainą. 
gama sudaryta iš penkių natų) garsaeilės ypatybes. Tyrinėjimas / smalsumo ugdymas: par- 
Mokiniai nagrinės pentatoninę dermę ir suderintais odykite mokiniams „YouTube“ vaizdo 
instrumentais poromis gros (improvizuos) pagalją. įrašų su scenos dizainu. Aptarkite, ką jie 
Ar jie gali sukurti kūrinį, primenantį tradicinę Ki- pamatė. 
nijos muziką? Surinkite vaizdus ir mintis klasės darbo 
Po aktyviojo istorijos pasakojimo pusė mokinių sienai (aiškiai išreikškite kūrybinį mo- 
vaidina turgaus sceną, o kiti groja pentatoninę kymosi procesą) 
muziką. (žr. www.youtube.com/watch?v=X0- 
Dainuoja „Mo Li Hua“ (žr. www.singup.org). Ta-b7cUw0). 

Mokytojas parodo, kokių klausinėjimo 
įgūdžių reikia norint atlikti tyrimą. 

2 savaitė Paklausykite muzikos, grojamos veiksmo pradžioje. Kur vyksta veiksmas? (Pekino rūmuose) 
Ką jaučia mokiniai, kai girdi šią muziką? Išnagrinėkite tradicinės Kinijos ar- 
Nupieškite, ką jie girdi. Sukurkite žodžių bagažą  chitektūros vaizdus. Atkreipkite dėmesį 
darbo sienai. į stogų formą, spalvas, dizainą ir mod- 
Dabar pažiūrėkite pirmąją sceną per „YouTube“ elius. Iš meno knygos ar vadovėlio 
(www.youtube.com/watch?v=NXDfLVy1gRg). išrinkite paveikslėlius. 
Improvizuokite suskirstydami mokinius į grupes Mokiniai nupiešia savo modelius, 
po tris: tikslas sukurti didingą imperinę muziką. dizainą ir rūmus pagal surinktas idėjas. 
Užduotis 5 minutėms: Mokytojas yra smalsus atliekant tyrimą. 
Vaidinti, klausytis ir reaguoti: kaip muzika padėjo 
pasiekti norimą rezultatą? 
Ką padarė grupė? 
Kokius instrumentus ji pasirinko? Kodėl? Kokio 
rezultato siekdama? 
Pratęskite ankstesnį užsiėmimą, kad sukurta mu- 
zikinė kompozicija būtų šios struktūros: iškilminga 
pradžia, po kurios mokiniai dainuoja dainą „Mo Li 
Hua“. 

3 savaitė Sukurkite tekstui muzikinę aranžuotę. Surenkite Patyrinėkite tradicinius kinų apdarus. 


apšilimą su greitakalbėmis, juokingais eilėraščiais 
ir repu. Paskui užminkite mįsles ir parodykite, kaip 
mįslės kuriamos dramoje. 

Pažaiskite plojimo pagal tekstą žaidimą. 

Mokinius suskirstykite į grupes po keturis, kuriose 
jie vaidins ir gros instrumentais. 

Sukurkite muzikinį mįslės ritmą. 


Ką turėtų dėvėti veikėjai? Turtingie- 
ji? Iš karališkos giminės? Neturtingi? 
Nepriklausantis kilmingųjų luomui? 
Tarnas? (Pasižymėkite mokomuosiuose 
užrašuose.) 

Sukurkite kostiumų ir galvos apdangalų 
dizainą. 

Savaitė Muzika 


4 savaitė Pasiklausykite arijos „Nessun Dorma“ (ji buvo nau- 
dojama sporto apžvalgose ir reklamose): apie ką 
kūrinys? Dar kartą pasiklausykite. Kokius girdite 
instrumentus? 

Garsovaizdis: nuo improvizacijos iki kūrybos. Kaip 
įsidėmėti šį kūrinį? Kaip galima būtų jį įrašyti? Pa- 
nagrinėkite įvairius muzikos užsirašymo būdus. 


Nuo muzikos į platesnius horizontus 


Sukurkite scenos dizainą ir kostiumus, 
naudodamiesi medžiagomis, dažais ir 
modeliais. 

Mokytojas dirba su viena grupe, kuri 
sukuria sceną. Kiti mokiniai atskirai 
kuria veikėjų charakterių modelius arba 
kostiumų dizainą. 


5ir6 Dainų kūrimas (žr. toliau): išmokite dainą vaidini- 
savaitės mui ir repetuokite ją. 


Pratęskite ankstesnį užsiėmimą. 


Kaip jau minėta pirmiau, vaikai gimę kurti dainas. Šio įgūdžio panaudojimas 
ir vaikų įtraukimas į dainų kūrimą klasėje - tai veiksmingas būdas pagilinti mokinių 
žinias šioje srityje (pavyzdžiui, apie veikėjus ir siužetą), taip pat ugdyti sudėtingus 
muzikos kūrimo įgūdžius. Kaip ir pirmiau pateiktas pavyzdys, dainų kūryba gali būti 
labai veiksminga pedagoginė priemonė vystant mokinių veikimą. Pradinės mokyklos 
bendrųjų dalykų mokytojams, turintiems mažai kūrybiško muzikos mokymo patirties, 
gali atrodyti, kad dainų kūrimas - neįveikiamas uždavinys dėl prieš tai nurodytų 
priežasčių. Toliau apibūdintą metodą panaudojo vadinamieji „ne specialistai“, kurie 
metė iššūkį kai kuriose centrinės miesto dalies pradinėse mokyklose. 


9.4. lentelė. Dainų kūrimo užsiėmimo pavyzdys 


Jainų kūrimas. 1 užsiėmimas: 


1. Kokia siužeto tema ir įvykiai? 


okį jausmą norite sukurti? Koks bus tempas 


4. Priklijuo 


riausiai S) 

kščiojimo? 


lie turėtų užsirašyti po sakinį ar 


uris ištartas 


„Koki 


Geriausia pradėti nuo pačių mokytojų mėgstamo muzikos stiliaus, taip pat 
panaudoti jų rašymo mokymo įgūdžius. 

Mokomieji žurnalai (užrašai) naudojami norint užsirašyti muzikines idėjas, 
improvizacijos struktūrą ir regimai pateikti muzikos kūrinį (klausymosi veikla 
vykdoma pagal planą). Be to, verta panaudoti didžiulius ir įvairiapusius išteklius, 
kuriuos suteikia technologinė pažanga: pavyzdžiui, „YouTube“, atsisiunčiamo 
akompanimento takelius, programinę įrangą kūrybiškai muzikai kurti, programą 
„GarageBand“ (ją galima naudoti tik „Macs“ programinę įrangą naudojančiuose 
kompiuteriuose). 9.4. lentelėje pateiktas dainų kūrimo užsiėmimo pavyzdys (kurį 
galima pritaikyti kitiems užsiėmimams, per kuriuos kūrinys būtų toliau tobulinamas). 

Kūrybiška mokymosi aplinka, skirta kūrybiškam muzikos mokymui 


Aplinka, kurią sukuria mokytojas, turi įtakos mokymosi pobūdžiui. Be to, 
svarbus ir muzikos autoritetas mokykloje, dėl kurio padidėtų šio mokomojo dalyko 
vertė, jis pritrauktų dėmesio, pažadintų darbuotojus, suburtų mokyklos bendruomenę 
svarbiems įvykiams (pavyzdžiui, susirinkimams) ir suteiktų platesnių mokymosi 
galimybių mokykloje ir ją baigus (Hennessy, 2009). Aplinka ir su ja kuriama dvasia 
labai svarbios mąstant apie erdvių sukūrimą kūrybiškam mokymuisi bei kūrybiškam 
muzikos grojimui ir kūrimui. Visiems mokytojams kils sunkumų dėl fizinės klasės 
erdvės, tačiau jie galėtų pagalvoti apie kitą subtilią įtaką mokiniams, kad šie įsitrauktų 
į kūrybiško mokymosi įgūdžių formavimo procesą. Kuriant muzikos mokyklos 
aplinką ir klasę, sukuriama kūrybinės galios ir žaismingumo dvasia. Berkšyro miesto 
Velingtono koledžo koridoriuose stovi pianinai, ant kurių parašyta „Pagrok manimi“, 
„Sukurk nuostabią muziką“; mokiniai stabteli, improvizuoja, pagroja kūrinį ir eina 
toliau. Kaip tai skiriasi nuo kitų mokyklų, kuriose pianinas užrakinamas ir juo 
leidžiama groti tik muzikos mokytojui! Kokia žinia siunčiama mokiniams? Susimąstę 
apie šiuos dalykus mokytojai permąsto savo praktiką ir mokymosi aplinką klasėje, nes 
suvokia, kad tai turi didžiulės įtakos muzikiniam kūrybiškumui. Norint paskatinti 
mokytojus susimąstyti, reikia užduoti šiuos klausimus: 


1. Ar mokytojas nuolat rodo pavyzdį, kaip būti kūrybiškam (pavyzdžiui, ar 
mokytojas bando modeliuoti elgesį per kūrybinius „užstrigimus“ ir iš anksto ima 
galvoti apie įvairius sprendimus)? 

2. Ar klasėje vyrauja chaosas ir aplinka per daug stimuliuojanti? Ar joje yra vietos 
tyliai pagalvoti? Ar yra mokiniams skirtų instrumentų ir klausymuisi tinkamų 
vietų? (Pirmųjų klasių“ mokiniams skiriami tokie muzikos instrumentai, kuriais 
jie gali groti visą dieną mokykloje.) 

3. Ar mokytojas diskutuoja apie kūrybišką mokymąsi? Ar mokytojas kalba apie 
muziką? 

4. Ar mokiniai skatinami užduoti klausimus? (Pavyzdžiui, skirkite erdvės mokiniams 
užrašyti įdomius, gilius ir stiprius klausimus.) Ar jie gali klausti apie muziką? 

5. Kokio elgesio tikisi mokytojas? Kokios elgesio valdymo strategijos naudojamos? 
Kaip mokytojai įveikia sunkumus, susijusius su grojimo instrumentais? Ar 
mokytojas mokė mokinius, kaip elgtis su instrumentais ir juos naudoti? 

6. Ar mokiniams planuojamos rizikingos mokymosi užduotys? Ar jos meta iššūkį? 
Ar mokytojas daug tikisi iš mokinių? Ar mokymosi rizika palankiai vertinama? 


*Žr. lentelę „Anglijos švietimo sistema“ knygos gale. 

apstu 


7. Ar muzika lydi mokinius visą dieną mokykloje? (Pavyzdžiui, trečios klasės* 
mokytojas visada groja Džono Viljamso „Indianos Jones“ motyvą, kai laikas 
tvarkytis. Muzika taip pat pasveikina į klasę ateinančius mokinius. Panaudojant 
gerai žinomą populiarią melodiją buvo sukurta klasės daina.) 

8. Kokias vertybes ir kokią dvasią kuria mokytojai klasėje, kad paskatintų mokytis 
kūrybiškai? Ar jūsų mokykla yra kaip Velingtono koledžas, visomis išgalėmis 
siekiantis įtraukti mokinius į kūrybinį procesą mokykloje? 


Kūrybišką muzikos mokymąsi skatinantis mokymas 


Kaip parodyta ankstesniame pavyzdyje, kūrybiško muzikavimo galimybių 
ir jas taip pat gali ugdyti pradinių mokyklų bendrųjų dalykų mokytojai ne 


specialistai. Vienas iš didžiausių mokytojams tenkančių išbandymų - užfiksuoti 
dokumentuose mokinių muzikinio kūrybiškumo proveržio akimirkas ir suvokti, kaip 
jos atsiranda, vystosi ir kinta. Ką reiškia muzikinis kūrybiškumas ir iš ko susideda 
kūrybiško mokymosi erdvės, atveriančios galimybes skirtingai mąstyti apie vieną 
ar kitą muzikinį klausimą? Kaip muzikinio kūrybiškumo turi būti mokoma, norint 
padaryti pažangą? Jeigu pažanga - to, ko mokome ir kaip mokome, padarinys, tuomet 


kaip pasiekti muzikinio kūrybiškumo pažangą ir ją vertinti? 


Erdvė, skatinanti vaikus kūrybiškai muzikuoti, atvira nenumatytiems ir 


nenumatomiems dalykams. Kaip išsiaiškino trečios klasės* mokytojas, tokia erdvė reiškia: 


o didesnių muzikinių galimybių aplinkos sukūrimą ( kur klausinėjama ir ginčijamasi); 

o tikslingą laiko panaudojimą tam, kad mokiniai turėtų galimybę dalytis savo 
mintimis diskutuodami, vaidindami ir kurdami muziką (nustatydami ryšius ir 
matydami skirtingų dalykų savitarpio santykius); laiko išskyrimą ir galimybių 
radimą mokinių įtraukimui į muzikos kūrimo ir grojimo procesą; 

o mokinių skatinimą dirbti su garsais pasitelkiant vaizduotę (numatant, kas galėtų 
atsitikti); geresnių galimybių sudarymą mokiniams pamatyti ir išgirsti, kaip kiti 
žmonės kūrybiškai dirba su muzika; įvairių esamų modelių nagrinėjimą, įskaitant 
mokytojo parodytą kūrybiško proceso modelį; 

o laiko išskyrimą mokiniams užduoti klausimus ir pasidalyti žaidžiant savo mintimis 
(žaidžiant su mintimis ir paliekant atviras galimybes); 

o įvairiapusiškai pateikti muzikines idėjas mokiniams, atrasti laiko, skirto mokiniams 
apmąstyti procesus ir rezultatus; 


*Žr. lentelę „Anglijos švietimo sistema“ knygos gale. 

o kūrybišką ir aktyvų mokytojo dalyvavimą klasės veikloje (kaip muzikos lyderio, 
čempiono ir mokinio), ugdant mokinių muzikavimą (apgalvojimą iš anksto ir 
rizikavimą). 


Mūsų skaitmeniniame amžiuje, kai mokiniai kuria muziką mokydamiesi 
įvairiomis aplinkybėmis, muzikinio kūrybiškumo ugdymas ir galimybės mokyti muzikos 
yra didžiulis išbandymas ir atsakomybė, nes tam reikia sukurti naują ugdymo erdvę, 
kuri padėtų surasti naujus kūrybiškus muzikos mokymo metodus. Pagalvokite apie 
galimybių suteikiančią ugdymo aplinką, kurioje puoselėjamas individualus muzikinis 
veikimas ir ryžtas, vaikų muzikinės idėjos ir interesai vertinami, aptariami ir garbinami. 
Norėdami ją užtikrinti, turime gerai pagalvoti, kaip ją suprantame, įvardijame ir ko 
tikimės bei atsakyti į šiuos klausimus: „Kokia yra kūrybiškumą skatinanti ugdymo 
aplinka? Kada ugdymas tampa naujovišku?“ Žinome, kad kūrybiškumą skatinantis 
ugdymas reiškia, jog vaikams suteikiama galimybė pasirinkti ir prisiimti atsakomybę 
už savo mokymąsi, duodama laiko pagalvoti, mokytojai kuria stimuliuojančią aplinką 
ir atskleidžia, kad kūrybiškumas gimsta dirbant kartu. Ne visos mokyklos erdvės gali ar 
turėtų suteikti tokių galimybių, tačiau mokykla turėtų ieškoti sprendimų, padedančių 
jų suteikti kuo daugiau. Klausimų formulavimas ir žaidimai turėtų būti organizuojami 
taip, kad būtų sukurtos galimybės organizuoti muzikinį pokalbį akis į akį, užmegzti 
dialogą, kad atsirastų komunikavimo ir muzikos sąveika (realiuoju laiku ar nebūtinai, 
pavyzdžiui, per elektroninį paštą ar interaktyviuosius interneto dienoraščius). 

Ugdymas, kuris yra lankstus erdvės ir laiko požiūriu ir pasitelkia vaizduotę, 
paprastai reiškia, kad mokytojai pasitraukia nuo „scenos“ ir skatina mokymąsi per 
mokinių veiklą ir interesus. Nebijodami prireikus mokiniams nurodyti, kaip veikti, 
ir vadovauti jų darbui, taip pat siekdami rasti pusiausvyrą tarp mokytojo ir mokinių 
veiklos, muzikos mokytojai skiria laiko ir erdvės mokiniams ištirti aplinką ir pateiktą 
medžiagą, skatindami žaisti fizinius ir intelekto žaidimus. Šios išskirtinės ugdymo 
praktikos ypatybės skatina ir ugdo mokinius visapusiškai įsitraukti į problemų 
nagrinėjimą ir sprendimą, taip pat ugdydamos mokinius mąstyti apie galimybes. 

Mokytojai, kurie pasitraukė į antrą planą, pabrėžia mokinių veikimo svarbą, 
skiria laiko ir erdvės mokytis, skatina mokinius tapti jaunaisiais muzikos mąstytojais ir 
kūrėjais. Be to, jie diegia mokymosi, kaip atradimo proceso, sampratą. Tokie pedagogai 
paprastai moko, kartu su klase keliaudami pagal žemėlapį, nuo kurio galima nukrypti ar 
kurį galima kurti, kad mokiniai visapusiškai pajustų, jog muzikos mokymasis priklauso 
nuojų, irį jį pasinertų. Kūrybiškas ugdymas reiškia dalyvauti ir veikti kartu, nes muzikos 
mokytojai skatina mokinius pačius nustatyti savo mokymosi kelionių kryptį. 


170 Kūrybiškumas pradinėje mokykloje 


pisitraukim as 


Klausimų kėlimas 
Veikla 
Pasinėrimas 
Naujoviškumas 
Rizikavimas 


Vaizduotės panaudojimas 


Apsisprendimas 
Apmąstymas 


9.1. pav. Kūrybiško muzikos mokymo modelis (Craft, Cremin, Burnard ir Chappell, (2008); Cremin, 
Burnard ir Craft (2006) 

Įkvepianti erdvė nėra tik kambarys mokyti ir muzikai pagroti. Visa Bendroji 
ugdymo programa gali būti įgyvendinama kūrybiškai. Sutelkus kelias mokymo 
programos sritis į vieną erdvę, galima paskatinti muzikos mokymo ir mokymosi 
kūrybiškumą. Erdvėse, kuriose puoselėjamas kūrybiškumas, turėtų būti skelbiama 
apie pagarbius ir pasitikėjimu grįstus santykius tarp mokinio ir mokytojo fizinėje 
aplinkoje, nes joje palankiai vertinamas būtinas rizikavimas, mokymasis iš klaidų, 
laisvė eksperimentuoti ir laisvas pasinėrimas į tokios aplinkos puoselėjamą veiklą. 
Svarbu, kad tokioje erdvėje mokytojai vertintų žinias ir išradingumą, kuriuos į 
mokyklą gali atsinešti mokiniai ir kurie gali tapti mokymo(si) šaltiniu kitiems, 
įskaitant ir pačius mokytojus. 

Didesnė tikimybė kūrybinių erdvių rasti mokyklos patalpų kraštuose nei 
viduryje, mat kūrybiškumui tinka užkampiai ir nuošalesnės vietos, susitikimų 
kampeliai, neformalios, mažiau matomos vietos, kuriose galima svajoti, mąstyti, 
pasinerti ir įsivaizduoti. Tą patį galima pasakyti ir apie aplinką už mokyklos ribų - 
natūralioje ir žmogaus sukurtoje erdvėje paprastai mokiniai susirenka už pastatų 
kampų, ten bendrauja, susikaupia kūrybai, įsivaizduoja ir pamato daugiau prasmių. 

Norint plėtoti pedagogų novatoriškumą, būtina skirti laiko susitikimams 
organizuoti ir dialogo tęstinumui užtikrinti, pažintims užmegzti ir pedagoginei 

praktikai pasireikšti. Be to, mokytojams labai svarbi mokymo praktika ir jos 
tyrinėjimas, aiškinimasis, kaip dirba kiti kolegos ir dalyvavimas ugdymo procese. 
Reikia skirti laiko pagalvoti apie ugdymo praktiką, apie bendrą darbą, bendraamžių 
mentorystę ir kolegiškumą. Mokytojai, kurie pasirenka bendradarbiauti su kitais 
mokytojais (įskaitant profesionalių menininkų lankymą), gali kartu sukurti naują 
pedagoginę muzikos mokymo praktiką arba ją esmingai pakeisti. Muzikos mokytojai 
(pradedantieji ar pažengusieji), norėdami augti, tobulėti ir keistis formalioje pradinės 
mokyklos aplinkoje, turi skatinti mokinius žaisti, įsitraukti, rizikuoti, bendradarbiauti, 
į savo praktiką integruoti mąstymą, vertinimą, grįžtamąjį ryšį, skatinimą. 

Šiame vertinime pateikiami įvairūs būdai paskatinti mokinius ir mokytojus 
imtis kūrybiško mokymosi, kuris vertinamas ir puoselėjamas platesniame kontekste. 
Toks dalyvavimas reiškia klausimų kėlimą (stimuliuojantis veiksnys), taip pat ryžtą, 
žaidimą, pasinėrimą, inovacijas, vaizduotę ir rizikavimą. Vienas iš ugdomosios veiklos 
aspektų, susijusių su muzikinio kūrybiškumo puoselėjimu, - tai pasitraukimas į antrąjį 
planą, aukštai vertinant mokinių veikimą, skiriant laiko ir erdvės kūrybiškumui, kaip 
parodyta 9.1. pav. 


Baigiamosios mintys 
Pradėkite paprastai ir palaipsniui judėkite į priekį. 


o Ieškokite lengvų kūrybiško muzikos mokymo(si) kelių. Pradėkite nuo klasės 
ugdymo aplinkos ir kuriamos dvasios. Toliau pagalvokite apie tai, kaip mokiniai 
ir darbuotojai naudoja muziką savo gyvenime. Parodykite realius pokyčius ir 
pasidalykite informacija apie juos. 

o Kūrybiškai panaudokite muziką. Parenkite pranešimą ar medžiagą, kuriuos 
galite panaudoti mokykloje, kad įtikintumėte savo kolegas ir kitus žmones už 
mokyklos ribų. Tai pravers norint sukurti visos mokyklos dvasią, susijusią su 
muzikiniu kūrybiškumu. 

o Vienu metu skirkite dėmesio vienai sričiai (pavyzdžiui, kūrybiškesnio muzikos 
mokymosi plėtojimas) ir panaudokite gautus rezultatus informacijai skleisti; 
paraginkite darbuotojus pagalvoti, kaip šiuos rezultatus galima būtų pritaikyti 
kitose mokyklos erdvėse ar veiklose. 

o Organizuokite į „Smalsius muzikinius protus“ panašų projektą, kad mokiniai 
turėtų galimybę tartis dėl projekto tikslo ir nuo jų priklausytų projekto 

parengimas ir įgyvendinimas (žr. www.enguiringminds.org.uk). 


o Sukurkite po pamokų veikiantį „Muzikos išradėjų“ ar „Muzikos kūrėjų“ klubą. 

o Pakeiskite vieną nedidelę mokyklos patalpą į erdvę, kurioje galima skatinti 
muzikinį kūrybiškumą ir vaizduotę. Užtikrinkite, kad mokiniai taip pat 
dalyvautų šiame procese ir pasijustų jo bendrininkais. 

o Mokykitės iš mokinių dalyvaudami tyrimuose, kad suprastumėte muzikavimą, 
mokinių santykius ir sąveiką, kalbėkitės su jais apie tai. 


Jeigu muzikos mokantys mokytojai nori padėti išugdyti muzikinį mokinių 
kūrybiškumą, jie turėtų daugiau dėmesio skirti pažangiausiam būdui, kuris tiktų 
visiems mokiniams. Šiame skyriuje aprašytais metodais siekiama išnagrinėti pažangą 
ugdant kūrybišką vaikų muzikavimą (Burnard, 2006). Turime labiau remtis empiriniais 
tyrimais, kad gerai suprastumėme, kaip vaikų suvokimas su laiku keičiasi. Tai turime 
paaiškinti ir teoriniuose veikaluose. 


Literatūra 


Alexander, R. (ed.) (2010). Children, their World, their Education: Final Report 
and Recommendations of the Cambridge Primary Review. London: 
Routledge. 

Bandura, A. (2001). Social-cognitive theory: An agentic persepctive. Annual 
Review of Psychology, 52: 1-26. 

Barrett, M. (1996). Children's aesthetic decision-making: An analysis of 
children's musical discourse as composers. International Journal of Music 
Education, 28: 37-62. 

Boal, A. (1979). Theatre of the Oppressed. London: Pluto Press. 

Boden, M. (2005). The Creative Mind: Myths and Mechanisms. London: 
Routledge. 

Bourdieu, P. (1990). The logic of practice. Translated by Richard Nice. Standford, 
CA: Stanford University Press. 

Burnard, P. (2006). The individual and social worlds of children's musical 
creativity, in G. McPherson (ed), The Child as Musician: A Handbook of 
Musical Development. Oxford: Oxford University Press, pp. 353-74. 


Muzika 173 


Craft, A., Cremin, T., Burnard, P. and Chappell, K. (2008). Possibility thinking 
with children in England aged 3-7, in A. Craft, T. Cremin and B. Burnard 
(eds), Creative Learning 3-11 and How We Document It. Stoke-on- Trent: 
Trentham, pp. 65-75. 


Creative Partnerships (2005). The Rhetorics of Creativity: a review of the 
literature. London: Arts Council. 

Cremin, T., Burnard, P. and Craft, A. (2006), Pedagogy and possibility thinking 
in the early years. Journal of Thinking Skills and Creativity, 1 (2): 108-119. 

Davies, C. (1986). Say it till a song comes (reflections on songs invented by 
children 3-13). British Journal of Music Education, 3 (3): 270-93. 

De Bono, E (2000). Six Thinking Hats. London: Penguin. 

DfE (2011). The Importance of Music: A National Plan. London: DfE. 

Giddens, A. (1984). The Constitution of Society. Outline of the Theory of 
Structuration. Cambridge: Polity Press. 

Hennessy, S. (2000). Overcoming the red-feeling: The development of confidence 
to teach music in primary school amongst student teachers. British Journal 
of Music Education, 17 (2): 183-96. 

Hennessy, S. (2009). Creativity in the music curriculum, in A. Wilson (ed.), 
Creativity in Primary Education. Exeter: Learning Matters, pp. 134-47. 

Holland, D., Lachiocotte, W., Skinner, D. and Cain, C. (1998). Identity and 
agency in cultural worlds. Cambridge, MA: Harvard University Press. 

Jones, P. and Robson, C. (2008). Teaching Music in Primary Schools. Exeter: 
Learning Matters. 

Laurence, F. (2010). Listening to Children: Voice, Agency and Ownership in 
School Musicking, in R. Wright (ed.), Sociology of and Music Education. 
Farnham: SEMPRE, pp. 243-62. 

Marsh, K. (2008). The Musical Playground: Global Tradition and Change in 
Childrens Songs and Games. Oxford: OUP. 

NACCCE (1999). All our Futures. London: DfEE. 

Owen, N. (2011). Placing Students at the Heart of Creative Learning. London: 
David Fulton. 

Rudduck, J. and Flutter, J. (2004). How to Improve Your School: Giving Pupils a 
Voice. London: Continuum. 


174 Kūrybiškumas pradinėje mokykloje 


Small, C. (1998). Musicking: The Meanings of Performing and Listening. 
Hanover, NH: Wesleyan University Press. 


Swanwick, K. and Tillman, J. (1986). The seguence of musical development: A 
study of children's composition. British Journal of Music Education, 3 (3): 
305-39. 

Upitis, R. (1992). The Compositions and Invented Notations of Children. 
Portsmouth, NH: Heinemann Educational Books. 

Webster, P. (1990). Creativity as creative thinking. Music Educators Journal, 76 
(9): 22-8. 


Muzika 175 


Vaizduojamieji 
menai 


Alison Maule 


Vaizduojamieji menai Nacionalinėje bendrojoje ugdymo programoje dažnai 
apibūdinami kaip kūrybiškumą ir vaizduotę ugdantys dalykai. Nors kūrybiškumo sąvoka 
apima įvairius gebėjimus, kurie svarbūs visam ugdymo procesui, kūrybiškumas labai 
glaudžiai susijęs su daile ir dizainu bei, visų pirma, meno kūrimu. Menas suprantamas 
kaip „kūrybiškas menas“ ir dažnai vadinamas „kūrybišku dalyku“, kai mokiniai turi 
galimybę „būti kūrybingi“ arba „atlikti kažką kūrybiško“. 

Kodėl vaizduojamieji menai teikia tiek daug galimybių mokinių kūrybiškumui 
ugdyti? Su kokiais svarbiais uždaviniais susiduriama pradinės mokyklos klasėje ir 
kokius metodus pasitelkia mokytojai ar mokyklos bendruomenės, siekdami, kad 
mokiniai patirtų „džiugų kūrybiškumą, suteikiantį jiems kuo daugiau gyvybingumo“ 
(Jones, 1996)? Kokias vertybes, patirtį ir santykius turėtume puoselėti, kad lengviau 
perprastume šią neabejotinai sudėtingą sampratą? 


Kūrybiškumas vaizduojamuosiuose menuose 


Nors šis skyrius susijęs tik su kūrybiškumo ir vaizduojamųjų menų santykiu, 
tačiau menas talpina savyje ne tik kūrybiškumą. Iš tikrųjų kūrybiškumo ir vaizduojamųjų 
menų ryšys atrastas tik dešimtojo dešimtmečio pabaigoje. Iki tol meno studijomis siekta 
ugdyti piešimo įgūdžius, ir to apdairiai siekė ekspertai, vadovaudamiesi socialinio 
utilitarizmo dvasia. Dvidešimtojo amžiaus pabaigoje dailės mokymas taip ištobulėjo, 
kad jai priskiriami įgūdžiai apėmė mokymąsi apie dailę ir jį kuriančias visuomenes. Čia 
galima paminėti ir mokinio asmeninio atsako, kurį labai skatino Vaikų meno judėjimas 
(vert. past. - vaikų meninius darbus pradėta vertinti taip pat rimtai kaip suaugusiųjų) 
antrajame ir trečiajame dešimtmečiais, sąvoką. Tokie šalininkai, kaip Francas Cizekas 
(Franz Cizek), Rodžeris Frajus (Roger Fry), Marion Ričerdson (Marion Richardson) ir 
Bilas Viola (Bill Viola), rėmė asmeninės raiškos skatinimą ir vadinamąjį vaiko įgimtą 
kūrybiškumą. Įsikišimas į kūrybinį vaiko procesą buvo galimas tik atskirais atvejais, kai 
jo prašoma. 

Šie pokyčiai sutapo su besiplėtojančiais moksliniais tyrimais ir debatais apie 
vaikystės sąvokos supratimą, vaikystės psichologijos vystymą bei platesnio švietimo 

tikslo paieškas, kurios aktualios išliko iki šių dienų. Vaikai jau nebebuvo laikomi, 


tarkime, mažais suaugusiaisiais, kuriems reikėjo suteikti būtinų žinių ir įgūdžių. Jie 
buvo pripažinti individualiomis asmenybėmis, kurios turi talentą ir kurių ugdymas yra 
susijęs su santykiais bei juos supančiais žmonėmis ar bendruomenėmis. 

Taigi, švietimas ir vaizduojamųjų menų mokymas nebuvo vien tik funkcinė, 
mokomajam dalykui būdinga kompetencija; tai buvo daugiau išplėtota demokratinė 
švietimo teorija, tapusi pagrindiniu kiekvieno asmens (Lowenfeld, 1947) ir visos 
visuomenės sveiko vystymosi aspektu. Herbertas Rydas aprašė šį atvejį savo garsioje 
knygoje „Švietimas pasitelkiant meną“ (angl. Education through art) (1963). Jis teigė, kad 
estetinis švietimas, kuris suvokiamas kaip įvairios saviraiškos formos: menai, amatai, 
dizainas, muzika, šokiai, poezija ir drama, yra labai svarbus ugdant individualumą, 
apibrėžiant individo mintis ir pasirinkimus. H. Rydas tvirtino, kad, kol žmonės palaiko 
santykius su visuomene, mokinio estetinio jautrumo vystymas turi esminę reikšmę 
socialiniam sąmoningumui. 

Eliotas Eisneris (Elliot Eisner) aptarė meno skirtumus. Jis analizavo tokių 
įtakingų mąstytojų, kaip Džono Diuji (John Dewey), Siuzanos Langer (Suzanne Langer) 
ir Ričardo Frajaus (Richard Fry), teorijas ir apibūdino vaizduojamųjų menų mokymą 
kaip saviraiškos priemonę, akademinę studiją ir praktikuojančių menininkų ugdymą. 
Kaip ir H. Rydas, jis manė, kad vaizduojamųjų menų studijos leidžia žmonėms patirti ir 
suprasti pasaulį. Tačiau jis ir toliau pritarė teiginiui, kad vaizduojamieji menai skiriasi 
nuo kitų meno rūšių tuo, jog jie yra susijęs su „estetiniu regimosios formos apmąstymu“ 
(Eisner, 1972: 9). Nustojęs analizuoti ir mąstyti, žmogus įžvelgia daugiau; padidėja jo 
sąmoningumas ir gebėjimas atliepti. Kadangi menininkai per visą istoriją reagavo į 
aplinkinį pasaulį, dalyvavimas mene būnant stebėtoju ar kūrėju suteikia galimybę iš 
naujo apmąstyti savo paties ir kitų asmenų pažiūras bei įsitikinimus. 

Tai suteikia galimybę įžvelgti aiškų meno ir kūrybiškumo ryšį. Esmė glūdi 
erdvėje, kurią jis suteikia individo reakcijai, suvokimui ir raiškai. Kūrybiškumas susijęs 
su naujų ir asmeninių sąsajų kūrimu. Meno patyrimas atveria duris į daugybę asmeninių 
apmąstymų ir išraiškų, tiek psichinių, tiek fizinių. 

Ne visi meno kūrimo procesai yra kūrybiški, tačiau tai labiau nei bet kuri kita 
veikla skatina kūrybiškumą. Užuot analizavus konkrečios meno veiklos privalumus, 
vertėtų aptarti sąlygas, padedančias ugdyti kūrybišką elgesį. Pagal Nacionalinę Anglijos 
meno ir dizaino ugdymo programą (2000), kūrybiškumas yra įgimta visų vaikų savybė, 
kuri gali būti atskleista, tyrinėjant medžiagas ir būdus bei visa tai įsisavinant. Tai rodo, 
kad kūrybiškumas ir kūrybiniai gebėjimai yra neatsiejami nuo buvimo žmogumi. Kyla 
klausimas, ar jie taip pat gali būti išugdyti. Nors šiuo metu diskutuojama dėl minėtų 

klausimų, bet vadovaujamas mokytojo vaidmuo, atskleidžiant ir vystant mokinių 
kūrybiškumą, yra akivaizdus. 

Kuriant naują ir vertingą intelektinį ar fizinį produktą, reikia ieškoti reikšmingų 
sąsajų, kurių anksčiau nebuvo (Fawcettir Hay, 2004). Todėlį procesą turi įsitraukti asmuo, 


kuris panaudotų savo patirtį, žinias ir suvokimą, įsitikinimus ir nuomonę, vaizduotę ir 
nuojautą, taip pat turėtų galimybę asmeniškai reaguoti. Kartais toks procesas įvyksta 
akimirksniu, bet dažniausiai jam reikia paskatos ar netikėto postūmio (Witkin, 1974), 
po kurio prasideda tyrinėjimas ir galiausiai pateikiamas asmeninis atsakas. Tai galima 
įvardyti ir kitaip: per šį etapą mokiniai suranda problemos sprendimo būdus. 

Remiantis šios knygos idėja, mokiniai, atlikdami menines užduotis, atskleidžia 
savo kūrybiškumą tada, kai sukuria kūrinį, kurį kvalifikuoti asmenys įvertina kaip 
originalų ir vertingą. Klasėje tokį vertinimą atlieka patys mokiniai (tai reiškia, kad jiems 
tenka vertintojų vaidmuo) ir mokytojas. 

Nesunku supainioti mokinio gebėjimą būti kūrybingu su gebėjimu kuo tiksliau 
atkurti realybę. Nors akivaizdu, kad tai nėra sinonimai, šie gebėjimai yra tarpusavyje 
susiję, nes, kaip teigė E. Eisneris (1972), neįmanoma sukurti kažką naujo, jei 
neišmokstama dirbti su konkrečia medžiaga, technologija ar procesu; šiam požiūriui 
vėliau pritarė Hovardas Gardneris (1999). Painiavos atsiranda tada, kai pasitikėjimas 
naudoti tam tikrą medžiagą prilyginamas realistiškam tikslui siekti. Priešingai Vaikų 
meno judėjimo šalininkams, kurie mano, kad mokymas stabdo mokinių kūrybiškumo 
vystymąsi, plačiai pripažįstama, kad tinkamu metu ugdant įgūdžius (Piaget ir Inhelder, 
1958; Lowenfeld, 1947; Witkin, 1974) slopinamas nusivylimas, kurį mokiniai išgyvena 
tada, kai negali išreikšti savo idėjų taip, kaip jie norėtų. Iš dalies dėl šio nusivylimo, kuris 
stipriausiai pasireiškia baigiant pradinę mokyklą, daug tokio amžiaus mokinių atsisako 
dailės ir dizaino kaip mokomojo dalyko (Watts, 2005). Tokiu būdu jie užkerta sau kelią 
išreikšti kūrybiškumą ateityje. Įgudęs mokytojas geba derinti mokymą ir tolesnę naujų 
įgūdžių praktiką su galimybėmis tyrinėti asmeninius poreikius ir pasirinkimus, jais 
eksperimentuoti ir juos vystyti. 

Labai įdomūs ir naudingi du Keri Tomas (Kerry Thomas) tyrimai, atlikti Sidnėjuje 
ir Ilinojuje, apie mokytojo ir mokinių bendravimo ir kūrybiškumo, kuriant meno 
kūrinius, santykį. Mokslininkė padarė išvadą, kad „kūrybiškų rezultatų realizavimas 
priklausė nuo mokytojų ir mokinių gebėjimo įsitraukti į itin konstruktyvias socialinio 
pagrindimo formas, kurios priklauso nuo taktiško bendravimo“ (Thomas, 2010). K. Tomas 
„taktišką bendravimą“ suvokia kaip patarimus ar pasiūlymus, padedančius mokiniams 
iš naujo apmąstyti savo idėjas. Taip mokiniai išsaugo atsakomybę už savo darbą ir 
kontrolę, kuri tiesiogiai susijusi su jų savigarba ir tapatybe. Šis požiūris reiškia mokytojo 

vaidmens perkėlimą iš dėstytojo arba eksperto į tarpininko vaidmenį (Hallam, Lee 
ir Gupta, 2007). Pasiūlyti savo nuomonę yra lengva, bet kur kas geriau pateikti 
užuominą taip, kad mokiniui būtų sugrąžintas pasitikėjimas, ypač tuo atveju, kai 
turima nedaug laiko. 


Graftono pradinė mokykla: atvejo tyrimas 


Nėra lengva atsakyti į klausimus, susijusius su pirmiau iškeltomis idėjomis. Be to, 
požiūrių į vaizduojamuosius menus yra tiek daug, kiek ir mokyklų. Holovėjuje, Šiaurės 
Londone, įsikūrusi Graftono mokykla - viena iš daugelio mokyklų, kuriose ir toliau 
keliami šie uždaviniai bei ieškoma būdų, kaip juos spręsti. Tolesni pastebėjimai kilo 
lankantis mokykloje, kalbantis su mokiniais ir darbuotojais bei stebint mokinių per 
trejus metus pasiektus rezultatus. Mokyklai vadovauja Nitsa Sergides, apdovanota už 
nuopelnus švietimo srityje. Justinas Vardas (Justin Ward) (cituojamas toliau) yra menų 
koordinatorius bei dailės ir dizaino mokomojo dalyko lyderis. Tai aukštą kvalifikaciją 
turintis dailės ir dizaino mokytojas. 

Vos įėjus į pastatą, pastebima, kad daug reikšmės teikiama vaizduojamiesiems 
menams. Meno kūrinių spalvos ir gyvumas nuo pat vestibiulio tiek, kiek tik užmato 
akys, visiškai nepanašūs į greta esančios Holovėjaus gatvės keliamą triukšmą ir taršą. 
Didžiulės skulptūros, užgožiančios skelbimų lentas, dera su dvimačiais kūriniais, 
sukuriančiais įtraukiantį įspūdį. Tai skatina lankytoją susimąstyti, kokia patirtis, įvykiai 
ir idėjos lėmė šių darbų sukūrimą. Perduodama aiški žinia: vaizduojamieji menai yra 
svarbūs; tai neatsiejama mokinių ugdymo dalis. 

Kartu pajuntama, kad, kuriant meną, atsižvelgiama į kiekvieną mokinį. Graftono 
mokykla įsikūrusi etnine ir kultūrine įvairove pasižyminčioje bendruomenėje, kuri 
atspindi turtingą ir įvairų kultūrinį paveldą, visų pirma, Somalio ir Turkijos. Kartais 
mokiniai dirba individualiai, tokiuose jų darbuose atsispindi charakterio savitumas, o 
kartais bendradarbiaudami. Taip sukuriama dinamiška mokymosi aplinka, kurioje gali 
atsiskleisti kiekvienas mokinys. 

Perduodami savo patirtį ir dirbdami atitinkamoje aplinkoje darbuotojai stengiasi 
išugdyti bendrumo jausmą. Justinas paaiškina, kad „mokiniai nedaro pažangos, jei nėra 
vertinami, neįgyja pasitikėjimo ir nesijaučia esantys proceso dalimi.“ 

Įsipareigojimą menui, visų pirma, vaizduojamajam menui, rodo mokyklos 
direktoriaus investicijos į kūrybos išteklius. Ne tik dosnus biudžetas, bet ir skiriamas 
laikas bei pinigai užtikrina, kad šios srities darbuotojai turėtų reikiamą kompetenciją, 

pasitikėtų savimi ir galėtų vesti dailės ir dizaino pamokas. Darbuotojams rengiami 
seminarai, per kuriuos dirbama su įvairia medžiaga. Jie dalijasi kompetencijomis, 
žiniomis ir įgūdžiais. „Aš pasiūlau savo žinias ir įgūdžius ir sulaukiu didžiulio atsako, 


nes buvo jaučiamas pasiryžimas aktyviai veikti. Nitsa pasitelkė plačių užmojų turinčius 
konkurencingus darbuotojus, kurie nuolat siekia tobulėti ir teikti mokiniams vis 
kokybiškesnes paslaugas.“ Mokomojo dalyko lyderis taip pat teikia nuolatinę pagalbą, 
stebėdamas pamokas ir bendradarbiaudamas. „Jei ką nors sukuriame kartu, tai 
įtvirtiname kaip naują veiklos kryptį, kurios toliau laikomės.“ 

Mokykloje dirba reziduojantis dailininkas ir rašytojas. Jie po pusę trimestro 
dirba kartu su mokytojais. Dailininkas (arba rašytojas) ugdomąją veiklą planuoja kartu 
su mokytoju, kad būtų pasinaudota jų abiejų kompetencijomis ir taip siekiama išlaikyti 
tęstinumą. Mokytojai teigia, kad toks bendradarbiavimas teikia malonumo ir energijos, 
taip pat daro teigiamą įtaką mokinių patirčiai ir tolesniam mokymuisi. 

Pripažįstama, kad vis reikalaujama mažinti tvarkaraštyje dailei ir dizainui 
skiriamą laiką. Tačiau dailė ir dizainas yra neatsiejami nuo visos Bendrosios ugdymo 
programos. „Tai priemonė, kuri padeda mokiniams mokytis. Naudojame tam tikras 
medžiagas ir išteklius... Kūryba tampa tam tikru būdu sužinoti. Toks mąstymas keičia 
mokymą(si). Mokslas yra vienas būdas pažvelgti į pasaulį, religinis auklėjimas - kitas 
būdas. Dailė ir dizainas gali tapti tiesiog vienu iš daugelio visiškai skirtingų būdų 
matyti ir vertinti aplinką ir procesus.“ 

Graftono mokykla jau keletą metų dalyvauja Nacionalinės galerijos rengiamoje 
programoje „Paimk vieną paveikslą“ (angl. Take one picture). Ši programa vykdoma 
visoje Jungtinėje Karalystėje. Mokyklos iš Nacionalinės galerijos gauna vieno paveikslo 
kopiją. Mokykloje pakabintas paveikslas tampa įkvėpimo šaltiniu mokiniams. 
Darbai, kuriuos mokiniai sukuria per įvairių mokomųjų dalykų pamokas, pristatomi 
Nacionalinėje galerijoje vykstančioje kasmetinėje parodoje. Graftono mokykla pateikia 
keletą motyvų, kodėl dalyvavimo programoje patirtis yra didelė paskata plėtoti dailės 
ir dizaino ugdymą mokykloje: bendradarbiaujant su galerija, mokyklą pasiekia Žinia, 
kad dailė yra svarbus dalykas; tai lengva pristatyti darbuotojams, o įgyvendinimo formų 
lankstumas reiškia, kad išsaugoma nuosavybė; dabar mokiniai žino, kad Nacionalinėje 
galerijoje esantys ir visai tautai priklausantys tapybos kūriniai priklauso ir jiems. 

Mokykla pristatė šią programą per kasmetę meno savaitę. Tuomet iš galerijos 
„pasiskolintas“ paveikslas „apsigyveno“ mokykloje vieną savaitę. Dabar mokykla saugo 
gautą paveikslą pusę trimestro ir naudoja jį keliems mokomiesiems dalykams. „Užuot 
įgyvendinus šią programą kaip nuo dailės ir dizaino neatsiejamą dalyką, mokiniams 
naudinga nuolat naujomis formomis išgyventi šią patirtį. Truputis meno geriau negu 

jokio meno. Nuo to ir pradėjome. Kitas pavyzdys - „Juodaodžių istorijos savaitė“. Iš 
pradžių programa truko savaitę, bet netrukus ją įtraukėme į mūsų kultūrine prasme 
įvairiapusę mokyklos ugdymo programą.“ 

Siekdami ugdyti mokinių kūrybiškumą, darbuotojai įtraukė šių įgūdžių ugdymą 
į didesnius projektus, kad mokiniai galėtų pritaikyti tam tikrame projekte per keletą 
pamokų naujai įgytus įgūdžius savo idėjoms. Šių pamokų ciklai organizuojami įvairiai: 
kartais jie pradedami filosofiniu tyrimu ar kūryba, vėliau jų tyrimo sritis susiaurinama, 
o kartais šie ciklai pradedami, pavyzdžiui, stebėjimu ir piešimu, vėliau, atsižvelgiant 
į mokinių atsaką, pereinama prie rašymo ar tapybos. Piešimas ir stebėjimas, kaip ir 
raštingumo ugdymas, yra kiekvieno pamokų ciklo dalis. „Regimasis raštingumas yra 
toks pat svarbus, kaip ir skaitymas bei rašymas. Jis padeda kitaip matyti ir vertinti 
pasaulį. Tada mokiniai gali pastebėti ne vien tik ant grindų numestą kramtomąją 
gumą, bet ir aplink ją esančius dalykus, pavyzdžiui, spalvų kontrastą. Taip pasaulis 
tampa ne toks niūrus.“ 

Vidutinės trukmės planai užtikrina, kad mokykloje mokiniai įgytų įvairios patirties, 
susipažintų su įvairiomis mokymo priemonėmis ir įvairių technologijų naudojimu. Svarbi 
ir pažanga. Pavyzdžiui, mokiniai antraisiais metais grįžta prie kai kurių medžiagų, kurios 
buvo naudotos pirmaisiais metais, bet naudoja jas išmaniau, priimdami naujus iššūkius. 
Pažanga taip pat yra labai svarbi mokinių pasiekimų vertinimo sistemos dalis. Kiekvieno 
pamokų ciklo pabaigoje mokiniai aptaria savo patirtį, įgytą kiekviename atitinkamo 
proceso etape. Mokytojai dažniausiai vertina per pamokas. Vertinant pasiekimus 
naudojami įvairūs būdai (pavyzdžiui, stebėjimas, eksperimentavimas), kuriais geba 
pasinaudoti drąsiausi mokytojai. Mokytojai per procesą stebi mokinius ir klausosi, taip 
pat pasižymi svarbius pastebėjimus ar išskirtinius mokinių veiksmus. Šis būdas padeda 
geriau pažinti mokinius ir ateityje palengvina planavimą. 

Nors laikomasi planavimo struktūros, visi mokytojai sutinka, kad labai 
svarbus lankstumas per pamokas ir tarp jų. „Jei tarsite: „Tai įdomu, bet turiu laikytis 
plano“, praleisite kažką nepaprasto. Jei atsižvelgsite į mokinių interesus ir jie prisiims 
atsakomybę, tai įvertins, sustiprės jų savigarba ir jie išmoks daugiau. Tai reiškia būti 
pasirengusiam, bet ne viską planuoti. Tam reikia pasitikėjimo.“ 

Mokytojai pripažįsta, kad šis metodas gali išblaškyti dėmesį, todėl vėliau gali 
pablogėti rezultatai. Siekiant to išvengti laikomasi tam tikrų apribojimų. Pavyzdžiui, 
jei dėmesys sutelkiamas į spalvų maišymą, ribojamas paletės spalvų skaičius arba 
popieriaus lapo dydis. Jei dėmesys sutelkiamas į linijų piešimą ir daiktų tarpusavio 
santykį, spalvos nenaudojamos. Susitelkiant į konkrečias sudedamąsias dalis, palie- 
kama erdvės mokinių individualumui. 

Laikydamiesi mokytojo nustatytos krypties, mokiniai taip pat šiek tiek gali 
rizikuoti. Vienos klasės mokiniai, tyrinėdami medžiagas, netikėtai sugalvojo naują 
„apibrėžimą“. Kai tepant klijus ant vyniojamojo popieriaus išsiliejo spalva, jie tai įvardijo 
kaip „laimingą atsitiktinumą, ir šis posakis prigijo. 

Mokiniai susiduria su labai įvairiais įkvėpimo šaltiniais. Pavyzdžiui, kurdami 
kostiumus, kuriuos įkvėpė Dičlio (Ditchley) fondo portretas,' mokiniai panaudojo šiuos 
šaltinius: Tiudorų dinastijos portretus; P. Veronezės (P. Veronese) paveikslo „Darijaus 
šeima susitinka su Aleksandru Didžiuoju“ (angl. The Family of Darius before Alexander) 
kostiumus? ir Aleksandro Makvyno (Alexander McOueen) darbus. Diskutuodami jie 
palygino ir supriešino skirtingas medžiagas bei jų dizainus ir pateikė savo asmeninę 
nuomonę. Mokiniai Tiudorų dinastijos portretuose pastebėjo kamšalo saugomąją 
funkciją, tai paskatino giliau patyrinėti apsauginius drabužius. Projektas sutapo su 
Lady Gagos pademonstruota suknele iš mėsos, kuri mokinius labai sužavėjo. Tai 
paskatino ieškoti įkvėpimo Endriaus Logano (Adrew Logan) ir Zandros Rodes (Zandra 
Rhodes) modeliuose, taip pat kilo mintis kurti drabužius iš sulaužytų senų kompaktinių 
plokštelių. Galutiniai, nepaprastai originalūs mokinių modeliai pasižymėjo įvairiausiais 
akcentais, ir kai kurie iš jų buvo ypač netikėti, pavyzdžiui, metalinis tinklelis ir dulkių 
siurblio žarna. 


Meno svarba pradinėse klasėse 


Panagrinėjus, kaip vaizduojamasis menas skatina mokinių kūrybiškumą ir kaip 
atskira mokykla sprendžia tam tikrus ugdymo uždavinius pradinėse klasėse, kokias 
išvadas galima padaryti apie vertybes, patirtį ir santykius, skatinančius kūrybiškumą 
per vaizduojamojo meno pamokas? 


Vertybės 


Bet kurios mokyklos ugdymo programa turi būti išsami ir suderinta. Tai 
sprendžia aukštesnės grandies lyderių komanda ir galiausiai mokyklos direktorius. 
Neproporcingas politikų, tikrinančių institucijų ir spaudos dėmesys anglų kalbos 
ir matematikos žinioms reiškia, kad pamokų tvarkaraštis beveik neabejotinai bus 
perkrautas, ir mokiniai nuo to nukentės, nebent tikima meninio ugdymo svarba ir tvirtu 
pasiekimų per vaizduojamųjų menų pamokas ir kitus mokomuosius dalykus ryšiu. 

Priešingai, aiškiai išsiskiria mokyklos, kuriose direktorius vertina meninį 
ugdymą kaip galimybę skatinti mokinių kūrybiškumą, kaip vertingą įgūdžių rinkinį ir 
karjeros galimybę, kaip intelektualų siekį ir geresnį mokinių savo vietos visuomenės, 


kurioje jie gyvena, identiteto ugdymą. Į šias mokyklas pritraukiami panašių vertybių 
turintys mokytojai, ir šis esminis įsitikinimas įsismelkia į kiekvieną mokyklos 
gyvenimo sritį. Gyvumas ir energija aiškiai juntami ne tik mokymosi aplinkoje, bet ir 
darbuotojų bei mokinių požiūryje. 

Meninio ugdymo vertinimas turi praktinę reikšmę, pirmiausia kalbant apie 
darbuotojų profesinį tobulėjimą ir patirties planavimą. Dauguma mokinių nepasitiki 
savo meniniais sugebėjimais. Tai turbūt vienintelis mokomasis dalykas, per kurio 
pamokas žmogus nuo pat ankstyvo amžiaus tiki, kad jis „gali“ arba „negali“. Toks 
netikrumas taip pat gali iškreipti meninių įgūdžių, susijusių su kitais aspektais, 
pavyzdžiui, meno tyrinėjimu, skaitymu apie menininkus ir asmeniniu atsaku, ugdymo 
svarbą. Tai gali būti dar vienas motyvas, kodėl mokomajam dalykui neteikiama 
daug reikšmės arba kodėl mokiniai paliekami likimo valiai. Kai kuriose mokyklose 
pasitikėjimo stokos problema sprendžiama investuojant į profesinį tobulėjimą, kuriam 
vadovauja mokykloje dirbantis specialistas (jei toks yra), arba, kitu atveju, dalijantis 
patirtimi tarp mokyklų rengiamuose bendruose mokymuose. Šios galimybės ne 
tik sukuria įgūdžių pagrindą, kuris mokiniams gali būti naudingas, bet ir, jei tam 
skiriama pakankamai laiko, leidžia darbuotojams patiems patirti kūrybinio proceso 
džiaugsmą ir jį perteikti mokiniams. 

Be to, mokyklos gali investuoti papildomas lėšas ir samdyti nepriklausomus 
menininkus. Tokie menininkai vadovauja tam tikriems projektams ir kurį laiką 
dirba su klase (ar klasėmis), padėdami mokiniams įgyti specialių meninių įgūdžių ir 
suteikdami svarbią galimybę bendrauti su žmonėmis, kurių pragyvenimo šaltinis yra 
meno kūrimas. Tačiau menininko buvimas neužtikrina, kad mokiniai įgis kūrybinės 
patirties. Tiesą sakant, asmeniui, kuris gerai pažįsta mokinius, lengviau planuoti, kaip 
ugdyti kūrybiškumą. Tik tada, kai mokiniams suteikiama galimybė priimti kūrybiškus 
sprendimus, jie geba užmegzti asmeninius ryšius ir save išreikšti. Darbo su menininku 
nauda padidėja tada, kai mokyklos darbuotojai turi galimybę dalyvauti mokymuose 
savo gyvenamojoje vietovėje. Tada jie įsitraukia į mokymosi procesą, kartu gilina savo 
suvokimą ir geba numatyti sunkumus, kurių gali kilti dirbant su mokiniais. 

Vaizduojamieji menai - vienas iš keleto Bendrosios ugdymo programos 
mokomųjų dalykų, kuriuos tvarkaraštyje užgožia anglų kalbos ir matematikos 
mokomieji dalykai. Tai svarbu vertinant laiką, kurį mokinys per dieną praleidžia 
mokykloje, bet dar svarbiau vertinant laiką, kurį vidutinis mokytojas gali skirti 

mokomojo dalyko ir išteklių planavimui. Todėl nėra sunku planuoti vaizduojamųjų 
menų veiklą bei susitelkti į jos rezultatus, ypač jei tenka ruoštis pavienėms pamokoms 
arba kai mintyse turimas konkretus vaizdas ir idėja, kaip tos pamokos turėtų vykti. 
Nors šios pamokos gali būti malonios, toks požiūris gali nesąmoningai sustiprinti 
mokytojų ir mokinių nuomonę, kad šis dalykas neturi jokios konkrečios vertės ir 
tikslo. 

Rezultatams, o ne procesui teikiama reikšmė yra būdinga sistemai, kurioje 


vertinami išmatuojami mokinių pasiekimai, susiję su vertinimu grindžiama ugdymo 
programa. Lengviau įvertinti įrodomas žinias, supratimą ir įgūdžius, bet kur kas 
sunkiau įvertinti minties originalumą ar vaizduotės gyvumą. Ši žinia mokiniams 
aiškiai ir besąlygiškai perduodama pačiais įvairiausiais būdais, tiesiogiai ir 
netiesiogiai, pavyzdžiui, per tai, ką sakome, arba, galbūt dar svarbiau, per tai, kas nėra 
pasakoma ar pripažįstama. Skatinti kūrybiškumą reiškia pastebėti ir pagirti mokinio 
minties ir veiksmo originalumą. Ir, be abejonės, mokiniai, visų pirma, turi turėti 
galimybę išreikšti savo originalias mintis. Šių akimirkų įamžinimas nuotraukose su 
paaiškinimais arba pastebint mokinio žodinį indėlį sukuria viską apimantį mokinio 
žinių ir pasiekimų paveikslą. Šį metodą pritaikius visoje mokykloje ir įtvirtinus 
vertybių sistemoje, smarkiai padidėja mokinių pasitikėjimas prisiimant „kūrybinę“ 
riziką. 

Kai kurios mokyklos pripažįsta, kad susiduria su sunkumais, kai joms tenka 
paskirti konkrečias savaites per mokslo metus dailei ir dizainui. Galbūt kitoms 
mokykloms sunku skirti tokias savaites gamtos mokslams ar dizainui ir technologijoms, 
tačiau toks dalykų akcentavimas padeda stiprinti tam tikro mokomojo dalyko profilį 
ir suteikia galimybę skirti daugiau laiko individualiam ir bendram darbui. Planuojant 
tvarkaraštį ir laiką, mokytojams tenkanti našta mažėja, jeigu dailei ir dizainui 
skiriama daugiau dėmesio per trimestrą ar pusę trimestro įvairiuose mokomuosiuose 
dalykuose, ne vien tik šio dalyko pamokose. Tokiu būdu skirtingų mokomųjų dalykų 
žinios, įgūdžiai ir suvokimas papildo vienas kitą ir suteikia fragmentuotai ugdymo 
programai vientisumo. Kai kontekstas paskirstomas skirtingiems mokomiesiems 
dalykams, sutaupoma laiko ir pats kontekstas geriau išnagrinėjamas. Be to, mokymasis 
tampa prasmingesnis ir galiausiai teikia daugiau pasitenkinimo. 

Nors daugelyje mokyklų manoma, kad meninis ugdymas yra svarbus, tačiau jis 
nėra pakankamai vertinamas ir pateikiamas taip, kad pranoktų ar bent jau patenkintų 
neatidėliotinus pagrindinių mokomųjų dalykų poreikius. Laimei, kiekvienas 
mokytojas turi galimybę savo klasėje puoselėti kitokias vertybes. Individualiai ar 
bendrai puoselėjamos vertybės lemia perteikiamą patirtį. 

Patirtis 


Kadmokiniai įsitrauktų į kūrybinį procesą, reikalingas tęstinumas tiek per pamokas, 
tiek ir tarp jų. Mokiniams reikia skirti pakankamai laiko, kad jie įsijaustų į aplinkybes ir 
rastų reikšmingų sąsajų tarp asmeninių žinių, idėjų ir patirties. Mokytojas atlieka labai 
svarbų vaidmenį, suteikdamas mokiniams galimybę įsijausti į savo prisiminimus, kritinį 
mąstymą ir vaizduotę. Tai retai įvyksta automatiškai, ypač jei tai nėra mokykloje įtvirtinta 
strategija ar to nelaukiama. Mokytojas yra tarsi vartų sargas; jis turi raktą, kuris atrakina 
duris į mokinių galimybes. Iššūkis (ir džiaugsmas) yra tai, kad kiekvienam mokiniui 
reikalingas skirtingas raktas. Jo ieškojimas yra ir jaudinantis, ir varginantis. Laimei, 
mokytojas gali imtis tam tikrų veiksmų, kurie padėtų atrasti visų mokinių kūrybiškumą. 

Pirma, tai sprendimai, kuriuos mokytojas priima prieš kiekvieną darbo ciklą: 
pavyzdžiui, nusprendžia, kam bus skiriamas didžiausias dėmesys, pasirenka menininkus, 
kurių darbai bus analizuojami, ir atitinkamas galimybes atlikti meninį darbą vietoje, 
apibrėžia strategijas ir pagrindinius klausimus, kuriais bus vadovaujamasi, siekiant įgyti 
tam tikrą patirtį, nustato įgūdžius, kurie bus ugdomi, taip pat galimybes mokiniams 
patiems pasirinkti tiek apsvarsčius, tiek intuityviai apribojimus, kurie padėtų išlaikyti 
dėmesį ir pasirinkti naudotinas visuomenės informavimo priemones. Be to, šiuo 
momentu svarbu apsvarstyti rezultatus, nors ilgainiui jie gali keistis. Rezultatas gali būti 
vienas, bet labiau tikėtina, kad per pamokų ciklą jų bus daugiau. Šie rezultatai gali būti 
fiziniai, jutiminiai, analoginiai arba skaitmeniniai, nuolatiniai arba laikini. Taip pat gali 
kilti išankstinių minčių, kaip šis ciklas bus pateikiamas, kad pasireikštų kūrybiškumas. 
Pavyzdžiui, galima užduoti paprasčiausią klausimą, ar mokinių asmeniniai pasirinkimai 
gali atsiskleisti vykstant konkretiems kūrybinio proceso etapams ir būti pasiekti 
galutiniai rezultatai? 

Skiriant daug dėmesio procesui, svarbu planuojant mintyse išlaikyti platesnį 
vaizdą. Šiuo atveju tai galima sugretinti su anglų kalbos mokymu. Mokymas naudoti 
tašką ar kablelį yra bevertis, jei tai neaptariama mokant rašyti ir kartu galvoti apie 
skaitytoją. Tada tai tampa priemone, kurią galima veiksmingai panaudoti, ir rašytojas 
pasijunta stiprus. Be to, dailės ir dizaino sintaksė (pavyzdžiui, spalva, tonas, sudėtis) yra 
naudinga tiek diskutuojant, tiek kuriant meną. Galima sutelkti dėmesį į vieną ar kitą 
sritį arba mokyti naudoti konkrečią priemonę ar būdą, bet meno kūrinys yra daugiau 
nei tik jo dalių visuma. Kai mokinys gali panaudoti sudedamąsias dalis ir išreikšti save, 
one tik atlikti užduotį, tada atsiskleidžia jo kūrybiškumas. 

Antra, tai sprendimai, priimami per pamokas ir tarp jų. Jie grindžiami kritiškų 
mokinių stebėjimu ir jų klausymusi. Mokytojas gali būti tinkamai pasirengęs ir turėti 

išteklių — iš tikrųjų tai labai svarbu, - bet šiuo metu dėmesys yra perkeliamas į 
patirties planavimą, ir mokiniai atlieka labai svarbų vaidmenį, kai tenka spręsti dėl 
būsimo projekto. Prie pradinio ugdymo plano galima kažką pridurti, kažko neįtraukti 
ar kažką pakeisti, atsižvelgiant į tai, ką mokiniai sako ar daro; pavyzdžiui, pasirinkti 
kitų menininkų kūrinius ar plačiau paaiškinti, kaip naudoti konkrečią medžiagą. Šiuo 


atveju galima atsižvelgti į individualaus mokinio poreikius ir sudaryti jam galimybę 
laikytis savo pomėgių. Juo geriau pažįstami mokiniai, tuo subtilesni būna ugdymo 
plano pakeitimai. 

Nors kūrybiško mąstymo galimybės suteikiamos užduodant iš esmės atvirus, 
svarbius klausimus, kurie apgalvojami iš anksto, atsižvelgiant į konkrečius įkvėpimo 
šaltinius, atsakymai į mokinių klausimus yra tokie pat svarbūs ar net svarbesni. 
Atsakymai gali būti ir Žodiniai, ir nežodiniai - mokiniui nepaprastai svarbūs abiejų 
rūšių atsakymai. Vertinant mokinių nuomonę, svarbu susilaikyti nuo savo nuomonės 
ir leisti kitiems mokiniams pateikti atsakymus bei jais remtis, nes taip sukuriama 
pasitikėjimo atmosfera ir tokia aplinka, kai ne tik sudaromos sąlygos kurti asmeninius 
ryšius, bet ir jų tikimasi. Būtent tokioje aplinkoje galima pristatyti meninį iššūkį kaip 
svarbią skirtingų idėjų ir nuomonių patikrinimo ir tyrinėjimo priemonę. 

Mokytojo žinios apie mokomąjį dalyką, sėkmingas planavimas ir vadovavimas 
diskusijai priklauso ne tik nuo to, kiek jis pažįsta mokinius, žino jų stipriąsias ir 
silpnąsias savybes, baimes bei pomėgius, bet ir nuo to, kaip jis supranta mokinį. 
Todėl vertėtų grįžti prie mokytojo vertybių klausimo, kuris tiesiogiai susijęs su klasėje 
užsimezgusiais santykiais. 


Santykiai 


Svarbiausi santykiai, ugdant mokinių kūrybiškumą, susiklosto tarp mokytojo 
ir mokinio. 

Vienas iš pradinei mokyklai būdingų vaizduojamojo meno srities uždavinių — 
mokytojo vaidmens keitimas skirtingais darbo etapais. Čia svarbiausia — perėjimas 
nuo dėstytojo prie tarpininko. Vidurinėje mokykloje mokiniai ateina į meno klasę, 
kuri atrodo skirtingai ir kurioje jie jaučiasi kitaip, palyginti su oficialia, įprastos klasės 
aplinka. Mokiniai jau būna pasiruošę skirtingai patirčiai ir skirtingam santykiui su 
mokytoju. Pradinėje mokykloje tiek iš mokinių, tiek iš mokytojų reikalaujama atlikti 
tokį perėjimą be jokio fizinio ar asmeninio atskyrimo, o tai gali būti sunku visiems - 
ir mokytojui, ir mokiniui. Suvokdamas šią įtampą, mokytojas ją gali veiksmingiau 

valdyti, pavyzdžiui, pakeisdamas erdvės naudojimo būdą ar aiškiai išreikšdamas 


savo lūkesčius. 

Dar viena su mokytojo ir mokinių santykiais susijusi problema, ypač būdinga 
meno ir dizaino mokymo sričiai, yra mokytojo įsikišimo pobūdis, mokiniams 
tyrinėjant idėjas ar kuriant. Blogai, kai mokytojas per daug kišasi ir patarinėja. Taip 
pat blogai, kai mokytojas lieka nuošalyje, bijodamas užslopinti mokinio kūrybiškumą. 
Tai pasakytina ne tik apie mokytojus, bet taip pat apie kitus suaugusius žmones. Šiuos 
abu požiūrius lemia ne vien tik susirūpinimas dėl mokinio kūrybiškumo, bet įvairūs 
kiti veiksniai, pavyzdžiui, žmogaus charakterio bruožai ar laiko trūkumas. 

Be abejo, tam tikromis aplinkybėmis galimi abu įsikišimo tipai, bet vertėtų 
sugrįžti prie vertybių, susijusių su mokinių kūrybiškumu, siekiant apibrėžti kiekvieno 
įsikišimo metodo laiką ir pobūdį. Kai mokiniai įgyja atitinkamus įgūdžius, jaučia 
įkvėpimą ir suvokia iššūkį, jiems reikia laiko, kad patys galėtų ištirti galimybes. Tačiau 
palaikantis ir plataus pobūdžio įsikišimas gali būti naudingas, ir kartais mokiniams 
tokia pagalba reikalinga, vykstant procesui. Kartais būtina pateikti tiesioginius 
nurodymus ar pasiūlyti žinovo nuomonę - geriausia, jei to prašo mokinys, tačiau 
paprastai subtili užuomina yra kur kas veiksmingesnė. Suaugusieji dažnai turi 
sąmoningai susilaikyti ir nesikišti, nes taip dažnai elgiasi neprašomi, ir verčiau 
ilgesnį laiką stebėti, o paskui parengti tinkamą klausimą ar pastebėjimą, kuris padėtų 
mokiniams patiems kažką išsiaiškinti. Taip mokinys išsaugo kontrolę ir pasitikėjimą 
savimi. Patys įveikdami iššūkius mokiniai išsiugdo ištvermę ir atkaklumą, kurių 
reikia individualiai mokantis. 

Pradinės mokyklos klasėje nuolatinis aukštos kokybės, individualus 
bendravimas su visais mokiniais nėra įmanomas. Tačiau dėl to mokiniai turi daugiau 
galimybių mąstyti individualiai ar poromis. Šį procesą verta stiprinti ir skatinti, nes 
taip galima daug daugiau pasiekti. 

Labai svarbus tikėjimas mokiniais ir organizavimas tokios veiklos, kur mokiniai 
patys rastų problemų sprendimo būdus ir jie nesijaustų nepakankamai įvertinti. 
Suteikiant galimybę mokiniams ieškoti šių sprendimų ir skatinant juos įgyvendinti 
savo idėjas, vyksta nematerialus susitarimas. Mokinys, geriausiu atveju esantis 
nuolankiu stebėtoju, tampa aktyviu sprendimų priėmėju. Tolesnė motyvacija, kurią jis 
patiria dėl tokio atsakomybės jausmo, leidžia tam tikru mastu kontroliuoti vykstančio 
proceso kryptį. Ugdomas pasitikėjimas drąsiai reikšti savo idėjas, nes mokiniai dabar 
dalyvauja procese, užuot vien tik ryžtingai stebėję. Tokį ryžtą patyrę mokiniai noriai 
pasakoja apie savo darbą. Jie geba paaiškinti savo sprendimus ir su pasididžiavimu 
kalba apie patirtus sunkumus bei veiksmus, kurių ėmėsi tam, kad juos įveiktų. 

Kaip ir palaikantys vieni kitus darbuotojų tarpusavio santykiai pirmiau minėtose 


mokyklose, tokie pat svarbūs yra santykiai su kitomis ugdymo bendruomenėmis. Nors 
iš esmės šie santykiai yra netvirti, profesinio tobulėjimo ir bendradarbiavimo tinklų 
kūrimo galimybių siekiai svarbūs, kaupiant patirtį, ją atgaivinant ir ja dalijantis. 


Baigiamosios mintys 


Pateikiame pasiūlymų, kaip ugdyti kūrybiškumą per vaizduojamųjų menų 
pamokas. 


o Apmąstykite savo meninį išsilavinimą, pasitikėjimą ir baimes. Kokius pranašumus 
jie suteikia? Koks būtų pirmasis žingsnis, siekiant įveikti kliūtis? 

o Raskite paskatų, kurios leistų mokiniams įsitraukti į procesą su „svarbiomis“ 
idėjomis. 

o Supažindinkite mokinius su įvairiu kultūriniu paveldu. 

o Ieškokite tarpdalykinių sąsajų Bendrojoje ugdymo programoje. 

o Pateikite klausimų, kurie paskatintų susimąstyti, padrąsinkite mokinius užduoti 
tokius klausimus. 

o Sudarykite galimybes mokiniams kuo dažniau susipažinti su originaliais meno 
kūriniais. 

o Planuokite pamokas, kuriose būtų ugdomi ir įtvirtinami įgūdžiai, bet kartu 
siekiama, kad mokiniai juos panaudotų savo idėjoms tyrinėti ir išreikšti. 

o Mokykite mokinius kalbėti apie meną (menui būdinga kalba). 

o Suteikite mokiniams laiko tyrinėti ir kurti, kad būtų išnaudota jiems suteikta 
paskata. 

o Raskite laiko mokiniams stebėti ir jų klausytis. 

o Atsakykite į mokinių klausimus per pamokas ir tarp jų, būkite pasiruošę lanksčiai 
dirbti pagal pasirengtus savo planus. 

o Atskleiskite proceso ir galutinio kūrinio vertę. 

o Planuokite patirtį, kuri apimtų visus pojūčius. 

o Girkite mokinių mąstymą ir skatinkite jų originalumą. 

o Ieškokite vietos mastu organizuojamų meno renginių ir ugdymo galimybių savo 
pačių įkvėpimui ir mokymuisi. 

Kūrybiškumas 
Bendrojoje ugdymo 
programoje 


Russell Jones ir Dominic Wyse 


Kai rašome paskutinius šios knygos puslapius, Anglijos nacionalinė bendroji 
ugdymo programa vis dar peržiūrima: 


Užuot nuo 2013 m. pristačius naują anglų kalbos, matematikos, mokslo ir 
pradinio ugdymo, o nuo 2014 m. ir kitų dalykų ugdymo programą, naujoji visų 
dalykų ugdymo programa bus įdiegta nuo 2014 m. 

(Švietimo ministerija, 2012, internete) 


Geriausias konservatorių ir liberalų demokratų koalicinės vyriausybės ideologijos 
aspektas, kad ji atrodo iš tiesų pasiryžusi „leisti“ mokykloms turėti daugiau laisvės, 
rengiant ugdymo programas, nors ši teisė ir dabar nevaržomai suteikiama mokykloms, 
kurios remia kitus vyriausybės planus ir siekia tapti akademijomis. Vis dėlto retorikai, kad 
mokytojams suteikiama daugiau teisių kontroliuoti, prieštarauja tuo pačiu metu diegiamos 
iniciatyvos, pavyzdžiui, šešiamečių kalbos garsų testas arba sprendimas vertinant šeštos 
klasės* mokinius įtraukti tik gramatikos, skyrybos ir ortografijos vertinimus, kurie 
reglamentuojami iš išorės. Esant tokių prieštaravimų, dalykų ugdymo programos gali 
susiaurėti, rastis įtampa dėl patikrinimų, nes mokyklų ir mokytojų balai bus lyginami, 
o darbo užmokestis bus mokamas už rezultatus (jeigu tai būtų įdiegta), taip pat gali būti 
imtasi kitų atsiskaitymo priemonių, dėl kurių atsirastų pasikeitimų. 

Sprendimas nepaisyti naujosios Bendrosios pradinio ugdymo programos (ją 
ugdymo programą, dvelkia politine ideologija, o ne subalansuotu įrodymų svarstymu. 
Naujajai leiboristų pasiūlytai Bendrajai ugdymo programai būdingi du svarbiausi 
dalykai: sprendimas pakeisti Bendrosios ugdymo programos mokomuosius dalykus 
pagal mokymosi sritis, kad jos tinkamai derėtų su Ankstyvojo ugdymo programa, 
ir, kaip minėjome įžangoje, skiriamas didesnis dėmesys aktyvesnėms kūrybiškumo 
formoms. Loginis tokios naujosios koalicijos pasiūlytos Bendrosios ugdymo programos 
paaiškinimas - poreikis konkuruoti tarptautiniu lygmeniu dėl mokinių pasiekimų. Toks 
loginis paaiškinimas ir vizija atrodo skurdžiai, svarstant apie tai, ko visuomenė norėtų iš 
savo šalies vaikų. 


*Žr. lentelę „Anglijos švietimo sistema“ knygos gale. 

Vadovaujantis Nacionaline bendrąja ugdymo programa, nuo pat jos diegimo 
1988 m. pradžios tokiems pagrindiniams mokomiesiems dalykams, kaip matematika, 
anglų kalba ir gamtos mokslai, rengiami studijų programų projektai, o išsami 
informacija apie kitus Bendrosios ugdymo programos mokomuosius dalykus, išskyrus 
pradinį ugdymą, nėra aiški (kai kuriais atvejais neaiški net jų vieta Bendrojoje ugdymo 
programoje). Vis dėlto sprendimas turėti Bendrąją ugdymo programą, susietą su 
atskirais mokomaisiais dalykais, o ne su temomis ar mokytojų bei mokinių sprendimais 
arba platesnėmis mokymosi sritimis ar kompetencijomis (kaip RSA ugdymo programa) 
arba tarpdalykinėmis temomis (pavyzdžiui, tarptautinis atestatas), arba kitais modeliais, 
taikomais Šiaurės Airijoje, Škotijoje ir Velse (Wyse ir kt., 2012), labai rizikingas, kaip 
matyti iš ankstesnės Anglijos nacionalinės bendrosios ugdymo programos. 

Turint omenyje šiuos apribojimus, su kuriais susiduria mokytojai, iš tikrųjų 
kūrybiškas klases sukurti neįmanoma be atsidavimo, ryžto, idealizmo ir energijos. Vis 
dėlto šios knygos autoriai parodė, kad yra daugiau galimybių pradėti kurti kūrybiškas 
klases ir mokyklas. Knygą užbaigsime pagrindinėmis mintimis, kurios pasikartojo 
daugelyje skyrių. 

Visų pirma, diegiant mūsų metodą reikia pakeisti mąstymo būdą. Tapę 
„kūrybiškumo rėmėju“ gausite daug naudos. Tai taikytina ne tik patyrusiems 
mokytojams, bet ir pradedantiems ar norintiems dirbti kitaip. Ieškokite galimybių 
vadovautis kūrybišku mąstymu per mokymo(si) planavimo susitikimus, ieškokite 
galimybių įveikti biurokratinius procesus. Suplanuokite daugiau erdvės mokytojams ir 
mokiniams. Galite pradėti nuo „kūrybiškumo savaitės“ ar „tarpdalykinės savaitės“, kad 
sujungtumėte kūrybišką energiją. Gali būti, kad jūsų kolegos lauks, kol kažkas padarys 
pirmą žingsnį; jūs galite išjudinti kitus, pirmieji pradėję diegti kūrybiškumą mokykloje. 
Norime pakeisti mokytojo vaidmenį - jis neturėtų būti tik organizuotojas ir turinio 
pristatytojas, o inovatyvus ugdymo programos vadovas ar „tyrinėtojas“. Mokyklos 
turėtų būti ne tik mokinių, bet ir mokytojų tyrinėjimų vieta. Visada mėginkite klasėje 
ir mokytojų kambaryje kelti klausimą „O kas, jeigu...?“ Net jeigu klausdami prieitumėte 
aklavietę, pats klausimų nagrinėjimo procesas jau yra kūrybiškas, nes laikomasi 
principo, kad „normas“ ir „tradicijas“ reikia tyrinėti ir laikyti abejotinomis. 

Turime toliau nagrinėti mintį apie tai, kad kūrybiškumas nėra tik meno dalykas. 
Visų autorių puoselėjami pagrindiniai principai ir keliami iššūkiai taikomi visai 
ugdymo programai. Kai kurie mokyklos direktoriai meną laiko svarbiausiu ugdymo 
programos mokomuoju dalyku; jie siekia, kad mokymo aplinka tarsi kunkuliuotų, 
trykštų energija ir spalvomis. Būdami patyrę mokytojai atpažįstame tokią atmosferą ir 
šiuos apčiuopiamus dalykus, tačiau nesuprantame, kodėl tokia atmosfera taikoma tik 

mokantis menų? Pasisakome už tokį pat gyvumą ir energiją visuose ugdomuosiuose 
dalykuose, o ne tik per vaizduojamojo meno pamokas. Galima sukurti aplinką, kurioje 
apstu mokslinės ir istorinės energijos ir smagu kūrybiškai mokytis. 

Kai kuriems mokiniams (taip pat švietėjams) tokie pirmieji kūrybiški žingsniai 
tebus laikini. Jeigu juos žengę išgirs kritiką, pasipriešinimą ir bus pašalinti, tuomet 
mažai tikėtina, kad jie darys pažangą. Daugelis vaikų pratę „maitintis“ instrukcijomis, 
gairėmis ir formaliu vertinimu; jiems reikės pagelbėti, juos reikės padrąsinti, kai 
„taisyklės“ pradės keistis. 

Susipažinę su šios knygos idėjomis ir praktiniais pavyzdžiais, nepamirškite apie 
didžiulę kalbos svarbą. Pokalbis - svarbiausias kūrybiškumo aspektas, ir mokytojai 
gali patys pradėti nagrinėti savo praktiką, kad rastų galimybių kalbėtis. Per pokalbius 
mokiniai gali papasakoti apie savo idėjas, o mokytojai turi galimybę įvertinti, pagalvoti, 
aptarti ir padėti diegti kūrybiškus rezultatus. Kalbėdamiesi mokiniai išmoksta 
dalytis savo mintimis ir bendrai, demokratiškai rengti strategijas hipotezėms tikrinti, 
problemoms spręsti ar papildomiems klausimams kelti. Visa tai prasideda nuo mokytojo, 
kuris supranta produktyvaus pokalbio svarbą ir skiria jam laiko klasėje. 

Mūsų nuomone, vienas iš sunkiausių šiuolaikinio švietimo dalykų - vaikai 
pernelyg dažnai teigia neturintys pakankamai laiko darbui užbaigti. Akivaizdu, kad 
kartais pamokos yra labai uždaros arba jos tėra niekaip tarpusavyje nesusijusių elementų 
seka, tačiau vaikai turi peržengti šias ribas ir aiškintis juos labiausiai dominančius 
dalykus. Mokytojai taip turi suplanuoti laiką, kad vaikai galėtų baigti savo tyrinėjimus. 
Mokantis matematikos, gamtos mokslų ar kūrybiško rašymo, būtina suteikti galimybę 
vaikams, kad bent viena iš jų idėjų būtų išgvildenta nuo pradžios iki galo, ir tai reikia 
numatyti pačioje pradžioje, planuojant dalyko ugdymo programą. Jeigu mokytojai šio 
proceso nevaldys, tada vaikams nuolat trūks trumpų, uždarų ir baigtinių užduočių, 
kurias būtina atlikti, tuomet kūrybiškos užduotys niekada nebus užbaigtos. Taip labai 
dažnai atsitinka, siekiant įvykdyti visas Bendrojoje ugdymo programoje numatytas 
užduotis. Mokytojai (bendradarbiaujantys su kitais) turi išsiugdyti drąsą apsaugoti ir 
apginti erdvę, kurios reikia vaikams, kad galėtų atlikti savo kūrybiškus tyrinėjimus. 

Mus labai žavi mintis apie kilnumą. Kūrybiškumas reiškia būti kilniam, nes 
mokytojai turi atsisakyti to, ką jie nori gauti iš pamokos, ir pripažinti, kad gali būti ir kitų 
rezultatų, galimybių, tikslų, kurių galima pasiekti nebūtinai griežtai laikantis pradinio 
pamokos plano. Tai nėra lengva padaryti ir tai jokiu būdu nereiškia, kad pamokos 
plano apskritai reikia atsisakyti. Tiesiog jeigu mokytojai nesielgs kilniai, diegdami savo 
pedagoginį metodą klasėje, tuomet mažai tikėtina, kad jie pasieks kūrybiškų rezultatų. 

Neleiskite, kad jus užvaldytų paraidinis dokumentų ar pamokų tikslų 

įgyvendinimas. Susipažinome su keliais darbo pavyzdžiais, kai vadovaujantis 


Nacionaline bendrąja ugdymo programa ir siekiant konkrečių suplanuotų tikslų buvo 
imtasi labai kūrybiškos veiklos. Jūsų pamokos turi turėti formą ir tikslą; jums turi būti 
aišku, ko norite, kad vaikai išmoktų, tačiau tyrinėjimas neturėtų būti siejamas tik su 
tikslais. Mokiniai ir mokytojai turi suprasti, kad yra ir kitų tyrinėjimo būdų, sričių bei 
rezultatų, ir tai nereiškia, kad iš anksto užsibrėžtų tikslų nebuvo pasiekta. Tai gali reikšti, 
kad buvo giliau mokomasi. 

Palankiai vertinkite nenumatytus, nežinomus ir netradicinius dalykus. 
Planuodami būkite pasirengę išklausyti pasiūlymus ir pastabas, kurių nebuvote 
numatę. Jie nereiškia, kad jūsų darbas nepavyko, tai atsitinka, kai mokinių klasės tampa 
kūrybiškesnės. Ieškokite sąsajų. Diskutuodami su mokiniais matysite, kad galima daryti 
naujas sąsajas. Rodydami, kad naujos sąsajos lemia netikėtus rezultatus, atskleisite, jog 
iš tikrųjų vertinate ir remiate šį procesą. Jeigu esate iniciatyvus ir aistringai pasisakote 
už galimybes, tada ir kitiems būsite pavyzdys. 

Svarbiausia - būkite drąsūs. Kūrybiškas klases nelengva sukurti; jos neatsiranda 
vien dėl to, kad sekėte naudingais patarimais, kurie įspūdingai atrodo užrašyti ant 
lentos. Pasitaikys, kad susierzinsite, jausitės išsekę ir įsitempę, norėsis eiti lengvesniu 
keliu. Tačiau ir tokiu atveju reikia drąsos. Iš pradžių rizikuoti sunku, tačiau, kuo daugiau 
rizikuosite, tuo kūrybiškesnių rezultatų sulauksite. Kiekvienas šios knygos skyrius 
persunktas mintimis apie drąsą ir atsidavimą - kūrybiškumo kaina didelė. Jį diegiant, 
negalima vadovautis atsitiktiniu, atsainiu metodu „darau, kaip noriu“. Kūrybiškumas 
priklauso nuo mokytojų, kurie supranta mokymosi procesą, savo mokinių gebėjimus 
ir poreikius, kurie pasirengę darbščiai dirbti ir sumaniai panaudoti turimas žinias 
kūrybiškam klimatui mokyklose kurti, taip pat nuo mokytojų įgūdžių ir profesionalumo. 

